
O nouă viață 


Traducere din limba engleză 
Ruxandra Târcă 


Pentru toţi profesorii care m-au ajutat să aflu cum 
să iubesc cărţile și învăţătura. 


Vă mulțumesc pentru răbdare! 


capitolul 1 


Kent, 1812 


Vizitatorii sosiți în timpul nopții nu aduc niciodată vești 
bune. Pe Lady Agnes Westerfield o treziră ciocăniturile 
din ușa de la aripa locuită de ea a întinsului Conac 
Westerfeld. Pentru că servitorii ei dormeau două etaje 
mai sus, își luă papucii și se înfășură în halat, cu gândul să 
pună capăt zgomotelor înainte ca elevii ei să se trezească. 

În timp ce se îndrepta spre ușă, lumânarea arunca 
umbre ciudate. O ploaie măruntă, mocănească, bătea 
în fereastră, accentuată de cele două sunete grave ale 
orologiului de pe coridor. 

În zona dealurilor liniștite din Kent, era puțin probabil 
ca hoţii să bată la ușa din față, însă întrebă totuși: 

— Cine-i acolo? 

—Randall. 

Recunoscând vocea familiară, deschise ușa. Inima i se 
opri în loc atunci când îi văzu pe cei trei tineri înalți, pe 
treptele din fața casei. 

Randall, Kirkland și Masterson făcuseră parte din 
prima ei generație de studenți — acei „lorzi pierduţi“ care 
aveau nevoie de îngrijire și de educație specială. În acea 
clasă fuseseră șase băieți care deveniseră mai apropiați 
decât frații. Pe unul îl pierduseră în haosul din Franța; 
altul era în Portugalia. 

Faptul că ceilalți trei apăruseră cu ochii plini de tristețe 
nu era deloc de bun augur. 

Le făcu semn să intre. 

—E vorba de Ballard? întrebă ea, dând glas îngrijorări 
pe care o simțea de luni întregi. Portugalia e un loc pe- 
riculos, în care mișună armata franceză. 

-Nu e Ballard. 

Alex Randall intră și-și scoase haina udă leoarcă de 
ploaie. Șchiopăta de la o rană pe care o căpătase în pe- 
ninsulă, însă era încă ridicol de frumos în uniforma sta- 
cojie de armată. 

—E vorba de... de Ashton, adăugă el. 

Ashton era al șaselea din clasa lor, cel mai misterios și, 
probabil, cel mai îndrăgit dintre toți. Ea își adună toate 
puterile: 

-E mort? 

— Da, răspunse sec James Kirkland. Am aflat vestea la 
club și-am urcat imediat în șa să venim să vă spunem. 

Ea închise ochii, cuprinsă de disperare. Nu era drept ca 
tinerii să moară, în timp ce bătrânii continuau să trăiască. 
Însă aflase de mult că viața nu e dreaptă. 

Un braţ îi cuprinse umerii în semn de alinare. Deschise 
ochii și-l zări pe Will Masterson, solid și tăcut, însă știind 
întotdeauna care era lucrul cel mai potrivit pe care trebuia 
să-l facă. 

— Aţi venit cu toții ca să mă susțineți în caz că aș fi 
izbucnit isteric în lacrimi? întrebă ea, încercând să pară 
aceeași directoare calmă pe care-o cunoșteau de-atâția 
ani. 

Masterson încercă să zâmbească. 

- Poate. Sau poate că noi suntem cei care au vrut să fie 
alinați, nu invers. 

Acesta era de fapt adevărul, se gândi ea. Nici unul 
dintre tinerii domni nu avea o mamă cumsecade, așa că 
acest rol îi revenea ei. 

O servitoare apăru căscând, iar Lady Agnes comandă 
mâncare pentru oaspeţii ei. Tinerii aveau nevoie să fie 
hrăniți, mai ales după ce veniseră atâta drum de la Londra. 
După ce și-au agăţat în cuier paltoanele ude, îi conduse în 
salon. Toţi știau drumul, pentru că veniseră des în vizită 
aici după ce terminaseră școala. 

— Cred că avem cu toții nevoie de niște coniac. Randall, 
torni tu? spuse Lady Agnes. ` 

Randall deschise tăcut dulapul și scoase patru pahare; 
lumina lămpii strălucea în părul lui blond. Era atât de 
încordat, încât simțea că va exploda. 

Ea luă paharul plin și se lăsă în fotoliul ei preferat. 
Coniacul o ardea, însă îi ascuțea simțurile. 

—Spuneți-mi ce s-a întâmplat. A fost un accident? 

Kirkland încuviință din cap. 

— Ashton n-a fost bolnav în viața lui. 

Kirkland părea mai bătrân cu zece ani. 

- Domnișoara Emily e aici? continuă el. Va trebui să 
afle și ea. 

Lady Agnes dădu din cap că nu, dorindu-și ca prietena 
şi tovarășa ei de-o viață să fi fost prezentă și să jelească 
împreună. 

— Îşi vizitează familia în Somerset și vine abia peste o 
săptămână. Și generalul Rawlings e plecat. 

Își privi paharul, întrebându-se cât de indecent era 
dacă se îmbăta până nu mai știa de ea. Nu făcuse asta 
niciodată, însă era un moment potrivit să înceapă. 

— A fost primul meu elev, spuse ea încet. Dacă n-ar fi 
fost Adam, Academia Westerfield n-ar fi existat. 

Nu-și dădu seama că vorbise despre răposatul duce 
folosind numele mic, nu titlul. 

-Cum s-a întâmplat? Nu știu nimic despre povestea 
asta. Ştiţi cum era Ash. Când venea vorba de viața per- 
sonală, stridiile sunt vorbărețe comparativ cu el. 

În timp ce Masterson vorbea, servitoarea reveni cu 
tava încărcată. 

Tinerii se năpustiră ca lupii asupra feliilor de carne, 
brânză și pâine și a murăturilor. Lady Agnes zâmbi și turnă 
vin roșu pentru toată lumea, bucuroasă că putea face ceva 
măcar pentru trupurile lor, dacă nu pentru sufletele lor. 

Randall ridică privirea. 

—Spuneți-ne cum a început totul. 

Ea ezită, apoi își dădu seama că dorea — avea nevoie — 
să vorbească despre cum îl întâlnise pe foarte tânărul duce 
de Ashton. 

—Eu și Emily tocmai ne întorseserăm dintr-o călătorie 
îndelungată. Cu toate că-mi plăcea să călătoresc în locuri 
îndepărtate, mi se părea că venise vremea să mă întorc 
acasă. Tatăl meu era bolnav și..., mă rog, mai erau și 
alte motive, însă nu au importanță. La trei luni după 
întoarcerea noastră în Anglia, mă întrebam ce să fac cu 
viața mea. Deja îl dădusem afară pe administratorul de 
la Conacul Westerfield și aveam nevoie de o provocare. 
Păcat că femeile nu sunt primite în Parlament. 

Zâmbind, Kirkland ridică privirea de la felia de came 
de vită. 

— Mi-ar fi plăcut să vă aud vorbind în Camera Lorzilor, 
Lady Agnes. Cred că i-ați fi pus pe toți la punct cât ai zice 
pește. 

— Am găsit o metodă mai bună să-mi consum energia. 
Într-o zi, mă plimbam prin Hyde Park și mă întrebam 
ce-aș putea să fac, când am auzit un sunet de bici. M-am 
gândit că cineva bătea un cal, așa că m-am dus către 
tufișurile respective, însă acolo am găsit un bărbat scund 
și înspăimântător, care înjura uitându-se la un copac. Pe 
una dintre ramurile de deasupra capului său era cocoțat 
Ashton, strângând în brațe un cățeluș de nedescris. 

-Bhanu! exclamă Masterson. Încă mi-e dor de-acel 
câine. Cum naiba a reușit Ashton să-l urce în copac? 

—Și de ce? întrebă Kirkland. 

— Bărbatul era tutorele lui Ashton, un individ pe nume 
Sharp. Să fiu cinstită, Ashton îl scotea din minți pe 
bărbatul acela, spuse ea. Refuza să vorbească englezește 
sau să privească pe cineva în ochi. Singurul său prieten 
era cățelul murdar pe care-l găsise. Sharp ordonase ca 
animalul să fie ucis, însă grăjdarul căruia i se încredințase 
treaba nu putuse face asta, așa că-i dăduse drumul lui 

Bhanu în Hyde Park. Când aflase, Ashton fugise de la 
Casa Ashton ca să-și găsească câinele. 

—Și nu s-a lăsat până n-a dat de el, murmură 
Randall. Cel mai încăpățânat om pe care l-am cunoscut 
vreodată. 

—Tu vorbeşti! exclamă Kirkland. 

Râsetele iscate de acest comentariu mai relaxară puțin 
atmosfera. Lady Agnes continuă: 

—Când am apărut eu și am întrebat care era problema, 
Sharp și-a vărsat toată frustrarea pe mine. Treaba lui 
era să-l pregătească pe băiat pentru Eton. După două 
săptămâni în care aproape că înnebunise, Sharp era 
convins că noul duce de Ashton era un prost care nu 
știa să vorbească englezește și, mai mult ca sigur, nu avea 
ce căuta la Eton. Băiatul era sămânță de diavol! Era o 
greșeală să fie duce; titlul ar fi trebuit să-i aparțină vărului 
său englez, o persoană decentă! Însă tatăl băiatului, un 
fraier, fusese vărul care nu se gândise niciodată că ar 
putea să devină moștenitor, așa că se căsătorise cu o târfă 
hindusă în timp ce era detașat în India. După moartea 
celorlalți moștenitori, Ashton al nostru s-a trezit cu titlul, 
spre oroarea tuturor membrilor familiei. 

În jurul ei se auzi un oftat colectiv. 

— Sunt uimit că Ash n-a sărit cu cuțitul la tutorele lui, 
mârâi Masterson. 

— A fost cât pe ce să iau biciul de la Sharp și să-l folosesc 
pe spinarea lui. 

În schimb, se uitase în copac și văzuse nefericirea 
întipărită pe chipul băiatului, în timp ce tutorele bătea 
câmpii. Copilul înțelegea fiecare cuvințel și știa că-l 
disprețuiau. 

În acea clipă îi cucerise inima. Lady Agnes știa multe 
despre ce înseamnă să fii diferit, să fii un paria al societății 
în care te-ai născut. Băiețelul acesta cu ochi verzi, stră- 
lucitori avea nevoie de un aliat. 

—Ashton a fost tratat cu dispreț de toți cei din jur încă 
de când a fost luat de lângă mama lui, din India, și adus 
înapoi în Anglia. Nu e de mirare că-și dorea să scape de 
noua lui viață atât de îngrozitoare. 

Îi cercetă pe rând cu privirea pe cei trei bărbați. 

— Atunci, domnilor, mi-a venit o idee și așa s-a născut 
Academia Westerfield. I-am spus pe un ton foarte hotărât 
că sunt Lady Agnes Westerfield, fiica ducelui de Rockton, 
și că dețin o școală pentru băieții de viță nobilă, dar cu 
un comportament rău. Și că folosesc metode străvechi 
de disciplină, învățate în timpul călătoriilor mele în mis- 
teriosul Orient. Sharp a fost intrigat, însă până la urmă am 
încheiat o înțelegere. Dacă reușeam să-l dau jos pe Ashton 
din copac și să-l fac să se poarte civilizat, Sharp urma să 
recomande trimiterea băiatului la școala mea, nu la Eton. 
Așa că l-am îndepărtat pe bărbat cât să nu ne mai audă, 
mi-am folosit cunoștințele hindi pe care le dobândisem cât 
fusesem în India și l-am rugat pe Adam să coboare. 

Zâmbi cu duioșie la această amintire. 

— Bineînțeles că vorbea engleza perfect — eram sigură 
că învățase limba de la tatăl său. Însă încercarea mea de a 
vorbi cu el în hindi l-a convins că era vremea să coboare 
din copac și să înfrunte lumea din jurul său. 

Avea lacrimi în ochi când ajunse jos, însă ea nu spusese 
nimănui asta. 

— Chiar dacă nu vorbesc bine limba, măcar am încercat. 
Am încheiat amândoi o altă înțelegere, între noi. Era 
dispus să vină la noua mea școală dacă-i dădeam voie să-l 
păstreze pe Bhanu și să-și continue studiile de mecanică 
începute cu tatăl său. Mi s-a părut că ceea ce-mi cerea el 
era perfect rezonabil. În schimb, eu aveam pretenția să 
dea importanță tuturor materiilor și să învețe cum să se 
poarte ca un gentleman englez. 

De asemenea, ea îi promisese că toate gândurile lui 
personale vor rămâne ale lui. Smuls din țara sa natală și 
de lângă mama lui, avea nevoie să știe asta. 

— Apoi am început să caut și alți elevi. Ştiţi cu toții 
cum ați ajuns la Westerfeld. 

Nobilimea engleză nu ducea lipsă de băieți furioși și 
frustrați, care nu se potriveau modelului. De exemplu, 
Randall reușise să-i facă să-l dea afară de la Eton, Harrow 
şi Winchester, cele mai prestigioase trei școli publice din 
Marea Britanie. Credea că recordul lui era de neatins. 

Părinţii și tutorii primei ei generații fuseseră mulțumiți 
să găsească o școală respectabilă care să aibă grijă de 
băieții lor problemă. Moșia imensă a lui Lady Agnes era 
cum nu se poate mai potrivită să devină școală, iar rangul 
ei foarte înalt fusese un punct forte. La fel și faptul că-l 
recrutase pe generalul Philip Rawlings. Reputația militară 
a generalului era desăvârșită, iar părinții presupuseseră că 
acesta conducea școala cu o mână de fier. 

Însă generalul îi împărtășea credința că violența nu 
ar fi trebuit să constituie prima opțiune în privința co- 
piilor. Plictisit de pensie, acceptase oferta cu entuziasm. 
Legăturile ei cu aristocrația și abilitatea lui de a-i stăpâni 
pe băieți fără să ridice vreodată vocea reușiseră să creeze 
o școală unică. 

În interval de un an, și alți părinți solicitaseră locuri 
la școală, iar clasele de elevi începuseră să se mărească. 
Lady Agnes devenise expertă în a face aluzie la metodele 
ei orientale misterioase de a crea domni cu educație și 
comportament ales. 

De fapt, metodele ei nu erau deloc misterioase, însă 
erau totuși neconvenționale. Când se întâlnea prima dată 
cu un elev, afla ce-și dorea și ce ura el cel mai mult. Apoi 
avea grijă ca elevul să obțină ce-și dorea cel mai mult și să 
nu fie obligat să îndure ceea ce considera de neîndurat. 

În schimb, le cerea băieților să studieze mult și să învețe 
să practice jocul societății. Odată ce elevii ei își dădeau 
seama că puteau juca — fără să-și piardă sufletul — rolurile 
care li se cereau, atunci totul era în regulă. 

Kirkland umplu cu vin paharele tuturor, apoi îl ridică 
pe-al său ca să închine. 

—Pentru Adam Darshan Lawford, al şaptelea duce de 
Ashton și cel mai bun prieten pe care l-ar putea avea 
cineva vreodată. 

Ceilalți ridicară și ei solemn paharele. Lady Agnes 
spera ca lacrimile din ochii ei să nu se vadă în camera slab 
luminată. Nu dorea să-și strice reputația. 

După toast, Kirkland spuse: 

— Acum, vărul său Hal este al optulea duce. De fapt, 
Hal este cel care ne-a anunțat. Ne-a căutat cât eram la 
cină la Brooks, pentru că știa că ne-am fi dorit să aflăm 
cât mai curând. 

—Hal e băiat bun, remarcă Masterson. Vestea asta l-a 
distrus. E bine că moștenește ducatul, însă el și Adam 
erau prieteni. 

Lady Agnes îl cunoscuse pe Hal, vărul lui Adam. 
Într-adevăr, era un băiat de treabă, însă foarte conven- 
ţional. Neamul și titlul Ashton aveau să meargă mai 
departe. Se întrebă dacă exista vreo domnișoară specială 
care trebuia informată de moartea lui Adam, însă acesta 
nu-și arătase niciodată interesul pentru vreo femeie 
anume. Mereu fusese foarte discret în privinţa vieții sale 
personale, chiar și față de ea. Oricum, vestea avea să fie 
făcută publică în curând. 

Dându-și seama că nu aflase întreaga poveste despre 
Adam, întrebă: 

— În ce fel de accident a murit? Călare? 

—Nu, își testa noul iaht pe aburi, Enterprise, în apro- 
piere de Glasgow, răspunse Randall. El și inginerii lui 
făceau o călătorie de testare pe râul Clyde. Parcurseseră o 
distanță destul de mare. Tocmai întorseseră s-o apuce spre 
casă când a explodat cazanul cu abur. Barca s-a scufundat 
aproape imediat. Șase ingineri și membri ai echipajului au 
supraviețuit, însă ceilalți n-au reușit să se salveze. 

— Ash se afla, probabil, în camera motoarelor, cârpind 
drăcia aia, când a explodat, spuse Masterson trist. Cred 
că... totul s-a petrecut foarte rapid. 

Ea se gândi că dacă Ashton ar fi putut să-și aleagă 
moartea, ar fi fost încântat să sfârșească așa. Era, cu sigu- 
ranță, singurul duce din Anglia care avea o asemenea 
pasiune pentru construcția de dispozitive mecanice. Era 
neobișnuit din multe puncte de vedere. 

Apoi zăbovi cugetând la ceea ce tocmai i se povestise. 

-I s-a găsit trupul? 

Tinerii schimbară o privire. 

—Nu, din câte ştiu eu, spuse Randall. Însă e posibil să 
nu fim la curent cu toate informațiile. 

Poate că încă e viu! Cu toate că-și dorea cu disperare să 
creadă asta, știa că mai degrabă gândul ei era o speranță, 
nu o probabilitate. Și totuși... 

— Deci nu există vreo dovadă că e mort. 

— Cum e vorba despre foc și despre o barcă scufundată 
în asemenea ape agitate, e posibil ca trupul său să nu fie 
recuperat niciodată, spuse Masterson încet. 

— Însă este posibil să fi supraviețuit. Se încruntă, gân- 
dindu-se la această variantă. Dacă a fost rănit și a ajuns 
la țărm, dar în altă parte? Într-una dintre scrisorile lui îmi 
explica ce puternici sunt curenții pe coastele din Scoția 
și din Cumberland. Cel puțin, e posibil ca... trupul său 
să fi fost dus pe o asemenea distanță, încât să nu fi avut 
legătură cu o explozie de la kilometri depărtare. 

-E posibil, cred, spuse Randall, apropiindu-și 
sprâncenele. 

— Atunci de ce sunteți aici în loc să-l căutați? pufni 
Lady Agnes. 

La tonul ei dur, toți se încordară. Se lăsă o tăcere lungă, 
apoi Masterson își lăsă paharul cu vin pe masă. 

— Asta e o întrebare al naibii de bună. Am fost atât de 
şocat de veste, încât creierul meu a încetat să mai func- 
ționeze. O să merg spre nord, ca să aflu ce s-a întâmplat. 

Supraviețuitorii ne vor putea spune mai multe. Poate... 
poate s-a întâmplat un miracol. 

—Mă îndoiesc, răspunse Randall pe un ton sinistru. 

— Poate că ai dreptate, însă măcar o să aflu mai multe 
despre moartea lui. 

Masterson se ridică, înjurând printre dinți, clătinân- 
du-se în egală măsură din pricina oboselii şi a băuturii. 

— Vin și eu cu tine, spuse Kirkland hotărât. 

El și Masterson se întoarseră spre Randall. 

-O să fie un drum inutil! exclamă Randall. Dacă 
ne agățăm de o speranță deșartă, adevărul va fi și mai 
dureros. 

—Nu și pentru mine, îi întoarse Masterson vorba. Mă 
simt mai bine dacă știu că am încercat. Cu siguranță, e 
puțin probabil să fi supraviețuit, însă există o șansă să-i 
găsim trupul. 

Randall se încruntă: 

— Prea bine, vin şi eu. Ashton merită eforturile noastre. 

— Atunci, domnilor, ne-am înțeles! Puteți petrece 
noaptea aici, iar mâine-dimineaţă luați cai odihniți din 
grajdul meu. 

Lady Agnes se ridică și-i privi pătrunzător, pe rând. 

—lar dacă Adam trăiește, continuă ea pe un ton ferm, 
mă aștept din partea voastră să-l aduceţi acasă! 

Cumberland, nord-vestul Angliei 
Cu două luni în urmă 


Când ajunseră în salon, după ce făcuseră turul casei, 
Mariah Clarke era deja ameţită de fericire. 

—E minunată! 

Se învârti cu brațele întinse, și părul blond îi flutură, 
arătând mai degrabă ca o fetiță de șase ani decât ca o 
femeie în toată firea. 

Tatăl ei, Charles, se îndreptă spre fereastră ca să admire 
Marea Irlandei, care lucea de-a lungul marginii vestice a 
proprietăţii. 

-În sfârșit, avem un cămin. Unul pe măsura ta. O privi 
cu drag. Începând de astăzi, ești domnișoara Clarke de la 
Conacul Hartley. 

„Domnișoara Clarke de la Conacul Hartley.“ Suna mai 
degrabă intimidant. Venise vremea să înceapă să se poarte 
ca o tânără doamnă. Își legă părul lung într-o panglică 
înnodată slab, ca să pară mai aproape de cei douăzeci şi 
cinci de ani pe care-i avea. La fel ca Sarah. Când era copil, 
stătuse mai mult singură, așa că-și imaginase că avea o 
soră geamănă pe nume Sarah, mereu gata de joacă. Mereu 
loială. Prietena perfectă. 

Sarah era și doamna perfectă, ceea ce Mariah nu era. 
Dacă Sarah ar fi fost un personaj real, ar fi fost îmbrăcată 
impecabil, mereu îngrijită. Fără nasturi lipsă, fără fire de 
iarbă rămase pe ea după ce stătuse pe pajiște. Ar fi călărit 
mereu pe-o parte, n-ar fi șocat întregul sat călărind ca 
bărbații. Ar fi fermecat pe toată lumea, de la pruncii plân- 
găcioși la coloneii cei ursuzi. 

— Va trebui să învăţ arta de a administra o gospodărie. 
Ne permitem mai mulți servitori? Cei trei de-aici nu prea 
sunt de-ajuns pentru o casă atât de mare. 

Dădu aprobator din cap. 

— Același joc de cărți la care am câștigat Conacul 
Hartley ne-a adus și o sumă frumușică de bani. Dacă avem 
grijă, o să avem suficienți cât să administrăm cum trebuie 
moșia și să facem îmbunătățiri. Dacă moșia e administrată 
bine, va produce un venit respectabil. 

Mariah se încruntă — nu-i plăcea să-și amintească de 
felul în care obținuse tatăl său conacul. 

-Domnul care a pierdut moșia a rămas pe drumuri? 

— George Burke provine dintr-o familie foarte bogată, 
așa că n-o să moară de foame. Charles ridică din umeri: 
N-ar fi trebuit să parieze, dacă nu-și permitea să piardă. 

Cu toate că nu putea fi la fel de indiferentă precum 
tatăl său la soarta lui Burke, nu insistă pe acest subiect. 
Când era copilă, locuise cu stră-străbunica ei, care avea 
sânge de țigancă. După ce murise bunica Rose, Charles o 
luase pe Mariah cu el peste tot. Cu toate că-și iubea tatăl, 
nu-i plăcuse niciodată viața de nomad pe care o duceau, 
în care farmecul și talentul lui la jocurile de cărți îi ajutau 
să trăiască. 

Când portofelul lui Charles era complet gol, Mariah 
ghicea la târgurile din sate, folosindu-și abilitatea deprinsă 
de la bunica ei. Mariah nu vedea viitorul, însă se pricepea 
să-i citească pe oameni, așa că aceștia plecau ceva mai 
fericiți în privința vieții și a așteptărilor lor. 

Ghicitul nu era o activitate pe care domnișoara Clarke 
de la Conacul Hartley ar fi desfășurat-o vreodată! Din 
fericire, nu avea să mai fie nevoie să facă asta niciodată. 

—O să mă uit pe registrele de contabilitate ale moșiei, 
ca să știu mai clar care este averea noastră. 

— Micuța mea e atât de practică! spuse Charles amuzat. 
O să pui lucrurile în ordine pe-aici cât ai zice pește. 

— Asta sper și eu. 

Trase o bucată de olandă ca să descopere o piesă de 
mobilier, scoțând la iveală un scaun pliant tapițat cu 
brocart albastru. La fel ca majoritatea mobilierului din 
casă, era tocit, însă putea fi folosit. În toate camerele, 
pereţii erau găuriți — George Burke luase piesele mai 
valoroase. Nu conta; mobila și tablourile se puteau 
înlocui oricând. Dar, cu atât de puțini servitori, nici 
casa, nici grădina nu erau atât de îngrijite pe cât ar 
fi trebuit. 

— Burke prefera să-și cheltuiască banii pe o viață mon- 
denă în Londra. Charles o privi, cu regretul care i se citea 
pe chip de câte ori se gândea la mama pe care ea nu şi-o 
amintea. O să fii o doamnă superbă în această casă. Însă 
te avertizez că, după ce ne instalăm, trebuie să plec pentru 
câteva săptămâni. 

Ea îl privi deznădăjduită. 

— Chiar e necesar, papă? Am crezut că acum, dacă avem 
o casă, o să rămânem în ea. 

— Așa se va întâmpla, Mariah. Gura i se strânse. Nu mai 
sunt tânăr, iar gândul unui cămin confortabil este foarte 
atrăgător. Insă... trebuie să pun la punct niște treburi de 
familie. 

—'Treburi de familie? spuse Mariah uimită. Nu știam că 
avem rude. 

— Avem chiar foarte multe. Ochii tatălui ei se îndreptară 
din nou către mare. Eu eram oaia neagră, iar tatăl meu 
m-a dezmoștenit. Pe bună dreptate, aș spune. Acum, că 
am devenit respectabili, e timpul să refacem legăturile. 

Familie. Ce idee stranie! 

— Ai frați şi surori? Am cumva veri? 

—Da, sigur, ai veri. Însă nu i-am întâlnit. Oftă. Mariah, 
am fost un tânăr foarte rebel. Am început să mă matu- 
rizez abia când a trebuit să-mi asum responsabilitatea 
creșterii tale. 

Ea încercă să-și imagineze cum ar fi să aibă o familie 
mai mare. 

— Vorbește-mi despre familia ta... familia noastră. 

El dădu din cap. 

-N-o să spun mai mult. Nu vreau să fii dezamăgită dacă 
voi fi alungat și acum de familie. Chiar n-am idee ce-o să 
găsesc acolo, spuse el, cu o expresie întunecată. 

-Cu siguranță, măcar o parte dintre rudele tale te 
vor primi înapoi cu brațele deschise. Încercă să nu pară 
visătoare când adăugă: Poate mă vor primi în vizită? 

—Sunt sigur că inclusiv rudele care încă refuză să mă 
accepte ar fi încântate să o cunoască pe domnișoara 
Clarke de la Conacul Hartley. Rânji. Acum hai să vedem 
bucătăria. Am descoperit că doamna Beckett e o bucătă- 
reasă excepțională. 

Ea îl urmă bucuroasă, pregătită pentru pâinea al cărei 
miros îl simțea venind din cuptor. Merita efortul să-i fie 
dor de tatăl ei două săptămâni sau mai bine, dacă asta îi 
aducea, în sfârșit, o familie. 


Conacul Hartley, câteva săptămâni mai târziu 


Mariah se trezi cu un zâmbet caraghios pe față, așa cum 
i se întâmpla în prezent în fiecare dimineață. Alunecă din 
pat, își trase pe ea un halat și se îndreptă spre fereastră ca 
să privească nisipul strălucitor care mărginea marea. Încă 
nu-i venea să creadă că acea moșie încântătoare devenise 
căminul ei. Sigur, mai erau multe de făcut acolo, însă 
vedea îmbunătățiri în fiecare zi. La întoarcere, tatăl ei 
avea să rămână plăcut surprins de rezultatul efortu- 
rilor ei. 

O ploaie blândă spăla peisajul aproape magic. Niciodată 
n-ar fi ales de bunăvoie cel mai umed colț al Angliei ca să 
se stabilească, însă nu mai conta. Acum, că era aici, iubea 
fiecare picătură de ploaie și fiecare urmă de ceață. 

Sperând să primească o scrisoare de la tatăl ei, se 
îmbrăcă, făcând tot posibilul să arate precum respectabila 

ei soră imaginară. Începu să-și pieptene părul în timp 
ce-și făcea în minte lista cu ce avea de făcut peste zi. 
După micul dejun, va merge în sat. Întâi îl va vizita pe 
vicar, care-i promisese să-i recomande niște servitori 
buni. 

Gândurile sale rămaseră la vicar. Domnul Williams era 
singur și atrăgător, iar ea îi simțea căldura din priviri de 
câte ori se întâlneau. Dacă-și căuta o soție, atunci și-ar fi 
dorit o Sarah, nu o Mariah, însă și ea făcea progrese în a 
deveni o persoană respectabilă. 

După vizita la domnul Williams, va lua ceaiul cu 
noua ei prietenă, doamna Julia Bancroft. Faptul că avea 
o asemenea cunoștință — o femeie deşteaptă și cu simțul 
umorului, apropiată de ea ca vârstă — era, într-un fel, un 
lucru chiar mai bun decât admirația vicarului. 

Moașă locală, Julia era o tânără văduvă care făcea 
şi pe medicul pentru că pe o distanță de kilometri 
întregi nu exista nici un doctor adevărat. Trata rănile 
şi indispozițiile minore și știa câte ceva despre plantele 
medicinale. 

Se cunoscuseră după o slujbă și se împrieteniseră ime- 
diat. Bunica Rose o învățase pe Mariah multe despre 
plantele medicinale. Mariah nu era atât de experimen- 
tată ca Julia, dar era bucuroasă să împărtășească acele 
cunoștințe primite de la bunica ei cu o femeie care le 
înțelegea valoarea. 

După ce-și descurcă părul, îl legă la spate într-un coc 
perfect. Sarah o aprobă. Tânăra servitoare intră cu o tavă 
pe care se aflau pâine prăjită și o ceașcă de ciocolată caldă, 
și o ajută pe Mariah să se îmbrace. Mariah se simțea ca o 
mare doamnă. 

După ce luă acest mic dejun ușor, își puse mănușile 
și pelerina, își luă pălăria de paie, apoi coborî scările, 
fluierând veselă. Se opri în fața bucătăriei. Era aproape 
sigură că Sarah nu știa să fluiere. 

— Bună dimineața, domnişoară. 

Bucătăreasa, doamna Beckett, vorbea cu un accent 
cumbrian atât de puternic, încât Mariah abia înțelegea 
ce-i spunea, însă nu avea importanță. Era o bucătăreasă 
foarte bună și-i întâmpinase cu brațele deschise pe noii 
proprietari, pentru că aveau să locuiască tot timpul în 
casă. Ani întregi, doamna Beckett fusese menajera-șefă și 
gătea numai în rarele ocazii în care fostul proprietar venea 
în vizită. Era bine să aibă un post sigur, mărturisise ea, însă 
îi era și dor să aibă oameni în preajmă. 

— Ai nevoie de ceva de la magazinul din sat? întrebă 
Mariah. 

Bucătăreasa dădu din cap. 

—Nu e nevoie de nimic, cămara e plină. Plimbare plă- 
cută, domnișoară! 

Mariah își încheia pelerina când servitoarea dădu 
buzna în bucătărie, cu ochii mari. 

— Domnișoară, domnul George Burke dorește să vă 
vadă, bolborosi ea. 

Veselia lui Mariah dispăru. Dacă ar fi fost tatăl ei acolo! 
Însă nu mai primise nici o scrisoare de la el de mai bine 
de-o săptămână. 

—Bănuiesc că trebuie să-l primesc, spuse ea șovăind. 
Spune-i să mă aștepte în salonaș. 

—La ora asta nu cred că sunt obligată să-l servesc cu 
ceva, spuse Mariah după ce ieși servitoarea. Mă întreb 
ce-o fi vrând. 

Doamna Beckett se încruntă. 

—Nu știu ce are de gând domnul Burke, asta e clar. Am 
auzit cum că ar sta la Bull and Anchor. Speram că ticălosul 
va pleca din Hartley fără să treacă pe-aici. Aveţi grijă cu 
el, domnișoară Mariah. 

Partea bună era că Mariah era îmbrăcată de plecare. 
Asta îi oferea o scuză să scurteze întâlnirea. 

— Arăt cum se cuvine? 

— Da, domnişoară. 

Copiind expresia plină de seninătate a lui Sarah, 
Mariah se îndreptă spre salonaș. Când ajunse, îl găsi pe 
George Burke privind lung o măsuță încrustată. Abia 
împlinise treizeci de ani, avea păr blond și un chip arătos 
într-un fel foarte bărbătesc. 

-Domnul Burke? spuse ea când intră în salon. Eu sunt 
Mariah Clarke. 

-Vă mulțumesc că m-ați primit. Pipăi visător lemnul 
furniruit. Masa asta a fost a bunicii mele. 

Era o masă drăguță, iar lui Mariah îi plăcea, însă ea 
şi tatăl ei căzuseră de acord să-l lase pe Burke să-și ia 
obiectele personale și pe cele cu valoare sentimentală. 

— Atunci trebuie s-o luați, domnule Burke. 

Nu se uitase la ea când intrase, însă auzindu-i cuvintele, 
ridică privirea. Expresia de pe chipul lui se schimbă. 
Mariah recunoscu acea privire. Era interesul unui bărbat 
care recunoștea că era o femeie atractivă și se întreba ce 
șanse avea să se culce cu ea. | 

— Sunteţi grațioasă, spuse el. Îmi pare rău că ne cunoaș- 
tem în asemenea circumstanțe. 

Atunci de ce nu stătuse departe de ea? 

—Aţi revenit la Hartley în vizită? întrebă ea cu 
răceală. 

-Stau la han. Se încruntă. E ciudat. Am venit în pri- 
mul rând pentru că mă întrebam dacă ați auzit veştile 
despre tatăl dumneavoastră. 

Simți un fior de îngrijorare pe șira spinării. 

—Ce vești? Dacă vreți să vorbiți cu el, trebuie să aş- 
teptați să se întoarcă de la Londra. 

-Deci nu știți nimic. Mă temeam de asta. Burke își 
îndreptă privirea în altă parte, ca să nu i-o întâlnească 
pe-a ei. Tatăl dumneavoastră a fost ucis de tâlhari chiar 
lângă Londra, în Hertfordshire. Stăteam la hanul local 
când am auzit de străinul care fusese omorât, așa că m-am 
oprit să văd trupul, poate reușeam să-l identific. L-am 
recunoscut imediat pe tatăl dumneavoastră. Chipul lui, 

cicatricea de pe dosul mâinii stângi. El era, fără nici o 
urmă de îndoială. 

Ea oftă deznădăjduită. 

—Și cum pot să ştiu că-mi spuneți adevărul? 

— Doamnă, mă insultați! Burke trase aer în piept. Pun 
asta pe seama durerii. Dacă nu mă credeți... de când n-aţi 
mai primit o scrisoare de la tatăl dumneavoastră? 

De prea mult timp. După plecarea lui, primea câte o 
scrisoare aproape în fiecare zi. 

—De... de mai bine de-o săptămână. 

Se prăbuși într-un fotoliu, încă nevenindu-i să creadă 
că tatăl ei ar putea fi mort. Însă drumurile puteau fi 
periculoase, iar ea era neliniștită din cauza absenței 
scrisorilor lui. Tatăl ei îi promisese să-i scrie des și nu-și 
încălcase niciodată cuvântul dat. 

— Acest obiect a fost găsit asupra tatălui dumneavoastră. 
Nu știam sigur dacă are familie, însă pentru că tot veneam 
la Hartley, am zis că aș putea să-ncerc să-l returnez. 

Scoase din buzunarul vestei un inel de aur, pe care era 
incrustat un model celtic reprezentând nişte linii înco- 
lăcite. Ea îl luă cu degete tremurânde. Inelul era foarte 
tocit și foarte familiar. Tatăl ei nu-l scotea de pe deget. 

Mâna ei înmănușată se încleștă pe inel, acceptând, în 
sfârșit, faptul că Burke îi spusese adevărul. Era singură pe 
lume. Ultima scrisoare primită de la tatăl ei nu menționa 
nimic de vreo vizită la rudele sale de mult înstrăinate, așa 
că nu știau de existența ei. Nu avea nici cea mai vagă 
idee unde se afla familia ei, așa că nu avea cui scrie ca să 
se prezinte. După toate rațiunile practice, familia ei nu 
exista. 

Era singură. Nu mai erau nici bunica Rose, nici tatăl ei, 
și tot ce-i mai rămăsese era Hartley. Însă, oricum, era mult 
mai mult decât avea cu două luni în urmă. 

-Şi de ce nu m-ați înștiințat ca să am grijă să fie 
înmormântat așa cum se cuvine? întrebă ea, încă între 
şoc și deznădejde. 

— Atunci nu ştiam de existența dumneavoastră. Însă vă 
pot asigura că a avut parte de o înmormântare decentă. 
Pentru că-l cunoșteam, le-am dat bani autorităților lo- 
cale să-l îngroape într-un cimitir din partea locului. De 
asemenea, le-am dat numele și adresa avocatului său, pe 
care-l cunoscusem când a fost transferată proprietatea 
Hartley. Bănuiesc că o să vă contacteze. 

-Vă mulțumesc, murmură ea. 

-E foarte dificil pentru mine, domnişoară Clarke, 
însă trebuie să vă spun că tatăl dumneavoastră a trișat la 
jocul în urma căruia mi-a luat proprietatea, spuse Burke 
răspicat. Eram pe cale să-l dau în judecată, însă moartea 
lui complică lucrurile. M-am întors la Hartley ca să-mi cer 
proprietatea înapoi, iar aici am aflat de dumneavoastră. 
Am hotărât că cel mai bine este să vin să vă dau aceste 
vești rele, dacă nu le-aţi aflat deja. 

Cuvintele lui o treziră din amețeală. 

-Cum îndrăzniți să formulați o asemenea acuzație? 
ÎL insultați pe tatăl meu, domnule! 

În ciuda cuvintelor, într-un colț ascuns și rece al minții 
ei se întreba dacă nu cumva acea acuzație era adevărată. 
Tatăl ei era, de cele mai multe ori, un jucător cinstit. 
După cum îi spusese în numeroase ocazii, era o afacere 
curată. Un trişor ar fi fost curând înlăturat de la orice joc 
între gentlemeni. 

Însă Charles Clarke știa să trișeze. Îi arătase metode 
diverse de îndoire a cărților și alte tehnici, pentru ca 
Mariah să fie în stare să recunoască aceste trucuri când 
juca ea însăși. Ea era o jucătoare de cărți bună și aflase 
că doamnele pot trișa indiferent de cât de vechi și de 
onorabile erau numele lor de familie. Dacă era necesar, 
Mariah știa să trișeze la rândul ei. 

Însă nu avea să-și dezvăluie către Burke îndoielile în 
privința tatălui său. 

— Tatăl meu este un om cinstit. Dacă ar fi aici, s-ar pu- 
tea apăra de această calomnie! 

— Pentru că nu mai este printre noi, nu voi mai vorbi 
despre ce-a făcut. 

Burke îi studie chipul și ochii albaștri, făcându-și cal- 
cule în minte. 

— Domnișoară Clarke, știu că nu e un moment potrivit, 
însă mi-a venit o idee. Sunteţi orfană, iar eu îmi vreau 
moșia înapoi. Eram gata să merg la tribunal pentru asta, 
însă procesele sunt lungi și scumpe. Există o soluție mai 
convenabilă pentru amândoi. 

Mariah îl privi, atentă doar pe jumătate la ce-i spunea. 
Nu exista o soluție care să-i aducă tatăl înapoi. 

—Eu am nevoie de o soție, iar dumneavoastră sunteţi 
o domnișoară care are nevoie de un bărbat care s-o 
protejeze, continuă el. Propun să ne căsătorim. Așa, nu va 
exista nici proces, nu vor fi nici alte neplăceri. Amândoi 
vom avea o casă, venituri și poziție socială. Va fi o partidă 
perfectă. Privi aprobator în jur, în salon. Văd că merge 
bine gospodăria sub supravegherea dumneavoastră, iar 
asta mă încântă aproape la fel de mult precum frumuseţea 
şi grația dumneavoastră. Domnișoară Clarke, îmi faceți 
onoarea de a deveni soția mea? 

Rămase uimită. Un străin o cerea de nevastă doar pen- 
tru că era convenabil? Acesta era necazul când te prefăceai 
a fi o doamnă: cu siguranță, părea o proastă neajutorată. 

Propunerea ar fi fost scandaloasă și dacă l-ar fi plăcut, 
însă nici măcar despre atâta lucru nu era vorba. Da, arăta 
bine, iar oferta lui avea o logică, însă ea nu avea nici cea 
mai mică dorință să-și unească viața cu un împătimit de 
jocuri. Văzuse ce iad le aduceau astfel de oameni familiilor 
lor. Dacă s-ar fi căsătorit cu el, ar fi fost la mila lui. 

Absurditatea propunerii lui Burke o făcu să izbucnească 
într-un râs isteric. Duse o mână la gură, încercând în zadar 
să se mai liniștească. 

El își încordă maxilarele. 

—Vi se pare ceva de râs? Vă asigur că am o origine 
mai mult decât adecvată și cred că această căsătorie 

e în interesul amândurora. Să fiu direct, veți avea mai 
multe beneficii decât mine, date fiind originile dumnea- 
voastră destul de întunecate. Eu, unul, m-aș gândi bine la 
o asemenea onorabilă ofertă de căsătorie. 

Doamna Beckett o avertizase în privința lui Burke, 
iar expresia din ochii lui îi confirma că putea fi un om 
periculos. Se potoli și îl privi cu seriozitate. 

- Îmi pare tare rău, domnule Burke. Râdeam pentru că 
sunt copleșită de tot ce s-a întâmplat. 

Era simplu să pară încurcată și zdrobită de durere. Însă 
ce-ar fi putut să-i spună ca să-l îndepărteze o dată pentru 
totdeauna? 

Atunci îi veni o idee îndrăzneață. O analiză o clipă, 
îngrozită de propria ei abilitate de-a înșela. Însă această 
minciună avea să-i prindă bine. 

— Sunt onorată de propunerea dumneavoastră, spuse ea 
cu o privire cât se poate de sinceră. Însă am deja un soț. 


capitolul 3 


— Sunteţi căsătorită? 

Privirea lui Burke se opri pe mâna stângă a lui 
Mariah. 

Fata rezistă ispitei de a-și ascunde ambele mâini la 
spate. Din fericire, purta mănuși, pentru că se pregătea să 
plece în sat, așa că el nu-i putea vedea inelarul gol. 

— Da, domnule Burke, sunt. Cu toate că sunt onorată 
de propunerea pe care mi-o faceți, nu pot să accept. 

- Cei din sat nu mi-au spus nimic de vreun soț, spuse el 
bănuitor. Și vă numiți Clarke, la fel ca tatăl dumneavoastră. 
De fapt, toți vă știu drept domnişoara Clarke. 

— Soţul meu e un văr îndepărtat pe care-l cheamă tot 
Clarke. Ridică din umeri. Şi pentru că sunt cunoscută 
atât ca domnișoara, cât și ca doamna Clarke, răspund la 
amândouă. 

El privi în jur, ca și când ar fi așteptat ca bărbatul ei să 
se materializeze. 

—Și unde este acest soț misterios? 

— Am ajuns la Hartley doar de câteva săptămâni, răs- 
punse ea. Încă nu a avut timp să vină. 

Burke o privi cu și mai multă suspiciune. 

-Ce fel de bărbat este acela care nu e alături de fru- 
moasa lui soție când se mută într-o casă nouă? 

Pentru că se săturase de Burke, se ridică în picioare. 

-Un bărbat care își servește țara în Peninsulă, în loc 
să-și piardă averea la cărți când e beat! A venit timpul 
să plecați, domnule Burke! Luaţi masa bunicii dumnea- 
voastră și plecați. 

Fără să-și piardă cumpătul, bărbatul cel enervant îi 
zâmbi. Ca toți împătimiții de jocuri, îi plăceau provocările. 
Îi plăcea riscul. 

—lertați-mă, doamnă Clarke. N-ar fi trebuit să discut 
cu dumneavoastră chestiuni personale când încă sunteți 
prea absorbită de vestea morţii tatălui dumneavoastră. 
Făcu o plecăciune. Condoleanțele mele. O să revin mai 
târziu să iau masa. Se întoarse și plecă, închizând încet 
ușa în urma lui. 

Prefera să nu-l mai vadă vreodată pe Burke, însă pre- 
zența lui măcar îi mai distrăsese atenția. Se așeză din nou, 
cu genunchii tremurând, și-și desfăcu palma dreaptă, în 
care ținea inelul tatălui ei. Era mort. Nu-i venea să creadă. 
Trebuia să ia legătura cu avocatul din Londra care se 
ocupase de transferul de proprietate a Conacului Hartley 
și să-l roage să cerceteze lucrurile mai în amănunt. Poate 
că mai multe detalii vor face să pară mai reală moartea lui 
Charles Clarke. De asemenea, va vedea dacă putea să-i 
aducă trupul la Hartley și să-l înmormânteze acolo. Papá 
abia așteptase să locuiască aici... 

Mariah închise ochii, în care îi apăruseră lacrimi. 
Era mult prea tânăr ca să moară! Şi avea prea mare nevoie 
de el. 

Dar se confruntase de mai multe ori cu moartea subită 
şi știa că nu face favoruri. Acum trebuia să-și ducă viața 
aici, la Hartley. Mulţumi în sinea ei că se afla într-o situație 
mult mai bună decât în urmă cu două luni. Norocul tatălui 
ei la cărți făcuse din ea o tânără cu mijloace, nu o lăsase 
pradă disperării. Acesta era ultimul lui dar. 

Singurul lucru care o făcea să dispere acum era min- 
ciuna colosală pe care tocmai o spusese. Anii de călătorie 
împreună cu tatăl ei, uneori în situații-limită, o învățaseră 
să mintă foarte bine. Putea să-și deschidă ochii mari și 
căprui și să mintă cu multă convingere atunci când era 
necesar, chiar dacă nu-i plăcea că era nevoită să facă 
asta. Însă era o femeie practică, iar când născocise acea 

minciună era gata să spună orice care să-l convingă pe 
Burke să plece și s-o lase în pace. 

Oare spusese cuiva din sat că era nemăritată? Nu fusese 
deschis niciodată acest subiect, din câte-și amintea ea. Toţi 
o strigau domnișoara Clarke și, fără îndoială, presupuneau 
că era celibatară, însă ea nu spusese niciodată asta. 

De obicei, în public purta mănuși, așa cum se cădea să 
facă o doamnă, astfel că prezența sau absența verighetei 
nu fusese observată de altcineva în afară de servitorii de 
la conac și de prietena ei Julia Bancroft. Mariah trebuia 
să facă rost de un inel pentru acel deget, măcar până când 
Burke pleca din Hartley pentru totdeauna. Cum ar fi râs 
tatăl ei dacă i-ar fi povestit acea scenă.. 

Trupul ei începu să tremure la conştientizarea visce- 
rală a faptului că tatăl ei era mort. Începu să plângă în 
hohote. 

Odihnește-te în pace, papă! 


A doua zi după vizita lui Burke, sosi o scrisoare de la 
avocatul londonez care se ocupase de transferul moșiei. 
Confirmă decesul lui Charles Clarke și-și exprimă con- 
doleanțele într-un limbaj sec, tipic avocățesc. 

Scrisoarea îi ucise lui Mariah și ultima speranță că 
Burke mințise în legătură cu moartea tatălui ei, ca s-o 
convingă să se căsătorească cu el. În următoarele zile, 
pline de durere, George Burke o vizită regulat. Îi aducea 
flori și-i făcea urări politicoase de bine, chiar dacă, la 
început, ea refuză să-l primească. Servitorii și prietena ei 
Julia erau singurele persoane pe care suporta să le vadă. 

În cele din urmă, cedă în fața conștiinței sociale și 
coborî să-l vadă pe Burke când acesta veni s-o viziteze. 
Era atât de politicos și de fermecător, încât se întrebă dacă 
nu cumva îl judecase greșit. Prima dată când se întâlniseră 
fuseseră amândoi supăraţi și lipsiți de înțelepciune. 

Ea bănuia că el încerca să afle dacă într-adevăr era 
măritată. Era atras de ea — simțea dorința radiind din 


O nouă viață 31 


el și, probabil, își dăduse seama că ea mințea. Însă, indi- 
ferent de ce gândea de fapt, comportamentul său era 
ireproșabil. Și pentru că el se purta ca un gentleman, și ea 
trebuia să fie o lady. 

Când începu să se obișnuiască cu noua ei viață, 
Sarah începu să-i murmure că poate n-ar fi rău să ia în 
considerare propunerea lui Burke. Chiar dacă-l admira pe 
vicar, acelea erau doar visuri trecătoare. Burke îi făcuse o 
ofertă sinceră, iar statutul de soție i-ar fi oferit o poziție 
mai bună în societate. El oricum își va petrece cea mai 
mare parte a timpului la Londra, lăsându-și soția să 
conducă moșia după cum credea de cuviință. În plus, era 
foarte arătos. Ar fi putut să fie mult mai rău și multe femei 
chiar aveau parte de asta. 

În plus, se simțea atât de singură, știind că tatăl ei nu se 
va mai întoarce niciodată acasă... 

În acest moment al cugetărilor sale, Mariah o asigura 

pe Sarah că n-avea cum să fie singură cu sora imaginară 
care locuia în mintea ei. Burke era maniac cu jocurile și 
i-ar fi făcut soțieisale viața un iad. Probabil că ar fi pierdut 
Conacul Hartley la jocuri, chiar sub nasul lui Mariah. 
Tânjise prea mult după stabilitate, ca să-și lase bunăstarea 
în mâini nesigure. Era mult mai bine dacă Burke credea 
despre ea că era măritată şi intangibilă. 
"Şi totuși, Burke continuă cu atențiile. Într-o noapte, 
Mariah se trezi speriată dintr-un vis ce părea foarte real, 
în care se căsătorea cu el. Erau declarați soț și soție, iar el 
îi lua mâna și i-o strângea puternic și dureros, unind-o cu a 
lui pentru totdeauna. Ştia de ce visase așa ceva: o vizitase 
din nou în acea după-amiază și, printre complimente, 
pomenise din nou de proces. Laţul lui începea să se strân- 
gă în jurul ei. 

—Ah, bunică Rose, șopti ea, îngropându-și fața în 
mâini, ce să fac? Dacă Burke continuă să vină, într-un 
moment de slăbiciune aș fi în stare să accept. 

Dacă Sarah era produsul imaginației ei, bunica Rose 
era o parte de netăgăduit a amintirilor ei. Întunecată, 
calmă și iubitoare, o crescuse pe Mariah, învățând-o să 
gătească, să călărească și să râdă. Cu toate că Mariah 
așteptase cu răsuflarea tăiată vizitele tatălui ei, bunica 
Rose fusese pentru ea centrul universului. 

În sătucul lor, Appleton, unii oameni ziceau că bunica 
ei era vrăjitoare. Desigur, era o prostie. Bunica Rose făcea 
licori din plante medicinale și le dădea sfaturi înțelepte 
fetelor și femeilor din sat. Din când în când, mai făcea 
ritualuri ca să-și atingă anumite scopuri, însă întotdeauna 
susținea că nu era nici urmă de magie în ele. Ritualurile 
respective se bazau mai degrabă pe concentrarea asupra 
lucrului dorit, ceea ce făcea ca obiectivul să fie mai ușor 
de îndeplinit. Ca rugăciunile, însă cu plante medicinale 
în plus. 

Mariah avea nevoie de un ritual bun. Se gândi și ho- 
tări că o vrajă a dorințelor ar fi cea mai potrivită, din 
moment ce putea să ceară cel mai bun mijloc să-și rezolve 
problemele. Bunica ei o avertizase întotdeauna pe Mariah 
să nu fie prea explicită cu dorințele pe care și le punea, 
pentru că, uneori, soluția cea mai bună era cea la care nu 
s-ar fi gândit niciodată. 

Avea niște prafuri mirositoare aducătoare de noroc, pe 
care le făcuse împreună cu bunica ei cu ani în urmă, iar în 
noaptea aceea era lună plină, un moment perfect pentru 
un ritual. Și, pentru că tot nu reușea să adoarmă, putea 
să încerce un ritual. Măcar așa își va întări hotărârea să-l 
țină pe George Burke la distanță. 

Imbrăcă peste cămașa de noapte un halat, își luă pa- 
pucii în picioare, apoi își înfășură umerii într-un șal. Luă o 
cutiuță și un pachet de prafuri, coborî scările și ieși afară, 
spre mare. Noaptea era rece și senină, iar lumina argintie 
a lunii se răsfrângea peste câmpii și peste mare. 

În grădină se aflau și un chioșc deschis, o curte inte- 
rioară din piatră și un cadran solar. Gândindu-se că era 

locul perfect pentru ritualul ei, închise ochii și se gândi 
la cei dragi pe care-i pierduse, până când le simți prezența 
prietenoasă. 

Mai întâi, așeză prafurile pe vârful de alamă al cadra- 
nului. După ce aprinse o scânteie și-i dădu foc, ceru, în 
liniște, ajutor ca să depășească acel moment dificil. Vin- 
decare, protecţie, putere, noroc.. 

O clipă își imagină un soț clever — nu ca Burke, ci 
unul care să se potrivească visurilor ei. Îndepărtă imediat 
acea imagine și se concentră să ceară putere mentală și 
emoțională. 

Când mirosul înțepător al prafurilor parfumate arse 
dispăru în vânt, păși în chioșc și se așeză pe una dintre 
băncile de piatră aflate lângă pereți, de jur împrejur. 
Se rezemă de perete, simțindu-se împăcată. Cosița pe care 
o împletise pentru noapte se desfăcuse, părul îi alune- 
case pe umeri, însă îi era prea lene să și-l împletească 
din nou. 

Când era copil, avea puține tovarăşe de joacă — de aceea 
o inventase pe Sarah. Însă o avusese pe bunica ei, alături 
de care rămăsese mulți ani. Avusese grijă de ea în timpul 
bolii care-i adusese sfârșitul, iar tatăl ei apăruse abia spre 
sfârșit să le dea o mână de ajutor. Ea și Charles jeliseră 
împreună, apoi o luase cu el în călătoriile nesfârșite prin 
Insulele Britanice. 

Acum murise și el, iar ea rămăsese cu desăvârșire 
singură. De aceea i se părea că George Burke era înșelător 
de atrăgător. El părea s-o placă și era un sentiment 
minunat să fii dorit. 7 

Însă nu de George Burke. Într-adevăr, i-ar fi plăcut să 
se mărite într-o zi, dar ar fi vrut un bărbat blând şi de 
încredere, ca vicarul din partea locului. Pe care îl evitase 
după moartea tatălui ei, din pricina situației ei complicate. 
Chiar nu putea să-l privească drăgăstos pe vicar sub nasul 
lui Burke, mai ales când pretindea că era măritată. 

Inchise ochii să se odihnească. 

Stai, stai, stai... În colțul ascuns al sufletului său în 
care se retrăsese, el era sigur că sfârșitul era aproape. 
Ținuse o eternitate cu dinții de viaţă și, în curând, 
marea avea să și-l revendice. Acum deja nu-i mai păsa 
dacă trăia sau murea. Aproape că nu-i păsa. 


Mariah se trezi brusc din vis. Mergi pe țărm. Vocea 
interioară semăna cu cea a bunicii ei și sugera o mare 
grabă. 

Fără să-și mai pună vreo întrebare, își aruncă șalul pe 
umeri, apoi alergă pe alee cât putu de repede. Lumina 
lunii pline era strălucitoare, însă ciudată, iar ea simți un 
fior, ca şi când ar fi intrat într-o lume în care magia chiar 
exista. 

Valurile se spărgeau cu putere de plaja îngustă, care era, 
de fapt, un amestec de nisip și pietriș. Se opri, întrebân- 
du-se ce nebunie o îndemnase să vină acolo în toiul 
nopții. Apoi văzu un obiect întunecat plutind aproape de 
țărm, apropiindu-se tot mai mult cu fiecare val. 

Il cercetă curioasă. Dumnezeule, era cumva un cap? 
Oare era un cadavru? A 

Se înfioră la acest gând și dădu să fugă. Insă dacă era 
un om înecat, datoria ei de creștină era să-l aducă la țărm 
și să-l îngroape cum se cuvine. Fluxul urma să se schimbe 
curând și era posibil ca acel... obiect... să fie trimis din 
nou în larg. 

Îşi scoase papucii și înfășură șalul în jurul lor. După 
ce lăsă micul balot pe nisip, intră în valuri. Aproape 
că o dezechilibrară, iar apa era rece. Din fericire, reuși 
să-și recapete stabilitatea înainte să se răstoarne cu totul 
în apă, însă când ajunse la obiectul plutitor era udă până 
la piele. 

Sperând că priveliștea nu era prea înfiorătoare, privi 
mai de-aproape și văzu că, într-adevăr, era trupul unui 
bărbat. Brațele lui erau încleștate în jurul unei bucăți 
mari de lemn, probabil o bucată de catarg. Intrebându-se 

dacă nu cumva era viu, prinse bucata de lemn și o trase la 
țărm, luptându-se cu apa învolburată. 

Un ultim val o ajută să-l scoată pe nisip deasupra 
nivelului fluxului. Hainele lui erau sfâșiate până aproape 
de limita indecenței, cămașa și pantalonii erau aproape 
niște zdrenţe. Îngenunche tremurând lângă el, apoi îşi 
puse mâna cu precauție pe cămașa lui. Spre uimirea ei, 
simți o bătaie ușoară a inimii. Carnea bărbatului era rece 
ca gheața din cauza apei, iar pielea îi era acoperită de răni, 
însă trăia! 

Părul și tenul lui păreau închise la culoare în lumina 
lunii, așa că bănui că era un marinar străin. Pentru că apa 
îi ajungea până la picioare, îl prinse de subsuori și-l târî 
pe nisipul aspru. În timp ce-l trăgea, bărbatul începu să 
tușească convulsiv. 

ÎI lăsă jos imediat, iar marinarul se rostogoli pe-o parte, 
scuipând apă. După acea criză violentă, din suflarea lui își 
dădu seama că, într-adevăr, era viu. Ușurată, se întrebă ce 
să facă. Nu dorea să meargă după ajutor și să-l lase singur, 
însă cu cât îl ducea mai repede înăuntru la căldură, cu atât 
era mai bine. 

Sperând că putea merge singur, se aplecă deasupra lui 
și-l întrebă: 

-Mă auzi? 

După o clipă lungă, cu capul într-o parte, îi făcu semn 
că da. 

— Dacă te ajut, crezi că poți să mergi până acasă la 
mine? Nu e departe. 

El făcu încă un semn aprobator. Cu toate că ochii lui 
erau închiși și tremura de frig, cel puțin conștientiza ce se 
întâmplă. 

Ea își șterse nisipul de pe picioare și se încălță din 
nou, apoi îngenunche și-i așeză braţul stâng pe umerii ei. 
O să te ridic cât de bine pot, însă dacă nu mă ajuţi n-o 
să reușesc. 

Ea îl ridică, iar el se strădui. Se ridică în picioare, 
legănându-se. Își folosi braţul liber ca să-i înfășoare şa- 
lul pe umeri, sperând ca lâna groasă să-i țină cât de cât 
de cald. 

— Ajungem imediat. Nu avem mult de mers. 

El nu răspunse, însă când ea porni, o urmă. Înaintarea 
lor prin nisip era istovitoare, iar vântul se simțea tăios 
prin hainele ude. 

Situația se îmbunătăți când ajunseră pe alee. Din 
păcate, urca. Însă sprijinit de ea, susținându-i jumătate 
din greutatea corpului, marinarul reuși să meargă în 
continuare. 

Se prinse de o balustradă ca să se târască pe trepte 
până în casă, în timp ce Mariah îl ținea pe cealaltă 
parte. Merseră clătinându-se până în casă, iar Mariah se 
întreba ce să facă, pentru că era sigură că nu mai puteau 
urca și scările care duceau în camerele de oaspeți. Apoi 
își aminti de o cămăruţă din spate, de la parter. Cândva 
fusese folosită de o servitoare vârstnică. Încăperea 
era în paragină și aproape nemobilată, însă avea un pat. 
Era suficient. 

Îl târî pe marinar prin casa întunecată, lovindu-se 
din când în când de mobilă. Spera ca el să nu capete tot 
atâtea vânătăi ca ea. Fu o mare ușurare să intre în micul 
dormitor. Pentru că bătrâna servitoare fusese infirmă, 
patul era jos. Cu ultimele ei puteri, îl așeză pe el. 

— Acum te poți întinde. 

Marinarul se chirci greoi pe pat și strânse o pernă așa 
cum înainte strânsese bucata de catarg. Mariah îi urcă 
picioarele pe saltea, apoi aprinse o lampă. Cu toate că 
încăperea nu mai fusese folosită de ani întregi, doamna 
Beckett, o meticuloasă, pusese gaz în lampă și lemne de 
foc în micul cămin. Patul nu era făcut, însă erau pături în 
șifonierul mic și tocit. 

După ce aprinse focul, ea trase de perna pe care el o 
strângea. 

— Acum ești în siguranță. În siguranță. Strânsoarea lui 
slăbi, iar ea reuși să-i ia perna și să-l examineze. 

Îi şterse trupul tremurând cu un prosop subțire de pe 
lavoar. Hainele lui erau atât de sfâșiate, încât putu să-l 
cerceteze destul de bine fără să-i scoată zdrențele care-l 
mai acopereau. O parte din ele erau carbonizate pe 
margini. Probabil că un foc de pe corabie îl făcuse să sară 
în mare. 

Era plin de răni, iar zgârieturile și tăieturile erau fără 
număr. Mai avea și porțiuni de piele cu bășici și cu ar- 
suri, care se potriveau cu hainele carbonizate. Din 
fericire, arsurile nu erau grave. Probabil că ajunsese 
rapid în apă. 

Pe membre și pe tors nu avea răni prea mari. Cu toate 
că unele dintre rănile sale erau deschise, apa de mare în 
care stătuse o vreme îi spălase sângele, iar acum nu părea 
să mai sângereze în vreun loc. 

Scoase mai multe pături din șifonier și-l înfășură cu ele. 
Focul încălzea repede cămăruța și trupul lui. 

Luă lampa și urcă în camera ei să-și ia haine uscate, 
apoi coborî în bucătărie. Cât timp se încălzeau apa de ceai 
și supa, aduse pacientului ei un urcior cu apă și un pahar. 
Adormise. În lumina blândă, tenul și părul lui demodat 
de lung erau întunecate. Părea nebărbierit de cel puțin 
două zile. Dacă fusese atâta timp în apă, probabil că era 
puternic ca un taur, din moment ce rezistase. 

Din cauza zgârieturilor de pe față, era greu să-i 
ghicească vârsta, dar se gândi că avea în jur de treizeci 
de ani. Nu avea o constituție masivă, dar trupul cu 
mușchi bine formați era al unui bărbat care muncea, 
cu mâini aspre. 

Se încruntă când văzu felul în care părul i se lipea de 
tâmplă. Lăsă lampa jos și-l examină cu vârful degetelor, 
descoperind o rană adâncă și lungă din care curgea 
sânge. 

Înjură printre dinți, apoi îi înfășură tâmpla în alt pro- 
sop. Tot ce făcuse până atunci fusese simplu, însă rana 
de la cap părea serioasă, iar ea nu știa ce să facă. Trebuia 
s-o cheme pe Julia Bancroft acum, nu putea aștepta până 
dimineață. 

Mariah îndepărtă părul ud de pe chipul marinarului, 
întrebându-se de unde venea acest bărbat. Probabil, de 
undeva din Mediterana. Tocmai trăgea păturile peste el, 
când pleoapele lui se deschiseră, iar el o privi cu niște 
ochi verzi fermecători. 


capitolul 4 


După apa rece, amorțeala și disperarea care duraseră 
o eternitate, fusese împins la țărm. Apăruse din apă și-l 
scosese din transa mortală care-l ajutase să supravieţuiască 
atât de mult. Își amintea foarte vag cum mersese împie- 
dicat, ajutat de cineva, apoi alunecase în beznă, după care 
se trezise și văzuse... perfecțiunea. 

Femeia care stătea aplecată deasupra lui părea mai 
degrabă un vis decât o realitate, totuși căldura pe care 
o răspândea era adevărată. Ochii ei erau căprui și calzi, 
iar un nor de păr auriu îi înconjura chipul oval perfect. 
Strălucea în lumina lămpii. Întrebându-se dacă nu 
cumva se înecase și ajunsese pe alt tărâm, ridică o mână 
nesigură, să mângâie acele șuvițe fine. Erau ca mătasea pe 
degetele lui. 

— Acum eşti în siguranță. Își legă părul lung și strălucitor 
într-un coc la ceafă. Fiecare mișcare a ei era grațioasă. 
Vorbești engleză? 

Trebui să se gândească înainte să răspundă la întrebarea 
ei. Engleză. Limbă. Înţelegere. Își linse buzele uscate și 
şopti: 

-D...da. 

Perfect. Atunci o să fie mai simplu. Își petrecu un 
braț pe sub umerii lui și-l ridică suficient de mult cât să 

oată bea din paharul pe care i-l ținea aproape de buze. 
În ebiri însetat, gândindu-se cât de mult tânjea după apă, 
după ce apa aproape că-l ucisese. Și era umilitor să fie atât 
de slab, încât să nu poată bea fără să fie ajutat. 

Îi luă paharul după ce se sătură și-l lăsă din nou ușor pe 
spate. Purta o cămașă noapte și, cu toate că o acoperea în 
întregime, halatul ei era delicios de ispititor. g 

-Ce ochi verzi ai! remarcă ea. Contrastează puternic 
cu tenul tău închis. Ă 

Deci avea ochi verzi și ten închis? Își întoarse privirea 
către mâna sa stângă și o cercetă. Pielea îi era destul 
de bronzată, mult mai întunecată decât tenul ei alb ca 
fildeșul. Își dădu seama că habar n-avea cum arată, nu știa 
decât că era bronzat și plin de zgârieturi. Sau cum ar fi 
trebuit să arate. 

— Îmi poți spune cum te cheamă? continuă ea. 

El își scormoni mintea, însă nu găsi... nimic. Nici 
nume, nici loc, nici trecut, la fel cum nu-și amintea nici 
propriul corp. Ştia că era în neregulă. Se simți cuprins de o 
panică uriașă, mai îngrozitoare decât apa rece a mării care 
aproape că-l înecase. Era nimeni, rupt de trecutul său și 
aruncat într-un prezent necunoscut. Oroarea acestui gând 
îi străbătu fiecare fibră a ființei. 

—Nu... nu știu, îngăimă el, chinuindu-se să-și stă- 
pânească frica. 

Simţindu-i spaima, ea îi prinse mâna rece între palmele 
sale calde. 

— Ai îndurat chinuri mari. După ce te odihnești și îți 
revii, o să-ți amintești cu siguranță. Îşi încruntă sprân- 
cenele. Oare ai uitat că sunt soția ta, Mariah Clarke? 

—Soția... soția mea? Se holbă la ea, nevenindu-i să 
creadă. Cum de putuse să uite că era însurat cu o asemenea 
femeie? Însă, cu toate că nu-și aducea aminte de nunta 
lor, temerile sale se diminuară în timp ce ea-i strângea 
mâna. Atunci... sunt cel mai fericit bărbat. 

Ea îi zâmbi cu căldură. 

— Odihnește-te până aduc eu ceai și supă. Am trimis 
după cineva care știe să-ți îngrijească rana de la cap. Cu 
puțin noroc, va fi aici curând. Până mâine cred că-ți vei 
aminti totul despre tine. 

El ridică degetele nesigure până la rana adâncă din 
partea stângă a craniului. Simțea atât de multă durere și 
avea atât de multe zgârieturi, încât nu observase nimic 


O nouă viaţă 41 


aparte, însă acum, că-i spusese ea, capul îi zvâcnea ca 
naiba. 

-Un ceai ar fi... bine-venit. 

-Mă întorc în câteva minute, promise ea și ieși pe 
ușă. 

După ce plecă ea, rămase cu privirea în tavan. Avea o 
soție. Ura că nu-și mai amintea deloc figura aceea ferme- 
cătoare a femeii care-i salvase viaţa, și nici despre viața 
lor de oameni căsătoriți. Era simplu să-şi imagineze cum 
o săruta și chiar mult mai mult de-atât. Însă nu avea nici 
măcar o amintire. I se părea al naibii de nedrept. 

În timpul cât rămase singur, încercă să-și răscolească 
memoria și să nu răvășească cearșafurile cu degetele lui 
nervoase. Recunoscu obiectele din jurul său. Pat, pătură, 
foc. Nuanţa de roz a cerului de-afară. Era...răsăritul. În 
mod ciudat, un al doilea șir de cuvinte îl puse în umbră 
pe primul. Palang. Kambal. Aag. Era destul de sigur că 
acele cuvinte aveau același sens ca cele englezești care 
îi veniseră în minte, așa că, probabil, cunoștea o limbă 
străină, cu toate că nu avea idee ce limbă era. 

Însă nu avea amintiri personale. Din nou se lupta cu 
spaima crescândă. Sentimentul urla în el, acea conștien- 
tizare vulnerabilă că era atât de singur și de neajutorat, 
încât nu știa nici măcar ce anume îl amenința. 

În mod ciudat, în adâncul sufletului său avea senzația 
că nu era prima dată când fusese luat de lângă el însuși. 
Poate că de aceea era atât de înspăimântat. Însă nu-și 
putea aminti nimic despre cealaltă experiență, indiferent 
care ar fi fost aceea. 

Supraviețuise pierderii anterioare. De data asta, avea 
o soție care-i spunea că era în siguranță. Și care va avea 
grijă de el până când va fi suficient de puternic să aibă el 
grijă de ea. 

Pentru moment, își amintea doar lucrul cel mai 
important dintre toate: acela că el era bărbat, iar Mariah 
Clarke era femeie. 

Mariah se îndreptă cu zgomot spre bucătărie, sim- 
ţindu-și obrajii în flăcări. De ce naiba îi ieșise pe gură o 
afirmație atât de deplasată? Să-i spună bietului om că era 
nevasta lui! Cuvintele pur și simplu se rostiseră singure, 
aproape ca și când bunica Rose ar fi fost cea care vorbise 
pentru ea. 

Însă el păruse atât de distrus că nu-și mai amintea 
nimic! Era înspăimântat! Când se gândi la propria-i 
spaimă de a fi singură pe lume, îl înțelegea. Era destul 
de rău să fie singură, fără rude și cu puțini prieteni, însă 
măcar ştia cine era. Dar să-și piardă propria identitate... 
Acest gând o făcu să se-nfioare. 

Îi trecu prin minte o idee bizară. Efectuase ritualul 
dorințelor ca să ceară ajutor. În mai puţin de o oră, îi 
fusese trimis acest bărbat ciudat, ca un dar al mării. Chiar 
auzise vocea bunicii ei zorind-o să alerge către țărm. Și ar 
fi putut să jure că bunica Rose fusese cea care spusese că 
era soția lui. 

Iniţial, Mariah îi spusese lui George Burke că avea un 
soț ca să-l descurajeze. Oare acel marinar — un străin a 
cărui soție putea pretinde că este — era răspunsul la dorința 
ei? Oare era îndrumată de bunica Rose sau pur și simplu 
era nebună? 

Alter-egoul ei, Sarah, era cât se poate de clară în 
privința asta: era nebună. Însă ea nu se simțea nebună. 
Bunica Rose nu fusese nici vrăjitoare, nici clarvăzătoare, 
însă fusese foarte perspicace și credea în intuiție. Dacă 
ceva mergea greșit, atunci probabil că într-adevăr era 
greșit, chiar dacă motivele erau atât de subtile, încât era 
dificil să fie identificate. Mariah avusese un presentiment 
în legătură cu plecarea tatălui ei la Londra și avusese 
dreptate. În fiecare zi citea scrisoarea avocatului londonez, 
sperând ca acele cuvinte să se schimbe, însă rămâneau 
aceleași. 

La fel de adevărat era și faptul că, dacă simţea că ceva 
era bine, atunci așa era, dacă avea suficientă luciditate. 

Intuiția o condusese la marinar și tot intuiţia îi spunea 
că era înțelept să profite de oportunitatea de a se alege cu 
un așa-zis soț, doar ca să-l îndepărteze pe George Burke 
o dată pentru totdeauna. Simțea că era bine să-i ofere 
marinarului asigurarea că nu era singur pe lume. Văzuse 
pe chipul lui că vorbele ei îi îndepărtaseră o mare parte 
din teamă. 

Pentru binele lui, cel mai de dorit era să-și amintească 
adevărata sa viață. Însă ea se duse cu gândul la un meșter 
din satul bunicii sale, care căzuse de pe un acoperiș de 
stuf, își spărsese capul și niciodată nu-și mai amintise ce 
se întâmplase înainte de acea zi. Continuase să trăiască 
o viață destul normală și, curând, chiar își redeprinsese 
meșteșugul. Soția lui îi mărturisise bunicii Rose că erau 
unele lucruri pe care era bucuroasă că le uitase. Poate că 
şi cu marinarul avea să fie la fel. 

Dacă nu-și recăpăta memoria, poate că o să-i spună că 
nu erau căsătoriți, dar pentru moment, nu-l va lipsi de 
această alinare. Și dacă memoria îi revenea, îi va spune 
că-l mințise că era soția lui ca să nu se mai simtă singur 
sau obligat să renunțe la îngrijirile ei. Erau motive bune. 
De fapt, chiar nobile. 

Odată conștiința împăcată, făcu un ibric de ceai, pe 
care-l îndulci cu mult zahăr. Supa de pui era și ea fierbinte, 
așa că turnă din ea într-o cană, apoi așeză totul pe o tavă. 
Când intră în camera lui, spuse veselă: 

—la uite! Ce preferi întâi, ceaiul sau supa de pui? 

— Ceai, te rog. 

Avea maniere și ştia să vorbească. Mariah își dădu seama 
că era bine educat și părea englez, în ciuda înfățișării lui 
de străin. Așeză două perne în spatele lui, apoi îi turnă 
jumătate de ceașcă de ceai dulce. 

El luă o înghițitură cu lăcomie, apoi lăsă să-i scape un 
suspin de plăcere. 

— Oare cum am trăit înainte ca ceaiul să fie descoperit? 

Bău și restul, mai încet. 

—Am suferit enorm. Îi umplu din nou ceașca. Ceaiul de 
mentă e bun, dar nu se compară cu acesta. 

— Mariah, spuse el șovăind, ca și când ar fi vrut să audă 
cum suna acel nume pe buzele lui, eu cum mă numesc? 

Ea se gândise deja la asta în bucătărie. 

— Adam, spuse ea prompt. 

Numele primului bărbat. I se părea potrivit pentru un 
bărbat născut din mare, fără vreo amintire din trecut. 

— Adam Clarke, completă ea. 

— Adam! Chipul i se lumină în semn de recunoaștere. 
Sigur. 

— Îți aduci aminte că acesta e numele tău? întrebă ea 
surprinsă. À 

—Nu e chiar o amintire, spuse el încet. Insă pare nu- 
mele potrivit. 

— Îți amintești și altceva? 

Dacă memoria îi revenea rapid, ea putea să renunțe la 
minciuna că erau căsătoriți. Dacă se întâmpla asta, o să-l 
roage să facă pe soțul suficient de mult cât s-o ajute să 
scape de Burke. Adam al ei părea un om de înțeles, așa că 
probabil va coopera, măcar din recunoștință. 

El dădu din cap, întunecându-se la față. 

—Nu, nimic. Chiar dacă simt că Adam e numele meu, 
Clarke mi se pare mai puțin familiar. Neutru. Își strânse 
buzele. Toți din jurul meu vor ști mai multe decât mine 
despre propria mea viață. 

—De fapt, nu e așa. Am venit în Hartley doar de două 
luni, așa că cei de-aici nu te cunosc. 

Era aproape gol sub pături, așa că ea încercă să nu 
observe ce umeri frumoși avea. Văzuse puțini umeri de 
bărbat în viața ei, iar priveliștea era remarcabil de atră- 
gătoare. Încercând să păstreze eticheta, continuă: 

— Tatăl meu a câștigat conacul la cărți, așa că suntem 
străini în regiune. 

-Pe tatăl tău l-ai trimis după ajutor? 

Își mușcă buza. 

— Aș fi vrut eu, însă a fost ucis în apropiere de Londra, 
acum câteva săptămâni. 

— Îmi pare tare rău. Adam îi luă imediat mâna să i-o 
mângâie. Strânsoarea lui răcoroasă o alina. E înnebunitor 
să am sentimentul pierderii lui, dar nu-mi amintesc ce 
chip avea. 

—Nu-l cunoșteai prea bine. Amintindu-și ce-i spusese 
lui Burke, adăugă: Suntem veri îndepărtați, amândoi 
purtam deja numele de Clarke. 

— Așa că, după căsătorie, ai devenit Mariah Clarke 
Clarke, spuse el, schițând un zâmbet. 

-Cel puțin, nu a fost nevoie să mă obișnuiesc să mă 
semnez cu numele nou. 

Zâmbi și ea, fericită că el avea simţul umorului și că nu 
se lăsa doborât de împrejurări. 

Privirea lui se pironi într-a ei, cu ochii verzi, rugători. 

— Spune-mi mai multe despre mine. 

Ea șovăi, gândindu-se cât de repede se complica 
situația. 

— Cred că e mai. bine să te las să-ți amintești singur. 
Sunt multe lucruri pe care nu le știu despre tine. Ne-am 
cunoscut cu puțină vreme înainte de a deveni soț și soție. 
Un timp uimitor de scurt chiar, mai puțin de o oră. Nu 
vreau să-ți bag în cap amintiri care să se dovedească apoi 
incorecte. 

El o privi ca și când se pregătea să protesteze, apoi, cu 
greu, trase aer în piept. 

—Da, cred că ai dreptate. Mintea mea e atât de goală, 
încât ar trebui să am grijă cu ce-o umplu. Încă o ținea de 
mână, iar degetul lui mare îi mângâia blând palma. Era o 
senzație prea plăcută. 

Ea își trase mâna și-i oferi supa. 

—Cât timp ai plutit? 

—Mi s-a părut... o veșnicie. Îmi amintesc două nopți 
şi două răsărituri. Poate mai mult. Mi se învălmășește 
totul în minte. Sorbi cu grijă din supă. Ştiam că apa rece 

e mortală, așa că mi-am încetinit respirația și m-am retras 
într-un colț tăcut al minţii ca să mă conserv. 

-Ţi-ai încetinit respirația și te-ai retras într-un colț al 
minţii? întrebă ea, uimită. 

El părea la fel de uimit ca ea. 

— Adică asta nu e ceva firesc? Mie mi se părea foarte 
firesc. 

-N-am auzit niciodată de-așa ceva, însă pare să fi 
funcționat. 

În ciuda englezei lui impecabile, ea se întrebă din 
nou dacă nu cumva era străin. Să te retragi într-un colț 
al minţii ca să supraviețuiești pericolelor părea... părea 
mai degrabă străin. Însă pentru el sigur funcționase, din 
moment ce reușise să supraviețuiască atât de mult. 

—De ce mă aflam pe mare? întrebă el. 

Din nou cu gândul la minciunile rapide pe care i le 
oferise lui George Burke, spuse: 

— Ai fost plecat pe Continent și veneai acasă să mi 
te alături aici. Cel mai probabil, ai naufragiat când te 
apropiai de finalul călătoriei. 

Se simți ușurată că au fost întrerupți înainte ca el să 
apuce să-i mai pună și alte întrebări. Julia Bancroft intră 
în cameră însoțită de Tom Hayes, grăjdarul, care o adusese 
la conac. 

— Am venit cât am putut de repede, Mariah. El este 
bărbatul rănit? 

Julia își lăsă săculețul cu medicamente și se apropie de 
pat. Orice urmă de energie din Adam dispăruse, iar acum 
arăta sfârșit. 

-Doamnă Bancroft, vi-l prezint pe Adam Clarke, 
spuse Mariah. 

— Îmi cer scuze că nu mă pot ridica să vă salut, doamnă 
Bancroft, răspunse Adam cu glas slab. 

Julia zâmbi, aplecându-și capul cu păr negru deasu- 
pra lui. 

—Nu e momentul pentru galanterii, domnule Clarke. 
Nu e cazul. 

Când Mariah apropie lampa, Julia îi cercetă rana de 
la cap. 

—E o gaură urâtă. 

-Nu sunt rănit chiar atât de rău, doamnă, protestă 
Adam. Soția mea a avut grijă de mine. 

Privirea Juliei se opri asupra lui Mariah. Aceasta dădu 
ușor din cap, dorind să oprească eventualele întrebări. 
Julia înțelese. 

— Ai putea să găsești o pijama curată pentru domnul 
Clarke? întrebă ea. Cea mai călduroasă pe care-o ai. 

Mariah dădu din cap și ieși. După ce aflase de moartea 
tatălui ei, intrase în camera lui, îi atinsese lucrurile și le 
absorbise mireasma, căci o făceau să se simtă în siguranță. 
Apoi ieșise plângând, fără să poată renunțe la ele. Acum 
era bucuroasă, pentru că hainele sale erau perfecte pentru 
Adam, care avea înălțime și constituție asemănătoare. 
Luă un halat gros de flanelă și un șal tocit, însă călduros, 
care avea să se dovedească util când Adam se va putea da 
jos din pat. 

Când reveni în camera bolnavului, îl găsi pe Adam 
dormind, cu fața lividă de oboseală. Julia își ținea mâinile 
pe pieptul lui, cu privirea absentă și concentrată. Când 
intră Mariah, Julia redeveni atentă. 

-Mă rugam, spuse ea simplu. M-am gândit că nu 
strică. 

Mariah o aprobă, gândindu-se că omul mării avea ne- 
voie de tot ajutorul pe care-l putea primi. 

-Cum e? 

-Destul de bine, ținând cont de câte s-au întâmplat. 
Du-te la bucătărie și mai fă ceai, iar eu și domnul Hayes 
o să-l îmbrăcăm pe pacient cu halatul, răspunse Julia. 
Vorbim acolo. 

Mariah dădu aprobator din cap și coborî. Cerul se 
lumina, iar în curând doamna Beckett și servitoarea 

de la bucătărie aveau să se trezească. Mariah căscă, mai 
puse cărbuni pe foc, apoi așeză ibricul deasupra flăcării. 
Luă o bucată de pâine și tăie câteva felii, să le prăjească. 
O aşteptă pe Julia cu ceai, pâine prăjită și marmeladă. 
Mariah îi turnă ceai și o întrebă: 

—Unde e Tom Hayes? 

— S-a hotărât că o oră de somn e mai bună decât un mic 
dejun luat foarte devreme. 

Julia întinse marmeladă pe o felie de pâine prăjită din 
care mușcă apoi cu poftă. După ce înghiți, sorbi din ceai 
şi continuă: 

-Nu-mi place să vorbesc despre pacienți prea aproape 
de ei, chiar dacă par adormiți. Pot să audă și să priceapă 
mai mult decât credem noi. 

Mariah lăsă ceașca jos; inima-i bătea să-i spargă 
pieptul. 

— Adam e în pericol? 

-E tânăr și puternic, și o să-și revină, o linişti Julia. 
Însă eu nu sunt medic și nu am experiență când e vorba 
de răni grave la cap. 

— Crezi că ar trebui să-l trimit la Carlisle, să-l vadă un 
medic sau un chirurg? 

—Ai putea, însă, ca să fiu cinstită, nu știu dacă ei 
vor putea face mai mult decât mine. Rănile la cap sunt 
misterioase. Tot ce putem face e să așteptăm să vedem 
cum se vindecă. 

Mariah era tentată s-o aprobe. Julia deja spălase rana 
și o unsese cu alifie. Probabil că un chirurg ar face același 
lucru și i-ar cere mai mulți bani. 

— Presupun că te întrebi de ce nu am pomenit niciodată 
că am soț. 

Recunosc, sunt curioasă. Însă secretele sunt spe- 
cialitatea mea. Zâmbi șiret, luând încă o felie de pâine 
prăjită. Şi eu am destule. 

Cu alte cuvinte, Julia nu va bârfi despre ciudatul bărbat 
şi despre relația lui cu moștenitoarea Conacului Hartley. 

Și totuși, Mariah simţi o nevoie copleșitoare să-și descar- 
ce sufletul. 

- Pot să-ți spun toată povestea? 

După ce Julia consimțţi, Mariah descrise pe scurt 
presiunea la care o supusese George Burke, minciuna ei 
spontană că e căsătorită și sosirea bine-venită a omului 
de pe mare. 

—Sper să-și recapete repede memoria. lar când o va 
face, sper că mă va ajuta să scap o dată pentru totdeauna 
de Burke. 

— Insă e posibil să nu-și recapete memoria niciodată, și 
deja e foarte atașat de tine, remarcă Julia. Faptul că el crede 
că ești soția lui e sprijinul pe care-l are într-un moment 
atât de înfricoșător. Ce vei face dacă nu-și amintește de 
vechea lui viață și va dori să-și ceară drepturile de soț? 
Bărbații, în general, îşi doresc asta. 

Drepturi maritale. Brusc, pâinea prăjită avu gust de 
cenuşă. y 

—Nu... nu m-am gândit atât de departe. Își imagină 
ochii aceia verzi aproape de-ai ei, acel trup cu mușchi bine 
conturați îmbrățișând-o strâns, și se înfioră. Însă nu de 
repulsie. Dacă suntem atrași unul de celălalt, o să-l duc la 
Gretna Green, să oficializăm legătura. Din ce-am văzut 
la omul mării, îl prefer lui George Burke! 

-Un om complet străin, cu o familie și un trecut necu- 
noscute? Julia îşi încruntă sprâncenele. Un bărbat care ar 
putea avea nevastă și copii în altă parte? 

Mariah aproape că se înecă sorbind din ceai. 

—Nu m-am gândit la asta! Cât de cumplit trebuie să fie 
pentru ei să-l creadă mort! 

—Nu ştim dacă are o familie, nu știm nici dacă nu are. 
Însă cred că, într-un loc anume, sunt oameni care-l plâng. 
Rar se întâmplă ca un bărbat să dispară fără să îngrijoreze 
pe nimeni. Julia zâmbi încurajator. Există șansa ca această 
situație să se rezolve de la sine într-o zi, două, dacă Adam 
al tău își revine din șocul provocat de răni și de înecul 

de care a scăpat ca prin urechile acului. Nu cred că ar fi 
fost în stare să vorbească atât de coerent dacă rănile de 
pe creier ar fi fost atât de grave, încât să-i șteargă pentru 
totdeauna trecutul din memorie. 

—E logic ce spui, zise Mariah ușurată. Atunci o să aştept 
să-și revină. Iar dacă nu-și revine, îi voi spune adevărul. 

—Să nu faci asta prea curând. Julia își duse mâna la 
gură, să-şi acopere căscatul. Afară, păsărelele ciripeau un 
refren matinal, începându-și ziua. Cred că-și va reveni, 
însă rănile de la cap sunt riscante, iar el e foarte slăbit. Ar 
fi un şoc cumplit să afle că nu are nici nume, nici soție și 
că a naufragiat într-o lume străină. 

Neliniștită, Mariah își dădu seama că avea dreptate. Pe 
negândite, îi aruncase străinului o ancoră. Nu putea să-l 
elibereze dintr-odată. 


capitolul 5 


— Domnul Burke este aici, dorește să vă vadă. 

Mariah ridică privirea din registrele contabile. Salvarea 
bărbatului de pe mare însemnase o noapte fără somn, iar 
oboseala o făcea să-și dorească să mintă că nu era acasă. 
Însă, în același timp, își dorea să scape pentru totdeauna 
de George Burke, iar acum se ivise ocazia. 

-E în salon? 

Servitoarea făcu semn că da. 

—Să aduc răcoritoare? 

—Nu e cazul. Domnul Burke nu va sta prea mult timp. 

Mariah se ridică de la birou, știind că nu arăta deloc 
bine după o noapte atât de lungă. Cu atât mai simplu îi 
va fi să-l alunge pe Burke. 

Cobort la parter pe scările din spate, ieșind în pasajul 
îngust care despărțea salonul din fața casei de camera lui 
Adam din spate. În ultima oră, nu se dusese să vadă ce 
face, aşa că privi înăuntru. Dormea liniştit, iar chipul 
său începuse să capete culoare. Se răsuci puțin când ea 
deschise uşa, însă nu se trezi. Julia spusese să-l lase să 
doarmă, căci odihna era cel mai bun medicament după 
asemenea chinuri. 

Liniştită, Mariah se întoarse și deschise ușa de viza- 
vi, care ducea în spatele salonului. Intră și-l găsi pe 
Burke privind pe fereastră. Era îmbrăcat cu eleganța lui 
obișnuită, de dandy. Un bărbat frumos. Păcat că nu știa 
să se facă plăcut. 

O clipă, simți milă pentru el. Faptul că Burke pierduse 
prostește moșia la cărți nu-i diminua acestuia durerea 
pierderii. Ba dimpotrivă. 

Însă mila îi dispăru imediat când el se întoarse către 
ea și-i aruncă un zâmbet lasciv, în timp ce-o studia cu o 
insistență jignitoare. Mariah se încruntă. Era obișnuită să 
fie admirată de bărbați, dar cei politicoși măcar începeau 
prin a-i privi chipul. 

— Mariah. Zâmbetul său trăda o intimitate mai mare 
decât exista de fapt între ei. Arătați încântător astăzi. 

Judecând după cearcănele pe care le avea sub ochi, 
presupuse că era ori chior, ori mincinos. 

—Mă flatați. Arăt ca o femeie care are nevoie de un 
somn bun. 

Era cât pe ce să-i explice că sosirea „soțului“ ei o ținuse 
trează până târziu, când Burke spuse pe un ton plin de 
grijă: 

— Duceţi o greutate mult prea mare pentru o femeie. Vă 
admir spiritul și hotărârea cu care încercați să conduceţi 
moșia, însă aveți nevoie de un bărbat care să aibă grijă de 
toate aceste afaceri. 

—Nu e așa, i-o întoarse ea. Sunt foarte capabilă să am 
grijă de Hartley. lar dacă am nevoie de ajutor, îl am pe 
soțul meu. 

El zâmbi cu milă. 

—Nu credeţi că a venit vremea să renunțați la pre- 
făcătoria asta? Știu că ați inventat un soț ca să mă ţineţi 
la distanță, pentru că am fost suficient de nesocotit încât 
să vă cer mâna când încă erați şocată de vestea morții 
tatălui dumneavoastră. Însă e timpul să fim sinceri unul 
cu celălalt. 

Făcu un pas în față și-i luă mâna; chipul său frumos 
părea sincer. 

— Căsătoreşte-te cu mine, Mariah. Putem merge la 
Gretna Green și, într-o zi, suntem soț și soție. Vocea lui 
devenise mângâietoare. Mi-ar plăcea să te duc la Londra 
înainte să se încheie sezonul. Meriţi un sezon la Lon- 
dra și cum ai putea să te bucuri mai bine de plăcerile 
orașului decât cu un soț devotat care să-ți stea alături? 

Îi venea să râdă. Sau să arunce cu ceva în el. 

-Mă îndoiesc că știți cum să fiți un soț devotat! 
Chiar dacă știți, soțul meu s-a întors noaptea trecută. 
Încercă în zadar să-și retragă mâna din strânsoarea lui. 
Şi nu v-am dat voie să-mi spuneți pe numele mic. Sunt 
doamna Clarke. 

După o clipă în care rămăsese împietrit, râse tare. 

— Chiar că ești insistentă cu asta! Și unde anume e 
soțul ăsta al tău? Aș fi încântat să-l cunosc. 

Exasperată de aroganţa lui, ea reuși să-și retragă 
mâna. 

-Nu-l puteți vedea acum. Nu se simte bine și se odih- 
nește după o călătorie grea. 

— lar eu sunt șeicul Arabiei. Expresia lui se schimbă, iar 
ea zări pe chipul său singurul sentiment sincer pe care-l 
arătase în acea zi: dorință. Te ador, Mariah. De dragul 
tău, cred că aș putea chiar să mă transform într-un soț 
devotat. 

Înainte ca ea să apuce să protesteze, el o trase în braţele 
lui și își lipi gura de-a ei. Avea gust de coniac. La prima 
oră a dimineții! Nu era de mirare că se purta atât de urât. 
Ea întoarse capul într-o parte și strigă: 

— Dă-mi drumul! 

El îi ignoră protestele. 

— Eşti și frumoasă, și crudă, spuse el cu o voce răgușită. 
Suntem făcuți să fim împreună, Mariah! O sărută din nou 
cu forța. 

Ea încercă să scape, însă nu reuși decât să se deze- 
chilibreze — și pe ea, și pe el. Se rostogoliră pe măsuța 
bunicii lui, care căzu cu o bufnitură, însă el nu-și slăbi 
strânsoarea. 

Mariah mai fusese sărutată de domni îndrăgostiți și 
cam șireți, însă nu-i fusese niciodată teamă, căci tatăl ei 
îi fusese mereu aproape. Acum era singură și nu se putea 
măsura cu puterea lui Burke. În casă nu existau servitori 

bărbați, doar o menajeră și două servitoare, care, cu sigu- 
ranță, nu erau pe-aproape. 

Furioasă că se simțea neajutorată, îl lovi în gleznă, însă 
papucul ei moale nu-l făcu nici măcar să clipească. Cum 
degetele de la picioare o dureau, își ridică piciorul să-și 
ducă mâna la ele. 

Însă înainte să apuce să facă asta, Burke îi dădu drumul 
atât de brusc, încât aproape căzu. Nu, nu-i dăduse el dru- 
mul; fusese luat de acolo... de Adam. 

În picioarele goale, cu capul bandajat și înfășurat în 
şalul tocit al tatălui ei, marinarul se aplecă deasupra ei. 

n timp ce-l privea împietrită, el îl răsuci și-l azvârli pe 
Burke în cameră. Agresorul ei se izbi de-o canapea și căzu 
pe podea, nevenindu-i să creadă. 

Adam o prinse de cot și o ajută să se ridice, cu ochii 
plini de grijă. 

—Eşti bine? 

Ea dădu din cap tremurând. 

— Destul de bine. 

— Biata de tine, draga mea. O cuprinse de umeri cu 
brațul stâng, apoi se întoarse către agresor. Chiar dacă nu 
era la fel de înalt ca Burke, Adam inspira o autoritate 
care-l putea face și pe un bărbat de două ori mai mare 
decât el să se sperie. Să nu te mai atingi vreodată de soția 
mea, spuse el pe un ton ferm. Ai înțeles? 

—Eu... nu credeam că Mariah chiar este măritată, 
bâigui Burke. 

-Nu folosi numele mic al soției mele, continuă Adam 
cu răceală, strângându-și brațul în jurul umerilor ei. 
Pentru tine e doamna Clarke şi-i datorezi scuze. Nu numai 
că ai agresat-o, dar i-ai și insultat cinstea, refuzând să crezi 
adevărul. 

Mariah se înfioră. Adevărul era că Burke îi citise perfect 
minciunile. Dar asta nu-i dădea dreptul să sară pe ea! 

Burke se chinui să se ridice, însă nu mai era același 
dandy încrezător. 

—Am... am crezut că totul e un fel de joc. Toți cei din 
Hartley cred că e singură. Prima dată când mi-a vorbit 
despre un soț părea că ideea îi venise din senin. Eram 
sigur că, după ce se obișnuiește cu ideea morții tatălui ei, 
o să-și dea seama de avantajele căsătoriei cu mine și-mi va 
accepta propunerea. 

— Îşi vrea proprietatea înapoi, explică Mariah. George 
Burke e fostul proprietar, care și-a pierdut moșia la cărți în 
favoarea tatălui meu. Dumnezeu s-o aibă în pază pe femeia 
suficient de inconștientă cât să-și lase viitorul în mâinile 
lui! Trase aer în piept. Însă nu cred că azi a vrut să-mi facă 
vreun rău. A fost doar... impulsiv și luat de val. 

Burke se încruntă, cu o expresie în care se amestecau 
furia și rușinea. 

— Îmi cer scuze pentru comportamentul meu, doamnă 
Clarke. Admirația și speranțele mele m-au făcut să înțeleg 
greșit situația. Îşi scoase pălăria. Astăzi voi părăsi Hartley. 
Pentru mine, nu mai e nimic aici. 

Nu pomeni nimic de judecată. Poate că aceea fusese 
de la bun început o amenințare și atât, alungată acum de 
prezența unui soț în carne și oase, gata să o apere pe 
Mariah și drepturile ei. Sperând că certurile vor înceta, 
Mariah spuse încet: 

— Vă doresc numai bine, domnule Burke. 

El îi mulțumi dând ușor din cap, apoi plecă. Ea răsuflă 
ușurată. 

- Îmi pare rău pentru el, însă n-o să-i simt lipsa. Ridică 
privirea către Adam, care părea sfârșit acum, când criza 
trecuse. Ai auzit cum ne certam? 

— Vocile ridicate și mobila trântită reușesc întotdeauna 
să atragă atenția. 

Pentru că începuse să-și lase toată greutatea pe umărul 
ei, îl duse pe canapea. 

Stai jos. Mă mir că ai reușit să vii până aici, darămite 
să mă și salvezi de George Burke. 

Adam îi zâmbi cu un aer de intimitate dulce, care-i 
tăie răsuflarea. 

—Nu puteam să-l las pe individul acela să-mi rănească 
soția. 

—Sunt fericită că ai venit să vezi ce se petrece. Îi era 
rușine de tremurul din voce. Cum ai reușit să arunci 
un bărbat atât de masiv ca Burke în cealaltă parte a 
camerei? 

Adam se încruntă. 

— Pur și simplu... am știut. Există mai multe feluri în 
care poți folosi greutatea și înălțimea cuiva împotriva lui. 
Însă nu m-am gândit la asta. V-am văzut și am acționat 
din instinct. 

Deci, oricare i-ar fi fost trecutul, știa să se bată. Asta se 
potrivea cu mâinile sale de muncitor, însă nu și cu felul 
foarte educat în care vorbea. Era o adevărată enigmă. lar el 
credea povestea privind căsătoria lor. Faptul că-i apărase 
cinstea în fața lui Burke o făcea să se simtă o ticăloasă. 

—'Te ajut să te întorci în cameră când o să poți sta din 
nou pe picioarele tale. Îţi revii minunat, însă Juliei n-o 
să-i placă dacă te las să te extenuezi. 

— Aș vrea să stau jos un pic. O trase lângă el pe canapea 
şi-i înconjură umerii cu brațul. Mi-a fost dor de tine. 

Cu toate că ştia că nu era deloc înțelept, se sprijini de 
el, recunoscătoare pentru puterea și pentru protecția lui. 

Îţi aminteşti când erai cu mine? întrebă ea cu 
prudenţă. 

-Din păcate, nu. Își sprijini obrazul de creștetul ei. 
Însă mi se pare atât de firesc să te ţin în brațe, încât știu 
că trebuie să-mi fi fost dor de tine. 

Minciuna ei devenea mai periculoasă cu fiecare clipă, 
însă nu se îndura să se desprindă de el. Și ea se simțea 
minunat să fie aproape de el. 

—Bănuiesc că te simți mai bine. 

—Capul încă mă doare, iar acum sunt atât de slăbit, 
încât n-aș putea ridica nici măcar o pisică, însă mă simt 

mult mai bine decât atunci când stăteam agăţat de o 
epavă pe mare. Mâna lui caldă îi mângâie brațul. Știu că 
nu e potrivit să vorbim despre trecutul meu, așa că spu- 
ne-mi despre tatăl tău. Cum de-a reușit să câștige conacul 
nesuferitului domn Burke? 

-Ne-a susținut financiar participând la petreceri. Era 
un musafir fermecător, un sportiv foarte bun, nu deranja 
niciodată. Ştia să joace cărți suficient de bine cât să ducem 
o viață decentă, explică ea. Domnul Burke nu e un bun 
jucător de cărți. 

— Tatăl tău era din zonă? Adam se opri. De fapt, unde 
anume ne aflăm? 

—În Cumberland. Nord-vestul extrem al Angliei, la 
sud de Scoţia. Ştii unde e? 

El se încruntă, iar cu degetul arătător începu să traseze 
o formă pe materialul șalului, acolo unde îi acoperea 
genunchiul. Mariah își dădu seama că era conturul Marii 
Britanii. 

— Cumberland e aici, nu-i așa? Atinse un punct pe 
coasta de nord-vest. 

—Exact. Deci îţi amintești de Marea Britanie. ÎI privi. 
Ştii dacă ești britanic? 

El se încruntă din nou. 

— În mintea mea aud și da, și nu în același timp. 

-E un amestec interesant de lucruri pe care le știi și 
pe care nu le știi, spuse ea gânditoare. Cu siguranță, în 
curând îţi vei aminti totul. 

Și cu cât mai repede, cu atât mai bine. Își dădu brusc 
seama că, de vreme ce Burke părăsea Hartley, îi putea 
spune lui „Adam“ adevărul — că erau străini, nu soți. 

Însă nu-i putea face asta acum. Nu când o privea ca și 
când ar fi fost centrul universului său. Nu putea să-i spună 
că era singur, că nu avea nici nume, nici prieteni, nici 
familie. Datorită lui scăpase de Burke. Acum, și ea trebuia 
să-l ajute pe el, atâta vreme cât era vulnerabil. 

-Spune-mi mai multe despre tine, continuă el. Unde 
te-ai născut? De unde e familia ta? Acum, când tatăl tău e 
mort, mai ai rude apropiate? 

Ea zâmbi cu tristețe. 

-Nu știu cu mult mai multe decât tine despre familia 
mea. Eu și tatăl meu eram foarte apropiați. ÎI cunoşteam 
mai bine decât pe oricine. Însă nu-mi vorbea niciodată 
despre trecutul lui. Nu știu unde s-a născut, ce familie 
avea, cum s-a întâlnit cu mama sau cum a murit mama 
mea. 

— Deci ai avut parte de doi bărbați misterioși în viața 
ta. Gura lui Adam se strâmbă. De ce nu ţi-a vorbit tatăl 
tău despre trecutul său? 

—Cred că s-a născut într-o familie nobilă și a fost 
alungat pentru comportament necorespunzător, spuse ea 
cu blândețe. Abia împlinise douăzeci de ani când m-am 
născut eu, iar pe mama a pierdut-o când aveam doi ani. 
Nu-mi amintesc nimic despre ea. După aceea, am locuit 
cu bunica mea în Shropshire. Tatăl meu venea în vizită 
de mai multe ori pe an. Aveam cele mai încântătoare 
sărbători de Crăciun. Apoi pleca la vânătoare. Oftă, 
amintindu-și cât de greu îi era să-și ia rămas-bun de câte 
ori el pleca. 

— Familia lui era din Shropshire? 

— Cu toate că bunica Rose locuia acolo, n-am auzit să fi 
fost înrudiți cu cineva din vecinătate. Nu dorise să spună 
mai multe despre bunica ei, însă se răzgândise. Faptul că-i 
spusese lui Adam o mare minciună o făcuse să fie convinsă 
că, în rest, era esențial să-i spună doar adevărul. Bunica 
Rose era pe jumătate țigancă. De fapt, era străbunica mea. 
Moașa și vraciul satului. 

Mariah se uită să vadă dacă Adam rămăsese șocat să 
audă că avea sânge de țigancă, însă chipul lui trăda doar 
interes. 

— Îmi dau seama din tonul tău cât de specială a fost 
pentru tine. De la ea ai moștenit ochii aceștia căprui? 

Mariah dădu afirmativ din cap. 

— Spunea că sângele de țigancă le făcea irezistibile pe 
femeile din familia noastră. Cred că în mine sângele s-a 
subțiat, însă bunica Rose a fost frumoasă până în ziua în 
care a murit, iar fiica ei a fost suficient de frumoasă, cât 
să-i cucerească inima unui gentleman. 

— Sângele nu s-a subțiat în tine, spuse Adam apăsat. 

Privirea lui era atât de caldă, încât Mariah roși și se 
uită în altă parte. 

— Aveam optsprezece ani când a murit bunica Rose, apoi 
am călătorit cu tatăl meu. Buzele i se subțiară. Burke l-a 
acuzat că a trișat ca să câștige Hartley, însă e o minciună. 
Papă nu a înșelat niciodată pe nimeni. Nu avea nevoie. 
Burke m-a amenințat că o să mă dea în judecată ca 
să-și recâștige proprietatea, acuzându-mă de înșelătorie. 
Iar dacă îl luam de soț, renunța la tribunal. 

—E revoltător că i-a vorbit așa unei femei căsătorite! 
Trebuia să-l mai lovesc o dată de perete, înainte de a 
pleca. 

—Nu erai aici și nu am discutat cu nimeni situația mea. 
Râse ușor. Se pare că e ceva obișnuit în familia mea să nu 
vorbim despre trecut, așa că pot să înțeleg de ce nu m-a 
crezut. Însă înnebunesc când mă gândesc că a crezut că 
am nevoie de un bărbat ca să conduc Conacul Hartley. 
Chiar dacă nu ştiu prea multe despre agricultură, pot să 
învăţ, iar cu registrele de contabilitate mă descurc mult 
mai bine decât ar face-o George Burke vreodată. 

— Când o să mă mai înzdrăvenesc, o să preiau eu ferma, 
spuse Adam. 

Ea îl privi, uimită de dorința lui atât de naturală de a 
prelua gestionarea moșiei ei. Însă el credea că e soțul ei, 
iar după legea engleză, proprietatea nevestei aparținea și 
soțului. Alt punct slab în minciuna privind căsătoria lor. 

— Cred că am ceva experiență la ferme, spuse Adam, 
înțelegându-i greșit mirarea, însă nu-mi amintesc detalii. 
Se încruntă. Doar simt că e ceva ce înțeleg. 

-Şi mai multe mistere. Își reveni imediat. Sper să-ţi 
amintești totul curând, însă dacă nu, o să-ți arăt conacul 
și îți voi pune la-ncercare puterea de înțelegere. 

El se ridică, clătinându-se de la efort. 

-Dacă mă ajuţi, cred că mă pot întoarce în dormi- 
tor. Promit să mă întorc dacă mai pică vreun necioplit 
pe-aici. 

Ea râse și-și trecu un braț pe după mijlocul lui, să-l 
sprijine. Îi plăcea să-l atingă, îi plăcea felul în care brațul 
lui se potrivea atât de bine pe umerii ei. Se întoarseră în 
camera lui, iar ea îl ajută să-și scoată șalul și să se urce în 
pat. Când trase cuverturile deasupra lui, murmură: 

— Aș putea să te conving să te întinzi lângă mine? Doar 
până adorm. 

Propunerea lui era, în egală măsură, șocantă și atră- 
gătoare — și n-ar fi fost deloc șocantă dacă ar fi fost 
căsătoriți cu adevărat. Factorul decisiv fu oboseala ei. 

-E o idee minunată. Se întinse cu grijă peste cuverturi, 
în dreapta lui, ca să nu-l rănească la cap dacă se întorcea 
spre ea. Se gândi să verifice mai târziu dacă bandajul 
trebuia schimbat. 

Deocamdată, ea se odihnea. Cu toate că stătea pe 
cuverturi, iar el sub ele, tot simțea că era delicios de 
păcătos să se cuibărească lângă el. Chiar putea ajunge să-i 
placă... 


În ciuda oboselii, Adam era perfect treaz. Dormise 
destul, acum prefera să savureze senzația de a-și ține so- 
ţia în brațe. Ea adormise imediat, cu capul pe umărul lui, 
obosită după o noapte atât de lungă și după întrevederea 
neplăcută cu neghiobul de Burke. Slavă cerului că Adam 
reușise să-și adune puterea ca s-o protejeze. 

Părul ei blond strălucitor era prins sobru la spate, însă 
firele care-i ieșiseră din coc erau netede ca mătasea la 
atingere. Amintirea chipului ei lucind în lumina lămpii, 
când el deschisese ochii cu o noapte în urmă, îl făcea 

să-și dorească să fie suficient de puternic pentru un soț 
cum se cuvine. 

Ar fi fost mare păcat să nu-și recapete memoria. Și-ar fi 
dorit să-și amintească toate detaliile întâlnirii lor. Primul 
lor sărut. Noaptea nunții. 

Își dorea să-și amintească până și durerea pe care o 
simțise când plecase de lângă ea. Și totuși, unde fusese și 
de ce plecase? 

Oftă ușor. Toate la timpul lor. Se aplecă și o sărută 
pe creștet. Dacă va fi ca memoria să nu-i mai revină 
niciodată, atunci își vor crea noi amintiri. 


capitolul 6 
Glasgow 


Randall privea pe geamul poștalionului, în timp ce 
treceau prin orașul aglomerat și plin de viață. 

-Nu știam că Glasgow e atât de mare. 

—Nu e la fel de mare ca Londra, însă aici se află printre 
cei mai mari negustori și meșteșugari din Marea Britanie, 
spuse Kirkland. Și e mai agitat decât un stup de albine 
înfometate. 

— Accentul tău tinde spre cel scoțian, spuse Masterson 
plin de interes. 

—E firesc, spuse Kirkland, cu o grosolănie intenționată. 
Însă dacă ți se pare acum că am accent scoțian, așteaptă 
să auzi limba din Glasgow. Nici n-o să-ți dai seama că e 
engleză. 

Randall zâmbi ușor, amuzat de joaca prietenilor săi. 
În general, drumul de la Londra fusese unul liniştit. 
Închiriaseră o diligenţă și porniseră spre Scoţia în cea 
mai mare viteză. Cu toate că această călătorie în trăsură, 
cu puține opriri, fusese un adevărat iad pentru piciorul 
lui rănit, se deplasaseră rapid. Însă, dacă n-ar fi fost rana, 
acum s-ar fi întors în Peninsulă și ar fi aflat de moartea lui 
Ashton abia după mai multe săptămâni. 

Pierduse mulți prieteni în campanie, atât pe câmpul de 
luptă, cât și din pricina febrei nemiloase, care-l trimisese 
și pe Will Masterson acasă, la recuperare. Însă prietenii 
din Anglia trebuiau să fie în siguranță. Nu să fie făcuți 
bucăți de un nenorocit de vas cu aburi. 


O nouă viaţă 63 


Când traversară râul Clyde, pe un pod mare și aglo- 
merat, se gândi cât de bine era că ajunseseră, în sfârșit, 
aici ca să poată face ceva. 

— Știţi unde e șantierul de corăbii al lui Ashton? 

—Undeva prin Portul Glasgow, la vest de orașul pro- 
priu-zis, răspunse Kirkland. N-o să fie greu să-l găsim. În 
Glasgow sunt mulți ingineri, iar proiectele precum cel 
al lui Ashton — discutate la toate tavernele și cafenelele 
din oraș. 

— Pari să cunoşti foarte bine orașul, remarcă Masterson. 

Kirkland ridică din umeri. 

— Am petrecut mult timp aici, în copilărie. Patima mea 
nefericită pentru relațiile mele mercantile m-a ajutat să 
fiu adus la Academia Westerfield. lar pentru asta, voi fi 
etern recunoscător. 

— Mi-ar plăcea să aflu cum am ajuns toți pe mâinile lui 
Lady Agnes, chicoti Masterson. 

—Sunt o mulțime de feluri în care un băiat se poate 
abate de la standardele civilizației, spuse Randall sec. Şi 
le-am cam descoperit pe toate. Cât mai avem până în 
Portul Glasgow? 

—Cel puțin o oră. Kirkland îl studie cu atenție pe 
Randall. O să ajungem în jurul cinei. Sugerez să în- 
chiriem camere la un han și să ne odihnim peste noapte, 
apoi să începem să căutăm informaţii despre Ashton 
şi despre Enterprise. 

Randall încuviință din cap. Mintea lui nerăbdătoare 
şi-ar fi dorit să înceapă imediat cercetările, însă trupul său 
chinuit simţea nevoia de odihnă. Nu avea să fie un timp 
pierdut. La cum îl știa pe Kirkland — un maestru când era 
vorba de adunat informații —, până dimineață vor ști deja 
de unde să-și înceapă căutările. 

Bănuiala lui Randall se dovedi întemeiată. În dimineața 
următoare, când își întâlni prietenii la micul dejun în 
barul de la Crown and Sail, Kirkland avea deja adresa 
inginerului-șef de pe Enterprise. Archibald Mactavish 
locuia într-o casă frumoasă, pe o străduță liniștită, aproape 
de faleza aglomerată. Tinerii fură primiți de o servitoare 
micuță și sfioasă, care le luă cărțile de vizită, apoi dispăru 
să-și anunțe stăpâna că era chemată de trei domni. 

Doamna Mactavish era o tânără care arăta obosită, 
ţinea în braţe un prunc și nu era deloc încântată să știe că 
în salonul ei se află trei domni uriași. 

-Nu am timp de vizite, spuse ea direct. ÎL căutați pe 
soțul meu? 

— Dacă se poate, spuse Kirkland, cu un accent scoțian 
pronunțat. Suntem prietenii ducelui de Ashton și am vrea 
să aflăm mai multe despre accidentul în care și-a pierdut 
viața. 

—Nu a fost vina lui Mactavish! spuse ea hotărât. 

— Doamnă Mactavish, spuse Masterson cu tact, nu am 
venit să dăm vina pe cineva. Dorim doar să aflăm ce s-a 
întâmplat. Am fost colegi de școală cu Ashton, iar el ne 
este foarte drag. Am vrea să știm mai multe, dacă soțul 
dumneavoastră se simte în stare să vorbească. 

— Bine, spuse ea cu șovăială. Să văd dacă dorește. 

Părăsi camera, luându-și cu ea și copilul, și se întoarse 
singură după câteva minute. 

-O să stea de vorbă cu dumneavoastră. Însă nu vreau 
să-l obosiţi. A fost norocos că a supraviețuit. 

Îi conduse la etaj, într-un dormitor cu vedere spre 
apele râului Clyde. Mactavish era un om slab, de vârstă 
mijlocie, roșcat, cu o colecție impresionantă de zgârieturi 
şi de bandaje și cu o expresie plină de nefericire. Soţia lui 
îl sprijini în capul oaselor pe perne, apoi se uită la cărțile 
lor de vizită. 

— Musafirii tăi sunt Kirkland, Masterson și Randall. Nu 
ştiu sigur care e fiecare. i 

Kirkland luă din nou cuvântul. 

—Eu sunt Kirkland. Făcu un pas în față, să-i întindă 
mâna, însă se opri. Brațul drept al lui Mactavish se trans- 
formase într-un ciot bandajat. 

Bărbatul schiță un zâmbet amar; ridică ciotul. 

—Nu prea a mai rămas mare inginer din mine acum. 
Ce doriţi să știți? 

— Cum și unde a murit Ashton, spuse Randall, înainte 
ca liniștea să devină prea stânjenitoare. Sperăm că, dacă 
aflăm locul în care s-a produs explozia, îi vom găsi trupul, 
să-l ducem acasă și să-l înmormântăm. 

Expresia lui Mactavish se mai îndulci. 

—Pentru asta sunt prietenii, dar s-ar putea ca marea să 
nu vă ajute prea mult. Ashton era un om bun. Nici nu 
ţi-ai fi dat seama că e duce. 

-O să i se simtă lipsa, spuse încet Masterson. Ştiţi 
cumva ce anume a provocat explozia? Motoarele cu abur 
sunt brute înșelătoare, însă în scrisorile sale Ashton ne 
spunea că proiectul mergea bine. 

—Da, mergea bine. Mactavish îşi strânse mâna stângă 
în pumn și lovi furios patul. Parcurseserăm o porțiune 
frumușică, până în estuarul râului Clyde. Motorul cânta 
ca o privighetoare. 

—E destul de departe, răspunse Kirkland uimit. 

—Da, este. Cu suficient combustibil am fi putut să 
navigăm până la Liverpool. Tocmai ne întorseserăm, 
când a explodat boilerul. A fost ca și cum ne-ar fi lovit 
un fulger. 

— Oare nu cumva asta s-a și întâmplat? întrebă Master- 
son. Dacă era furtună... 

Inginerul făcu semn că nu. 

—Era un pic de ceață, însă nici urmă de furtună. 

-Unde era Ashton când a sărit boilerul în aer? De 
data asta, Kirkland fu cel care puse întrebarea. Erați și 
dumneavoastră cu el? 

— Eram sus, pe punte, încercând să-mi dau seama cât de 
departe ajunseserăm. Tocmai realizasem că ne apropiam 
de Insula Arran când a explodat boilerul. Am fost aruncat 
în apă. Mactavish se uită la ciotul urât. Nici măcar nu-mi 
amintesc cum mi-am zdrobit mâna. Din fericire pentru 
mine, Davy, cârmaciul, e un înotător excepțional. M-a 
prins și m-a dus pe țărmul Arranului, care se afla la mică 
distanță de noi. 

—L-aţi văzut pe Ashton în apă? întrebă Kirkland din 
nou. 

—N-am văzut nici urmă de el, răspunse inginerul. Cel 
mai probabil se afla sub punte, în camera motoarelor. 
Stătea acolo aproape tot timpul. Își duse mâna la capul 
bandajat. Mintea mi-era răvășită și nu-mi aduc aminte 
să fi văzut pe nimeni altcineva decât pe Davy. Mai târ- 
ziu, am fost surprins să aflu că alți marinari au ajuns și 
ei la țărm. 

Randall se pregăti sufletește pentru cea mai dificilă 
întrebare. 

— Aţi auzit cumva ca vreun cadavru să fi fost aruncat pe 
țărm în zona aceea? 

—Sunt atât de multe insule, că un trup putea ajunge 
într-o mie de locuri fără a putea fi găsit vreodată, spuse 
Mactavish. Însă sunt aproape sigur că trupul lui Ashton a 
fost prins în epava corabiei. 

Părea foarte probabil. 

— Câte victime au fost în total? întrebă Randall. 

-Patru, cu Ashton. Un trup a fost adus pe țărm în 
apropiere de Troon, pe porțiunea de uscat de vizavi de 
Arran. Mactavish oftă. Din câte știu eu, ceilalți n-au fost 
găsiți încă. 

Și, probabil, n-aveau să mai fie găsiți vreodată. Randall 
își aminti ce spusese inginerul mai devreme. i 

—Dacă Enterprise era aproape de țărm, există vreo 
posibilitate să recuperăm epava? 

Mactavish deveni gânditor. 

—Da, e posibil. Chiar m-ar interesa să aflu de ce a 
explodat motorul. 

— Am avea nevoie de o corabie de salvare cu o macara 
puternică și de un echipaj cu experiență, spuse Masterson. 
Aveţi idee cine ar fi potrivit pentru așa ceva? 

—'Trebuie să mergeţi la Jamie Bogle, în Greenock. Are 
cel mai bun echipament de salvare din Scoţia. În ochii 
lui Mactavish se aprinse o scânteie. Aș vrea să coordonez 
eu operațiunea. 

— Asta se poate aranja. Kirkland îi aruncă o privire 
lui Mactavish. Dacă veți avea nevoie de o slujbă nouă, 
unchiul Dunlop are un șantier naval și caută ingineri cu 
experiență în corăbiile cu abur. 

—Sunteţi nepotul lui George Dunlop? Mactavish îl 
privea uimit, iar soția lui, care stătea tăcută deoparte, își 
tinu respirația. 

Probabil că începuseră să-și facă griji, de vreme ce sluj- 
ba lui Mactavish îl lăsase ciung. Inginerul privi ciotul 
unde fusese mâna lui dreaptă. 

—Eu... nu mai pot lucra ca înainte. 

—Mână de lucru pentru angajat se găsește. Pe un- 
chiul meu îl interesează mintea și experiența persoanei 
respective. O să-l anunț că o să-l căutați. Kirkland băgă 
mâna în buzunar și scoase un carnețel. Acum, îmi spuneți 
numele celorlalți supraviețuitori și, dacă știți, unde am 
putea să-i găsim? 

La plecare, doamna Mactavish devenise deja suficient 
de încântată de musafirii ei cât să le servească ceai și 
prăjituri. Când se întoarseră la trăsură, Randall întrebă: 

-Unchiul tău Dunlopchiar caută ingineri cu experiență 
în motoare de nave cu abur? 

-Dacă nu, o să caute, răspunse Kirkland. Angajând 
oameni buni, a devenit unul dintre cei mai buni cons- 
tructori de corăbii din Marea Britanie. O să fie fericit 
să-l aibă. 

Randall se așeză. Poate că încă erau departe de a-l găsi 
pe Ashton, însă, în acea zi, măcar îi făcuseră cuiva un 
bine. 


capitolul 7 


Era un băieţel care făcea năzdrăvănii cu alți băieți. 

— Vedeţi, așa trebuie aruncat cineva. 

Făcu o demonstraţie cu un băiat blond, folosind metodele 
pe care le învățase ca să-și arunce adversarul pe un pat. 

Blondul întâi păru șocat, apoi fascinat. 

— Arată-mi cum se face! strigă el. 

— Și mie, și mie! îi ținură isonul și ceilalți băieţi din încăpere. 
Fusese încântat să le arate, știind că abilitățile sale de luptător 
nu erau doar amuzante și utile, ci îi câștigau și respectul 
celorlalți. 

O femeie înaltă și vânjoasă intră în cameră chiar când doi 
băieţi zburau în aer din mâinile altor doi. Tăcere instantanee, 
nu se mai auzi decât sunetul celor două trupuri mici căzând 
pe saltele. | 

Ea văzuse întreaga scenă, iar el putea să jure că în privirea 
ei era și amuzament. 

— Așadar, trebuie să vă pun să vă jucaţi cu mingea înainte 
să vă omorâţi între voi din exces de energie. Dar va trebui să 
vă jucaţi cu băieţii din sat, pentru că nu sunteţi suficienţi în 
școală pentru un joc de fotbal sau de crichet. 

—O să fim mai buni decât ei, spuse un băiat brunet, cu ochi 
negri. Sângele va arăta asta, așa spune tatăl meu. 

—Nu și pe terenul de sport, răspunse femeia, deloc 
impresionată. O să vă facă bine să fiţi înfrânți de băieţi care 
au mai puţină nobleţe, dar mai multă abilitate. Privirea ei 
încruntată se opri, pe rând, asupra fiecăruia. E vremea să vă 
culcaţi, nu să rupeți mobila! 

Toţi făcură un semn solemn din cap, apoi, după ce femeia 
dispăru, începură să chicotească. Însă nu se mai aruncară. 
Băiatul cel vesel, cu umeri lați și păr castaniu, scoase o cutie 

de biscuiţi cu ghimbir pe care o împărțiră între ei în timp ce stă- 
teau întinși pe pat, la palavre. Unii vorbeau mai mult decât alții. 
Nu-și amintea nume sau despre ce vorbeau. Însă simţea 
afecțiunea dintre ei. 
Prieteni. Avea prieteni. 


Adam se trezi devreme, zâmbind la visul care încă 
îi stăruia în minte. Întinzându-se cu precauţie, își dădu 
seama că zgârieturile și umflăturile nu i se vindecaseră 
încă, însă în general se simțea foarte bine. Își scotoci 
memoria, întrebându-se dacă acel vis fusese un fragment 
din trecutul său sau doar un vis inspirat de confruntarea 
cu George Burke. 

Singurele lui amintiri reale rămâneau momentele din 
apă, plutind tot mai aproape de moarte. Nu-și amintea 
nimic de dinainte, însă știa tot ce se petrecuse după ce 
Mariah îl trăsese pe țărm. 

Cea mai clară era spaima pe care o simțise când ea 
fusese agresată de acel pretendent. Încă nu era sigur de 
unde găsise atâta putere să-l arunce pe Burke în colțul 
celălalt al camerei. Dar știa că, dacă era nevoie, ar fi fost 
în stare să zdrobească și o ușă încuiată ca să ajungă la 
Mariah. 

Cea mai vie amintire era pacea pe care o simțise când 
se odihnise alături de soția lui, după plecarea lui Burke. Ea 
plecase de lângă el după o oră sau două, mângâindu-i ușor 
părul. Poate-l și sărutase? Îi plăcea să creadă asta. 

Dormise aproape o zi întreagă, trezindu-se doar din 
când în când, să mănânce, să bea apă și să folosească 
oala de noapte. Și-și mai amintea ca prin ceață de vizita 
doamnei Bancroft, care-i schimbase bandajul și spusese că 
recuperarea lui mergea bine. 

Acum era complet treaz și nu se mai simţea ca un 
invalid. Se dădu jos din pat și se ridică în picioare. 
Se legănă o clipă, însă reuși să ajungă la lavoar fără 
probleme. Pe chipul său apăru o grimasă când se văzu 

în oglinda mică ce atârna deasupra chiuvetei. Arăta ca un 
adevărat bandit. Bărbia îi era acoperită cu o barbă scurtă 
şi întunecată, rănile vineții căpătaseră nuanțe neplăcute 
de verde și galben, iar bandajul din jurul capului era ușor 
într-o parte. 

Își pipăi gânditor barba, întrebându-se în câte zile îi 
crescuse. Era imposibil de spus fără să știe cât de repede 
îi creșteau mustățile, însă constată că erau destul de mari. 
Se spălă pe față și căută în zadar o lamă de ras. Trebuia să-i 
ceară una lui Mariah. 

Fără să-şi dea seama, se așeză pe covorul tocit, cu 
picioarele sub el. Își așeză mâinile pe genunchi cu palmele 
în sus, închise ochii și trase adânc aer în piept. Respira 
deja mai rar, înainte de a-și da exact seama ce făcea. 

Era cert că stătea periodic în acea poziție, însă era sigur 
că oamenii din jurul lui considerau ciudat acest lucru. Ce 
anume făcea? 

Medita. Cuvântul îi veni brusc în minte. Cu ușurința 
pe care i-o dădea practica îndelungată, își îngheță 
gândurile și-și aduse conştientizarea în centrul existenței 
sale. În ciuda perdelelor întunecate care coborâseră peste 
trecutul său, era bine și în siguranță. Era suficient pentru 
moment. 

Câteva minute de linişte îl ajutară să se concentreze 
și să se pregătească pentru ceea ce putea să vină. Bănui 
că obișnuia să mediteze în fiecare dimineață după ce se 
spăla. Apa cu care-și dăduse pe față îi amintise, probabil, 
de un obicei bine stabilit. Se ridică, întrebându-se ce alte 
obiceiuri îi vor mai reveni în minte. 

În absența memoriei, intuiţia era cel mai bun ghid 
al său. Deja existaseră momente când simtea că un 
anumit lucru îi era familiar. Era sigur că știa ceva despre 
agricultură. Ce altceva mai știa? 

Cai. Era sigur că știa ceva și despre cai. 

Gata să exploreze, cercetă șifonierul mic și găsi multe 
haine, tocite, însă purtabile. Nu erau ale lui, se gândi; 

el ar fi ales culori și materiale diferite. Hainele erau bine 
croite, însă nu-l caracterizau. Probabil că Mariah adusese 
acolo hainele în timp ce el dormea. 

Asta dacă nu cumva gusturile sale se schimbaseră odată 
cu pierderea memoriei. Un gând neliniștitor. Ar fi preferat 
să creadă că era același bărbat dintotdeauna, chiar dacă 
amintirile lui erau temporar indisponibile. Avea nevoie 
să creadă în ceva. 

Credea că era un bărbat norocos de vreme ce-și luase 
o soție ca Mariah. 

Încălzit de acest gând, se îmbrăcă în haine potrivite de 
la țară. Încă o dată, avu convingerea că acele veșminte nu 
erau ale lui. El era ceva mai înalt, mai suplu î în talie, iar 
haina și cizmele luaseră forma altui trup. Însă, în general, 
arăta decent. Mult mai bine decât în zdrențele pe care le 
avea pe el când fusese salvat. 

Își dădu seama că hainele erau ale socrului său. Încercă 
să şili imagineze pe tatăl lui Mariah, însă în minte îi veni 
doar versiunea ei masculină, cu păr blond și cu ochi căprui 
și blânzi. Invenţie, nu amintire. Nu-și amintea nimic de 
adevăratul Charles Clarke. 

Curios să exploreze o casă pe care nu o mai văzuse 
niciodată, ieși din camera lui. Curând, toți aveau să fie în 
picioare, însă în drum spre ieșire, totul era tăcut. Conacul 
avea o vedere fermecătoare către Marea Irlandei, cu 
insulițe îndepărtate și poate și o peninsulă. lar apusul 
trebuie să fie de neuitat. 

Găsi o alee care ducea de la conac la țărm și se plimbă 
către o zonă de nisip și pietriș, în formă de semilună, 
îngustă. Acela trebuie să fi fost drumul pe care veniseră 
după ce Mariah îl scosese din mare. Acum, distanța i se 
părea mică. În noaptea aceea fusese fără sfârșit. 

Inhală aerul sărat, lăsând valurile să-i treacă peste 
picioare. Era oare marinar, un om al mării? Nu era prea 
sigur. Cunoștea bine marea, îi plăcea să se afle lângă apă 
chiar și acum, după ce fusese cât pe ce să-și piardă viața 

în acele adâncimi întunecate. Însă nu avea senzația că 
viața lui era concentrată în jurul mării, cum ar fi fost 
normal dacă ar fi fost căpitan de vas. 

Atunci, de ce se gândise imediat că ar fi fost căpitan? 
Bănuia că era obișnuit să dea ordine. 

Când urcă pe potecă înapoi spre casă, începuse să 
respire cu greutate, iar picioarele-i tremurau. Cu toate că 
mintea lui era activă, trupul nu-și revenise complet din 
acea încercare. 

În loc să se întoarcă în casă, se îndreptă spre acareturi. 
Într-un padoc mic de lângă grajduri se aflau mai mulți cai. 
Unul dintre ei, un murg roșcat cu ochi strălucitori, veni 
imediat spre el, tropăind. 

El zâmbi și grăbi pasul. Era sigur acum că se pricepea 
la cai. 


În timp ce cobora să ia micul dejun, Mariah se opri la 
camera lui Adam să vadă ce mai face. Inima îi sări din loc 
când ciocăni la ușă și, intrând, găsi camera goală. Dacă 
plecase în timpul nopții și se rătăcise? Dacă fusese atras 
din nou de mare și-l înghițise fluxul? 

Se dojeni însă imediat. Adam era destul de rațional 
când era treaz, așa că, cel mai probabil, se trezise devreme 
și considerase că se simțea suficient de bine cât să 
părăsească patul. Verifică șifonierul și văzu că unele haine 
de-ale tatălui ei lipseau. 

Sperând că Adam nu ajunsese mai departe de bucătărie, 
merse acolo, dar o găsi doar pe doamna Beckett, care 
cocea turte de ovăz cu coacăze uscate. Mariah luă una, 
însă era atât de fierbinte, că-și arse degetele. O unse cu 
unt și spuse: 

— Domnul Clarke s-a trezit și a ieșit. A venit cumva 
aici? 

—Nu încă. Bucătăreasa o privi sever. N-aţi spus nicio- 
dată că sunteți căsătorită. 

— L-am văzut de atât de puține ori, încât nu m-am simțit 
prea căsătorită, spuse Mariah, cu conștiința încărcată. Era 
oribil felul în care o minciună atrăgea după ea o adevărată 
mocirlă de alte minciuni. Trebuie să ne cunoaștem din 
nou. Mușcă din turtă. Delicioasă! 

Bănuia că doamna Beckett avea întrebări despre 
această căsătorie dezvăluită atât de brusc, însă bătrâna nu 
insistă. 

-Ce-i place domnului Clarke să mănânce? Dacă 
şi-a revenit, înseamnă că poate să mănânce o masă 
adevărată. 

— Cel mai bine ar fi ceva ușor, răspunse Mariah, care 
n-avea nici cea mai vagă idee despre gusturile lui Adam. 
Poate o supă bogată și puțin pește la cină. Luă încă două 
turte. Mă duc să văd dacă e pe-afară. 

—Dacă-l găsiți, o să fac o omletă bună cu verdeață 
pentru micul dejun. 

—Și eu aș vrea așa ceva. Mariah o sărută pe bucătăreasă 
pe obraz și se îndreptă spre ușă. Doamnă Beckett, ești o 
comoară! 

—Da, sunt, și nu cumva să uitaţi asta, chicoti bătrâna. 

Afară, Mariah cercetă cu privirea panta care ducea 
spre mare, însă nu-l zări pe Adam. Se întoarse la grajduri 
cu turtele în mână. Ştia din experiență că nu prea existau 
bărbați care să nu fie atrași de caii din apropiere, astfel că 
grajdurile păreau locul cel mai potrivit. Conacul Hartley 
avea caii săi de lucru și doi cai minunați de călărie, pe 
care tatăl ei îi câștigase la cărți. 

Muscă din nou dintr-o turtă, când tatăl ei apăru călare 
de după colțul grajdului. 

Scoase un țipăt și își duse mâna la gură; turtele căzură 
în iarbă, iar ea aproape că leșină din pricina șocului. 

Adam sări de pe cal și alergă spre ea, cu ochi plini de 
îngrijorare. 

— Mariah, ce s-a-ntâmplat? 

Adam. Nu era tatăl ei, ci Adam. 

— Am... am crezut că ești tatăl meu, bâigui ea tremu- 
rând. Purtai hainele lui și călăreai calul lui, Grand Turk. 
O clipă, am fost sigură că el e. 

În timp ce Grand Turk mânca din bucata ei de 
turtă căzută pe jos, Adam o cuprinse în brațe. Hainele 
păstraseră vag mirosul tatălui ei, însă îmbrățișarea era clar 
a lui Adam. 

— Draga mea, spuse el blând. Ai avut câteva săptămâni 
îngrozitoare. Îmi pare rău că te-am speriat așa. 

Ea se cuibări la pieptul lui, dureros de recunoscătoare 
pentru sprijinul oferit. 

Încă... încă nu pot să accept că tata nu mai e, explică 
ea. Dacă l-aș fi văzut mort, era altceva, însă doar să aud 
despre asta nu e același lucru. 

n timp ce Adam îi mângâia părul, își dădu seama că 
era ceva neobișnuit în felul în care o ţinea. Îmbrățișarea 
aceea nu era dorință și era mai mult decât confortul oferit 
de un prieten. Era cumva... intimitate? Adam se credea 
soțul ei și acționa cu o blândețe protectoare, considerând 
că avea dreptul s-o țină în brațe. 

Pe cât de tulburător era acest gând, pe-atât de plăcută 
era atingerea lui. Se purta așa de natural în rolul său de 
soț, încât ea începu să se întrebe dacă nu cumva chiar 
avea o soție pe undeva. O soție disperată să afle ce se 
întâmplase cu el, așa cum Mariah era disperată să știe 
sigur ce se întâmplase cu tatăl ei. 

Fără să dea glas acestor gânduri, se îndepărtă de el. Iar 
el luă celelalte turte înainte să le mănânce Turk pe toate. 

Turtele erau calde încă, iar el îi oferi una. 

—Cum ai aflat de moartea tatălui tău? Există cumva 
posibilitatea ca raportul să fi fost greșit? 

— Am auzit vestea de la George Burke. Văzând expresia 
de pe chipul lui Adam, zâmbi sec. Într-adevăr, nu e o sursă 
de încredere, însă avea inelul pe care-l purta tot timpul 
tatăl meu. Asta m-a convins. 

-Nu m-ar mira să-l fi furat dacă s-au întâlnit, spuse 
Adam și mușcă din turtă. 

— Probabil că e în stare de-așa ceva, însă curând după 
aceea am primit o scrisoare de la avocatul nostru din 
Londra, în care mi se confirma moartea tatei. Mușcă 
din turta ei, mestecă gânditoare, și adăugă: Dovada cea 
mai convingătoare este că n-am mai primit de mult timp 
vreo veste de la tatăl meu. Îmi scria de mai multe ori pe 
săptămână. Apoi... nimic. Nu avea cum să se oprească 
așa brusc din scris dacă totul era bine. O trecu un fior. 
Sunt sigură că e mort și, totuși, acum mi s-a părut foarte 
firesc să-l văd venind spre mine călare pe Turk. 

Adam mâncă ultima turtă. 

—Cred că e normal să speri că s-a făcut o greșeală. Că 
tragedia nu ne putea lovi pe noi. 

—Știi asta din experiență sau ești pur și simplu 
înțelept? 

El căzu pe gânduri. 

—Nu știu, însă n-aş băga mâna-n foc că dau dovadă de 
o mare înțelepciune naturală. 

Ea chicoti. Dacă bunica Rose îi trimisese un soț fals, 
măcar alesese unul cu simțul umorului. 

—lți place de Grand Turk? Tatăl meu spunea că e cel 
mai bun cal pe care l-a avut vreodată. Desigur, l-a câștigat 
la cărți. 

Chipul lui Adam se lumină. 

—E splendid. Merge frumos și e vioi fără să fie răutăcios. 
Și iapa roșcată e foarte frumoasă. Alt premiu câștigat la 
masa de joc? 

—Da. E calul meu, Alună. Mariah îl studie pe Adam, 
care arăta ca un adevărat domn de țară în hainele tatălui 
ei, însă avea chipul supt. Nu mă aşteptam să te găsesc 
călare. Nu a fost cam mult pentru tine? 

—Nu mi-am recăpătat puterile pe de-a-ntregul, recu- 
noscu el, însă îmi doream să călăresc din nou. Poate 
mergem călare pe moșie astăzi? 

— Mai târziu, dacă te simți pregătit, însă acum doamna 
Beckett vrea să ne pregătească micul dejun. Eşti gata 
pentru o omletă? 

— Sigur! 

O luă de braț și se întoarseră în casă. Și lui îi plăcea 
s-o atingă. Din nou, ea se întrebă dacă nu cumva avea 
lejeritatea unui om deja căsătorit, care era obișnuit să aibă 
o femeie a lui, pe care s-o atingă oricând dorea. 

Cu cât Adam -— darul pe care marea i-l oferise — își 
recăpăta mai curând memoria, cu atât era mai bine pentru 
toată lumea. 


După un mic dejun excelent, Adam se retrase în 
dormitor să se mai odihnească. După-amiază devreme, 
Mariah intră în vârful picioarelor în camera lui și-l găsi 
întins pe spate în pat. Își scosese cizmele și haina, dar 
mai avea cămașa și pantalonii. Era un bărbat frumos, care 
îndeplinea idealul de eleganță echilibrată, fără exagerare. 
Oare era gentleman din naștere? Nu era sigură, însă era 
clar că devenise unul. 

Gândindu-se să-l lase să doarmă dacă nu avea să se 
trezească ușor, șopti: 

— Adam? Cum te simți? 

Deschise ochii și-i aruncă un zâmbet care o făcu să se 
simtă cea mai specială femeie din lume. 

—M-aș descurca la o plimbare călare pe moșie. 

Ea îl studie, zgârieturile sale încă vizibile amintindu-i 
de toate cele care nu se vedeau. Fusese destul de zguduit. 

— Mai bine să așteptăm până mâine. Nu trebuie să te 
forțezi. 

— Atunci trebuie să-mi găsesc altă activitate fizică. 
Îi prinse mâna şi o trase lângă el, pe pat. Aș fi vrut să-mi 
amintesc primul nostru sărut, spuse el, privind-o intens. 
Va trebui s-o iau de la capăt. 

Înainte ca ea să-și dea seama ce avea Adam de gând să 
facă, o lipi de el și o sărută. Gura lui era puternică și caldă, 
iar limba lui îi desfăcu buzele cu blândețe. 

Se simți inundată de senzații care-i întunecau rațiunea 
și simțurile. Fusese sărutată de tineri de treabă și fusese 
nevoită de multe ori să se lupte cu bețivi precum Burke, 
însă nu mai avusese parte de un asemenea sărut. Îi sim- 
țea mirarea și încântarea, ca și când ar fi fost proaspăt 
îndrăgostiți, însă mai simțea din partea lui devotament și 
credința că aveau un trecut comun. Că erau făcuți unul 
pentru altul. 

Oftă, în timp ce mâinile lui îi mângâiau spatele, trecând 
peste fiecare curbă. Când trupurile lor se atinseră, ea simți 
că ia foc. Își dorea să se topească în el, să se sărute până-și 
pierdeau cunoștința. 

Mâna lui dreaptă alunecă pe sub rochie și urcă pe 
coapsa ei goală, într-un mod la fel de șocant pe cât era 
de seducător. Se retrase din îmbrățișarea lui, în timp ce 
inima îi bătea cu putere. Undeva în interiorul ei, Sarah îi 
spunea: „E doar vina ta“. 

Mariah nu putea să nege. Dacă ar fi continuat pe calea 
asta, și-ar fi pierdut virginitatea și poate că l-ar fi ademenit 
pe Adam să comită adulter. Ar fi trebuit să fugă de această 
situație îngrozitoare. 

El o privi — se îmbujorase, era uimită și oarecum 
rănită. 

-Ce s-a întâmplat, Mariah? 

O clipă se gândi să-i spună adevărul, însă nu se îndura 
să-i înlăture singura certitudine pe care o avea. Se strădui 
să găsească un răspuns care să pună un pic de distanță 
între ei, dar în același timp să fie și cât de cât sincer. 

- Îmi pare rău, Adam. Se ridică în capul oaselor pe 
marginea patului, căci nu putea gândi clar din cauza lui. 
Asta e prea... prea brusc pentru mine. Am petrecut atât 
de puțin timp împreună, iar acum sunt o străină pentru 
tine. 

-O străină dragă, spuse el încet. Și, cu siguranță, eu 
nu sunt un străin pentru tine. Sau m-am schimbat prea 
mult? 

Mariah se înfioră, gândindu-se dacă nu cumva acele 
sentimente erau pentru soția lui adevărată, iar ea era 
doar un înlocuitor convenabil. Amintindu-și ce-i spusese 
doamnei Beckett, răspunse: 

-Nu te-ai schimbat, dar situația în sine e ciudată. 
Vrei să mă curtezi ca și când abia ne-am întâlnit? Ne-am 
putea redescoperi. li luă mâna într-a sa. Memoria îți poate 
reveni oricând, lucru care ar simplifica situația. Însă, până 
se va întâmpla asta, putem s-o luăm de la început? 

El ezită, iar ea ghici că ar fi preferat să o cunoască 
într-un fel mai biblic. Apoi își ridicară mâinile înlănțuite, 
iar el îi sărută vârful degetelor. 

-Ce idee înțeleaptă, domnişoară Clarke, sunteți cea 
mai încântătoare ființă pe care am cunoscut-o. leșiţi cu 
mine la o plimbare în grădină? 

— Mi-ar plăcea foarte mult, domnule Clarke, răspunse 
ea ușurată. Putem admira narcisele și ne putem admira 
unul pe celălalt. 

El râse și își coborî picioarele pe podea. Se întinse să-și 
ia cizmele. 

—Sper să fiți fermecată de zgârieturi și de mustăți. Nu 
prea-mi dau seama cum arăt. 

— Arăți minunat, spuse ea ferm. 

Și, cu siguranță, acesta era adevărul. 

În timp ce Adam își luă cizmele și haina ca să iasă afară, 
Mariah apăru din nou cu o pălărie fermecătoare, decorată 
cu flori de mătase, şi cu un șal albastru. El îi oferi brațul. 

— Arătați încântător, domnişoară Clarke. 

Ea clipi și-l luă de brat. 

— Sunteţi foarte amabil, domnule. Dacă sunteți foarte, 
foarte cuminte, aș putea chiar să vă permit să-mi spuneți 
pe numele mic. 

El zâmbi și-i deschise ușa să iasă afară. 

— Dacă nu vi se pare că e prea din pripă, îmi puteți 
spune Adam. 

-Nu aș face niciodată ceva pripit, domnule Clarke, 
spuse ea cu hotărâre. Trebuie să știți că sunt o domnişoară 
bine-crescută. 

—Nici nu aș putea să cred altceva, o asigură el. 

Fusese dezamăgit — foarte dezamăgit — că nu dorise 
să-l lase să facă dragoste cu ea, însă acum își dădu seama 
că avusese dreptate. Aveau nevoie să se curteze și să se 
cunoască din nou, să reconstruiască fundația de afecțiune 
și de prietenie. Dorința era un lucru firesc într-o căsătorie, 
însă era nevoie de mai mult, mai ales pentru o femeie care 
se confrunta cu un soț care nu-și mai amintea de ea. 

Se cunoșteau din nou unul pe celălalt și, mai mult, 
jucau un joc delicios, mai frumos decât unul adevărat, 
pentru că finalul, patul lor marital, era prestabilit. 
Își dorea să-și amintească felul în care arăta trupul 
ei cu forme elegante atunci când nu era ascuns de 
îmbrăcăminte. Era înnebunitor să știe că fuseseră iubiți 
și, totuși, să nu reușească să recheme amintirea trupului 
ei. Sau gustul și senzațiile legate de ea. 


O nouă viață 81 


În fața casei, ea îl duse la stânga, în partea opusă a 
conacului, a grajdurilor și a altor acareturi de fermă. El 
savura căldura plăcută a mâinii ei care se odihnea pe 
brațul lui, mirosul dulce de levănțică al hainelor ei. 

—Nu mă prea pricep, însă pălăria e atât de frumoasă, 
încât probabil că e la modă. 

-Vă mulțumesc, domnule. Renunţă la sobrietatea ei 
exagerată și chicoti. Am refăcut de multe ori pălăria asta 
de paie, așa că nu mai e chiar la modă. Nu prea aveam bani 
de cheltuit în plus, așa că am devenit foarte pricepută în a 
reface rochii și pălării cu dantelă, cu panglici sau cu flori. 

Oare toate tinerele elegante erau în stare să recunoască 
faptul că stăteau prost cu finanțele sau caracterul ei direct 
se datora faptului că erau căsătoriți? Indiferent de motiv, 
sinceritatea ei era înviorătoare. 

-Însă șalul nu prea are șanse să fie considerat la modă. 

Ea își strânse și mai mult șalul albastru tocit. 

— Bunica Rose mi l-a croșetat de un Crăciun. De câte 
ori îl port, îi simt brațele în jurul meu, așa că-l port destul 
de mult. 

Cu toate că tonul ei era blând, el simțea singurătatea 
de dincolo de cuvinte. Dusese o viață neobișnuită, care 
avea puține în comun cu cea a unei tinere bine-crescute. 

— Nu-ţi era greu să călătorești mereu dintr-un loc în 
altul, fără să ai rădăcini adevărate? Cum te-ai distrat? Bă- 
nuiesc că, în unele locuințe, femeilor nu le plăcea să aibă 
în preajmă o fată atât de frumoasă ca tine. 

Ea zâmbi. 

—Ești inteligent că ţi-ai dat seama. Tuturor le plăcea 
compania tatălui meu, pentru că știa să facă atmosferă. 
Însă femeile se gândeau de cele mai multe ori că vreau 
să mă mărit cu fiii lor, iar o mireasă scăpătată nu prea era 
potrivită. 

El dădu glas unui gând care-l măcinase până atunci. 

— Atunci te-ai măritat cu un bărbat scăpătat? Nu am 
reușit să-ți ofer un cămin decent? 

Ea se încruntă și-și îndreptă privirea în altă parte, ca și 
când n-ar fi știut ce să răspundă. 

—Erai inteligent și cu posibilități. Nu-mi făceam griji 
pentru viitorul nostru. A trebuit să pleci curând după ce 
ne-am căsătorit, așa că a fost normal să rămân cu tatăl 
meu până la întoarcerea ta. Făcu un gest către conac. 
Apoi s-a întâmplat evenimentul cu Hartley. 

— Cât timp am stat despărțiți? 

—Mi s-a părut o veșnicie. 

— De ce-a trebuit să te părăsesc? Ce ocupație aveam? 

—Erai implicat în treburi secrete pentru guvern. Nu 
mi-ai vorbit niciodată despre ele. Am crezut că preferai 
să nu întreb. Apoi, schimbând subiectul, spuse cu tristețe: 
Plimbarea asta ar fi fost mai romantică dacă și grădinile 
erau atrăgătoare, însă sunt sălbatice, iar eu nu am avut 
timp să mă gândesc ce să fac. Burke nu a cheltuit nici 
măcar un penny pentru moșia asta. Doamna Beckett, 
bucătăreasa, mi-a spus că au avut cândva un grădinar 
bătrân, însă a murit și nu a fost înlocuit. Acum, grădinile 
seamănă mai degrabă cu o junglă. 

Exagera, dar nu prea mult. Răsaduri crescute în exces 
aproape că formau un labirint, copacii erau neîngrijiți, 
iar straturile de flori și bordurile erau părăginite. Grădina 
părea părăsită chiar și în timpul primăverii. lar vara târziu, 
unele zone deveneau deja de nepătruns. 

-E nevoie de multă muncă, aprobă el, în timp ce se 
plimbau pe o alee de cărămidă stricată. Însă modelul de 
bază e bun, iar plantele sunt puternice. Tinu o creangă 
pentru a-i face loc lui Mariah să treacă. Mă lași să încerc 
să fac ordine prin grădini? 

Ea îi aruncă o privire. 

— Şi la grădinărit te pricepi? 

-Cred că da. Își îndoi involuntar degetele. Am o do- 
rintă puternică să lucrez cu mâinile. Să pun mâna pe ceva 
și să-l fac să arate mai bine. 

— Atunci, aici e locul potrivit să începi. Tot ce trebuie 
să faci este să îmbunătățeşti lucrurile. Pot să mai angajez 
oameni din sat să te ajute, dacă vrei. 

-E o idee bună, după ce hotărăsc ce e de făcut. 
Ridică mâna și-și împleti degetele cu ale ei. Ea își ținu 
răsuflarea, căci nu purta mănuși, iar pielea lui o atingea 
direct pe a ei. 

— Acum, când soarta lor se află în mâinile mele, spuse 
el când își reluară plimbarea, văd altfel grădinile. 

— Arbuștii plâng după atenție, râse ea. Există porțiuni 
de grădină pe care nu le-am văzut niciodată. Intotdeauna 
există multe altele de făcut. 

— Atunci vom explora fiecare centimetru. Unde duce 
aleea asta? 

-Habar n-am. Însă mi-ar plăcea să aflu. Se apropie și 
mai mult de el, când poteca se strâmtă între tufișuri. 

-Trebuie neapărat să tundem verdeața de-aici. Își privi 
mâinile, nerăbdător să treacă la treabă, iar prin minte îi 
trecură chestiuni legate de rang și de clasă. Înseamnă că 
nu sunt un gentleman? 

— Mereu ai fost unul, în ochii mei. 

Trasă o linie în mijlocul palmei sale drepte. Răspunsul 
atingerii ei îl străbătu ca un fior, vibrant și erotic. 

El își aduse aminte că o curta și că nu prea putea să o 
întindă pe iarba deasă, ca să-i redescopere trupul moale și 
frumos. Trase adânc aer în piept, să-și controleze părțile 
mai neascultătoare ale anatomiei sale, apoi merse mai 
departe. Cărarea o luă la dreapta și se termină într-o 
grădină împrejmuită. Două ziduri de piatră, ușor atinse 
de vreme, formau un unghi drept pe panta unui deal. 
Celelalte două laturi erau definite de tufișurile dese. 
Narcisele erau aproape înflorite, iar un pom fructifer se 
întindea pe spalier spre zidul de la sud. Celălalt zid era 
acoperit cu viță-de-vie care devenea roșie toamna, iar un 
copac grațios făcea umbră. 

Se opri și-și ținu răsuflarea. 

-Îmi pare... cunoscut. 

Ea îl privi mirată. 

—Ai mai fost aici? 

—Nu, răspunse el încet, încercând să analizeze imaginea 
care-i trecuse o clipă prin minte. Mai degrabă atmosfera 
pare cunoscută. 

—În ce fel? întrebă ea, încurajator. 

—Faptul că zona e închisă și pare... în siguranță. Apă- 
rată. Liniştită. Închise ochii și încercă să-și amintească de 
cealaltă grădină. Am amintirea vagă a unui loc asemănător, 
însă cu mult mai multe flori. Flori strălucitoare. Într-un 
colț se afla o fântână cu un... elefant în mijloc? Cred că 
era un elefant. 

-E posibil ca acea grădină să nu fi fost în Anglia. 

—Nu era, răspunse el cu certitudine în glas. Însă habar 
n-am unde era. 

Deschise ochii și studie grădina. Frunzișul tufelor era un 
amestec plăcut de forme și de culori. Aleile de cărămidă 
erau dispuse în zigzag, iar menirea pietrelor mari părea să 
fie aceea de a sta pe ele. 

- Însă cred că ambele locuri au fost proiectate ca să 
încurajeze introspecţia, rugăciunea sau liniștea. 

-Că veni vorba de liniște, iat-o pe Annabelle, pisica 
doamnei Beckett. 

Pisica sforăia într-un luminiș sub pomul fructifer. Ochii 
de felină se deschiseră când Mariah se apropie, iar pisica 
nu se împotrivi să fie luată în brațe și alintată. 

„Ar trebui să ia pisica peste tot cu ea“, își spuse Adam. 
Era irezistibilă, cu o buclă de păr blond atârnând peste 
umăr și cu pisica albă torcându-i în brațe. Afecțiunea și 
tandrețea ei o făceau și mai frumoasă. 

— Probabil, formele generoase ale lui Annabelle se da- 
torează vieții ei în bucătărie. 

— Ai spus-o foarte politicos, chicoti Mariah. E o mâță 
dulce. În unele nopți, vine și doarme chiar în patul meu. 

Adam se întoarse încet, cu gândul la cealaltă grădină. 
Acum o vedea mai clar. Apa fântânii țâșnea nu din trompa 
unui elefant, ci dintr-un bărbat cu cap de elefant. Foarte 
neenglezesc. Aerul părea înăbușitor, iar o femeie stătea 
jos la umbra unui copac mare. N-o putea vedea clar, însă 
știa că avea părul negru și era frumoasă... 

Mariah se așeză pe piatra cea mai mare, cu pisica în 
brate. 

— Îmi dau seama că astfel de împrejurimi sunt perfecte 
pentru calmarea nervilor. 

—O să fac curățenie și o să transform acest loc într-o 
veritabilă grădină de meditație, ca prim proiect al meu. 
Se așeză pe piatra de lângă ea și mângâie blana mătăsoasă 
a pisicii Annabelle, cu degetele provocator de aproape de 
sânii lui Mariah. Dacă tot vă curtez, domnişoară Clarke, 
o să mă folosesc de această clipă de intimitate ca să vă fur 
un sărut. 

Se aplecă și își apăsă ușor buzele pe ale ei, ca și când ar 
fi fost prima dată. Ea scoase un sunet abia auzit, iar buzele 
îi rămaseră lipite de-ale lui. Un sărut început într-un fel 
nevinovat se transformă rapid în mai mult de-atât. Se 
apropie și mai mult de ea, în timp ce mâna lui îi cuprinse 
sânul. Pisica miorlăi în semn de protest și sări din poala 
lui Mariah. 

Comportamentul lui Annabelle o făcu pe Mariah să 
ofteze și să se tragă înapoi. 

-Vă las să-mi furați un sărut, însă nimic mai mult. 
Pentru că sunt o tânără f...foarte decentă. 

El strânse din pumni. Cu toate că trupul său urla după 
căldura ei, acceptase s-o ia încetul cu încetul. Merita 
asta. 

- Îmi voi cere scuze pentru comportamentul meu 
neadecvat, pentru că nu sunt chiar un gentleman, dar, 
îmi doresc în secret să repet acest gest cât mai curând. 

Ea râse ușor stânjenită, se ridică și își aranjă rochia. 

—Cred că ești mai cinstit decât ar fi un pretendent 
obișnuit. 

— Aceasta nu e o curtoazie obișnuită, spuse el. 

După care se ridică, simțind o ușoară amețeală. 

—Ne întoarcem la explorările noastre? spuse el, oferin- 
du-i brațul. 

— Atâta timp câtevităm grădinile prea retrase. Grădinile 
dedicate bucătăriei sunt perfecte. Toate legumele acelea 
sunt complet lipsite de romantism. 

Zâmbi şovăielnic şi-l luă de braț. Adam își aminti din 
nou că ea avea nevoie de acest timp ca să accepte felul în 
care se schimbase el. Nu mai era bărbatul de dinainte, iar 
faptul că erau căsătoriți nu însemna neapărat că-l invita 
imediat să împartă patul cu el. 

Se întrebă neliniștit dacă amnezia era un motiv pentru 
desfacerea căsătoriei. Spera să nu fie. 


capitolul 9 
Insulele Greenock și Arran, Scoţia 


Într-o după-amiază rece și ploioasă, în timp ce Annie 
ancora, Will Masterson se prinse de balustrada corabiei. 
Alături de el se afla Randall, care întrebă: 

-Ce e chestia aia de pe puntea din spate? 

-Un clopot pentru scufundare, răspunse Will. Ca 
un clopot de biserică, e deschis la un capăt. Din cauza 
greutății stă drept când e coborât în apă, iar aerul e 
prins dedesubtul lui. Scafandrii pot coborî în interiorul 
clopotului și înoată în locul unde lucrează, apoi intră din 
nou în clopot când vor să respire. 

-Îngenios, aprecie Kirkland. Oare ce va mai fi 
inventat? 

— Aristotel a scris deja despre un clopot de scufundări, 
așa că nu e chiar cea mai nouă invenție, spuse Will. 
Dar s-au făcut progrese mari în ultimii ani. Acesta are o 
fereastră, ca să privești sub apă, și aer comprimat, ca să 
rămână mai mult timp scufundat. 

Randall se încruntă. 

— Sper că-și va face treaba. 

— Probabil că Ash era în camera motoarelor. Dacă e 
așa, ar trebui să-i putem recupera trupul. Vocea lui Will 
era calmă, dar sentimentele lui, nu. Atâta timp cât nu 
exista un cadavru, se putea agăța de o mică speranță că 
Ash încă era în viață. 

Cu strigăte și scârțâit de scânduri, Annie își începu prima 
parte a călătoriei. Archie Mactavish avusese dreptate: 
Jamie Bogle din Greenock avea o corabie de salvare de 
mâna-ntâi, cu echipamentele cele mai moderne. Clopotul 

de scufundări avea o linie de aer comprimat. Bogle avea și 
un motiv personal ca să ajute la găsirea navei Enterprise. 
Vărul său Donald era unul dintre bărbații dispăruți și 
considerați morți. 

—Lui Donald îi plăcea să lucreze pentru duce, îi spusese 
Bogle lui Will pe un ton aspru, când se întâlniseră să vadă 
dacă putea să preia acțiunea. Mi-a spus că a fost cel mai 
bun post pe care l-a avut vreodată. 

— Atunci poate reușim să-i aducem trupul acasă, răs- 
punsese Will. 

— Familia ar aprecia asta, spusese Bogle. Puteți să navi- 
gați pe fluxul de după-amiază? 

Puteau. Nava de salvare Annie și o șalupă înaintară 
spre sud cu Will, cu Randall și cu Kirkland, alături de 
alți doi pasageri: Archibald Mactavish și Davy Collins, 
doi dintre cei patru supraviețuitori de pe Enterprise. Din 
amintirile lor despre Insula Arran, aveau nevoie de mai 
puțin de o zi ca să dea de urma epavei. Apele erau puțin 
adânci, ceea ce însemna că operațiunea de salvare se pu- 
tea desfășura perfect. 

Sub un cer umed și amenințător, clopotul de scufun- 
dare intră în apă cu doi scafandri, unul dintre ei fiind fiul 
lui Bogle, Duncan. Timpul în care cei doi bărbați rămaseră 
scufundați a părut interminabil, totuși nu a fost prea lung. 
Lanţul macaralei răsună și deveni rigid când se agăță de o 
bucată de epavă. E 

Scafandrii reveniră la suprafață. În timp ce se înfășurau 
în pături groase de lână, Duncan raportă: 

-Am găsit secțiunea din pupa a corabiei, inclusiv 
camera motoarelor. Din fericire, Enterprise nu era o co- 
rabie mare. Cred că o putem scoate la suprafață dacă 
avem grijă. 

Tatăl său aprobă din cap și ordonă echipajului să în- 
ceapă ridicarea. Lanţul scârțâi, greutatea se ridică, iar apa 
ieși prin toate crăpăturile când bucata imensă de epavă 
ajunse la suprafață. 

Will își înfipse unghiile în balustrada corabiei, între- 
bându-se dacă Ash era înăuntru. Nu prea-i venea să 
creadă că Ash, cu înțelepciunea sa tăcută și cu loialitatea 
sa absolută, nu mai era printre ei. De aceea era atât de 
important să-i găsească trupul. 

Macaraua legăna epava către șalupă când lanțul care 
susținea greutatea se rupse, căzând spre Duncan Bogle. 
Cu viteza unei pisici, Randall încercă să-l dea la o parte pe 
tânărul scafandru din calea obiectului. Reuși doar parțial. 
Capătul lanţului îl lovi cu putere pe Duncan. 

Tânărul scoase un țipăt și căzu pe punte. Un val ex- 
plodă în toate direcțiile, când o bucată masivă de epavă 
căzu înapoi în mare, legănând corabia Annie. 

Înjurând, căpitanul se aplecă deasupra fiului său, do- 
borât de durerea pricinuită de impactul violent cu lanțul 
care ricoșase. 

—Eşti bine, băiete? 

— Destul de..., îngăimă tânărul. Dacă saxonul ăsta nu 
m-ar fi tras înapoi, nenorocitul de lanț m-ar fi tăiat în 
două, cred. 

— Chiar și-așa, și tot a fost cât pe ce să... Randall, care 
avea experiență în îngrijirea răniților pe front, îngenunche 
lângă Duncan și-i examină pieptul și umărul. Un umăr 
rupt și, poate, o coastă fisurată. Dacă le fixează la locul lor, 
o să se vindece bine. 

— Însă n-o să se mai scufunde o vreme. Bogle se încruntă. 
Pot înlocui lanțurile, dar scufundarea e o treabă pentru 
doi, iar Wee Geordie n-o poate face singur. Va trebui să 
ne întoarcem la Greenock, să luăm alt scafandru. 

—Pot să mă scufund eu, spuse Will. Am locuit în Indiile 
Occidentale când eram mic și am învățat să înot încă de 
când am învăţat să merg. 

— Eşti sigur? întrebă căpitanul cu îndoială. E o muncă 
dificilă și periculoasă chiar și pentru cei cu experiență în 
scufundarea cu clopotul. 


90 Many Jo Putney 


— Am o experiență cu un clopot de scufundat când am 
lucrat pe o corabie care trebuia să recupereze o comoară 
spaniolă în Indii, răspunse Will. 

—Nu știam asta, spuse Kirkland, care venise lângă ei. 

-Toți avem secretele noastre, zâmbi Will. Cât mai 
așteptăm până coborâm din nou clopotul, căpitane? 

Bogle privi cerul și suprafața mării. 

- Se schimbă vremea, deci e bine s-o facem cât mai 
repede. Cred că într-o jumătate de oră. 

A fost nevoie de o cantitate imensă de înjurături ca 
să înlocuiască lanțul. Will își dorea să fi putut înțelege 
dialectul din Glasgow: înjurăturile acelea erau de-a 
dreptul poetice. 

După ce clopotul a fost gata, Will se schimbă în cos- 
tumul de piele brută folosit pentru a îndepărta frigul. Era 
costumul lui Duncan, așa că era lipicios, ud și destul de 
strâmt, însă era fericit să fie protejat sub apă. 

Wee Geordie era un tânăr musculos, la fel de masiv ca 
Will. Era foarte rece în clopot, în timp ce se scufundau 
în apă. Cât stătu pe banca rece de metal care înconjura 
interiorul clopotului, Will se gândi cu tristețe la apele 
limpezi și albastre din Indiile Occidentale. 

În timpul coborârii, nivelul apei se ridică ușor până la 
tălpi, apoi până la glezne. Incepură să-l doară urechile. 
Uitase de acest aspect. 

-Din fericire, epava e doar la câțiva stânjeni adân- 
cime, spuse Wee Geordie. Altfel am fi simțit înțepături în 
urechi. Se încruntă. Eşti sigur că știi ce faci? 

— Cred că da, însă tu ești expertul. Will se gândi că unui 
scoțian nu-i venea să creadă că un lord englez era în stare 
să facă ceva util. Avea partea lui de dreptate, însă Will nu 
fusese mereu lord englez. Tu știi deja locul. 

—N-ar trebui să fie prea greu să recuperăm pupa cora- 
biei, spuse Wee Geordie. Lanturile au coborât odată cu 
ea, așa că nu trebuie decât să le prindem din nou. Ne vom 
întoarce într-o clipită la suprafață. 

Will privi prin fereastra de sticlă groasă montată în 
peretele clopotului. Acele forme întunecate care alunecau 
prin apă erau, probabil, oasele rupte din Enterprise. 

Când ajunseră în poziția corespunzătoare, Wee Geordie 
inspiră adânc de mai multe ori. Will făcu același lucru. 

—Încearcă să nu stai prea mult în afara clopotului, 
spuse scafandrul. Căpitanul a plătit o avere pentru echi- 
pamentul cu aer comprimat și-i place să fie folosit. Se 
aplecă în față, apoi se strecură cu picioarele înainte prin 
podeaua plină de apă. 

Will îl urmă după câteva clipe. Cât de rece era apa! 
Din nou se gândi cu regret la Indii. Chiar și cu protecția 
oferită de costumul de scafandru din piele, tot trebuiau 
să lucreze rapid, ca să nu îngheţe. Cu mișcări puternice și 
line, înotă după Wee Geordie. 

După cum prevăzuse tânărul, operațiunea de recuperare 
se desfășură simplu. Cârligele de la capetele lanțurilor 
fură securizate din nou, apoi cârligul macaralei fu prins 
de punctul în care se uneau cele trei lanțuri de ridicare. 
Reveniră de mai multe ori la clopot, Will mai des decât 
Wee Geordie. Nu era la fel de bun ca pe vremea în care 
înota regulat. 

Când lanţurile fură montate bine, iar ei se pregătiră de 
întoarcere la suprafață, Will întrebă: 

-Tu și Duncan ați căutat cadavre și în restul epavei? 

Wee Geordie dădu din cap sobru. 

—Da, am căutat. Cea mai mare parte a epavei e 
deschisă și e posibil ca trupurile să fi fost luate de apă. 
Pupa e suficient de închisă cât să avem șansa să găsim pe 
cineva acolo. 

Se așezară în clopot și făcură semn să fie trași în sus. 
Când ajunseră la suprafață, fură înveliți imediat în pături 
şi primiră căni cu ceai fierbinte, întărit cu zahăr și cu 
whisky. Will dădu cu lăcomie pe gât băutura și ceru să-i 
fie reumplută cana. După ce-și dezgheță picioarele, cobori 
să se schimbe cu haine uscate. Rămase învelit în pătură. 

Când urcă din nou pe punte, pupa de pe Enterprise era 
montată pe șalupă. Kirkland îl ajuta pe Archie Mactavish 
să treacă de pe un vas pe celălalt, căci inginerul era ferm 
hotărât să afle ce anume nu funcționase. 

Doi dintre membrii echipajului lui Bogle folosiră târ- 
năcoape și răngi ca să deschidă epava și să poată intra. Toţi 
ceilalți așteptau în liniște; vântul se înteţise și începuse 
ploaia. Will se pregăti sufletește, când unul dintre bărbați 
strigă: 

-E un cadavru aici. 

Cei doi muncitori scoaseră mortul și-l întinseră în tă- 
cere pe podeaua șalupei. Randall îngenunche lângă trup. 
După un moment tensionat, spuse: 

-Nu e Ashton. 

-Da, spuse aspru căpitanul. E vărul meu, Donald. Își 
scoase pălăria și o duse în dreptul inimii. Măcar acum 
știm. 

Will expiră încet, bucuros să nu primească vreo 
dovadă a morții lui Ash și trist să rămână în continuare 
în incertitudine. 

— Acum, că am rezolvat misterul, hai să vedem 
motorul. 

Un membru al echipajului aprinse felinarul, iar Will, 
Mactavish și căpitanul intrară în epavă. Mactavish studie 
motorul cu o minuțiozitate chinuitoare, în vreme ce 
ceilalți doi bărbați îi țineau felinarul. După ce termină 
cercetările în fața și în spatele motorului, dădu verdictul: 

—Nu văd nimic care să fi putut provoca explozia. 

— Vino în spate, sugeră Will. Motorul a rămas aproape 
fără cadru, așa că se vede partea laterală. 

Mactavish se răsuci pe lângă el în spațiul strâmt și 
întunecat și privi în spatele boilerului. După o clipă, 
înjură cu voce tare. 

— Priveşte! Își îndreptă ciotul mâinii drepte către gaura 
din latura curbată a boilerului. 

Will se încruntă când privi acea gaură. 

-E clar că motorul a explodat aici, dar de.ce? Oare 
carcasa boilerului era defectă? 

— Priveşte mai atent, bombăni Mactavish. 

Will se aplecă mai aproape și văzu că marginile găurii 
aveau urme de sudură mai deschisă la culoare. 

-Un punct slab în boiler, care a fost reparat aici, iar 
reparația n-a ținut? 

— Boilerul era perfect. Gaura asta a fost, probabil, tăiată 
și peticită prost, astfel încât, după o vreme, să explodeze. 

— Adică, asta înseamnă..., spuse căpitanul Bogle neve- 
nindu-i să creadă. 

Will termină propoziția pe un ton sălbatic. 

—... că explozia nu a fost un accident. 


capitolul 10 


Ușa masivă fu deschisă de un bărbat cu trăsături aspre, 
îmbrăcat în livrea. Văzând cine era în prag, lacheul dădu să 
trântească ușa. Adam își puse imediat piciorul în prag, bucuros 
că se încălțase cu cele mai grele cizme pe care le avea. 

—O să-l văd, scrâșni Adam. Îmi spui tu unde e sau trebuie 
să caut eu prin toată casa? 

— Asta e o nelegiuire! mârâi lacheul, în timp ce încerca 
să-i dea la o parte piciorul lui Adam din pragul ușii. Ajutor! 
adăugă el, ridicând vocea. Casa e invadată! 

Fără să-l ia în seamă pe servitor, Adam și cei trei tovarăși 
ai săi deschiseră ușa cu forța. 

— Trebuie să rămânem împreună, pufni Adam. Cel mai 
probabil, e la etaj. 

n timp ce servitoarele care țipau și lacheii care strigau se 
mișcau de colo-colo, Adam și prietenii săi alergară pe scări. 
Într-unul dintre dormitoare întrerupseră o întâlnire ilicită între 
o servitoare care gemea și un servitor, însă tot nu-l găsiră pe 
cel pe care-l căutau. Când se întoarseră din ultima cameră, 
Adam spuse: 

— În pod. 

Scările erau foarte înguste, iar în acea zi fierbinte căldura 
era înăbușitoare. Cele mai multe camere din pod aparţineau 
servitoarelor și erau goale. 

ÎL găsiră în cea mai mică și mai urâtă cameră din pod, 
unde tavanul era oblic, iar podeaua — acoperită cu praf și cu 
muște moarte. Nu exista mobilă, doar un pat de scânduri 
pe podea. Mirosul de infecție și de corp nespălat le întorcea 
stomacul pe dos. 

Adam oftă când zări trupul scheletic și nemișcat, temân- 
du-se ca prietenul său să nu fie mort. Chipul său era lipsit 

de viață, iar părul blond era lipsit de strălucire și murdar. Însă 
deschise ochii când Adam îngenunche lângă pat. 

—Mă... întrebam când veţi ajunge, spuse bărbatul, încer- 
când să schiţeze un zâmbet. 

— Îmi pare rău că n-am ajuns mai devreme. Am fost plecat 
din oraş. Adam privi trupul răvășit, sperând să-l poată lua 
fără să-i provoace alte răni. Apoi, ridicând vocea, adăugă: 
Cineva să aducă apă și o pătură dintr-o cameră. 

În doar câteva momente, i se aduseră un urcior ciobit, plin 
cu apă călduță, și un pahar greu și crăpat. 

— Vrei să bei apă? întrebă el, în timp ce turmă apa în 
pahar. 

— Dumnezeule, da! 

Adam îi ridică prietenului său capul suficient de sus cât să 
poată sorbi. Mișcările gâtului arătau că înghiţea cu lăcomie. 

— Ajunge acum, spuse Adam, luându-i paharul. S-ar putea 
să te îmbolnăvești de la prea multă. 

Bărbatul blond arăta ca și când se pregătea să se împo- 
trivească, apoi se răzgândi. 

—'Toarnă-mi restul în cap. 

Adam îl ascultă, iar bărbatul cel blond scoase un suspin 
lung de ușurare. 

—Dumnezeu știe de când nu mi-a mai fost atât de răcoare. 

Adam se ridică. 

—Să-l învelim în pătură și să-l ducem de-aici. 

Doi dintre tovarășii săi întinseră pătura pe podea, îl ridicară 
pe bărbatul blond de pe patul murdar de scânduri și-l așezară 
în mijlocul păturii aspre. Rănitul scoase un oftat ascuţit de 
durere, singurul lui sunet, chiar și când fu coborât pe scara 
îngustă, cu capul și cu picioarele lovindu-i-se de pereţi, în 
ciuda eforturilor celor doi de a-l căra. 

Următoarele scări erau mai late. Ajunseră până la holul 
de la intrare, când un bătrân furios țâșni din salon și le blocă 
ieșirea. Hainele scumpe dovedeau că era un tip bogat; ochii săi 
păreau turbaţi, iar în mâinile noduroase ţinea o armă. 

—La naiba cu tine, gunoi înfumurat! urlă el, cu arma 
îndreptată spre pieptul lui Adam. N-ai dreptul să-l iei din casa 
mea! 

Adam trase aer în piept, întrebându-se cât de mare ar fi 
gaura pe care i-ar face-o glonțul dacă individul trăgea de la 
acea distanță. 

— ar tu n-ai dreptul să-l lași să moară, neglijându-l. 

—Merită să moară! Îndreptă arma către bărbatul învelit în 
pătură, apoi înapoi către Adam. 

— Trage dacă vrei, spuse Adam. Dar dacă vrei să eviţi scan- 
dalul, crima nu e cea mai bună alegere. 

Braţul cu arma șovăi, apoi cobori. 

—Să te ia naiba! răcni din nou bătrânul, cu ochii aprinși. Și 
pe tine, și pe prietenii tăi răi și nelegiuiți! 

— Fără-ndoială că va veni cândva și judecata. Însă nu 
astăzi. Adam deschise ușa și le făcu semn celorlalți să iasă 
înainte ca bătrânul să se răzgândească. Pe jumătate se aștepta 
să tragă, însă îl urcară pe rănit în trăsură fără alte incidente. 

În timp ce Adam studia chipul slab al bărbatului pe care-l 
salvaseră, se întrebă dacă prietenul lui mai putea fi readus la 
viață sau era prea târziu. 

Chiar când închidea ușa trăsurii, se auzi un zgomot de 
armă. 


Adam se trezi brusc, cu inima bătându-i să-i spargă 
pieptul. Auzi încă un zgomot la fel de ascuțit. Nu de armă, 
ci de topor care tăia lemn. El și Mariah hotărâseră să taie 
un copac care se usca și probabil că acest lucru se făcea în 
acea dimineață. Ce femeie eficientă era soția lui! 

Se ridică și se îndreptă către chiuvetă, unde avea o 
lamă de ras, ca să-și radă mustățile. In timp ce se spăla 
și se bărbierea, se gândi la visul său. Oare era o invenție 
pură sau amintirea a ceva ce se întâmplase? I se păruse 
foarte real. 

Se așeză în poziție de meditaţie și se întrebă ce trans- 
mitea acel vis despre viața lui dacă reflecta o întâmplare 

adevărată. Cine era băratul blond și ce anume îl făcuse pe 
Adam să invadeze un conac? 

Câteva dintre răspunsuri se puteau deduce. Cu sigu- 
ranță, blondul era detestat de bătrânul furios și era lăsat 
să moară cu neglijență din pricina unei răni grave. Adam 
aflase ce se întâmplase și își salvase prietenul. Bătrânul îl 
ura și pe el. Și probabil că ura pe toată lumea. 

Oare fuseseră rostite nume? Nu-și amintea vreunul. Ar 
fi fost minunat dacă bătrânul ar fi vorbit mai concret când 
îi insulta. 

Ce altceva mai sugera visul? Că Adam se învârtea 
printre oameni cu statut important, în vreme ce propriul 
său statut era incert. Era sigur acum că era obișnuit să dea 
ordine. 

Și că avea prieteni. 


Când Mariah se opri lângă odaia lui să vadă ce face, 
Adam dispăruse din nou. Părea să fie obișnuit să se 
trezească devreme. Și părea și suficient de sănătos, așa 
încât, probabil, nu mai era nevoie să fie verificat cu 
regularitate. 

Îl găsi la micul dejun, atacând o farfurie cu ouă, șuncă 
şi pâine prăjită. 

— Arăţi bine în dimineața asta. Îi făcu semn unei ser- 
vitoare să-i aducă și ei micul dejun. 

După ce-și turnă o ceașcă de ceai, se așeză în fața lui. 

—Te simţi slăbit după efortul de ieri? 

El scutură din cap. 

-Mă cam dor mușchii şi mai am junghiuri pe ici, pe 
colo. Îţi atinse bandajul de la cap. Însă mă simt bine cât 
să călăresc la moșie astăzi. 

—Prea bine, o să pun să ne fie pregătiți caii după micul 
dejun. Sorbi din ceai, gândindu-se cât de mult îi plăcea 
să-l privească. Mișcările sale erau naturale și avea aerul 
că se simțea bine în pielea lui, chiar dacă nu-și amintea 
propriul trecut. 

Se întrebă dacă ar mai fi fost la fel de relaxat și fără 
falsa identitate a lui Adam Clarke, de care să se agațe. 
Viața ei ar fi fost mult mai ușoară dacă i-ar fi spus adevărul! 
Cu cât prelungea mai mult minciuna, cu atât mai furios 
va fi când va descoperi cum stăteau lucrurile. Faptul că-l 
găsea atrăgător complica și mai mult situația. 

-Ţi-a revenit vreo amintire? întrebă ea, plină de 
speranță. 

El se încruntă. 

— Am avut un vis atât de clar, încât părea o amintire, 
dar, chiar și-așa, tot nu mi-a revelat nimic despre mine. 
Nu s-au rostit nume de persoane sau de locuri, însă cred 
că acțiunea se petrecea la Londra. 

— Deci n-a prea fost de ajutor, răspunse Mariah cu deza- 
măgire. Servitoarea îi așeză în față o farfurie cu ouă și cu 
pâine prăjită. Abia aștept să văd ce știi despre agricultură, 
adăugă ea, cu atenția îndreptată către micul dejun. 

—Şi eu, răspunse el zâmbind. 


Trei ore mai târziu, își mânau caii pe un deal care oferea 
o priveliște spectaculoasă către moșie, către mare și către 
pantele abrupte. Acum avea răspunsul. Adam călărea cu 
naturalețe și putea vorbi despre agricultură precum admi- 
nistratorul pământurilor unui duce. 

—Ești un om cu multe calități, Adam, spuse ea, ale- 
gându-și cu grijă vorbele. Nu te-am auzit discutând despre 
agricultură până azi, însă e clar că știi foarte multe des- 
pre acest subiect. 

—Nu mi-am închipuit nici eu că știu atâtea despre vite 
și despre culturi. Ce rase de porci se îngrașă cel mai repede, 
care vaci dau cel mai bun lapte. Oftă. E îngrozitor să-mi 
pot aminti atâtea despre vite și despre porci, însă nimic 
despre viața mea. 

—O să vină și momentul acesta. 

— Sper. Își mână calul să coboare dealul. Ai avut mare 
dreptate să spui că Burke a neglijat acest loc. Moșia are 

destul de mult teren arabil pentru zona asta a Angliei, 
însă e nevoie de semănătoare, de combină și de semințe 
mai bune. Cu investiții și cu un management bun, în 
cinci ani venitul moșiei s-ar putea dubla. 

— Asta ar fi minunat. 

Va avea nevoie să angajeze un administrator bun, care 
să aibă grijă de proprietate. Adam era perfect, însă era 
puțin probabil să rămână prea mult timp acolo. Îl privi cu 
coada ochiului, admirându-i postura în șa. Dacă nu și-ar 
mai recăpăta memoria... 

Visul ei vag se izbi cu putere de ideea că avea poate o 
soție, care-și aștepta disperată soțul să se întoarcă acasă. 
Dacă Adam ar fi fost soțul lui Mariah, e sigur că ea ar 
fi început căutările în cazul în care el dispărea. Sau, și 
mai rău: dacă el avea o soție care chiar asta făcuse, iar 
acum avea să apară la Conacul Hartley să-și ceară soțul 
înapoi? 

Mariah se înfioră, gândindu-se că imaginația ei o luase 
razna. Se simți fericită când Adam îi arătă turla bisericii, 
care se zărea de dincolo de vârful unui deal. 

— Acolo e satul? Putem merge în vizită? 

Ea își mușcă buza, neliniștită. Ar fi preferat să nu fie 
nevoită să-l prezinte pe Adam în sat drept „soțul“ ei. 
Însă, mai devreme sau mai târziu, trebuia să se întâmple 
și asta. 

—Da, dacă te simți suficient de puternic. Eşti sigur că 
nu vrei, mai degrabă, șă mergi acasă și să te odihnești? 

El îi aruncă un zâmbet larg și, probabil, nesincer. 

—Sunt sigur. 

Cel mai probabil, dorea să se forțeze cât mai mult, ca 
să-și recapete puterile. Bărbat până-n măduva oaselor. 

— Foarte bine, atunci mergem în sat. Cărarea se va bi- 
furca imediat. Dacă urmăm poteca de la dreapta, ajungem 
la drumul principal. 

Ajunseră la răscruce după câteva minute, apoi o apu- 
cară pe potecă, atât de adânc bătătorită de generații 

întregi care o folosiseră, încât aproape că se transformase 
în tunel. 

-Când plouă, spuse Adam, probabil că apa trece 
pe-aici ca un val. 

Mariah studie laturile în formă de pantă abruptă, 
gândindu-se că nu i-ar plăcea să se cațere de pe potecă 
dacă era furtună. 

—Bănuiesc că ai dreptate, însă n-am văzut așa ceva. De 
obicei, nu merg pe-aici. 

Chiar când se apropiau de sat, auziră lătratul furios 
al unui câine. Adam se încruntă și dădu pinteni calului, 
urmat de Mariah. Luară curba și văzu trei băieți aruncând 
cu pietre într-un pui de câine. Încercând să scape, micul 
animal alergă spre Mariah și spre Adam, dar se împiedică, 
iar laturile potecii erau prea abrupte ca să poată fugi. 

În timp ce privea îngrozită, o piatră aruncată de băiatul 
cel mai mare lovi câinele. Acesta schelălăi, în timp ce 
băieții mai mici strigară încântați. Adam galopă și se opri 
în fața băieților. 

—Stați! 

Se aplecă din șa și le spuse repezit: 

— Cum îndrăzniți să chinuiți un animal lipsit de apărare? 
Unde sunt părinții voștri? 

—Câinele-ăla e-al nimănui! protestă băiatul cel mai 
mare. Tatăl meu mi-a spus să-l duc de-acasă. 

—Și te-ai hotărât să torturezi bietul animal, spuse 
Adam cu o voce tăioasă. Viata e ceva prețios și nu trebuie 
să-i pui capăt după cum ai tu chef. Comportamentul tău e 
rușinos. i-ar plăcea să fii omorât cu pietre, în timp ce tu 
nu vrei altceva decât să te salvezi? 

Băieții arătau ca și când s-ar fi pregătit să fugă, însă nu 
puteau scăpa mai ușor decât câinele. 

—N-aveam de gând să-l ucidem pe urâtul ăsta, ci doar 
să-l gonim, spuse unul dintre băieții mai mici. 

Mariah descălecă și luă în brațe cățelușul care tremura. 
Sub sânge și murdărie se ascundeau niște urechi clăpăuge 

și pete maro și negre amestecate cu alb. Își dădu seama că 
era o corcitură între un câine de vânătoare și naiba știe 
ce altceva. 

La început, câinele se zbătu, însă ea îl ținu strâns, 
mângfindu-l și alintându-l. 

—Biet cățeluș! Nu-ţi face griji, ești în siguranță acum. 

Prea obosit ca să mai alerge, se cuibări în brațele ei. 

Pierduse partea în care Adam îi certase pe băieți, însă, 
când ridică privirea, vinovații aproape că plângeau. 

— Îmi dați cuvântul de onoare că nu vă veți mai purta 
niciodată cu o asemenea cruzime? încheie Adam. 

Toţi făcură un semn aprobator din cap, apoi se întoar- 
seră și o luară la fugă, spunând: 

—O să vedeți că așa va fi. 

—Crezi că se vor purta mai bine pe viitor? întrebă 
Mariah, când băieții dispărură după colț. 

—Un singur discurs n-o să-i dea pe brazdă definitiv, dar 
cred căse vor gândi de două ori înainte să chinuiască aiurea 
animalele. Se întoarse și luă ușor câinele din brațele ei. 
Acesta începuse să-și revină, astfel că se întinse și începu 
să-i lingă bărbia lui Adam. Căţelușa e într-o dispoziție 
remarcabil de iertătoare, râse el. S-o păstrăm? 

Mariah iubise dintotdeauna animalele, însă viața ei 
nomadă nu-i permisese să aibă unul. Acum, că avea un 
cămin adevărat, venise vremea să-și ia și câteva animale 
drept camarazi. 

— Dacă nimeni din sat nu o revendică, atunci o putem 
păstra, pentru că pare făcută doar pentru compania unor 
oameni fermecători. Mângâie cățelușa pe cap, iar aceasta 
se gudură sub palma ei. Cum s-o numim? 

— Bhanu, spuse Adam, prompt. 

Ea se încruntă. 

-N-am mai auzi un asemenea nume. Ce înseamnă? 

El rămase fără expresie. 

— Habar n-am. Însă, în mintea mea, sigur e un nume 
de câine. 

—Un alt fragment din trecut, ieșit la iveală fără nici o 
explicație, spuse Mariah sec, gândindu-se cât de atrăgător 
era un bărbat blând cu animalele. Atunci, o va chema 
Bhanu. Ia uite ce picioare mari are! O să crească mare. 

-Deja e cât brațul. O voi duce acasă. Sper că nu are 
piciorul rupt. 

Adam o lăsă jos pe Bhanu și o ajută pe Mariah să 
încalece. Apoi îi întinse câinele, încălecă și el, și o luă pe 
Bhanu înapoi. Cățelușa se așeză fericită la el în poală. 

Și-au continuat drumul pe potecă în pas de plimbare, 
până-n sat. Au făcut un ocol, ca să privească micuța faleză 
ce adăpostea mai multe bărci de pescuit, apoi au călărit pe 
drumul principal. 

— Hartley îmi pare familiar, spuse Adam gânditor. N-am 
mai fost aici, dar seamănă cu alte sate englezești. 

— Poate că e tipic, însă e foarte drăguţ, spuse Mariah în 
semn de apărare. 

—Da, într-adevăr, e foarte frumos, răspunse el, 
zâmbindu-i. 

Ea roși și își întoarse privirea. Nu era surprinsă să 
vadă exact lucrul de care se temuse: oameni care trăgeau 
cu ochiul de la ferestre, unii chiar găsindu-și motiv să 
iasă brusc din casele lor. Ca deținătoare a celei mai mari 
proprietăți din zonă, activitățile ei erau de un mare 
interes în Hartley. Cu atât mai mult achiziția unui soț 
neașteptat. 

Prima care le ieși în cale fu doamna Glessing, pe care 
Mariah o cunoscuse la biserică. Femeia era bârfitoarea 
satului, mereu dornică să afle prima veştile despre orice 
subiect. 

-Doamnă Clarke, ce bine-mi pare să vă văd! leși în 
stradă, făcându-i să se oprească să o salute. lar tânărul 
acesta frumos e soțul dumneavoastră? Am auzit că a ajuns 
la conac și se vorbește despre salvarea lui din mare! 

Mariah știuse că povestea era prea bună ca să nu se 
răspândească imediat în sat. 


O nouă viață 103 


— Într-adevăr, este soțul meu, răspunse Mariah, limitân- 
du-se la prezentări. 

Doamna Glessing se încruntă când văzu câinele. 

—V-a făcut necazuri animalul acela? Tot pândește 
prin sat. 

— Dacă nu are stăpân, îl luăm noi acasă. 

Adam era politicos, însă rezervat și rece, așa cum 
Mariah nu-l mai văzuse până atunci. Și se dovedi un 
adevărat maestru în a evita să răspundă la întrebările pe 
care i le punea doamna Glessing ca să obțină informații 
despre originile sale. Când plecară, doamna Glessing nu 
ştia nimic în plus. 

Din fericire, nimeni nu mai avu atâta îndrăzneală, încât 
să-i oprească în mijlocul străzii, însă mai multe persoane — 
pe care Mariah le știa de la biserică sau din magazine — îi 
făceau cu mâna. Ea zâmbea și le făcea semn cu capul, dar 
nu se opri. Când trecură călare pe lângă hanul Bull and 
Anchor, se întrebă dacă George Burke părăsise orășelul. 
Spera că da. 

—Nu-i aşa că biserica e foarte frumoasă? spuse ea când 
se apropiară. Uite-o și pe Julia Bancroft, iese de la vicarul 
Williams. Locuiește în apropiere și-l ajută, de obicei, la 
biserică. 

Mariah încruntă sprâncenele privindu-și prietena aflată 
în compania vicarului. ÎI admira pe domnul Williams 
încă de când îl cunoscuse. Era blând, înțelept și devotat 
bisericii și enoriașilor săi, și mai era și foarte atrăgător. 
Se gândea că o privise cu o căldură specială, iar uneori 
chiar visa cu ochii deschiși la cum ar fi fost să fie soție 
de vicar. 

Însă nu era pentru ea. Era tipul de gentleman care se 
potrivea mai degrabă cu o femeie precum sora ei imaginară, 
Sarah. Sau cu Julia, care tocmai râdea de ceva ce spunea 
el. Mariah se întrebă dacă între cei doi se înfiripa o relație 
romantică. Cu siguranță, Julia ar fi fost o soție de vicar 
exemplară. 

Cu o oarecare durere, Mariah își abandonă visurile pe 
care le avusese în legătură cu domnul Williams. Chiar 
dacă era demn de admiraţie, o bună parte a interesului 
ei pentru el se datora și faptului că era cel mai potrivit 
și mai atrăgător bărbat din zonă. Îl prefera de departe pe 
Adam, chiar dacă nu știa nimic despre trecutul lui. Nu 
avea importanță dacă era sau nu un gentleman. Acum, el 
era cel la care visa ea. 

Adam, cel care poate că avea o soție care-l aștepta cu 
disperare să se întoarcă. 

Julia ridică privirea și-i zări. 

— Mariah, ce bine-mi pare să te văd! Domnule Clarke, 
n-ar trebui să călăriți. 

Însă vorbea cu amuzamentul unei femei care accepta 
faptul că pacienții săi nu o ascultau întotdeauna. 

Mariah era recunoscătoare că Julia făcu prezentările, 
pentru că asta o împiedica să-l mintă pe vicar. Domnul 
Williams zâmbi cu căldură și-i întinse mâna lui Adam. 

—Am auzit de salvarea dumneavoastră, domnule 
Clarke. Cu siguranță, la mijloc a fost mâna providenței 
care v-a salvat viața și v-a adus acasă la soție. 

— Sunt foarte conștient de asta. Adam îi strânse mâna 
vicarului. Aș descăleca, însă asta ar deranja câinele, și 
deja a avut o zi grea. 

Williams râse și scărpină urechile clăpăuge ale lui 
Bhanu. 

—E un câine vagabond care se tot plimba prin împre- 
jurimi. Probabil că a fost alungat de la vreo fermă. Acum 
pare fericit. 

—Julia, ai putea să te uiţi la piciorul stâng din spate al 
lui Bhanu? spuse Mariah. Nişte băieți aruncau cu pietre în 
biata cățelușă și șchiopăta când a salvat-o Adam. 

- Bietul animal! 

Julia pipăi ușor piciorul câinelui. Bhanu schelălăi și-și 
retrase piciorul, însă nu se zbătu. 

—Nu cred că e rupt, spuse Julia după consultație. Doar 
zgâriat. A avut noroc. Julia scoase o batistă și își șterse 
mâinile. Aș sugera o baie imediat ce ajungeţi acasă! 

-Da, doamnă, spuse Adam zâmbind. Domnule 
Williams, a fost o plăcere să vă cunosc. Ne vedem du- 
minică, la biserică. 

În timp ce se îndreptau călare spre sat, Mariah se gândi 
că ea și Adam deveneau foarte casnici. Nu știa sigur dacă 
era un lucru bun sau rău. 


capitolul 11 


Stătea într-o cameră mare, cu ecou, iar aerul era plin de 
parfumuri exotice, foarte familiare. 

Întunericul era sufocant și atât de gros, încât avea senzația 
că-l putea cuprinde în mâini. Apoi, lămpile de alamă se 
aprinseră în jurul sălii. Luminile slabe dezvăluiră tavanul și 
pereții cu decoraţiuni bogate. 

Se întoarse, încercând să-și găsească drumul, și, spre 
uimirea lui, găsi o zeiţă măreață din aur care-l privea de sus. 
ÎI studia cu o expresie de bunăvoință rece. Cele patru braţe 
gratioase ale sale păreau perfect naturale. După o privire lungă 
se întoarse, ca și când el ar fi fost o creatură fără importanță. 
Disperat să-i atragă din nou atenţia, alergă după ea, însă 
dispăruse în întuneric. 

O rază de lumină îi surprinse privirea și se întoarse către 
altă statuie imensă din aur. De data asta, un zeu dansa 
într-un cerc de flăcări, iar brațele sale multiple, în mișcare, 
păreau un echilibru atemporal de putere și de seninătate. Adam 
încercă să se apropie, dar zeul ridică bratele și fu consumat de 
focul arzător. 

Adam era atât de mic comparativ cu aceste creaturi, un 
șoarece printre uriași. Când acest gând se contură în mintea 
lui, văzu alt zeu măreț din piatră. Acesta avea trup de om și 
cap de elefant, cu ochi înţelepţi și antici. Mai văzuse asta și 
înainte, însă nu-și amintea exact unde. 

Cu inima bătându-i să-i spargă pieptul în fața acelor 
ciudățenii, căzu în genunchi să-l venereze pe zeu. Dar și 
prezenţa aurie dispăru, lăsându-l în beznă. 

Cu durerea pierderii și pe jumătate sufocat de aerul încărcat 
de miresme, se ridică în picioare. Altă mișcare îi surprinse 
privirea. Se întoarse și văzu o femeie adevărată, de mărime 

normală și cu membre normale. Îngenunche în fața unui 
mănunchi de lămpi și a unor grămezi de flori strălucitoare, 
însă când își recăpătă suflarea, se ridică și se întoarse spre el. 
Veșmintele ei erau văluri de culori aprinse și de broderie aurie, 
care-i scoteau în evidență frumusețea părului negru. Când îl 
văzu, zâmbi și-i întinse mâinile. 

Cu inima plină de fericire, alergă spre ea, știind că-i va 
umple golul din suflet. Însă chiar când ajunse aproape, fu 
prins și tras de-acolo. Dădu din picioare și mușcă, încercând 
să scape, dar în zadar. 

Era neajutovat. Zeii din aur nu mai erau, miresmele 
pătrunzătoare și iuți se estompaseră..., iar femeia cu păr 
negru dispăruse pentru totdeauna. 


Adam se trezi neliniștit. Când simți o limbă aspră pe 
obrazul său, își trecu un braț peste Bhanu, fericit să aibă 
un trup călduț și iubitor în patul său. Probabil, câinele-i 
simțise spaima. 

De ce îl făcuse acel vis să se simtă atât de disperat? 
Celelalte vise păreau să reflecte experiențe reale, însă acesta 
venea din lumea viziunilor și a halucinațiilor. Încercă să 
vizualizeze acele personaje mărețe, mişcările lor lente 
şi şerpuite, efectuate într-un alt ritm de viață, însă detaliile 
îi scăpau. Păreau familiare, dar nu-și amintea de ce. 

Mai văzuse odată personajul cu cap de elefant, când 
își amintise de grădina de demult. lar femeia frumoasă 
cu păr negru era cea din grădină și era adevărată, nu avea 
nici o îndoială. Însă ce relație avea cu el? Era aproximativ 
de-aceeași vârstă, poate puțin mai mică. Și dispăruse 
pentru totdeauna. Poate de asta visul îl ardea cu o senzație 
de pierdere atât de profundă, încât îl străpungea până în 
adâncul sufletului. 

Oare această amnezie era o metodă de a ascunde acea 
pierdere de sine însuși, pentru că amintirea ei ar fi fost 
de neîndurat? Mariah era o ancoră pe vânt puternic, însă 
știa surprinzător de puține despre viața lui. Spunea că asta 

se datora faptului că nu fuseseră împreună suficient de 
mult timp, încât să afle destule unul despre celălalt, totuși 
el bănuia că adevărata problemă era că-i spusese el prea 
puține. 

Oare comisese o mare fărădelege? Sau suferise o tra- 
gedie îngrozitoare? Dacă da, atunci o lovitură la cap îl 
binecuvântase cu uitarea unui trecut infernal. 

Se simțea rău; se ridică din pat. Era o noapte adâncă 
și întunecată, iar Adam se îndoia că mai putea adormi la 
loc. Închise ochii și căută să se liniștească, însă mintea lui 
era prea haotică să mai mediteze. 

Renunță să mai încerce, când Bhanu îi sări în poală 
cu un lătrat înfundat. Mângâie cățelușa pe cap. Deși nu 
devenise mai frumoasă decât atunci când o găsiseră, era, 
fără îndoială, mai curată. 

-Cine-a zis că poți dormi în pat? Cred că am discutat 
despre locul tău de dormit și am hotărât să fie pe covor, în 
fața căminului. 

Bhanu îl privi cu ochi adoratori, ignorându-i discursul. 
Lumina slabă care intra pe fereastră făcea ca fața ei alb 
cu negru să pară ca de clovn. El zâmbi. Cu toate că ar fi 
preferat compania soției sale calde și frumoase, câinele tot 
era mai bine decât nimic. 

— Vrei să mergem la bibliotecă? 

Bhanu ciuli urechile. 

—Te gândești la o plimbare și la hrană. N-o să ne 
plimbăm prea mult, și apoi o să-ți dau ceva de mâncare. 

Se dădu jos din pat, își luă șalul și papucii prea mari, 
apoi aprinse o lampă și se îndreptă spre biblioteca de 
la conac. Poate găsea o carte care să-i dezvăluie ce dorea 
să afle. 

La fel ca restul moșiei, biblioteca nu dădea semne prea 
mari de îngrijire. Nu erau decât câteva rafturi de cărți, 
iar acelea fuseseră cumpărate doar de poză. Jumătate erau 
volume de predici legate sau colecții de reviste vechi și 
neinteresante. Însă acel amalgam aducea posibilitatea 

să găsească un volum care să-l ajute să-și descifreze secre- 
tele minții. Aprinse lampa și începu să studieze cărțile. 


Mariah se îndrepta spre bucătărie să mănânce ceva 
când auzi un sunet în cămăruța care purta denumirea 
exagerată de bibliotecă. Întrebându-se dacă Bhanu era în 
expediție prin casă sau voia să fie eliberată, făcu un ocol 
până acolo și-l găsi pe Adam cercetând cărțile la lumina 
lămpii. 

— Adam? spuse ea, ridicându-și felinarul. Cauţi ceva 
anume? 

Văzând-o, Bhanu făcu o tumbă și sări fericită în întâm- 
pinarea ei. Adam abia se întoarse, tras la chip. 

—Am avut alt vis, de data asta plin de ființe și de 
simboluri ciudate. Erau foarte familiare, ca și când ar fi 
făcut parte din trecutul meu, însă nu-mi aduc aminte. 
Expresia lui se schimbă. Nu pot să-mi amintesc! Îmi tot 
spun că în curând îmi voi aminti, că piesele se vor așeza 
cap la cap. Ziua pot să cred asta. Dar noaptea... e mai 
greu. Dacă nu-mi voi aminti niciodată trecutul? Dacă voi 
fi condamnat pentru totdeauna să fiu singur în propria 
mea minte? 

Până acum păruse atât de calm în privinta situației 
sale, încât era șocant să vadă durerea brută de pe chipul 
lui. Cu excepția câtorva zgârieturi aproape vindecate, 
nu mai avea răni. Chiar și bandajul de la cap dispăruse, 
pentru că rana se vindeca bine. Totuși, spiritul său era 
dureros de vulnerabil. 

Ea așeză lampa pe masă, traversă camera și-i luă mâinile 
într-ale sale. 

-E posibil să nu-ți mai amintești niciodată, spuse ea 
grav, dar asta nu înseamnă că trebuie să fii singur. Uite ce 
amintiri ne-am creat în ultimele câteva zile. 

Chipul lui se mai îmblânzi. 

—Nu știu ce m-aș fi făcut fără tine, Mariah. E înspăi- 
mântător să-mi imaginez cum ar fi fost dacă ajungeam 

pe alt țărm, într-un loc străin, fără nimeni care să-mi 
poată spune ce nume am și căruia să-i pese dacă trăiesc. 

Cuvintele lui o dureau de parcă cineva ar fi tăiat-o cu 
un cuțit. Cu toate că dezgustul ei pentru minciună creștea 
pe zi ce trecea, nu-i putea spune că, într-adevăr, el chiar 
ajunsese pe un țărm printre străini. Trebuia ca el să creadă 
în ea. 

Dacă nu-și va mai aminti niciodată adevărata iden- 
titate? Dacă nu-și mai aducea aminte nimic și o dorea pe 
ea, atunci, pentru numele lui Dumnezeu, va fi soția lui. 
lar dacă avea vreo soție în altă parte, atunci acea femeie 
va trebui să accepte văduvia și să-și găsească, probabil, un 
alt soț. 

Dacă Adam era condamnat să fie un om fără trecut, 
atunci era al ei. 

Întâlnise destui bărbați, și potriviți, şi nepotriviți 
pentru ea, dar Adam era singurul pe care și-l dorea. Era 
blând, avea simțul umorului și era inteligent, exact așa 
cum credea ea că trebuie să fie un soț. Dacă nu-și mai 
amintea niciodată adevărata lui identitate... atunci își va 
putea găsi una nouă, aici. Ar putea administra împreună 
Conacul Hartley în pace și în belșug; iar ea va organiza o 
ceremonie așa cum se cuvenea. Îi va spune lui Adam că, 
deoarece din anumite puncte de vedere era un om nou, și 
jurămintele lor trebuiau reînnoite. 

Stânjenită din nou de priceperea cu care mințea, 
spuse: 

— Trecutul ne dă o formă, dar prezentul și viitorul sunt 
cele care contează cu adevărat. Încă le ai și poți face ce 
vrei tu cu ele. 

— Eşti la fel de înțeleaptă pe cât ești de frumoasă. 

O privi pătrunzător, îi cuprinse fața cu mâinile și 
o sărută, cu buzele tânjind de dorință. Ea răspunse cu 
aceeași intensiţate, întunericul ajutând-o să-și exprime 
mai bine sentimentele. Omul mării era atât de drag, de 
bun și de fascinant, atât de bărbat. ÎL considera de talie 

medie, însă, ori de câte ori o îmbrățișa, părea mare și 
puternic. 

Ameţită, își dădu seama că o rezemase de rafturile cu 
cărți, iar mâna lui o mângâia fără vreo reținere. După ce-i 
desfăcu cordonul halatului, îi cuprinse sânii în palme. 
Fără armura corsetului, intimitatea dintre ei era în egală 
măsură șocantă și tulburătoare. 

Gura ei se deschise pe a lui, iar limbile lor se uniră. Își 
lipi șoldurile de el. Duritatea fierbinte a trupului său era 
alarmantă, însă ademenitoare ca un cântec de sirenă. 

Își băgă mâinile cu îndrăzneală în interiorul șalului 
lui. Căldura trupului ei ardea prin cămașa de noapte, în 
timp ce ea îi mângâia spatele frumos. Fusese sărutată de 
mai multe ori, iar uneori chiar îi plăcuse; însă niciodată 
nu i se întâmplase ca dorința să-i scape de sub control. 
Până acum. Dorea să-l absoarbă în ea, să devină un 
singur trup. 

-Frumoasa mea soție, te doresc atât de mult, șopti 
el, apoi își apăsă gura pe gâtul ei. Ea gemu, cu unghiile 
înfipte în carnea lui. Când mâna lui alunecă pe sub 
cămașa ei de noapte și urcă pe coapsă, ea aproape că 
se topi pe loc. Niciodată îmbrățișarea unui bărbat nu o 
făcuse să se simtă așa. 

Dacă el și-ar fi dorit s-o lase pe covorul rece și prăfuit, 
ea ar fi acceptat bucuroasă. Dar, înainte să se întâmple 
asta, Bhanu apăru lătrând, cerând atenție. Mariah oftă și 
se retrase, amintindu-și brusc de toate motivele pentru 
care n-ar fi trebuit să devină intimi. lar unul dintre ele era 
că trebuia să-i explice de ce era virgină. 

-Îmi pare rău, şopti ea. Nu pot să fac asta. Nu 
acum... 

Adam se întinse s-o îmbrățișeze din nou, apoi făcu un 
pas în spate, cu mâinile încleștate. 

—Ți-e teamă de mine, Mariah? Sau oare nu mă 
dorești? 

Ea izbucni în râs. 

— Doar nu crezi că nu te doresc, după toate astea! Cum 
să-mi fie teamă, când ai fost atât de bun și de înțelegător? 
Totuși... pentru mine e încă prea devreme. Poate că, 
atunci când mă vei cunoaște mai bine, nu o să mă mai 
vrei. 

-Imposibil! O mângâie pe păr, apoi își trecu mâna 
de-a lungul trupului ei, lăsând în urmă o dâră de foc. 
Simt că în adâncul sufletului meu te cunosc deja. Însă... 
nu atât de bine aici și acum. Își luă mâna și-i aruncă un 
zâmbet ștrengăresc. Când mi se va răci sângele, o să-ți dau 
dreptate. Dar acum mi-e greu să gândesc rațional. 

Nu era singurul care avea probleme cu sângele fierbinte! 
Își legă din nou halatul. 

—Ne-ar prinde bine ceva de mâncare. Sunt sigură că 
asta vrea și Bhanu, iar eu mă îndreptam spre bucătărie 
când am auzit că ești aici. Mergem să vedem ce găsim în 
cămară? Doamna Beckett are mereu plinul făcut. 

El râse și își petrecu brațul pe după umerii ei. 

— O idee minunată. Dacă un apetit nu poate fi satisfăcut, 
atunci ne ocupăm de altul. 

Ea roși, găsind plăcută greutatea brațului lui în jurul ei, 
în timp ce se îndreptau spre bucătărie, cu Bhanu fugind 
înainte. 

— Ce căutai în bibliotecă? 

— Speram să găsesc o carte cu imagini ale ființelor pe 
care le-am văzut în vis. Oftă. Era aproape imposibil, însă 
m-am gândit că merita să încerc, dacă tot nu puteam să 
dorm. 

— Nu am găsit altă întrebuințare bibliotecii decât pentru 
presat flori, spuse ea. Supa fierbinte din oala păstrată la 
cald o să te ajute să dormi. 

Sună bine. Îi aruncă o privire piezișă. Mi-ar fi și mai 
de ajutor dacă ai dormi în patul meu. 

Ea se opri, precaută. 

— Credeam că ne-am înțeles că încă nu a venit timpul. 

—Nu vreau să fim împreună ca iubiți, spuse el încet. 
Dar mi-ar plăcea să dorm cu tine în braţe. 

Se gândi cum ar fi fost să fie cuprinsă de acel trup cald 
şi puternic și zâmbi. Dulcea soră Sarah ar fi spus nu. Însă 
Mariah nu era atât de neprihănită. 

— Mi-ar plăcea. 

L-a fi plăcut la nebunie. 

Faptul că râdea cu Mariah în timp ce mânca supă cu 
pâine și brânză nu reușise să-i răcească complet sângele 
lui Adam, însă dorinţa i se mai potoli. Mai târziu urcară 
scările către camera ei, pe care el încă nu o văzuse. La 
fel ca restul casei, ornamentele și mobila erau inegale 
calitativ și ca întreținere, dar dormitorul ei era plăcut, în 
culori bogate și cu miros puternic de levănțică. 

Timidă, ea își dădu jos halatul, apoi se urcă în pat. El 
îşi dădea seama că pentru ea încă era un străin. Cu toate 
astea, ea nu era o străină pentru el. Era ciudat, mai ales că 
el era cel care-și pierduse memoria. 

Urcă în pat de cealaltă parte, încercând să nu pară 
tulburat. Mariah se aplecă și-l sărută ușor pe obraz. 

— Noapte bună, somn ușor. 

Se întinse și se întoarse pe-o parte, cu spatele la el. Nu 
era o poziție prea îmbietoare. 

Dar era ușor de corectat. Se rostogoli pe-o parte în 
spatele ei și o strânse la piept. Era o naturalețe familiară 
în felul în care se potrivea în brațele lui. 

— Te simt ca pe un rai, murmură el. 

Ea se încordă când braţul lui îi cuprinse talia, însă 
cuvintele lui o relaxară. 

-Şi eu la fel. 

El adora senzația pe care i-o lăsa părul ei pe obraz. La un 
moment dat, cât mai curând, își dorea să vadă toată acea 
bogăție de păr auriu răspândit pe pat și chipul ei frumos, 
roșu de dorință. Acum era aproape suficient faptul că o 
avea alături. Să nu fie singur. 

Îi mângâie trupul. Cămașa ei de noapte era veche, din 
bumbac tocit, însă delicios de moale. Când mâna lui îi 
trecu peste abdomen, ei i se tăie răsuflarea. 

— Mai bine te-ai întoarce în patul tău. Ce faci tu este 
prea tentant și nu sunt sigură că am suficientă voință să-ți 
rezist. 

Mâna lui se opri pe curba moale a abdomenului ei. 
Vorbea serios despre faptul că nu dorea să-și consume din 
nou căsătoria, iar în partea încă rațională a minții lui o 
înţelegea și o aproba. Însă nu putea îndura să o lase acolo 
și să doarmă singur. 

—Dacă-ți dau cuvântul meu de onoare că nu mă unesc 
cu tine în noaptea asta, mă lași să-ți amintesc de plăcerile 
pe care le-am împărțit în trecut? 

Ea își ținu respirația. 

-Îți aduci aminte de vremea când eram iubiți? 

—Nu, răspunse el cu regret. Dar știu ce făceam și vreau 
s-o fac din nou. Atât din plăcerea de-a te atinge, cât și din 
speranța egoistă că în curând vei hotărî că ești pregătită 
să-mi fii soție pe de-a-ntregul. Mâna lui urcă până la 
sânul ei și-i atinse ușor sfârcul cu degetul mare. Se întări 
instantaneu. A 

—Ah... Expiră ușor. Îţi dai cuvântul de onoare că nu-ți 
vei pierde controlul? 

— Jur și îmi voi respecta cuvântul dat, pentru că vreau 
să ai încredere în mine, spuse el cu sinceritate. Îşi trecu 
limba peste pielea palidă și delicată de sub urechile ei, 
desfătându-se cu suspinul ei de plăcere. Totuşi, ar fi plă- 
cerea mea să-ți aduc aminte de ceea ce pot face un bărbat 
și soția lui dacă nu au cum să ducă la îndeplinire actul. 
Mă lași să-ți arăt? 

Ea râse încurcată. 

—Dacă aș fi o femeie mai bună și mai rațională, aș 
spune nu și m-aș duce să dorm în altă cameră, ca să fug 
de tentație. Însă nu sunt nici bună, nici rațională, așa că 
arată-mi. Dar să nu-ți uiţi promisiunea. 

— Eşti cu adevărat bună, Mariah, iar în această privință 
cred că nici unul dintre noi nu e rațional. Își împinse 
pelvisul spre fundul ei frumos și rotund, rămânând lipiți 
unul de celălalt. Însă, uneori, rațiunea nu e adevărata 
înțelepciune. 

Ea se încordă când îl simți excitat, dar nu se îndepărtă 
de el. Adam rămase în poziția aceea pentru că așa putea 
să-și aducă mai ușor aminte de promisiunea făcută. Şi 
încă putea atinge cele mai dulci locuri ale trupului ei cu 
forme atât de elegante. 

Sânii ei... ah, sânii ei... frumoși și rotunzi, potrivin- 
du-se perfect în palma lui. Exact dimensiunea potrivită. 
Nici prea mari, nici prea mici. Însă bănuia că, indiferent 
de mărime, tot i-ar fi considerat perfecţi. 

Acum, când nu mai era îngrijorată despre cum aveau 
să sfârșească acest act, răspundea minunat la săruturile lui 
blânde pe ureche și pe gât și la explorarea lentă și atentă 
a sânilor ei. Nu obiectă când mâna lui îi cobor? până la 
talie, dar se încordă din nou când degetele lui ajunseră 
la locul în care coapsele i se uneau. 

În timp ce el mângâia ritmic acea căldură ascunsă, 
șoldurile ei începură să se miște în ritmul lui. El își dădu 
seama că ea nici măcar nu conștientiza cât de mult își lăsa 
trupul să se vadă. 

—Nu! oftă ea când el îi ridică poalele cămășii de 
noapte, ca să poată atinge carnea aceea moale și intimă. 
Ai promis! 

—N-am uitat, spuse el pe un ton liniștit, chiar dacă 
mintea lui era pe jumătate înnebunită de dorință. Faptul 
că se concentra asupra ei îl ajuta să-și păstreze controlul, 
chiar dacă era greu. Dacă vrei, mă opresc acum. 

—Nu... nu vreau să te oprești. 

Încrederea ei era prea dulce și prea prețioasă ca să 
fie trădată. El își trecu degetele printre cutele umede și 
delicate. Trupul ei își amintea de asta, chiar dacă mintea 
îi era trează. 


O nouă viață 117 


El începu să mângâie căldura mătăsoasă, mișcându-se 
din ce în ce mai rapid pe măsură ce-i simțea dorința. 
Brusc, ea scoase un strigăt înăbușit, iar trupul său se 
contorsionă, lipindu-și cu putere coapsele de el. Spre 
marea lui uimire, punctul ei culminant îi declanșă și 
lui un orgasm violent. El o strânse la piept, în timp ce 
corpurile lor erau străbătute de același foc, unindu-i trup 
şi suflet. 

Rămaseră înlănțuiți, respirând în același ritm. Când își 
dădu seama că o ține-n braţe cu o forță atât de mare, încât 
i-ar fi putut rupe coastele, slăbi strânsoarea. Îi ridică părul 
și o sărută pe ceafă. 

— Când te-am ales, șopti el, te-am ales mai bine decât 
aș fi crezut vreodată. 

— Asta a fost... o demonstrație mai eficientă decât mă 
aşteptam, răspunse ea încet. 

—Şi decât am intenționat, adăugă el râzând. Se dădu 
jos din pat și merse pe podeaua rece să ia două prosoape 
de la lavoar. 

Pașii lui declahșară un scâncet plin de speranță și 
zgârieturi la ușă. Gândindu-se că le-ar prinde bine să le 
distragă cineva atenția, o lăsă pe Bhanu să intre. Căţelușa 
intră alergând și dând fericită din coadă. El o scărpină 
după urechi și se întoarse în pat, dându-i un prosop și lui 
Mariah. 

— S-ar putea să avem companie în curând, spuse el, în 
timp ce se ştergea. Depinde dacă Bhanu poate să sară 
în pat. 

Ghearele ei zgâriară lada din lemn de nuc de la capătul 
patului cu baldachin. Salteaua se mișcă atunci când 
Bhanu sări pe ea. Dădu roată de mai multe ori, apoi se 
așeză între picioarele lor, adăugând căldura sa canină. 

-E inteligentă Bhanu, chicoti Mariah. Noroc că patul 
e suficient de mare pentru toți trei. 

— Toate creaturile singure sunt atrase de tine pentru 
alinare, spuse el pe un ton serios. 

Ea se lipi din nou de el. 

—Nu cred că Bhanu face vreo diferență. l-ar conveni 
orice pat cu un trup cald. 

— Însă mie, nu. O sărută pe gât. Eu te vreau doar pe 
tine. Doar pe soția mea. 

Ea își ținu răsuflarea și-i strânse mâna care se odihnea 
pe trupul ei, însă nu mai adăugă nimic. Curând, respira cu 
regularitatea lentă a omului care doarme. 

Mai devreme, după acel coșmar al pierderii, se gândea 
că nu va mai dormi în noaptea aceea. Acum își dorea 
să stea treaz, ca să savureze minunea care era Mariah în 
brațele lui. Să-și aducă aminte răspunsul ei răvășitor la 
atingerea lui. 

Totuși, spre surprinderea lui, căscă și, curând, alunecă 
în lumea viselor. Și, de data asta, fără coşmaruri... 


Vremea era urâtă, cu promoroacă și cu ploaie înghețată 
care bătea pe stradă. Era mult prea rea pentru o trăsură, care 
se putea răsturna din moment în moment. Așa că preferă să 
călărească, luându-și calul cel mai de încredere. 

De obicei, drumul călare până-n afara orașului nu dura 
mai mult de o oră, însă furtuna îi încetinea mersul. De câteva 
ori, se temu că se abătuse de la drum. Simţea cum trupul 
îi amorţea și se întrebă dacă n-ar fi fost mai bine să fi luat 
pe cineva cu el. Însă nu dorea companie, nu într-o astfel de 
călătorie. 

Ajunse la casa frumoasă care dădea spre Tamisa. Se 
îndreptă călare direct spre grajduri, fericiţi — atât calul, cât și 
călărețul — să se adăpostească, în sfârșit, de vântul aspru. Nici 
urmă de grăjdar, căci cel care aparţinea acestei gospodării era 
plecat la Londra, cu mesajul. Dorise să se întoarcă, dar Adam 
îi interzisese clar să facă asta, pentru că omul părea deja pe 
jumătate mort după călătoria la oraș. 

Așa că Adam avu singur grijă de cal, lăsând bietul animal 
să se odihnească și dându-i hrană și apă, în ciuda nerăbdării 

sale de-a intra în casă. Altă rafală de gheață și de ploaie îl lovi 
când se îndreptă spre casă și bătu la ușă. 

După o așteptare prea lungă în vremea rea, un servitor 
deschise ușa. Lacheul scoase un strigăt. 

— Domnule! Slavă cerului că aţi ajuns! Nu credeam că 
reușiţi să vă întoarceți înainte să se domolească furtuna. 

—Nu e un mesaj pe care să-l ignori. Își scoase haina, care 
era atât de udă, încât își simţea buzunarele pline cu pietre. 
Unde e? 

— Sus, în camera lor. Nu... nu vrea să plece de lângă ea. 

Adam îi dădu haina și pălăria pline de apă, apoi urcă. 
Vizitase des casa în vremurile mai bune. Acum, durerea se 
simţea în fiecare colţ al ei. 

şi găsi prietenul în camera pe care o împăxţise cu tânăra 
lui soție. Singura lumină din încăpere era focul care licărea în 
cămin. Pe pat, un trup slab abia se zăvea prin pătura care-l 
acoperea. 

Prietenul său, un bărbat înalt, cu membre puternice, stă- 
tea pe un scaun lângă pat, ţinându-și capul în mâini. Privi 
spre ușă când aceasta se deschise, deloc surprins când îl văzu 
pe vizitator. 

—A murit. 

În lumina flăcării, chipul său răvășit era foarte tânăr. 

—Știu. Adam traversă camera și-și lăsă mâna pe umărul 
prietenului său. Și copilul? 

—Era... era prea mic ca să supraviețuiască. Bărbatul își 
așeză mâna peste a lui Adam și se înfioră. Cum o să pot trăi 
fără ea? 

—O să treci peste asta, spuse Adam încet. O să suferi, iar 
rănile îţi vor rămâne pentru totdeauna în suflet. Dar vei merge 
mai departe. Asta și-ar fi dorit și ea. 

-Cred că ai dreptate, spuse sec bărbatul. Însă e 
îngrozitor. 

—Da, e îngrozitor. Văzând o carafă cu coniac pe o măsuță, 
tumă două pahare. Amândoi aveau nevoie de senzaţia de 
arsură pe care o dă băutura, deși din motive diferite. 

Prietenul său dădu pe gât jumătate, apoi restul. Când își 
vecăpătă suflarea, spuse: 

—Nu știu ce să fac acum. 

— Ai nevoie de un cămin nou și de o activitate nouă. Ceva 
care să te ţină ocupat. Adam își sorbi încet coniacul. Înainte 
să te însori, te gândeai să intri în armată. Poate că, acum, asta 
e calea care ți s-ar potrivi. 

Celălalt bărbat îi dădu absent paharul gol. 

— Poate. Să-mi servesc patria și poate să dau de un glonț 
pe un câmp de bătălie străin. Ambele sunt perspective 
rezonabile. 

-Să nu îndrăznești să mori, pufni Adam. Îţi interzic! 

Răspunsul prietenului său semăna a râs, apoi visul trecu la 
o scenă complet diferită... 


Mariah era în cel mai fericit vis pe care-l avusese 
vreodată, se simțea iubită și în siguranță. Dar își dădu 
seama că nu era un vis, ci realitatea. O cuprinse neliniștea 
gândindu-se la ce se petrecuse între ea și Adam în timpul 
nopţii. Fusese nebună să-l lase să o atingă astfel! Și totuși 
nu-și dorea să nu fi simțit acea plăcere. Era o depravată, 
așa cum îi spusese și Sarah. 

Deschise ochii precaută și văzu că stătea întinsă pe 
spate, înconjurată de brațul lui Adam și cu ochii lui negri 
privind-o cu căldură. Era uimitor de frumos, cu o urmă de 
exotism în structura oaselor. Un purist ar fi putut spune că 
avea nevoie să-și tundă părul, însă ei îi plăcea așa, lung. 
Ridică mâna și-i mângâie buclele negre, strălucitoare. 

-Bună dimineața. 

—Bună dimineața, răspunse el. Ai dormit bine? 

Zâmbetul lui îi alungă orice grijă despre cum ar trebui 
să se poarte o femeie care se trezește prima dată în pat 
alături de un bărbat. Își dădea seama că asta însemna 
căsătoria, un cerc al intimității care-i lega doar pe ei doi, 
în propriul lor paradis intim. Periculos de tentant. 

Plăcerea ei păli când se întrebă ce altă femeie îl mai 
cunoscuse așa. O femeie care nu era amantă de ocazie, ci 
o soție iubită. 

Lui Mariah i se strânse stomacul. Pentru prima dată, 
speră ca Adam să nu-și recapete niciodată memoria. Să 
rămână acolo și să fie soțul ei până când moartea îi va 
despărți. 

În zică de absurditatea egoistă a acestei speranțe, se 
ridică în capul oaselor și schiță un zâmbet. 

— Minunat. Tu? 

El căzu pe gânduri. 

-Nu mă aşteptam să adorm și, totuși, am dormit. Și am 
visat, dar nu semăna cu coșmarul de dinainte. 

Bhanu își ridică fruntea pe marginea patului, apoi sări 
între ei. Perfect. Cu cât erau mai departe unul de celălalt, 
cu atât mai bine. Mângâie urechile clăpăuge ale animalului 
și fu răsplătită cu un geamăt de fericire canină. 

-Ce-ai visat? 

— Mai multe lucruri. Întâi că mergeam călare, ca să fiu 
alături de un prieten care tocmai își pierduse soția. Un vis 
foarte trist, însă nu un coșmar. Apoi am visat că mă jucam 
cu alți doi copii, un băiat și o fată. El avea vârsta mea, iar 
ea cred că era mai mică. Amândoi aveau ochi verzi. Mă 
întreb dacă am un frate și o soră. 

-Chiar dacă ai, nu mi-ai vorbit niciodată despre ei, 
spuse ea, ca să evite alte minciuni. 

-Mă întreb dacă nu cumva au murit. În vis am avut 
senzația de pierdere. Dădu din cap și coborî din pat. Mă 
simt ca și când aș avea un pumn de piese dintr-un puzzle 
atât de mare, încât nu voi putea vedea vreodată întregul. 

— Ai răbdare, spuse ea. Julia Bancroft spune că mintea 
este cea mai complicată parte a corpului. 

În timp ce-l privea pe Adam îmbrăcându-și halatul și 
luându-și papucii, Mariah se hotărî că cel mai bun rezultat 
ar fi ca el să-și recapete memoria, să fie necăsătorit și să-i 

poată ierta minciuna. Atunci ar putea avea un viitor — 
însă părea aproape imposibil. 

La fel, ar putea să se bucure de timpul pe care-l aveau 
împreună. 

— Ai vrea să mergem în dimineața asta să călărim? 

— Mi-ar plăcea foarte mult, zâmbi el. Apoi, doamna 
mea, o să mă apuc să-ți amenajez o grădină. 

Greenock, Scoţia 


După încă o zi lungă de cercetări separate, cei trei 
bărbați se întâlniră la cină în salonul privat al hanului 
care devenise sediul lor. Kirkland își lăsă haina udă pe un 
scaun și puse pe masă tubul protector lung, din piele. 

Prietenii lui erau deja acolo. Randall aruncă un pumn 
de cărbuni în foc. 

— Nenorocita asta de vreme rece scoțiană, spuse el 
abătut, șchiopătând înapoi către un scaun de lângă cămin. 
Căutarea se dovedise grea pentru piciorul său rănit. 

Kirkland zâmbi. 

—Te întărește. Doar un saxon cu sânge subțire s-ar 
plânge. A comandat careva cina? 

— Vine imediat, răspunse Will. Ai aflat ceva? 

-O posibilitate. Slabă. Dar voi doi? Kirkland luă un 
pahar cu vin roșu de la Will și se așeză și el pe scaun lângă 
foc, întinzându-și picioarele obosit. 

-Ceilalți ingineri pe care i-am chemat să cerceteze 
motorul cu aburi sunt de acord cu Mactavish, spuse 
Will. Gaura peticită din boiler avea scopul să distrugă 
ambarcaţiunea. Nici un inginer adevărat n-ar repara un 
boiler așa, pentru că e clar că nu rezistă. Însă nici unul 
dintre noi nu a găsit dovezi care să ne arate cine ar fi putut 
face un lucru atât de josnic. 

— Trebuie să fi fost cineva cu experienţă în inginerie, 
spuse Kirkland. Și probabil că a făcut asta la momentul 
potrivit, ca să nu fie descoperit. 

Will aprobă din cap. 

— Credem că cel mai probabil a venit la bord în timpul 
nopții, când boilerul fusese montat la locul lui, însă nu și 
fixat. Pentru că un astfel de proiect e pe buzele tuturor în 
jumătate dintre tavernele de pe Clyde, un bărbat deștept 
şi-ar da seama imediat când să facă mișcarea. Dacă se 
descoperea peticul acela, accidentul ar fi fost prevenit, 
însă vandalul care a făcut stricăciunea n-ar fi avut cum să 
fie prins, așa că riscurile încercării erau minime. Randall, 
ai aflat ceva despre cei care au lucrat la construirea 
ambarcațiunii Enterprise? 

— Am discutat cu cei mai mulți dintre ei. Toţi sunt 
localnici respectabili, cu o reputație fără pată, fără 
ca vreunul dintre ei să aibă vreun motiv să distrugă 
ambarcațiunea altcuiva, răspunse Randall. ÎI știți pe Ash, 
nu se uita la bani când era vorba să-i angajeze pe cei 
mai buni. Angajaţii lui sunt dintre aceia care consideră 
că toți cei care lucrează pe Clyde beneficiază de inovații 
inginerești. 

-Cei mai mulți dintre ei? Kirkland își umplu din nou 
paharul cu vin roșu. Ai găsit și oameni mai puțin onești? 

-Unul dintre bărbații pierduţi când s-a scufundat 
ambarcațiunea era nou-venit în zonă. Numele său era 
Shipley, răspunse Randall. Era considerat irlandez sau 
londonez, însă era genul de om tăcut. Nimeni nu știa 
mare lucru despre el, doar că era o companie neplăcută, 
dar un asistent de inginer priceput. Și că avea tatuaje. 

—I s-a găsit trupul? 

Randall scutură din cap. 

-Nu încă. 

— Dacă a murit în explozie, atunci probabil că nu el a 
provocat-o, spuse Kirkland. Sigur, ar fi putut să întindă 
capcana și să fugă de pe corabie înainte de explozie. Dacă 
ar fi făcut asta, i s-ar fi remarcat absența, or, nici unul 
dintre supraviețuitori nu a menționat așa ceva. 

-l-am scris lui Lady Agnes despre ce am aflat și am 
întrebat-o dacă ştie pe cineva care și-ar fi dorit ca Ash să 
moară, spuse Will încet. 

Se lăsă un moment de tăcere apăsătoare. 

-Nu putem fi siguri că distrugerea ambarcațiunii îl 
avea drept țintă pe Ash, spuse Kirkland într-un târziu. 

-Nu. Însă aceasta este explicația cea mai plauzibilă. 
Nimeni altcineva de la bord nu pare să fi fost ținta 
unui complot ucigaș și sunt atâtea corăbii cu aburi în 
construcție, încât e puțin probabil ca cineva să fi ochit 
chiar corabia Enterprise ca s-o distrugă, spuse Will. Mai 
ales că Ash era duce și, în unele cercuri, era disprețuit 
pentru însuși faptul că exista. | 

— Dacă cineva l-ar fi vrut mort pe Ash, ar fi fost simplu 
să-l ucidă cu pistolul sau cu cuțitul, adăugă Randall. Dacă 
explozia a fost un atentat îndreptat împotriva lui, s-a 
depus un efort considerabil pentru a face ca moartea lui 
să pară un accident. 

-Un accident nu este o modalitate foarte probabilă să 
ucizi un om, spuse Will. Poate scăpa cu ușurință. Jumătate 
din echipajul de pe Enterprise a scăpat. 

-Dacă ar fi supraviețuit, ar fi avut loc un alt atentat, 
spuse Kirkland. Am fost norocoși să găsim epava și să 
recuperăm atât de rapid motorul. Dacă s-ar fi scufundat în 
ape mai adânci, nu cred că am fi găsit-o și nu am fi avut 
vreodată vreo bănuială. 

— Acum, că eu am dat raportul, tu ai aflat ceva, 
Kirkland? 

Will aruncă o privire la tubul din piele de pe masă. 

Kirkland îl deschise și scoase o hartă făcută sul. 

-După operațiunea noastră de recuperare, încă lipseau 
trei bărbați. Ashton, Shipley și un marinar pe nume 
O'Reilly. În dimineața asta am aflat că un trup a fost adus 
la țărm. 

Randall se crispă. 

— Ash? 

-O'Reilly. Purta un pulover irlandez cu model com- 
plicat, folosit pentru identificarea înecaților. Deci Ashton 
şi Shipley sunt singurii care continuă să lipsească. Kirk- 
land desfășură harta pe masă, punând greutăți pe colțurile 
ei, pentru ca și ceilalți să vadă zona de coastă cuprinsă 
între regiunea aflată puțin mai la nord de Glasgow și 
Lancashire. Mi-am petrecut după-amiaza într-un bar de 
pescari, cumpărând băutură și întrebând despre curenții 
marini. Mai exact, cât de departe poate fi dus un trup 
dacă se pierde lângă Insula Arran și în ce zonă ar putea 
ajunge. 

— Presupunând că e găsit, spuse Randall lugubru. Veni 
lângă Kirkland ca să poată studia harta. Unde a ajuns 
O'Reilly? 

Kirkland făcu un semn pe hartă. 

—Lângă satul ăsta, Southerness. 

Randall fluieră încet. 

— Atât de departe? E chiar după ce traversezi estuarul 
Solway din Anglia. 

-La mijloc sunt și factori precum vântul, vremea și 
mareele. Ar trebui să facem cercetări în Irlanda — e mai 
aproape de Arran decât Southermess. Kirkland oftă. 
Nimeni purtat așa de departe nu ar putea supraviețui în 
ape atât de reci. Dacă Ashton ar fi ajuns viu la țărm, până 
acum s-ar fi întors deja la Glasgow sau cel puțin le-ar fi 
trimis un meșaj oamenilor săi de-acolo. 

-— Poate că a fost rănit atât de grav, încât n-a putut face 
asta, răspunse Will cu încăpățânare. 

Kirkland își dădu seama că Will nu se îndura să renunțe 
la speranță, indiferent cât de mică era. 

-E posibil, aprobă el. Însă nu foarte probabil. A trecut 
prea mult timp de la accident. O rană atât de gravă... nu 
cred că ar fi supravieţuit. 

Randall indică locurile de pe coastă unde fuseseră 
desenate cruci. 

—Ce înseamnă aceste marcaje? 

-Cel mai probabil sunt locuri în care e posibil să apară 
cadavrele, marcate în funcție de curenții obișnuiți. Cred 
că ar trebui să ne despărțim și să mergem și în alte zone 
de pe lângă Southerness, să vedem dacă s-au găsit înecați, 
spuse Kirkland. În unele sate și ferme, localnicii doar 
spun o rugăciune și îngroapă trupurile pe care nu le pot 
identifica. 

-Şi cum ne împărțim teritoriul? întrebă Will. 

Își aleseră rapid anumite secțiuni de coastă, astfel încât 
să nu se suprapună. După aceea, Randall spuse sobru: 

— Asta-i tot ce mai putem face. După aceea, va trebui 
să ne întoarcem și să ne continuăm viața. 

—Nu vreau să-i spunem lui Lady Agnes că am eșuat, 
oftă Will. 

-Grija ei principală este să facem tot posibilul, spuse 
Kirkland. Succesul ar fi valoros, dar nu e esențial. 

Două servitoare intrară cu tăvi pe care erau carne, 
pâine și cartofi. Kirkland realiză că era mort de foame 
şi că era momentul să pună capăt discuţiei. Îşi îndreptă 
privirea la hartă, către marcajul cel mai sudic. 

— Când terminăm, haideţi să ne întâlnim în orășelul 
acesta de pe partea engleză a estuarului Solway, pentru că 
e aproximativ vizavi de Southerness și pare destul de mare 
cât să aibă un han. Puse degetul pe acel loc. Hartley. 

Curând, Mariah își dădu seama că Adam nu glumise 
când îi spusese că-i va amenaja o grădină. În zilele 
următoare, angajă șase bărbați din sat să curețe straturile 
neglijate și celelalte ierburi. Abia începuse sezonul de 
însămânțat de primăvară, așa că era necesar să facă ordine 
în grădină. 

Asta se întâmpla ziua. Noaptea, împărțeau același pat, 
însă respectau limitele apropierii fizice pe care le impusese 
Mariah. O dată, Adam se ridicase înjurând printre dinți, 
apoi se dusese în propria lui cameră, ca să nu-și piardă 
controlul. 

Ea era bucuroasă că el se stăpânea, dar îi păruse rău să-l 
vadă plecând. Îi plăcea să-l aibă aproape, adora plăcerile 
pe care le învăța de la el. Și încerca, stângaci, să-l facă și 
pe el să simtă aceeași plăcere, așa că după noaptea aceea 
el n-a mai trebuit să plece. 

Cum se vor sfârși toate astea? El își va aminti și o va 
părăsi sau vor deveni iubiți? Sau ambele, nu neapărat în 
ordinea aceea. 

Devenise fatalistă. Se va bucura de el cât va putea de 
mult — și va încerca să nu facă nimic care să-i distrugă 
viitorul. 


Echipa de muncitori a lui Adam îngriji grădinile mai 
mari, dar la grădinița închisă lucră el, personal. Scopul 
său era să creeze o adevărată zonă de meditație, care 
să-i însenineze pe toți cei care intrau acolo. Se simțea 
foarte mulțumit în timp ce tundea plantele agățătoare și 
curăța ierburile crescute în exces, însă, la sfârșitul zilei, 
înfățișarea lui plină de noroi din cap până-n picioare 

răspundea destul de bine la întrebarea dacă era sau nu un 
gentleman. Nu era. 

Mariah era nerăbdătoare să vadă grădina de meditaţie, 
dar el nu-i dădu voie înainte să termine. O dată pe zi, ea 
ieșea din birou să ia aer și încerca să se strecoare în grădină. 
Iar el o oprea. Era un joc care le plăcea amândurora. 

El tocmai terminase de curățat fântâna de piatră tocită 
de vreme, pe care o găsise încorporată în zid, când o 
auzi pe Bhanu apropiindu-se, ceea ce însemna că era și 
Mariah cu ea. Se ridică rapid și-și șterse mâinile pe un 
prosop vechi, apoi îi ieși în cale înainte ca ea să ajungă la 
intrarea în grădină. 

Mariah îi zâmbi șiret. Era încântătoare în rochia ei 
albastru-deschis de dimineață. 

-Tot n-ai terminat? Mor de curiozitate! 

El scutură din cap, cu ochi jucăuși. 

—Nu încă. Desigur, o grădină nu e niciodată terminată 
cu adevărat, dar vreau ca asta să arate bine când o vei 
vedea. 

— Să-mi interzici să intru e cea mai bună metodă să mă 
faci să-mi doresc cu disperare s-o văd. Dădu să se strecoare 
pe lângă el, însă el o prinse, râzând. 

—Unele lucruri merită să se lase așteptate. 

Se aplecă și o sărută; abia îi atinse buzele, căci nu dorea 
să-i murdărească rochia. Gura ei era un adevărat festin, 
iar lui îi era întotdeauna foame de ea. 

- Încerci să-mi distragi atenţia, spuse ea cu răsuflarea 
tăiată, când el se retrase. 

—Și reușesc? 

-Da, din păcate. Îi aruncă o privire exagerat de în- 
curcată. Oare de ce mergeam pe-aici? 

El îi prinse bărbia într-o mână, mângâind-o. 

— Ai vrut să mă întrebi când va fi gata grădina și să 
te oferi s-o rogi pe doamna Beckett să ne pregătească un 
picnic pe care să-l facem aici în ziua în care voi termina. 

— Asta este misiunea mea? chicoti ea. Prea bine, când 
o pot vedea? 

- Peste exact două zile, dacă vremea rămâne frumoasă. 
Privi cerul. Ceea ce nu e niciodată sigur în această parte 
a lumii. 

—Sper să fie totul bine. Doamna Beckett va fi încântată 
să coopereze. Adoră faptul că ai poftă de mâncare. 

Încercă din nou să se strecoare pe lângă el. 

Însă el o prinse și o sărută iar. 

—Ne vedem mai târziu, la cină, și o să schimbăm im- 
presii despre ce realizări am avut amândoi astăzi. 

- Prea bine. O privi pe Bhanu, care cerceta bucuroasă 
parfumurile neobișnuite. Bhanu, vii cu mine sau rămâi 
cu Adam? 

Câinele îi aruncă o privire, apoi continuă să adulmece. 

-Cred că tu și grădina ta ați câștigat-o de partea 
voastră, deocamdată. 

-E un animal nestatomic; curând, se va întoarce 
la tine. Cercetă câinele cu privirea. Cum e posibil ca o 
creatură să fie în același timp atât de drăgălașă și atât de 
urâtă? 

-E un câine foarte înzestrat. 

Cu o ultimă privire adorabilă, Mariah se întoarse și se 
îndreptă înapoi spre casă. 

Adam se simțea de parcă inima lui ar fi urmat-o pe alee. 
Ce bărbat norocos era! În afară de visele sale sporadice, 
încă îi lipseau amintirile trecutului, totuși, Mariah avusese 
dreptate când îi spusese că prezentul și viitorul erau mai 
importante. Atâta timp cât o avea pe ea, poate că trecutul 
nici nu conta cu adevărat. 


Vremea se menținu frumoasă, iar Mariah era mulțu- 
mită. ÎL invidia pe Adam că lucra afară. Ea petrecea o mare 
parte din timp la birou, făcând planuri de îmbunătățire a 
moșiei cu mijloacele destul de modeste pe care le avea 

la dispoziție. Adam îi fusese de mare ajutor. Chiar mai 
mult, vicarul îi făcuse cunoștință cu Horace Cochrane. 

Domnul Cochrane fusese administratorul unui conte 
din Northumberland. Pentru că înaintase în vârstă, 
se pensionase de curând și se întorsese în orașul natal, 
Hartley. O lună de stat degeaba îl convinsese că prefera să 
lucreze, însă într-un ritm mai lejer. După doar câteva zile 
petrecute de el la Hartley, deja se simțea diferența. 

În ziua în care urma să vadă grădina lui Adam, lui 
Mariah îi fu greu să se concentreze la dosare. Fu o 
adevărată ușurare când sosi ora prânzului și ieși. Adam 
o anunţase la micul dejun că dorea să o lege la ochi când 
avea să intre în grădină, ca să fie o surpriză. Asta îi dăduse 
și ei ideea de a-l surprinde la rândul său. Cu ochii plini 
de nerăbdare, coborî în bucătărie să ia coșul de picnic pe 
care-l pregătise doamna Beckett. 

Ca-ntotdeauna, el o auzi venind pe cărarea șerpuită și-i 
ieși în cale. Lucrul în aer liber i se potrivea de minune. 
Rănile dispăruseră, iar el devenise puternic și sănătos. 
Nu avea pălărie, părul său negru era răvășit, iar culoarea 
vie a ochilor era scoasă în evidență de vegetația din jur. 
În cămașa albă și cu pantalonii albastru-închis arăta 
fermecător. 

Ea îl întâmpină cu un zâmbet. 

-Ziua frumoasă și însorită de primăvară pe care ai 
comandat-o a venit la timp. 

—lar asta mă încântă. De obicei, comenzile privind 
vremea perfectă nu sunt respectate. 

O sărută, făcând-o să se înfioare de plăcere. Ultimele 
zile fuseseră atât de frumoase, încât se simțea ca în luna 
de miere. 

— Pot să folosesc una dintre aceste panglici mari ca să te 
leg la ochi? o întrebă el, luând coșul greu. 

Ea făcu semn că da. 

—M-am gândit că, dacă leg eșarfe de toartă, coșul o să 
aibă un aer de sărbătoare. La urma urmei, chiar e o ocazie 
specială. 

El privi pe alee. 

—Unde e Bhanu? 

—S-a gândit să vină cu mine, însă n-a avut chef să 
plece din bucătărie — doamna Beckett frige carne pentru 
cină. Mariah zâmbi. În plus, Bhanu și Annabelle s-au 
împrietenit. Le-am văzut una lângă alta lângă cămin. 

—Cățel necredincios! Lăsă coșul jos și dezlegă eșarfa 
albastră, aleasă cu grijă ca să se potrivească cu rochia. 

-E o prostie, spuse ea, în timp ce el îi înfășura bucata 
de pânză în jurul capului ca să-i acopere complet ochii. 
Sunt sigură că o să-mi placă ce ai făcut, chiar dacă nu-mi 
faci o surpriză. 

Sper. Îi prinse brațul, apoi luă coșul. Adevăratul 
motiv pentru care te leg la ochi este că mai întâi trebuie 
să încerci grădina cu alte simțuri. Vederea e atât de 
puternică, încât o să le acopere pe toate celelalte. 

—E o idee interesantă. După câțiva pași, adăugă: Ai 
dreptate, sunt mai atentă la felul în care se simt pietrele 
sub picioarele mele. Mici asperități, smocuri de iarbă 
printre pietre, o piatră mai ridicată sau alta mai adâncită. 
Îl strânse și mai tare de braț când păși pe o piatră foarte 
joasă. 

-Ce ciudat este să depind de o altă persoană pentru 
ceva atât de simplu ca mersul! 

—N-o să te fac să te rătăceşti. 

Vocea lui era o șoaptă irezistibilă. 

Foarte conștientă de tonurile puternice, ea întrebă: 

—Maai legat la ochi ca pe un fel de metaforă pentru felul 
în care te îndrum pentru că nu-ți poți vedea trecutul? 

-Nu m-am gândit la asta, răspunse el mirat, însă așa 
este. O sărută pe frunte. Nu m-ai făcut să mă rătăcesc. 

Încrederea din vocea lui îi strânse inima. 

— Am trecut cumva tocmai prin arcada care duce în 
grădină? întrebă ea după alți câțiva pași. O clipă, aerul s-a 
simțit... mai comprimat. 

—Ești foarte receptivă. O conduse alți câțiva pași, apoi 
se opri și-i îndepărtă mâna de pe braţul lui. Am ajuns. 
Spune-mi ce simți. 

-Tocmai te-am auzit lăsând jos coșul. Cărămizile pe 
care stau se simt diferit de pietrele aleii care m-a adus 
aici. Mai netede și egale. Făcu un cerc mic. Aerul încă e 
cât se poate de nemișcat — zidurile ne protejează de vânt. 
De asemenea, atrag soarele. În grădină e mult mai cald 
decât afară. 

-Ce auzi? 

Își ținu răsuflarea. 

—Susur de apă! Sunetul general este alcătuit din mai 
multe sunete mărunte, care par note diferite, înalte și 
joase. Ai pus o fântână? 

—Am reparat-o pe cea de-aici, care era ascunsă de 
plantele agățătoare, răspunse el. Altceva? 

— Cântec de păsări. Păsările cântătoare sunt răspândite 
în toată țara, însă de obicei nu prea le acord atenție. Aici 
în grădină sunt fise, nu-i așa? Și mai aud... și alte păsări 
cântătoare, și rândunele, cred. Mai departe. Straturi peste 
straturi de sunete încântătoare. Și ce mirosuri! Narcisele 
sunt în floare, cred că le simt. Mereu mă duc cu gândul 
la unt. Mai sunt și alte parfumuri. Diverse mirosuri 
de plante. Și cred că un pom fructifer începe să înflo- 
rească. Măr? 

— Te descurci de minune, chicoti el. Ai folosit mirosul, 
auzul și pipăitul. Mai puțin gustul. Vrei să guști o floare? 

—Pot mai bine de-atât. Ghidându-se după vocea lui, 
se îndreptă spre el și îi prinse brațele, apoi se întinse și 
îl sărută pe gât. Mmm, sărat. Foarte plăcut. Îi strânse 
brațele: Puternice, dar ascultătoare. Un sentiment plăcut 
și solid. 

El râse și o strânse la piept. Ea simțea prea bine acea 
senzație a trupului lipit de-al lui. Presiunea stimulantă a 
sânilor ei pe pieptul lui, sângele palpitându-i în cele mai 
intime locuri datorită apropierii lor. 

Vederea îi reveni brusc când el îi luă eșarfa de la ochi. 
Aproape că-i părea rău să fie smulsă din lumea simţurilor, 
însă era fericită să-i vadă chipul întunecat și frumos atât 
de aproape de-al ei. 

— Ai absolvit cu brio, spuse el. Cred că am fost legat la 
ochi într-o grădină când eram mic. Nu-mi aduc aminte, 
dar mă simt ca și când aș fi trecut eu prin asta, cu mult 
timp în urmă. De aceea am vrut să încerci și tu. 

-Ţi-ai amintit de vizita în cealaltă grădină? întrebă ea, 
desprinzându-se din îmbrățișarea lui. 

El se încruntă, apoi scutură din cap. 

— Poate. Nu știu exact. 

Dorind să-i alunge expresia aceea tristă de pe chip, ea 
cercetă grădina. Arătase minunat în starea ei sălbatică 
anterioară, însă munca atentă a lui Adam crease o im- 
presie de profundă armonie. Sub pom se afla o bancă 
din lemn veche și îmbietoare, iar porțiunea sălbatică de 
plante se transformase într-o brazdă de iarbă îngrijită. 

Cea mai frumoasă era, totuși, fântâna. Mariah traversă 
grădina ca s-o vadă mai de-aproape. 

— Îmi place felul în care curge apa din gura leului — în 
sus, apoi se varsă în acele bazine de dimensiuni diferite, 
ca să creeze sunete diferite. Ai spus că fântâna era aici 
când ai tăiat plantele agățătoare? Ea atinse piatra cenușie 
acoperită cu licheni, în care fusese sculptat capul leului, 
apoi își trecu degetele prin apa curată a bazinului de 
dedesubt. 

— Era complet acoperită. Plănuisem să aduc o fântână, 
așa că am avut noroc s-o descopăr pe aceasta. Ţeava și 
bazinele doar au trebuit să fie curățate. 

Ea se plimbă prin toată grădina, cercetând și atingând. 

— Ai făcut o treabă minunată! Chiar și aerul e mai 
relaxant. 

- Îmi pare bine că-ți place. Privi în jur cu satisfacție. 
Mai sunt multe de făcut, dar sunt încântat că devine ceea 
ce vreau eu. 

—E timpul să sărbătorim creația ta. 

Ridică apoi capacul coșului și scoase o pătură tocită. 
O întinse pe iarbă și lăsă coșul în mijloc, apoi se așeză 
grațios lângă el. Sau cel puțin spera să pară grațioasă. 

— Ai avut o surpriză pentru mine. Acum am și eu una 
pentru tine, spuse ea zâmbind șiret. O să avem un prânz... 
negru. 


capitolul 15 


Auzind cuvintele lui Mariah, Adam ridică privirea 
către cerul însorit, pe care se zăreau doar câțiva nori albi 
şi pufoşi. 

—Sper că asta nu înseamnă că trebuie să aştept noaptea 
ca să mănânc. 

-O să mâncăm acum, dar legați la ochi, explică ea. 
Cândva, tatăl meu a mers la o casă de jocuri din Paris, 
unde s-a servit un souper noir — o cină neagră. Sala de cină 
era în beznă, iar servitorii — orbi, așa că erau obișnuiți să 
lucreze pe întuneric. S-a servit o diversitate de preparate. 
Tatăl meu a spus că a fost interesant, chiar dacă ușor 
tulburător. Râse. A mai spus că cina era de fapt preludiul 
unei orgii. 

—'Tatăl tău i-a spus așa ceva tinerei sale fiice? spuse 
Adam scandalizat. 

— A folosit un limbaj mai delicat, însă da, cam asta era 
ideea. 

O clipă, simți din nou durerea sufocantă a pierderii. 
Totuși, nu mai era atât de rău după venirea lui Adam. 
Aproape că renunțase la speranța că va primi o scrisoare 
veselă și plină de veşti de la tatăl ei, care-și cerea iertare 
că nu dăduse nici un semn atâta timp. 

— Considera că ar trebui să știu cum merg lucrurile în 
lume, din moment ce-l însoțeam la toate acele petreceri 
de la țară, spuse ea, făcând efortul să continue. Povestea 
cu cina neagră a fost doar de distracție, s-a întâmplat cu 
mulți ani în urmă. Cred că fusese pe vremea când el era 
doar un puști plecat în Grand Tour. 

—A fost în Grand Tour? A avut noroc. Adam se așeză 
pe pătură. După Revoluția Franceză, tinerii domni englezi 

au fost privați de șansa de a se face de râs prin marile capitale 
europene. Tatăl tău provenea dintr-o familie bogată? 

Ea îl privi lung. 

-Nu a vorbit niciodată despre astfel de lucruri. Aveam 
impresia că era tovarășul de călătorie al moștenitorului 
unui mare lord. E alarmant să mă gândesc că cel în cauză 
ar fi putut să fie tatăl meu! 

Adam chicoti. 

—Indiferent ce defecte avea, a crescut o fiică 
minunată. 

Dezlegă a doua eșarfă de pe toarta coșului. Știu tot 
atât cât știi și tu despre conținutul coșului. I-am explicat 
doamnei Beckett despre prânzul negru şi i-am spus să-și 
folosească imaginația. A părut chiar încântată de idee, 
așa că pregăteşte-te! 

Se ridică în genunchi și-i înfășură eșarfa în jurul 
capului. 

— Vezi ceva? 

— Trece o dâră slabă de lumină prin material, dar nu 
văd nimic. E o senzație ciudată, spuse el gânditor. Un 
întuneric diferit de cel din timpul nopții. Te face mai... 
vulnerabil. Acum, tu. Poţi să te legi singură la ochi? Nu 
ai voie să trișezi! 

— Asta ar strica toată distracţia. O să înfășor eu eșarfa, 
însă m-ar ajuta dacă ai lega-o tu. Își înfășură eșarfa î în jurul 
capului, acoperindu-și ochii la fel de bine pe cât făcuse în 
cazul lui Adam. O să mă aplec deasupra coșului ca să poți 
strânge eșarfa. 

Auzi un zgomot ușor, ca atunci când un om își schim- 
bă poziția. Apoi, degetele lui îi atinseră ceafa. Ea își 
tinu răsuflarea, înfiorată de senzațiile erotice care o 
străbăteau. 

— Acela e gâtul meu, spuse ea cu glas tremurat. Eșarfa e 
cu câțiva centimetri mai aproape de tine. 

Scuze. Mâinile lui se mutară în locul în care ținea 
capetele eșarfei, la spate. În timp ce el lega orbește eșarfa, 

ea se minuna de cât de intime păreau atingerile dintre ei 
în acea stare de orbecăială. Chiar și urma degetelor lui în 
părul ei era tulburătoare. 

După ce eșarfa fu legată, ea deschise capacul coșului. 

— Acum, să descoperim ce avem. Ah, patru șervete ca 
să ne acoperim și să nu lăsăm pete pe haine. Poftim — le 
țin pe ale tale cam pe la mijlocul coșului. 

-E o femeie înțeleaptă. E clar că o să facem mizerie. 
Însă cred că e amuzant. Mâna lui cercetătoare găsi cele 
două șervete. 

—O să fie, probabil, mai simplu dacă mâncăm câte un 
fel pe rând, pentru că, dacă scoatem totul, s-ar putea să 
ratăm ceva. Mariah își despături șervetul în poală, apoi 
băgă din nou mâna în coș. Să începem cu băuturile. 
Doamna Beckett a spus că ne pune două sticle de ceva ce 
va merge de minune, dar nu a spus ce. Asta e sticla ta. 

Fu nevoie de câteva clipe bune ca mâna lui să atingă 
fundul sticlei, apoi palma lui îi mângâie degetele. Ea își 
linse buzele, ar fi dorit să se întindă și să guste din el. 

Era foarte conștientă de prezența lui, chiar mai con- 
ştientă, din unele puncte de vedere, decât dacă l-ar fi 
văzut. Căldura trupului. Mișcarea din aer când se în- 
tindea spre ea. Sunetele abia auzite, chiar și atunci când 
o persoană stă nemișcată. Parfumul lui, pe care nu-l 
remarcase conștient. Era... incitant. Bărbătesc. Şi-ar fi 
dorit să-și lipească fața de el. 

Roși când își dădu seama că încerca aceleași senzații 
ca și când ar fi stat goi unul lângă altul, pe pătură. Slavă 
cerului că nu o vedea cum reacționa! 

Degetele lui se strânseseră în jurul sticlei, atingându-i 
mâna. 

— Am luat-o, deci poți să-i dai drumul. Un dop de plută 
înfipt nu prea adânc. Se auzi o pocnitură, urmată de un 
fâsâit. Șampanie! Doamna Beckett a înțeles, cu siguranță, 
ocazia. Să vedem dacă cealaltă sticlă e la fel. 

O deschise și pe aceea. Alt fâsâit. 

—Șampanie pentru amândoi. lată sticla ta. 

Ea luă sticla și o înclină ca să soarbă din ea. Băutura 
bolborosi alunecându-i pe gât, amețind-o. 

— Delicioasă! Cred că e mândria pivniței lui Burke. 

— Foarte bună, aprobă el. Ce urmează? 

Băutura lui începu să gâlgâie în timp ce el o duse la 
gură. Ea își imagina cum buzele lui se închideau peste 
marginea sticlei și o trecu un fior la acel gând sugestiv. 
Ca să-și țină sticla dreaptă și la îndemână, o pusese între 
genunchi, mulțumită că el nu-i vedea comportamentul 
atât de neadecvat. 

— Tu alegi. 

Se auzeau foșnete ușoare în timp ce el cerceta conți- 
nutul coșului. 

— Am dat peste tot felul de forme interesante. O să 
arunc o privire la acest obiect rotund învelit în pânză de 
tifon. Chicoti. lartă-mă, însă privirea este o parte atât 
de importantă a limbajului, încât e greu să nu folosesc 
aceste cuvinte. 

Ea zâmbi. 

— lar premiul tău cum se simte și cum miroase? 

Un foșnet de material aspru în mișcare. Apoi, adulmecă. 
Pachetul conține două sfere cu diametrul de câțiva 
centimetri. Sunt calde și îmbietoare. Netede și, totuși, 
grase. Cred că e carne prăjită. Făcu o pauză. Există locuri 
în care anumite... părți esențiale ale echipamentului 
reproducător al taurului se mănâncă pe post de delicatesă. 
Crezi că...? 

—Nu cred că doamna Beckett ne-ar face așa ceva, chiar 
şi dacă astfel de ingrediente ar fi disponibile! Se opri, 
neliniștită. Sau ar face-o? Care dintre noi gustă primul? 

—Eu, pentru că sunt un soț curajos care-și protejează 
soția de lucruri neplăcute. Păru să muște cu precauție. 
E carne, însă în interior e netedă și alunecoasă. Nu cred că 
e ce credeam. lată a doua bucată. Poate îţi dai tu seama. 

Își înlănţui degetele, iar ea luă sfera caldă din mâna lui. 
O mușcătură îi confirmă. 

—Ou scoțian! Trebuia să-mi fi dat seama, dar mereu 
le-am recunoscut doar uitându-mă la ele. Dădu pe gât o 
dușcă generoasă de sampanie, ca să meargă cu îmbucătura. 
Incepea să simtă o amețeală dulce și veselă de la alcool. 
Dacă ar fi fost la un bal, ar fi dansat toată noaptea. Un ou 
fiert tare, acoperit cu cârnat tocat, dat prin ou și pesmet, 
apoi prăjit. E foarte gustos dacă știi ce e. 

— Acum are gust mult mai bun, pentru că ştiu ce este. 
În vocea lui se simțea un zâmbet. După ce-și terminară 
ouăle scoțiene, adăugă: E rândul tău. 

Pipăi în coș. 

-Am găsit două borcane scurte și largi, cu capac de 
plută. Calde. Ridică unul și-l înclină. Cred că e supă. 
Doamna Beckett face supe minunate. Vrei și tu? 

El luă borcanul cald și scoase dopul de plută. În aer se 
simți o aromă exotică și condimentată. 

— Dumnezeule mare, e curry! exclamă el. 

Își deschise propriul borcan și inhală. 

-E un miros distinct, nu-i așa? Din când în când, am 
mâncat curry. Se pare că și tu. 

— Mirosul e foarte evocator, spuse el încet. Cred că 
am mâncat des, dar nu-mi aduc aminte nici o ocazie 
concretă. Și 

- Poate că, dacă mănânci supa, îţi vei aminti. În coș ar 
trebui să fie și linguri. Ah, uite-o pe-a ta. 

Deja își dezvoltaseră abilitatea de a-și transmite lu- 
crurile folosind aceeași zonă de deasupra coșului. Când 
mâna lui o atinse pe-a ei, degetele sale îi mângâiară 
încheietura, în zona pulsului. 

—Hm, e moale, spuse el. Nu e lingură. 

Degetele ei se strânseră involuntar. 

-Lingura dumneavoastră, domnule, spuse ea, făcând 
un efort să pară calmă. 

El o luă, apoi încercă supa. 

— Cremoasă. Cred că are ceapă și morcovi tocați, însă 
nu sunt sigur cu ce fel de carne este făcută. Probabil, pui? 

— Sau iepure. E greu de spus din moment ce nici una nu 
are vreun iz distinct. Oricum, e bună. 

— Aroma de curry e incitantă, totuși, nu mi-a trezit 
vreo amintire, spuse el după ce terminară, iar Mariah 
așeză borcanele goale înapoi în coș. 

—O să-i spun doamnei Beckett să facă preparate pe 
bază de curry până îţi revin amintirile, spuse ea, simțind 
frustrarea din vocea lui. Acum e rândul tău să alegi. 

Adam băgă din nou mâna în coș. 

— lată alt obiect moale, învelit în pânză. Să vedem... 
două felii de o consistență moale, iar în jur seamănă cu o 
prăjitură. Poftim, felia ta. 

Porţia ei avea o aromă puternică, familiară, dar înne- 
bunitor de înșelătoare. 

—Nu e brânză. E ceva cu carne. Ciuguli o bucăţică 
și o lăsă să se topească în gură, ca să savureze complet 
aromele. Pate. 

—Cu ciuperci, aprobă el. Doamna Beckett dă dovadă 
de o inventivitate uimitoare. 

Ea mâncă restul feliei, apoi bău șampanie. Totul avea 
gust mai bun cu șampanie. 

— Încep să mă satur, însă coșul tot nu s-a golit. O să văd 
dacă dau de ceva dulce cu care să ne încheiem masa. 

Mâna ei dădu de un castron oval cu capac, cald la 
atingere. 

-lată ceva ce-ar putea conține budincă. Să vedem... 
Ridică apoi capacul și băgă un deget de încercare, însă 
îl scoase rapid. Ah, e scârbos! Seamănă cu niște viermi 
tocați. 

—Sigur nu e asta. Degetele lui le atinseră pe-ale ei în 
timp ce căuta castronul. O mângâie ușor înainte să bage 
mâna în castron. Da, e... ciudat, aprobă el. Totuși, miroase 
bine și am încredere în doamna Beckett. O să încerc. 

ÎI auzi gustând și înghițind. 

— Macaroane cu brânză, anunţă el. Și gătite foarte bine. 
Nu mi-am dat seama cât de ciudat se simt macaroanele cu 
brânză dacă nu le poți vedea. 

Era un preparat care lui Mariah îi plăcea, așa că spuse: 

— Atunci va trebui să mâncăm împreună, din moment 
ce e un singur castron. la o furculiță. Putem să ținem 
castronul între noi și să mâncăm din el. 

Erau atât de bune, încât, curând, izbucniră în râs când 
furculițele lor se ciocniră. 

-O să bâjbâi cu degetele să văd dacă a mai rămas ceva. 
Ah, mai e. ți las ție, pentru că ai avut curajul să mănânci 
viermii tocați. Poţi să iei această ultimă îmbucătură de pe 
degetele mele? 

—Ca să-mi dovedești că m-ai făcut să-ți mănânc din 
palmă? spuse el zâmbind. Cu cea mai mare plăcere. 

Ea se înfioră de plăcere când el găsi ultima rămășiță de 
mâncare și o ciuguli cu buzele calde, continuând să îi sugă 
ușor vârfurile degetelor. 

Ea trase aer în piept, în timp ce tot trupul i se încordă. 

—Degetele... nu sunt în meniu. 

— Nu? Își trecu limba peste centrul sensibil al palmei ei. 
Ea scoase un geamăt înăbușit. 

Cu răsuflarea tăiată, Adam își apăsă o clipă obrazul pe 
palma ei. 

— Eşti mai dulce decât cel mai rafinat preparat inventat 
vreodată, șopti el. Dădu la o parte coșul și o întinse pe 
pătură. Gura lui o găsi pe-a ei, iar limbile lor se împreunară 
cu o senzualitate violentă. 

Ameţită de șampanie și de acest joc erotic, Mariah 
tânjea după atingerea lui cu fiecare fibră a ființei ei. Ex- 
plorările lor reciproce din ultimele nopți o învățaseră câte 
ceva despre plăcerile pasiunii. Acum îl dorea, îl dorea cu 
totul. Legăturile de la ochi îi scoseseră din lumea nor- 
mală și îi duseseră într-un tărâm al plăcerii pure. 
Simţurile ei erau în flăcări. li plăceau gustul lui, parfumul 
lui, vocea lui. 

Mai presus de orice, îi plăcea senzația mâinilor și a 
buzelor lui în timp ce-i ridica fusta și-i mângâia pielea 
netedă de pe abdomen. Ea oftă când mâna lui alunecă 
între coapsele ei, cu degetele la fel de intime precum gura 
lui atât de pricepută. 

—Ești frumoasă, spuse el încet. Trup și suflet, ești 
frumoasă. 

Ameţită de dorință și de șampanie, nu-i mai păsa 
de moravuri sau de viitor, sau de consecințe posibile. 
Pasiunea dintre ei apăruse încă din noaptea în care se 
văzuseră prima dată și nu-i mai păsa de nimic altceva 
decât să se împreuneze cu el în felurile primare. 

Ea gemu cu gura lipită de-a lui când degetele lui alu- 
necară în ea. Devenise doar căldură, umezeală și dorință 
fierbinte. Momentul în care se opri să-şi descheie panta- 
lonii și să se elibereze i se păru mult prea lung. Îl mușcă de 
umăr, ar fi vrut să-l mănânce. 

—Nu cred că o să mă mai pot stăpâni, spuse el răgușit, 
lipindu-se de ea. 

—Nu-mi pasă! ÎL cuprinse în brațe și-l trase cu putere 
peste ea. 

Se uniră cu o rapiditate care nu lăsa loc de răzgândire. 
Era în ea, fierbinte și tare, uimitor și șocant, și necesar. 
Durerea scurtă pe care o simți nu-i diminuă dorința, ci îi 
amplifică nevoia de a deveni una cu el. Se legăna odată 
cu el, simțind fiecare mișcare a trupului lui frumos și 
puternic. 

Găsiră imediat un ritm care le intensifică plăcerea cu 
fiecare mișcare. Ea era un arc încordat, din ce în ce mai 
strâns, până când el își trecu degetele între ei și o mângâie 
cu o atingere de expert. 

Ea simți cum se sparge în bucăți, fără să mai conștien- 
tizeze limitele dintre ei. Doar intimitate și plăcere păgână, 
dincolo de orice își imaginase vreodată. Dumnezeule mare, 
Dumnezeule mare, Dumnezeule mare... 

Când unghiile ei i se înfipseră în spate, el scoase un 
strigăt înăbușit și deveni rigid. Ea îl cuprinse cu brațele și 
picioarele, ținându-l strâns în timp ce se revărsa în ea. 

După ce-și consumară pasiunea, conștiința le reveni la 
normal. Ea răsuflă adânc, dându-și seama că erau înlănțuiți 
pe o pătură zdrențăroasă, iar în jurul lor păsărelele cântau 
ca și când cei doi oameni de dedesubt n-ar fi îndeplinit un 
act care avea să schimbe, irevocabil, relația lor. Capul i se 
învârtea de la șampanie și de uimire. 

— Mariah, dragostea mea. Adam se rostogoli pe-o parte, 
însă continua să o îmbrățișeze. Auzi foșnetul cu care el își 
scoase legătura de la ochi. Apoi i-o scoase și ei. Mariah 
clipi din pricina luminii, iar el o sărută la colțul ochiului, 
cu o blândețe dureroasă. Era atât de sincer și de cinstit! În 
timp ce ea nu era. 

—Sunt recunoscător pentru ziua în care mi-ai devenit 
soție. Dar..., ezită, cu vocea nesigură. Poate că mă înșel, 
dar... noi nu ne-am consumat căsătoria după nuntă? 

Chiar și acum avea încredere în ea, căutând explicații 
atunci când faptele nu se potriveau cu ceea ce-i spusese 
ea. Vina pentru avalanșa de minciuni o sufoca. Se ridică 
în picioare, cu ochii plini de lacrimi de tristețe și de ură 
de sine. 

-Îmi pare rău, oftă ea. Atât de rău! 

Dorind să fugă înainte să se prăbușească de tot, încercă 
să iasă din grădină, însă el fu mai rapid. O prinse din urmă 
şi o lipi de el, strângând-o cu brațele de talie. 

-Îmi pare rău, Mariah, spuse el, pe un ton confuz. Am 
crezut că vrei s-o faci cu mine. 

— Am vrut, răspunse ea, cu vocea înecată. 

-Te-am rănit? E ultimul lucru pe care mi-aş fi dorit să-l 
fac. Ținând-o strâns cu o mână, cu cealaltă o mângâie pe 
umăr și pe braţ, ca și când ar fi avut de-a face cu un ponei 
agitat. 

— Deloc, șopti ea. 

— Atunci ce s-a întâmplat, Mariah? Te iubesc și vreau 
să fiu un soț bun. Sunt chiar atât de diferit față de cum 
eram înainte? 

Chiar dacă-și dorea să intre în pământ, trebuia să-i 
spună adevărul. Trase adânc aer în piept, apoi se desprinse 
de el și se întoarse să-l privească în ochi. 

—Nu știu cum erai înainte, spuse ea cu tristețe. Nu 
suntem soț și soţie. Nu te-am văzut niciodată în viața mea 
înainte de-a te scoate din mare. 

Lui Adam i se tăie răsuflarea, ca și când un uriaș l-ar 
fi lovit în stomac. Părul ei strălucitor era căzut pe umeri, 
desfăcut și senzual, așa cum își dorise el să-l vadă. Îl durea 
s-o ţină în braţe şi s-o audă spunând că nu-și aparțineau 
unul altuia. 

—Nu suntem căsătoriți? spuse el amețit, nevenindu-i să 
creadă că nu era a lui. Nu ești soția mea? 

Își șterse lacrimile cu eșarfa. Chiar și cu ochii umflați și 
cu nasul roșu, era încântătoare. 

-Nu. Îmi pare rău. Am minţit și... mi-a scăpat totul 
de sub control. 

— De ce-ai spus că suntem căsătoriți? 

Strânse eșarfa udă. 

—Eram atât de singură, iar George Burke îmi făcea 
curte, spuse ea. Ştiam că ar fi fost o greșeală teribilă să mă 
căsătoresc cu el, chiar dacă de obicei era calm și rezonabil. 
Simțeam că înclin să-i spun da. Așa scăpam de acuzații, aș 
fi avut un soț cu rădăcini în Hartley și totul ar fi fost mai 
ușor. L-aș fi putut accepta, într-un moment de slăbiciune. 
Așa că... i-am spus că sunt căsătorită, iar soțul meu este 
plecat în Peninsulă. 

—Să se lupte cu francezii? Prin minte îi trecură imagini 
cu soldați și câmpii înalte, fierbinți, cu lupte sângeroase. 
Oare avusese o astfel de experiență? Poate că doar citise 
în ziare despre bătălii, din moment ce acele imagini erau 
lipsite de claritatea viselor anterioare. Atunci am apărut 
eu, care nu știam cine sunt. Materialul perfect pentru un 
soț inexistent. 

— Mai e ceva. Se lăsă pe capătul din spate al băncii. 
Am învățat diverse ritualuri de la bunica Rose. Metode 

simple de a te concentra asupra a ceea ce-ţi dorești sau ai 
nevoie. Într-o noapte, m-am trezit disperată și am hotărât 
să îndeplinesc un ritual al dorințelor, ca să cer o soluție 
pentru problema mea cu Burke. Zâmbi încurcată. Bunica 
Rose obișnuia să spună că ritualurile ei erau ca niște 
rugăciuni care aveau, în plus, și plante medicinale. 

—ȘI ţi-ai dorit un soț. 

—Nu am fost chiar atât de specifică. Dar, când am 
ars prafurile frumos mirositoare în chioșc, m-am trezit 
că-l doresc pe... soțul visurilor mele. Cineva care să nu 
semene cu Burke. După ritual, m-am simțit mai liniștită 
şi am moțăit un pic, apoi m-am trezit și am auzit în minte 
o voce care semăna cu cea a bunicii Rose. Îmi spunea că 
trebuie să merg pe țărm. Ridică privirea spre el. Şi te-am 
găsit. 

—Mă îndoiesc că atunci arătam ca un soț de vis. Se 
așeză în capătul celălalt al băncii, cât mai departe de 
Mariah. Simţul identității pe care-l avusese se spulberase 
într-o confuzie deznădăjduită. Nu era Adam Clarke. Era... 
nimeni. 

Presupusese că o iubea pe Mariah pentru că era soția 
lui, așa că era normal s-o iubească. Îi fusese ușor să creadă 
asta, ținând cont de frumusețea și de bunătatea ei. Cu 
toate astea, tot ce era între ei se bazase pe-o minciună. 
Erau străini, iar el nu mai știa ce simțea pentru ea. 

—La început, nu am făcut nici o legătură între tine și 
ritualul dorințelor, continuă ea. Doream doar să te aduc 
în siguranță la țărm. Tăcu timp de câteva clipe. Când 
te-am întrebat dacă-ți amintești că eram soția ta, a fost 
aproape ca și când bunica Rose vorbea prin mine. Şi nu-i 
port pică. Eu am fost cea care a rostit acele cuvinte și, mai 
târziu, nu le-am retras. 

Într-un fel ciudat, el înțelegea cum, în anumite 
circumstanțe, ceva putea să pară firesc și logic, chiar dacă 
nu era. Însă ea minţise în legătură cu un lucru esențial, 

care pentru el devenise o ancoră. Acum, acea ancoră 
dispăruse. 

— Se pare că apariția mea a fost cumva sortită. De ce nu 
mi-ai spus adevărul după ce-a plecat Burke? 

— Am vrut, dar păreai foarte fericit la gândul că sunt 
soția ta. Cobort privirea către eșarfa făcută ghem. Îmi 
făceam griji pentru cum ai fi reacționat dacă ai fi aflat că 
ești singur, fără vreo amintire privind identitatea ta. 

Avusese dreptate să-și facă griji, totuși, el se gândea că 
i-ar fi fost mai ușor să accepte faptul că nu se cunoșteau. 
Chiar din momentul în care se trezise, încă ud, crezuse 
ce-i spusese ea, cum că erau soț și soție. lar în curând, 
ajunsese să se simtă ca și când n-ar fi avut nevoie să mai 
ştie și altceva. 

Acum, o mare parte dintre acele mistere începeau 
să capete sens. Acum era explicabil de ce nu știa mare 
lucru despre trecutul, despre familia și despre ocupația 
lui. Poate că lovitura de la cap fusese cea care-l făcuse să 
creadă toate explicațiile ei. Şi, privind în urmă, era uimit 
că nu-i pusese mai multe întrebări. 

-De ce m-ai numit Adam? 

- Pentru că el a fost primul bărbat, iar tu păreai să te 
simți bine cu acest nume. Oftă. Speram ca memoria să-ți 
revină și să-ți pot mărturisi totul. Dacă ar fi fost vorba doar 
de-o zi, minciuna mea n-ar fi avut așa mare importanță. 
Aș fi găsit un motiv care să pară cât de cât plauzibil. Dar, 
cu cât mă adânceam în minciună, cu atât îmi era mai greu 
să-ți spun adevărul. 

Deci era un străin fără nume, care trăia din mila femeii 
care avea nevoie să fie protejată împotriva unui ticălos. Își 
privi mâinile aspre. Nu erau mâinile unui gentleman. 

Faptul că era posibil să fie grădinar sau marinar nu-l 
deranja, însă faptul că nu știa cine era, da. 

—O să plec mâine, dar va trebui să împrumut niște 
haine, din moment ce nu am nimic. Râse aspru. 

Nu avea nimic, nu știa nimic, nu era nimic. 

—Nu! ÎI privi îngrozită. Îți dau bucuroasă haine și bani, 
însă unde vrei să te duci? Ce vrei să faci? 

-Nu am nici cea mai vagă idee. Al naibii să fiu dacă o 
să stau ca cerșetorul la masa ta, spuse el cu asprime. 

—Nu eşti cerșetor! exclamă ea. Eşti... prietenul meu. 
Eşti bine-venit pentru totdeauna aici. 

— Prietenul tău. Amorțeala i se răspândea în tot corpul, 
distrugând puterea și fericirea pe care le cunoscuse alături 
de Mariah. Am crezut că sunt mult mai mult. Acum 
înțeleg de ce evitai patul meu. 

- Încercam... să fiu înțeleaptă, șopti ea. 

El îi studie chipul. 

-Şi de ce te-ai răzgândit astăzi? A fost nesăbuit din 
partea ta să-ți dai fecioria unui străin. 

-Nu mai eşti un străin. Se înroși ca macul. Iar astăzi 
te-am dorit atât de mult, încât nu mi-a mai păsat de 
consecințe. 

Remarca ei îl flată și, totuși, îl înfioră. 

—Și dacă printre consecințe se numără și un copil? 

Ea se albi la față. 

—Nu... nu m-am gândit la altceva decât la cât de mult 
te doresc. 

-Copiii reprezintă o consecință firească a relațiilor 
intime. De altfel, cam ăsta e și scopul. Privi spre grădina 
care nu mai era a lui. Dacă ești însărcinată, iar eu voi 
fi plecat, poți să le spui vecinilor că am murit. Asta te 
va face o văduvă respectabilă. Îți promit că nu mă voi 
întoarce să-ți complic viața. 

—Nu vreau să pleci!!! 

Ochii îi străluciră de lacrimi. 

El îi studie din nou chipul. Poate că ar fi trebuit să fie 
furios din pricina minciunilor ei, dar simțea în primul 
rând o tristețe adâncă. Își dădea seama că începuse cu o 
minciună măruntă și de scurtă durată, care-i scăpase de 
sub control. Acum, chipul ei trist era cum nu se poate mai 
sincer. Cu siguranță, pasiunea ei fusese reală. Însă, chiar 

dacă înainte avusese încredere deplină în ea, acum acea 
încredere nu mai era posibilă. 

Dar o dorea încă. O prinse de mâna stângă şi-o strânse 
cu putere, cu degetele lui reci. 

— Dacă vrei să rămân, putem transforma minciuna în 
adevăr. Gretna Green nu e departe. 

Ea își mușcă buza. 

-Nimic nu mi-aş dori mai mult, dar dacă deja ai o 
soție? 

Adam se simți ca și când ar fi primit o lovitură mortală. 
Oare era căsătorit cu altă femeie? 

—Nu... nu m-am gândit la asta. 

— Ai jucat atât de natural rolul de soț, încât m-am 
întrebat dacă nu cumva ești căsătorit. Gura i se crispă. 
E mai plauzibil decât că ești singur. Ești prea frumos și 
prea blând ca să nu te placă fetele. Dacă ești căsătorit cu 
o blondă micuță ca mine, probabil că de-aceea ți se părea 
că mă recunoști. 

Din nou îl flata și nu putea trece peste ideea că, în 
termeni practici, nu avea nici un sfanț, nici măcar O 
cămașă a lui. Își frecă tâmplele, care-i palpitau. Simțea 
că-i plesneau venele. 

-Gândul că am o altă soție e mai mult decât pot 
suporta. 

Mariah strânse eșarfa în mâna liberă. 

-Ími tot imaginez o soție care te așteaptă, disperată 
să te întorci. Poate chiar și copii. Cum aș putea să mă 
căsătoresc cu tine știind că, poate, altei femei i se frânge 
sufletul din cauza absenței tale? Ar fi nu doar bigamie, ci 
şi incorect. 

El simți că i se face rău. Copiii erau alt subiect la care 
nu se gândise. Şi totuși, era destul de plauzibil să aibă o 
familie tânără. 

-Dacă aș avea copii, bineînțeles că nu i-aș putea 
abandona. Dar dacă nu-mi voi aminti niciodată cine 
sunt? Va trebui să trăiesc singur toată viața? 

—M-am gândit destul de des la asta, spuse ea, zâmbind 
încurcată. Nu a trecut așa de mult timp de la accidentul 
tău. Faptul că ai vise care pot fi amintiri înseamnă că, în 
curând, îți vei da seama cine ești. 

Se gândi la acele vise. Undeva, în mintea lui, adevărul 
despre identitatea lui exista încă. Tot ce trebuia el să facă 
era să-l găsească. 

—Și cât ar trebui să aştept până când o să-mi pot 
continua viața în siguranță? 

-Cred că un bărbat ar trebui să fie dispărut timp de 
șapte ani ca să fie considerat mort, spuse ea șovăind. Dacă 
după acest timp încă nu vei ști cine ești și de unde vii, e 
firesc să presupunem că noua ta viață este și singura pe 
care o ai. 

-Şapte ani, spuse el sec. E un timp foarte lung. În șapte 
ani se pot întâmpla multe. 

-Crezi că ai putea să înveți să ai din nou încre- 
dere în mine? șopti ea. Sau dacă nu încredere... măcar să 
mă ierți. 

— Sper. 

Îi studie trăsăturile delicate și trupul senzual, perfect 
proporționat, dorindu-și să o fi putut vedea dezbrăcată. 
Bănuia că pentru un amnezic nu însemna mare lucru să 
o considere cea mai frumoasă femeie pe care o văzuse 
vreodată; însă, mai mult decât frumoasă, îi era... foarte 
dragă. Încrederea și dorința nu prea aveau de-a face una 
cu alta. 

— Totuși, e prea devreme, adăugă el. 

Ea îl aprobă clătinând din cap. 

— Aș vrea să pot face ceva să te ajut să-ți amintești. 
Tu deja m-ai ajutat foarte mult, scăpându-mă de George 
Burke. Acum, când știe că am un bărbat care mă 
protejează, nu s-a mai obosit să meargă la tribunal. 

— Ar fi fost mai bine dacă n-ai fi făcut asta. Dar mă 
bucur că Burke nu te mai deranjează. Oftă, privind apa 
care țâșnea din fântână. Dacă ești însărcinată, atunci 


152 Mary Jo Putney 


cred că va trebui să te căsătoreșşti cu mine. lar dacă într-o 
dimineață mă voi trezi și-mi voi aminti că am o familie 
în altă parte, o să te părăsesc iar tu îmi vei jeli moartea 
prematură. Așa, măcar copilul nu va fi nevoit să poarte 
stigmatul public al nelegitimității. 

— Pare... rezonabil, spuse ea cu glas sufocat. 

Chiar dacă nu mai putea avea încredere în ea, nu 
suporta să-i vadă nefericirea. Se apropie de ea pe bancă și 
o strânse în brațe, gândindu-se cât de repede trecuse de la 
bucurie profundă la o tristețe la fel de profundă. 

Ea se agăță de el, la început tremurând, apoi din ce în 
ce mai relaxată. El îi mângâie părul strălucitor, trecân- 
du-și degetele printre firele aurii. Ar fi dorit să o întindă 
pe iarba moale și să facă din nou dragoste cu ea. De data 
asta, încet și senzual, și cu toate veșmintele îndepărtate, 
ca să-i simtă carnea în întregime. 

Dar acum, când știa că nu erau căsătoriți, pasiunea nu 
mai era pe primul loc. Dacă azi nu făcuseră un copil, nu 
trebuiau să riște asta când totul era atât de nesigur. 

Își îngropă chipul în părul ei, întrebându-se ce se va 
întâmpla cu ei. 


În noaptea aceea, dormiră separat. Sau poate nu 
dormiră deloc. 


capitolul 17 
Hartley, nordul Angliei 


Zilele deveneau mai lungi, iar primăvara lăsa loc verii. 
Will Masterson era fericit pentru asta, căci nu mai era 
nevoit să călărească pe întuneric. Nu era deloc înțelept 
să facă asta când călătorea pe drumuri ciudate, prin locuri 
sălbatice. 

Ajunse călare în curtea de la Bull and Anchor, singurul 
han din Hartley, chiar când lumina zilei începea să se 
stingă în Marea Irlandei. Locul era mic, dar părea bine 
întreținut. Spera să găsească o cameră, însă, la cât de obo- 
sit era, ar fi acceptat bucuros chiar și paiele din grajd — 
dacă erau suficient de curate. 

Avea noroc. Trei dintre camerele hanului erau goale, 
așa că, dacă Randall și Kirkland apăreau în ziua următoare, 
după cum plănuiseră, aveau și ei loc. 

În noaptea aceea, Will era bucuros să fie singur. La 
restaurant aveau bere și preparate din vită. Se gândi să-l 
întrebe pe hangiu dacă fusese găsit vreun cadavru pe țărm, 
în ultimele săptămâni, dar se hotărî să aștepte până când 
ajungeau și prietenii lui. Nu avea nevoie de vești rele în 
plus. Așa că mâncă în liniște, știind că Hartley însemna 
sfârșitul misiunii lor. 

După ce-și termină cina, profită de amurgul lung din 
nord, ca să facă o plimbare pe mica faleză a orașului. Șase 
bărci de pescuit erau legate de docuri. Sunetul valurilor 
care se spărgeau de țărm și țipetele pescărușilor îl alinau. 

Cu toate că prietenii îl considerau un optimist incu- 
rabil, ştiuse de la bun început că nu existau prea mari șanse 
să-l găsească viu pe Ashton. Sperase, totuși, să-i găsească 

trupul și să-l aducă acasă. Ash merita o înmormântare 
demnă, așa cum se cuvenea. Chiar dacă avea dușmani din 
cauza poziției sale, avea mult mai mulți prieteni, datorită 
felului său de-a fi. 

Acum, șansele unei înmormântări demne erau mici. 
După atâta timp, era clar că marea nu voia să le redea 
cadavrul. În timp ce privea soarele apunând, Will încercă 
să se împace cu această idee. Ash iubise marea și nu era 
un loc de veci chiar rău pentru trupul lui. 

Totuși, misterul morții lui Ashton încă rămânea des- 
chis. Will își pierduse prieteni în bătălii, în accidente sau 
din pricina bolilor, și mai avusese și un fraier de prieten 
care nu-și putuse ține pantalonii încheiați și fusese 
împușcat de un soț spaniol gelos. 

Dar nu pierduse niciodată pe cineva care să piară de 
mâna unui asasin cu sânge rece. Căutarea trupului lui 
Ashton se încheiase. lar căutarea ucigașului său ticălos 
nu va lua sfârșit până nu-l vor găsi. 

În dimineața următoare, Will fu încântat să afle că la 
han se mânca un mic dejun chiar bun. Tânăra și frumoasa 
fiică a hangiului, Ellie, sosi cu o tavă mare pe care se aflau 
o cană aburindă, un coș cu pâine proaspătă și o farfurie 
plină de cârnaţi și ouă, cartofi prăjiți și ceapă. 

— Mai doriți și altceva, domnule Masterson? întrebă 
Ellie, lăsând mâncarea pe masă. 

— Asta îmi ajunge de minune. 

După ce luă o înghițitură de ceai, Will se hotărî că 
venise timpul să pună întrebarea: 

-Un prieten de-al meu s-a pierdut când vasul lui s-a 
scufundat la nord de-aici. Eu și alți doi prieteni umblăm să 
vedem dacă trupul lui a apărut pe undeva pe coastă. Ştiţi 
cumva dacă în zonă s-a găsit cadavrul vreunui înecat, în 
ultimele două sau trei săptămâni? 

Ea scutură din cap. 

— Soţul doamnei Clarke a fost adus aici de mare când 
era în drum spre casă, dar e viu. Nici un cadavru, slavă 
cerului! 

—lar acest domn Clarke, spuse Will uimit, este cu- 
noscut prin partea locului, bănuiesc. A avut un accident 
pe mare? 

—Da, aveţi dreptate în privința accidentului, însă e 
nou în Hartley, răspunse Ellie. Soţia lui tocmai a moștenit 
conacul, iar domnul Clarke urma să i se alăture, când 
corabia lui s-a scufundat sau cam așa ceva. Se încruntă. 
Nimeni din oraș nu știe exact ce s-a întâmplat. 

Era clar că lipsa de informații o irita. 

—L-aţi văzut pe domnul Clarke? întrebă Will, care cu 
greu mai putea să respire. Când fata dădu aprobator din 
cap, continuă: Cum arată? 

— Ah, e un tip foarte frumos și cu aspect de gentleman, 
spuse ea cu căldură. L-am văzut călărind prin Hartley de 
mai multe ori. Nu e prea înalt, însă e un bărbat bine făcut. 
Are tenul închis, iar ochii săi au o nuanță rară de verde. 
E o minune că nu s-a înecat. 

Will înjură printre dinți și sări de pe scaun. Când Ellie 
termină de vorbit, el pornise deja spre grajduri. 


capitolul 18 


Mariah petrecu o noapte albă întrebându-se dacă 
amorțeala și șocul lui Adam se vor transforma în mânie. 
Tristeţea de pe chipul lui, după mărturisirea ei, o făcuse 
să se simtă rău. Și, în ciuda faptului că era vinovată, 
îi lipsea prezența lui în pat. Cu toate că dormiseră 
împreună doar câteva nopți și făcuseră dragoste o singură 
dată, absenta lui o durea ca un membru amputat. Abia 
putea îndura gândul că era posibil să nu mai fie niciodată 
apropiați fizic. 

Se simți alinată, într-o oarecare măsură când se trezi și 
o văzu pe Annabelle pe pieptul ei, cu chipul ei cu blană 
alb cu negru conturat în lumina slabă. De obicei, pisica 
stătea în bucătărie, lângă foc, totuși părea să-i fi simțit 
neliniștea. Indiferent de motiv, era fericită să aibă acel 
trup suplu, alb cu negru, cuibărit lângă ea. 

Când se trezi, Mariah era agitată, iar când intră în sala 
în care luau de obicei micul dejun, Adam nu era acolo. 
Imaginaţia ei dădu naștere imediat unui scenariu în care 
el își făcuse bagajele în toiul nopții și fugise călare ca să 
se îndepărteze de ea și de minciunile ei. Sora Sarah nu 
s-ar fi aflat într-o astfel de situație. 

Adam își făcu apariția chiar când ea turna ceaiul; schiță 
un zâmbet în timp ce luă ceașca pregătită pentru el. 

— Ai dormit bine? 

— Sincer? Nu. Zâmbi neliniștită. Annabelle mi-a ținut 
companie. 

-lar Bhanu a venit la mine. Unse cu unt o felie de 
pâine prăjită. Nu... n-a fost o îmbunătățire a ceea ce 
ajunsesem să aștept. 

Schimbară o privire încurcată. Ea aproape că se topi 
de ușurare. Poate că, în viitor, le va fi imposibil să fie îm- 
preună, dar pentru ea era foarte important că el nu o ura. 

Simțea o dorință periculoasă să-l sărute, însă își spuse 
imediat că, în orice moment, Adam își putea aminti de o 
viață în care nu era loc și pentru ea. 

-Încearcă gemul de mure. E făcut de fiica doamnei 
Beckett. 

—Mulțumesc. Fl își umplu lingura. Cred că cel mai 
întelept e să continuăm să ne purtăm ca în trecut. Până 
la un punct. 

lar ea știa exact care era acel punct. Nu o mai atinsese 
de la acea ultimă îmbrățişare disperată în grădină. El era 
un bărbat înțelept. Mai înțelept decât ea. 

— De acord. Prefer să fiu prietenă cu tine. 

—Și eu cu tine, spuse el încet. 

Vorbeau prietenește, aproape ca înainte de mărturisirea 
ei, când servitoarea de la parter intră în încăperea în care 
luau masa, cu ochii mari de emoție. 

—A venit un gentleman să-l vadă pe domnul Clarke. 
Un anume domn Masterson. Așteaptă în salon. 

Bunica Rose avea uneori anumite momente de certi- 
tudine despre care spunea că seamănă cu un jet de apă 
rece. Pentru prima dată, Mariah încercă acea senzație de 
gheață. 

- Probabil că e cineva din sat care caută o slujbă, spuse 
Adam, ridicându-se. Ar fi trebuit să meargă la Cochrane, 
dar e posibil să nu știe că am angajat un administrator. 
O să vorbesc cu el. Vreau să văd personal de ce sunt în 
stare oamenii pe care noi... Adam ezită, apoi continuă: 
... oamenii pe care îi angajezi tu. 

Mariah se ridică și ea, cu inima cât un purice. 

-Vin și eu. Poate-l recunosc de la biserică. În timp 
ce mergea alături de Adam, își dorea să-l fi putut apuca 
de mână și să fugă departe, însă știa în adâncul sufletului 

că, indiferent ce soartă îi aştepta, aceasta nu putea fi 
evitată. 

Intrară în salon, iar ea înțelese imediat de ce servi- 
toarea pronunțase cuvântul „gentleman“. Străinul înalt, 
Masterson, stătea în picioare lângă fereastră, iar trupul lui 
bine făcut era încordat. Cu părul șaten și ochi cenușii, 
răspândea putere și autoritate la fel de simplu precum 
hainele atât de bine croite. Avea aproximativ vârsta lui 
Adam și, cu toate că nu era la fel de chipeș, fața sa cu 
pomeți lați părea făcută special ca să râdă. 

Imediat ce intrară pe ușă, îl privi uimit pe Adam. 

— Ash! strigă el. 

Mariah se simți străpunsă de durere. Dezastrul se 
întâmpla. 

Masterson alergă spre ei și-l prinse pe Adam de mâna 
dreaptă cu ambele lui mâini. Nici măcar n-o văzu pe 
Mariah. 

—Dumnezeule, ești viu! Toți eram siguri că te-ai 
înecat! 

Mariah simți șocul care-l cuprinse pe Adam. Șoc, însă 
și nerăbdare. 

—Mă cunosti? întrebă el. 

—De douăzeci de ani. Fruntea lui Masterson se încruntă 
şi-i lăsă mâna lui Adam când înțelese că ceva nu era în 
regulă. Nu mă recunoști? 

—Mă tem că nu. Adam închise ușa. Trebuie să vorbim. 
De ce credeai că sunt mort? O luă pe Mariah de mână și o 
conduse la canapea, ținând-o atât de strâns, încât aproape 
o amorțise. 

Masterson se așeză pe scaunul din fața lor. 

-Corabia ta cu aburi a explodat într-o călătorie de 
testare, lângă Glasgow. Ai fost dat dispărut și considerat 
mort. Când eu, Randall şi Kirkland am auzit vestea, am 
venit la Glasgow, și de-atunci te căutăm neîncetat — 

pe tine sau... cadavrul tău. Cum ai ajuns atât de departe, 
în sud? Cercetă chipul impasibil al lui Adam. 

— Am avut o rană la cap, care m-a făcut să-mi pierd 
memoria. Adam atinse absent cicatricea de la cap, 
care se vindeca. Nu îmi aduc aminte accidentul, însă 
îmi amintesc vag că m-am ținut multă vreme de o 
bucată din epavă. Zile întregi. Și am ajuns la țărm fără 
să-mi amintesc numele sau trecutul meu. Se încrun- 
tă către Masterson. Și totuși... Ți-am văzut chipul 
într-un vis. O noapte înghețată lângă Londra și moartea 
unei femei. 

Chipul lui Masterson păli. 

Da, a existat o astfel de noapte. Îți aduci aminte și 
altceva de dinainte să te afli în apă? 

— Doar vise care pot fi adevărate. Vocea lui arăta că 
devenise curios. De unde te cunosc? 

— Am fost șase, ne-am întâlnit în prima generație de 
la Academia Westerfield când aveam zece sau unsprezece 
ani. De-atunci, am rămas prieteni. Zâmbi. Era o şcoală 
pentru băieți-problemă. Eu sunt Will Masterson. Problema 
mea era încăpățânarea acută. 

Pentru prima dată, păru s-o remarce pe Mariah, iar 
privirea lui deveni incomod de pătrunzătoare. 

—Mi-o prezinți pe această doamnă? 

— Ea este domnișoara Mariah Clarke. Femeia care mi-a 
salvat viața, trăgându:mă din apă și luându-mă la ea acasă. 
Adam îi strânse și mai tare mâna. Logodnica mea. 

Mariah fu aproape la fel de uimită ca Masterson, care 
fu peste măsură de uimit. Se părea că Adam dorea să 
mențină aparența că erau cuplu. Dacă puteau fi un cuplu. 
Temându-se de ce era mai rău, Mariah întrebă: 

-Nu e deja însurat, nu-i așa? 

—Nu. Masterson se adună. lertați-mi lipsa de politețe. 
Sunt foarte surprins de cât de brusc s-au întâmplat toate. 

Sunt încântat să vă cunosc, domnişoară Clarke. Mai ales 
pentru că i-ați salvat viata lui Ash. 

Mariah aproape că se topi de ușurare. Slavă cerului 
că soția devotată și copiii iubitori din imaginația ei nu 
existau! Nu era prea sigură de ce Adam o prezentase 
drept logodnica lui, totuși ghici că ea era un fel de scut 
împotriva acestei noi nesiguranțe. 

— Sunt fericit că familia nu m-a uitat, spuse Adam. Dar 
încă nu mi-ai spus cine sunt. 

Masterson zâmbi. 

—lartă-mă, nu mai gândesc clar. Încă sunt uimit de 
miracolul că te-am regăsit. Numele tău e Adam Darshan 
Lawford. 

— Adam? o privi el nedumerit pe Mariah. 

— Am ales numele la întâmplare! spuse ea, cu răsuflarea 
tăiată. 

— Asta explică de ce mă simțeam atât de bine cu 
numele ăsta. Deci mă numesc Adam Lawford, îi spuse 
el lui Masterson. Unde locuiesc? Ce ocupație am? Măcar 
am una? 

— Ai mai multe case. Desigur, una e în Londra, răspunse 
Masterson, ca și când o casă la Londra ar fi fost cel mai 
firesc lucru din lume. Ai multe proprietăți, însă reședința 
ta principală este Ralston Abbey, în Wiltshire. 

În timp ce Mariah își mușcă buza la gândul atâtor 
bogății, Adam spuse încet: 

—Se pare că sunt... prosper. 

— Aș zice mai mult decât prosper, răspunse Masterson 
amuzat. Și ești și destul de ocupat. Eşti al șaptelea duce 
de Ashton. 

Ușurarea pe care o simţise Mariah la statutul de 
celibatar al lui Adam dispăru. 

— Adam e duce? 

Era mai departe de ea ca niciodată. Poate din ce în ce 
mai departe. 

Adam o auzi pe Mariah oftând. Șocul ei îl oglindea 
pe-al lui. Începea să se simtă obosit de-atâtea noutăți. 

— Duce. Dacă îmi aduc bine aminte, e un rang foarte 
înalt, nu-i așa? 

—Cel mai înalt după familia regală, răspunse Masterson. 

„Duce.“ Adam ura acest gând. Se simțea sufocat doar 
gândindu-se la asta. 

— Pare puțin probabil ca eu să fiu duce. 

Puțin probabil, însă adevărat, spuse răbdător Masterson. 

I se părea ciudat să vorbească unui vechi prieten care 
nu-l recunoștea. Cu toate astea, mai ciudat i se părea ca el 
să fie vechiul lui prieten. 

Lui Adam îi veni în minte visul în care un Masterson 
mai tânăr tocmai își pierduse soția iubită. Prietenia dintre 
el și Masterson fusese palpabilă. Dar nu-și amintea nimic 
din miile de întâmplări mărunte care alcătuiseră acea 
prietenie. "Totuși, simțea o încredere oarbă în el. Nu avea 
nici o îndoială că Will Masterson îi spunea adevărul. 

Adam se așteptase să fie încântat să-și redescopere 
trecutul, însă presupusese că amintirile îi vor reveni 
singure. I se părea foarte ciudat să-i fie explicată propria 
viață. 

—Sunt fericit că n-am soție și copii care să mă fi jelit. 
Îi strânse din nou mâna lui Mariah. În ciuda situaţiei în 
care se aflau, ea i se părea apropiată. Am și altă familie? 
Mamă, frați, surori? 

—Nu ai multe rude apropiate. Masterson se încruntă. 
Mai bine să încep cu începutul. Te-ai născut în India. 
Tatăl tău a fost rezident britanic la curtea regală hin- 
dusă; nu sunt sigur care. Era vărul ducelui de Ashton, 
dar nu suficient de apropiat încât să moștenească titlul. 
Cred că erau patru sau cinci moștenitori mai apro- 
piați. Așa că, atunci când s-a îndrăgostit de o fată hin- 
dusă, frumoasă și cu rang înalt, nu avea nici o opreliște 

să nu se căsătorească cu ea. Mulți alți ofițeri britanici 
din India făcuseră la fel. 

Adam își privi mâna care nu o ținea pe-a lui Mariah. 
Deci aceea era sursa tenului său întunecat, neenglez. Se 
gândi la gustul familiar de curry și la grădina exotică, plină 
cu flori. Mai presus de orice, se gândi la femeia frumoasă, 
cu păr negru. 

- Presupun că ceilalți moștenitori au murit, apoi și tatăl 
meu, astfel că moștenirea Ashton a ajuns în posesia unui 
sânge pe jumătate neenglez. 

—Exact așa s-a întâmplat. Cred că tatăl tău tocmai 
fusese informat că era al șaselea duce și făcea planuri 
pentru întoarcerea în Anglia, când s-a îmbolnăvit fe- 
bră și a murit. Vocea lui Masterson era seacă. Desigur, 
autoritățile au intervenit și te-au trimis la Londra cu o 
familie britanică ce se întorcea acasă, ca să fii crescut ca 
un adevărat gentleman englez. 

Cât de firesc îl smulseseră „autoritățile“ de lângă tot 
ceea ce cunoscuse el vreodată! 

— Dar mama? Am frați și surori mai mici? 

Se gândi la visul în care se jucase cu un băiat și cu o 
fată cu ochi verzi. 

Masterson se pregăti să răspundă, dar se opri. 

— Acum, că mă gândesc mai bine, nu cunosc circumstan- 
țele în care a murit mama ta. Nu ai vorbit niciodată prea 
mult despre trecutul tău. Poate că a murit înainte să 
moștenească tatăl tău. Nu au existat copii mai mici, altfel 
ar fi fost aduși și ei acasă. 

-Şi ce fărădelege m-a adus într-o școală pentru bă- 
ieți-problemă? Faptul că eram străin? 

Vocea lui Adam era gâtuită. 

Masterson părea stânjenit. 

— În mare parte da, acesta a fost motivul. Erai dificil, iar 
tutorii tăi nu mai știau cum să se descurce cu tine. Totuși, 
faptul că ai fost trimis la Academia Westerfield a fost spre 

binele tău. Lady Agnes Westerfield este fondatoarea și 
directoarea academiei şi o femeie uimitoare. A călătorit 
prin toată lumea, a vizitat locuri sălbatice și periculoase. 
Ne povestea aventuri de-ale ei, dacă eram cuminţi. 
A înființat școala ca să aibă o ocupație. De fapt, tu ai fost 
primul ei elev. Îi plac băieții, de aceea academia e un loc 
în care te simți bine. Era mama pe care nici unul dintre 
noi n-a avut-o, adăugă el încet. 

Adam își privi din nou mâinile întunecate și pline de 
bătături. Erau departe de a fi ale unui duce. 

—Și nu am și altă familie? 

— Îţi petreceai verile și vacanţele în casa vărului primar 
al tatălui tău. El și familia lui erau plecati din Anglia 
când ai venit prima dată, altfel ai fi fost trimis la ei în 
loc de Westerfield. Le spuneai unchiul Henry și mătușa 
Georgiana. El a murit cu ceva vreme în urmă, însă ea și 
cei doi copii ai ei, Hal și Janey, trăiesc. 

— Verii mei au ochi verzi? întrebă Adam, fericit că nu 
era complet lipsit de rude. 

Masterson se gândi o clipă. 

— Da. Ochii lor seamănă perfect cu ai tăi. Din câte ştiu, 
te întelegi bine cu amândoi. Hal e băiat bun, iar Janey e 
fermecătoare. 

Adam fu străbătut de un gând. 

— Acest văr, Hal. El ar trebui să fie moștenitorul meu. 
Nu cred că se va bucura să afle că sunt viu. 

—E posibil. Expresia lui Masterson se schimbă, ca și 
când i-ar fi trecut prin minte un gând neplăcut. Poate 
că, într-un fel, e dezamăgit că nu va fi al optulea duce, 
iar asta e omenesc. În schimb, cred că va fi mai degrabă 
bucuros să te vadă viu. 

Afirmația lui Masterson părea destul de îndoielnică. 
Chiar și un văr iubitor s-ar fi simțit dezamăgit dacă i se lua 
un mare premiu pe care credea deja că-l moştenise. Păcat 
că Adam nu fusese lăsat în India, pentru ca acest văr 

al său să devină duce. Cu siguranță, s-ar fi bucurat mai 
mult decât el de acel rang. 

O privi pe Mariah, care stătea tăcută și nefericită, cu 
degetele într-ale lui. Cu frumusețea ei blondă și cu expresia 
gravă, părea o Fecioară rănită. Dacă el n-ar fi părăsit India, 
n-ar fi întâlnit-o niciodată, așa că era recunoscător pentru 
moștenirea lui, în ciuda sentimentelor confuze pe care le 
avea acum pentru ea. 

-Ce altceva mai vrei să ştii? Masterson deschise bra- 
tele. Nu am idee cu ce să încep. Eşti foarte respectat şi ai 
mulți prieteni. Îți place să lucrezi cu mâinile, indiferent 
că e vorba de construirea unui motor cu aburi sau de 
săpat grădina. Privirea lui se opri asupra lui Mariah. Şi 
ești considerat una dintre cele mai bune partide pe piața 
căsătoriilor, încă de când ai intrat în societate. 

Adam se încruntă. 

—Cred că aș fi preferat să nu știu asta. Simţea în cap 
cea mai cumplită durere pe care o încercase de când îl 
scosese Mariah din mare. Acum, în ciuda a tot ceea ce 
se întâmplase, dorea să rămână singur cu ea. Cred că am 
auzit destule pentru moment. 

Masterson înțelese aluzia și se ridică în picioare. 

—Kirkland și Randall ar trebui să ajungă în Hartley 
astăzi, dacă nu se ivește nimic neprevăzut. Vor dori să 
vadă cu ochii lor că ești viu. Care ar fi momentul potrivit 
pentru vizită? 

În timp ce se ridică împreună cu Adam, Mariah 
răspunse: 

-Puteți veni la cină în seara asta, dacă și tu ești de 
acord, Adam. 

Asta i-ar lăsa restul zilei să se adune. Făcu un semn 
aprobator din cap. 

— Atunci, ne vedem mai târziu, domnule Masterson. 

— Întotdeauna mi-ai spus Will. Toţi îmi spun așa. 
Masterson se opri în fața lui Adam, în drumul său spre 

ușă. O să plec acum. Şi... slavă Domnului că ești viu! 
leşi în grabă, ca și când s-ar fi simțit stânjenit să arate o 
emoție atât de pură. 

Imediat după ce Masterson ieși din cameră, Adam se 
întoarse și o strânse în brațe pe Mariah. 

— Am crezut că voi fi fericit să ştiu cine sunt, spuse el, 
cu o voce gâtuită. Acum îmi doresc ca Masterson să nu 
mă fi găsit niciodată. 

Ea își îngropă fața în umărul lui, ținându-l la fel de 
strâns. 

-Cred că e mai bine să ştii. Însă ce ai aflat e... uriaș. 

—E prea mult, spuse el trist. Să mergem afară, adăugă el, 
desprinzându-se din îmbrățișare. Am nevoie de liniște. 

leșiră împreună în lumina soarelui și se îndreptară 
către grădina de meditație. 

—Am visat ființe măreţe și aurii, cu multe brațe, spuse 
el. Atunci nu înțelegeam, însă cred că sunt zei hinduși. 

- Probabil că ai văzut statui în India, când erai copil. 
Ridică privirea spre el. Grădina de care ţi-ai amintit era 
tot în India? 

—Cred că da. Florile și formele acelea nu erau europene. 
Își aminti din nou grădina. Am visat de mai multe ori 
o femeie frumoasă cu păr negru, în haine vaporoase de 
mătase. Cred că era mama. 

Ea îi strânse mâna. 

—Ce trist că ai pierdut-o atât de tânăr! 

-Cel puţin, am avut-o suficient de mult timp cât 
să-mi rămână în amintire. Cred că tu nu ai nici măcar atât. 
Între ei se stabilise o legătură melancolică. Terminară în 
liniște plimbarea către grădina de meditație. 

Încordarea lui se mai domoli când intrară în spațiul 
închis. Apa care curgea încet îl liniștea. Se așezară pe 
bancă, atât de aproape, încât mai că se atinseră. 

-Mă întreb dacă mi-a plăcut vreodată să fiu duce. 
Acum, ideea nu-mi place deloc. Pare... pare ca o cușcă 
cu gratii de aur. 

— Nici mie nu-mi place acest gând. Oftă. Acum îmi 
dau seama că rămăsesem cu o vagă speranță că, într-o 
zi, poate vom fi împreună, însă a dispărut. Eşti mult 
deasupra mea. 

—Nu spune asta! zise el pe un ton ascuțit. 

—E adevărul, răspunse ea încet. Un om cu atâta putere 
şi bogăție are multe responsabilități și pretenții. De obicei, 
se căsătorește cu o femeie de rang asemănător, care poate 
să aibă grijă de gospodărie, care să fie o gazdă bună pen- 
tru oaspeți și să se ridice la înălțimea numelui lui. Nu se 
căsătorește cu fiica unui pasionat de jocuri de noroc prea 
puțin respectabil. 

-Masterson nu știe ce-a fost tatăl tău, o contrazise 
Adam. 

—Nu, însă bănuiește că sunt o oportunistă care te-a 
„lucrat“ cât timp erai vulnerabil și confuz. Râse ușor. 
Poţi, totuși, să spui că sunt logodnica ta atâta timp cât 
ai nevoie de un scut în fața fecioarelor ambițioase și a 
mamelor lor. Când te vei simţi sigur, voi încheia în mod 
politicos logodna și nu va avea loc vreun scandal pentru 
nici unul dintre noi. Îți dau cuvântul meu de onoare. 

Expresia ei se schimbă când își dădu seama că el avea 
toate motivele să se îndoiască de cuvântul ei. 

-Jur pe mormântul bunicii Rose că n-o să te țin prins 
într-o logodnă pe care nu ţi-o doreşti. 

El crezu acest jurământ. Mereu o crezuse. Asta era, de 
fapt, problema. 

— Accept promisiunea ta. Recunosc faptul că sunt 
bucuros să am un motiv să te țin lângă mine în timp ce 
redescopăr — destul de dur — cine sunt. 

-Faptul că spui că sunt logodnica ta s-ar putea 
să aducă mai multe probleme decât să rezolve ceva, 

îl avertiză ea. Am trăit întotdeauna la marginea socie- 
tății, iar cei de viță aleasă pot fi foarte cruzi cu cei pe 
care-i consideră inferiori. Chiar și Masterson, care pare 
un tip foarte de treabă, nu era deloc încântat când ai 
spus că suntem logodiți. 

Adam îi ridică mâna și-i sărută palma. Pe Mariah o 
trecu un fior la atingerea buzelor lui. 

—Nu mi-am dat seama cât de simplă era viața înainte 
de sosirea lui Masterson, spuse el, împletindu-și degetele 
cu ale ei. Atunci nu trebuia să-mi fac griji decât că-mi 
pierdusem memoria. Acum mă simt ca și când aș sta pe 
marginea unei prăpastii. 

- Pot să-mi imaginez cât de tulburătoare e situația în 
care te afli. Degetele ei le strânseră pe-ale lui. Îmi pare rău 
că am contribuit la înrăutățirea lucrurilor. 

— Ai spus că suntem prieteni, Mariah. Tu... continuă 

să-mi fii prietenă. Îmi place Masterson, dar acum pe tine 
te cunosc mai bine decât pe oricine altcineva. 

O cunoștea în intimitate. Îi cunoștea dulceața trupului 
şi bucuria râsului... Își suprimă rapid imaginația înainte 
să cedeze dorinței și să facă ceva ce-ar fi înrăutățit și mai 
mult situația. 

-O să-ţi îndeplinesc orice dorință, spuse ea simplu. Îţi 
datorez asta. 

— Dacă eram un bărbat mai puternic, spuse el trăgând 
aer în piept, aș fi refuzat un ajutor oferit din obligație, însă 
acum am nevoie să fii lângă mine. 

—Ești puternic, Adam. Orice om ar fi înnebunit dacă 
ar fi trecut prin atâtea. Se opri. Să te strig Ashton? Sau 
Înălțimea-Voastră? 

El clipi. 

— Adam e suficient. E greu să mă obișnuiesc cu faptul 
că sunt duce. 

— De fapt, mi-e ușor să te privesc ca pe un duce, spuse 
ea, luându-l prin surprindere. Știi atât de multe lucruri! 

Ai o atitudine care arată că te simţi oriunde ca acasă, 
chiar dacă ești nesigur. Și ai un aer de autoritate care 
dovedeşte că ești obișnuit ca lumea să te asculte și să se 
supună. 

—La ultima m-am gândit și eu. Însă bănuiam mai 
degrabă că sunt căpitan de vas. 

Mai avea mult până să se poată vedea ca pe un duce. 

Tulburat, Will călări câteva ore bune prin ţinut înainte 
să revină în Hartley. Intră în curtea hanului Bull and 
Anchor abia după-amiază. Caii lui Kirkland și Randall 
erau la grajduri, așa că toți trei puteau lua cina la Conacul 
Hartley. 

După ce-și lăsă calul, se duse direct în salonul privat. 
După cum se așteptase, prietenii săi stăteau la masă și 
mâncau carne rece și brânzeturi. 

Kirkland turnă bere dintr-o carafă și i-o oferi lui Will. 

— Bănuiesc că vrei să mănânci. Hangiul ne-a spus că ai 
sosit azi-noapte, apoi ai dispărut. 

—În cazul în care te întrebi dacă avem vești, adăugă 
Randall, răspunsul este nu. 

— Spre deosebire de voi, eu am vești. Will luă o dușcă 
de bere și se așeză pe un scaun. În mare parte bune, chiar 
dacă nu în totalitate. 

Kirkland își ținu răsuflarea. 

— A fost găsit trupul lui Ash pe undeva prin apropiere? 

-Mai bine de-atât. L-am găsit viu și sănătos, dar s-a 
rănit la cap și nu-și mai amintește nimic de dinainte să se 
scufunde Enterprise. Will mai luă o înghițitură de bere. Iar 
asta ne include și pe noi. Pentru el am fost un străin. 

— Dumnezeule! Randall se ridică atât de rapid, încât 
scaunul lui căzu. Unde e? De ce nu l-ai adus aici? 

Chipul lui Kirkland se lumină. 

— N-am crezut că va fi posibil să-l găsim. Însă amnezia... 
Ezită, apoi continuă: Eşti absolut sigur că e el? 

-Bineînțeles că e Ash, are chiar și cicatricea de când 
a încercat să despartă doi câini care se băteau. Cât despre 
motivul pentru care nu l-am adus aici... Will se încruntă. 

Locuiește cu o femeie din partea locului. Fiica hangiului 
care mi-a dat de veste că Ash a fost găsit pe țărm mi-a spus 
că este cunoscut drept domnul Clarke și că e căsătorit cu 
femeia aceasta, Mariah Clarke. Ash spune că e logodnica 
lui. Se pare că-l ține strâns și nu-i dă drumul. 

Randall se lăsă din nou pe scaun. 

— Deci o harpie la vânătoare de averi și-a înfipt ghearele 
în Ash. Asta se rezolvă. Cel mai important lucru e că este 
viu. 

—Nu cred că e la vânătoare de averi. A părut şocată 
când a aflat că e duce. 

- Poate că e doar o actriță foarte bună, spuse Randall 
cu cinism. Poate l-o fi văzut vreodată în Londra și l-a 
recunoscut când a ajuns aici, neajutorat și confuz. 

- Poate, însă este puțin probabil. Will își tăie două felii 
de pâine. Și Ash a fost șocat când i-am spus cine este; și 
nu a fost deloc încântat. 

-Cred că e cel mai conștiincios duce din Anglia, re- 
marcă Kirkland. Însă adevărata lui plăcere o constituie 
corăbiile cu aburi, grădinăritul și celelalte pasiuni ale sale. 

- Poate că nu-i place să fie duce. Will unse o felie 
de pâine cu un strat gros de chutney, apoi adăugă felii 
de șuncă și brânză și-și făcu un sendviș. Să nu știi 
cine ești trebuie să fie un lucru îngrozitor, însă ai și o 
oarecare libertate. Domnișoara Clarke i-a salvat viața 
lui Ash, e o frumusețe și deține Conacul Hartley. Poate 
că circumstanțele sunt ciudate, dar nu e o sărăntoacă 
însetată de poziție socială. 

—Nu e de mirare că-i este recunoscător, spuse Kirkland. 
Totuși, recunoștința nu trebuie să aibă ca rezultat obli- 
gatoriu căsătoria. 

—E clar că Ashton nu e în situația de a-și alege soția — 
nu după o rană atât de gravă la cap, adăugă Randall. 

—Poate s-au îndrăgostit la prima vedere și trăiesc o 
minunată poveste de iubire. Will simțise același lucru 
când o cunoscuse pe Ellen. Mușcă din sendviș. Pare 


O nouă viață 171 


o femeie plăcută și, să fiu cinstit, sunt fericit să-l văd pe 
Ash atât de îndrăgostit. Uneori mă întrebam dacă-i plac 
femeile. Era maestru în a le ține la distanță. 

-El ține pe toată lumea la distanță, spuse Kirkland. 
Chiar și pe noi. Este cel mai devotat dintre prieteni. 
Dar cât de des lasă să se vadă ce simte sau cere ajutor? 
Am crescut împreună cu el şi, cu toate astea, rămâne un 
mister pentru mine. 

-Uneori mă întrebam dacă nu cumva are ceva prea 
reținut ca să-l cunoaștem noi, spuse Randall încet. 

— Și eu am avut astfel de gânduri, recunoscu Will. Tind, 
totuși, să cred că aceste rețineri sunt modul său de a se 
apăra în fața unei societăți care nu l-a primit întotdeauna 
cu brațele deschise. Indiferent ce personalitate ar avea, se 
pare că Mariah Clarke a trecut dincolo de aceste rețineri 
ale lui Ash. Sau poate faptul că nu știa cine este i-a permis 
să se dezvăluie în fața ei într-un fel în care nu ar fi putut 
s-o facă în calitate de duce de Ashton. E interesant. 

—Se simte suficient de bine cât să se întoarcă la 
Londra? întrebă Randall. Am putea pleca de dimineață. 
Cu siguranță, nu există vreun motiv să rămână aici până 
la sfârșitul lumii. 

-E posibil să prefere să rămână aici. Will își făcu alt 
sendviș, de data asta cu carne de vită. Nu prea avem cum 
să-l răpim. 

Randall ridică din umeri. 

—Sunt pregătit să fac orice ca să-l scot din ghearele 
acestei femeiuști. A fost rănit, deci avem dreptul să acțio- 
năm pentru binele lui. 

-Pentru binele lui e ceva foarte relativ, murmură 
Kirkland. Asta spuneau și despre noi când eram mici și 
nu făceam ceea ce adulții considerau că e cel mai bine. 

-Scoțianul are dreptate, clipi Randall. 

-Lady Agnes nu ne-a spus niciodată că acțio- 
nează pentru binele nostru. Ne întreba ce doream, se 
asigura că înțelegem care sunt costurile, apoi ne ajuta 

să ne îndeplinim dorința, dacă tot mai voiam asta, spuse 
Will. Și că veni vorba de Lady Agnes, trebuie să le scriu ei 
și lui Hal Lawford să le spun că l-am găsit pe Ash. 

Se lăsă liniștea, apoi Randall spuse: 

—Osă fie un şoc pentru Hal. El și Ash au fost întotdeauna 
prieteni, însă dacă e să căutăm pe cineva care ar avea un 
motiv să-l ucidă, atunci Hal ar avea, cu siguranță, cel mai 
mult de câștigat din asta. 

Kirkland clătină din cap. 

-İl cunosc pe Hal destul de bine și nu pare să fie un 
ucigaș. l-ar plăcea să fie duce de Ashton, dar să fie el 
un criminal? Mă îndoiesc. 

— Cât de mult putem cunoaște sufletul cuiva? întrebă 
Will încet. 

Randall ridică din umeri. 

—Fără să fac pe filosoful, îl voi considera pe Lawford 
suspect. Și vreau s-o cunosc și pe femeiușca asta care s-a 
lipit de Ashton. 

-O să ai ocazia curând. Will își mai turmă bere. 
Femeiușca ne-a invitat pe toți la cină în seara asta, la 
Conacul Hartley. 

Mariah se îmbrăcă cu grijă pentrupetrecerea neașteptată 
de la cină. Nici una dintre rochiile ei nu era nouă. În 
călătoriile făcute cu tatăl ei primea, uneori, haine de la 
stăpâna casei. Modificând toate acele haine devenise o 
cusătoreasă foarte bună. Cea mai frumoasă rochie de seară 
a ei era un cadou de la o femeie veselă, care, cu siguranță, 
nu era vreo doamnă, însă îi furnizase informații prețioase 
despre treburile lumesti. 

n seara aceea, Mariah purta o rochie simplă, dar 
elegantă, și un șal modest de dantelă care o făcea să pară 
tânără și inocentă. Nu o persoană care vânează averi, 
cum, probabil, o considerau prietenii lui Adam. 

Felul în care pregăti cina fu la fel de pragmatic. Doam- 
na Beckett nu era vreo bucătăreasă franceză, însă era o 
foarte bună bucătăreasă engleză de țară. Din experiența 
lui Mariah, bărbații erau fericiți să le oferi o bucată 
sățioasă de carne bine gătită, iar Conacul Hartley putea 
face asta. Și, cu siguranță, oaspeților avea să le placă 
peștele proaspăt prins în acea după-amiază și gătit cu un 
sos delicat de vin. De dragul lui Adam, Mariah adăugă și 
pui cu curry. lar cu selecția perfectă de garnituri, nimeni 
n-avea motiv să se plângă. 

Undeva, ducele de Ashton trebuie că avea șifoniere 
pline de haine croite impecabil, dar în noaptea aceea 
Adam trebuia să fie mulțumit cu cea mai bună haină și cu 
cei mai buni pantaloni ai tatălui ei. Mariah petrecu multe 
ore modificând haina. 

— Nu trebuie să te chinui atât de mult, protestă Adam. 
Din ce spunea Masterson, îi cunosc pe oamenii aceștia de 
douăzeci de ani, deci nu e nevoie să-i impresionez. 

— Tu nu trebuie să-i impresionezi, însă eu, da, îi răspunse 
ea. Chiar dacă nu suntem logodiți, vreau să-i fac să pri- 
ceapă că știu să am grijă de tine. 

—O să-i fac eu să priceapă asta. Căldura din ochii lui o 
făcu să-și coboare privirea roșind și nu mai protestă. 

În timp ce-și așteptau oaspeții, se așezară pe canapea 
mână în mână, î în tăcere, iar Mariah a cercetă cu coada 
ochiului pe Adam. Era foarte chipeș în seara aceea, cu 
rezerva și calmul obișnuite. Fusese foarte tăcut după vizita 
lui Masterson. Probabil că avea nervii întinși ca o coardă 
de arc la gândul că va întâlni trei oameni care știau multe 
despre el, în timp ce el, practic, nu știa nimic despre ei. 
Totuși, nu ar fi recunoscut niciodată așa ceva. 

Mariah aproape că sări în sus când auzi clopoțelul de 
la ușa masivă, sunetul rezonând în sala principală și în 
camerele alăturate. Adam zâmbi și se ridică. 

— Haideţi, doamna mea. O să fie o seară educativă. 

-E foarte puţin spus. Își recăpătă calmul, recunoscătoare 
să-i simtă mâna pe spatele ei. Faptul că se confruntau 
împreună cu acești străini îi unea. 

Servitoarea îi conduse pe oaspeți și anunţă cu ochii 
mari: 

— Lord Masterson, Lord Kirkland și maiorul Randall. 

Apoi se întoarse în bucătărie, ca să ajute la servirea 
mesei. 

Oh, Doamne, Masterson și Kirkland erau și ei lorzi? 
Măcar Masterson îi aruncă un zâmbet, probabil pentru că 
se cunoscuseră deja. 

Ceilalţi doi se îndreptară spre Adam într-o grabă 
controlată. Randall era blond, bine făcut și cu aspect 
de om periculos. Mergea cu postura unui ofițer, însă 
șchiopătând vizibil. 

Kirkland, brunet, era mai reținut. Ea își dădea seama 
că, de obicei, era un om greu de citit. În acea clipă, el și 
Randall erau plini de bucurie. 

— Dumnezeule, Ash! Kirkland îi prinse mâna dreaptă lui 
Adam în mâinile sale. Mă gândeam că poate Masterson 
şi-a pierdut mințile, însă da, ești chiar tu. 

Randall îl lovi pe Adam cu pumnul în umăr cu o forță 
considerabilă. 

—Să nu te mai lași ucis așa vreodată! Săptămânile în 
care ţi-am căutat trupul înecat au însemnat mult prea 
multă mâncare scoțiană proastă pentru gusturile mele. 

Adam dădu mâna cu Randall. Mariah se întrebă dacă 
ceilalti își dădeau seama că pentru el era incomodă toată 
acea efuziune din partea unor oameni pe care-i considera 
niște străini. 

— Masterson v-a spus de amnezia mea? întrebă el. 

Kirkland făcu un semn din cap. 

— Trebuie să fie o senzație îngrozitor de ciudată. Sper 
că, până voi termina să-ți povestesc despre tine, îţi vei 
aminti tu singur. Ca și când ai sufla într-o pompă. 

Adam îl privi încruntat pe Randall. 

—Am avut un vis despre Masterson și am avut unul și 
despre tine. Erai bolnav, iar eu... te-am luat cu forța din 
locuința ta. 

Randall făcu o grimasă. 

—Dintre toate lucrurile pe care ți le puteai aminti. 
Apoi, aducându-și aminte de maniere, se întoarse spre 
Mariah. Mă scuzați pentru limbaj, domnişoară Clarke, și 
pentru că nu v-am salutat corespunzător. 

Ea recunoscu ostilitatea în privirea lui. Masterson era 
un tip de treabă și era gata să-i ofere o șansă de dragul 
lui Adam. Chiar dacă Kirkland se abținea să-și dea cu 
părerea, își dădea seama că va fi corect. Însă Randall o 
considera o amenințare pentru vechiul său prieten și nu 
o va accepta prea ușor, poate chiar deloc. 

-Nu-i nimic, spuse ea blând. Sunteţi prea fericit să 
vă vedeți prietenul pierdut. Dacă l-aș pierde pe Adam, 

cu siguranță că aș fi la fel de fericită să-l regăsesc. Dom- 
nilor, beți un sherry? 

Toți acceptară, așa că ea turnă în pahare. 

- Însă nu-mi aduc aminte să te fi visat și pe tine, îi spuse 
Adam lui Kirkland. Mai puțin... poate când eram mici. 
Am visat că eram într-o încăpere cu mai multe paturi și 
săream ca niște mici descreierați. O femeie a intrat să ne 
domolească. A spus că ne trimite să facem sport cu băieții 
din sat, ca să ne eliberăm energia. 

—Lady Agnes! spuse Kirkland zâmbind. Era nevoită să 
ne domolească destul de des. 

Adam o conduse pe Mariah la canapea, cu paharul în 
mână. 

—Spuneți-mi mai multe despre școala asta. 

Vizitatorii fură încântați să-i îndeplinească dorința, 
așezându-se şi ei pe scaunele din salon, cu băuturile 
alături. În timp ce descriau Academia Westerfield, Mariah 
își dădu seama că Masterson nu glumise când spusese că 
nici unul dintre studenți nu avusese o mamă cumsecade. 

În schimb, o avuseseră pe minunata și excentrica 
Lady Agnes, fiică de duce, cu suflet blând și cu abilitatea 
de a-i ține în frâu pe-acei băieței furioși. Asistenta ei, 
domnișoara Emily, generalul, împrejurimile idilice de țară 
din Kent — toate erau foarte vii în descrierile lor. 

Cu toate că Adam asculta cu interes, nu-și amintea 
nimic. 

— Pare o școală minunată, chiar dacă ciudată, spuse el 
în timp ce se îndreptau spre sufragerie. Cât timp am stat 
acolo? 

—Opt ani, până ai intrat la Oxford. Ai intrat primul. De 
obicei, în vacanțe stăteai cu verii tăi, răspunse Kirkland. 
Nu-ţi amintești nimic din toate astea? 

—Nu, însă ceea ce povestiți voi îmi sună... cunoscut. 

Privirea lui Adam se mută de la unul la celălalt. 

—Și noi patru am fost prima generație? 

— Au mai fost încă doi, spuse Kirkland, în timp ce se 
așezau la masă. Ballard e mai mult prin Poitugalia de 
când a terminat școala, are grijă de compania portuară 
a familiei. Vine acasă, în vizită, o dată la un an sau doi. 
De Wyndham nu mai știm nimic. Poate fi viu... sau 
nu. Era în Franța când a avut loc Pacea de la Amiens, 
iar francezii i-au luat pe toți bărbații britanici din țară. 
De-atunci, n-am mai auzit nimic de el. 

— Din când în când, prizonierii reușeau să trimită scrisori 
în Anglia, adăugă Masterson. Numele lui Wyndham nu a 
fost pomenit niciodată, ceea ce nu înseamnă că nu e viu 
încă. Își ridică paharul cu vin în cinstea lui Adam. La 
urma urmei, și tu te-ai întors din morți. 

Ceilalți bărbați se alăturară acelui toast informal. 
Mariah sorbi gânditoare din vin. Deci acești prieteni deja 
trăiau fără să știe sigur dacă unul dintre ei era viu sau mort. 
Asta explica perseverența cu care-l căutaseră pe Adam. 

Masterson privi către Mariah. 

— Îmi pare rău că v-am plictisit cu poveşti despre anii 
noștri de școală, domnişoară Clarke. Spuneți-ne mai 
multe despre dumneavoastră. La han mi-au spus că tocmai 
ați moștenit proprietatea? 

Deja se hotărâse să nu mai pretindă că era altcineva 
decât era de fapt. 

-Tatăl meu a câștigat moșia de la fostul proprietar, 
George Burke. Am ajuns aici la începutul primăverii. 
După câteva săptămâni, tatăl meu s-a dus la Londra 
și... și a fost ucis de tâlhari. Astfel că acum Conacul 
Hartley e al meu. Își spuse că trebuia să-i scrie din nou 
avocatului. Încă nu primise un răspuns de la el și, sigur, 
erau de rezolvat formalități legate de moștenirea ei. Poate 
că el amâna scrisoarea până când afla mai multe despre 
moartea tatălui ei. 

- Îmi pare rău pentru pierderea dumneavoastră, mur- 
mură Masterson. 

Randall spuse pe un ton tăios și mult mai puțin 
politicos: 

— Tatăl dumneavoastră a fost Charles Clarke? 

—Da, el. Se pregăti sufletește. ÎI cunoșteați? 

-Nu personal, însă am auzit de el. Avea o reputație de 
Căpitan Agerime, al cărui joc nu era tocmai cinstit. 

-— Informațiile dumneavoastră sunt eronate, spuse ea 
cu răceală. A fost un jucător de cărți foarte priceput. Nu 
avea nevoie să trișeze. Adversarii săi, care de obicei erau 
beți sau nepricepuți, sau ambele, se legau întotdeauna de 
cinstea ui în loc să-și recunoască nepriceperea. 

— Aţi spus că tatăl dumneavoastră a câștigat această 
proprietate, pufni el. Să-l jupoaie pe un tânăr de moștenirea 
care i se cuvine nu e o atitudine de gentleman. 

Mâna ei se strânse pe furculiță, amintindu-și că Sarah 
n-ar ataca niciodată un oaspete la masa ei. 

La naiba cu Sarah! 

—Nu vă permit să vorbiți astfel despre tatăl meu, în 
casa mea, spuse ea sec. Aștept să vă cereți scuze sau va 
trebui să vă cer să plecați. 

Auzi o pufnitură care-i dădu de înțeles că Masterson 
tocmai îl lovise pe Randall în gleznă. 

— Îmi cer scuze, spuse bărbatul blond, pe un ton rigid. 
Afirmațiile mele au întrecut măsura, mai ales că nu l-am 
întâlnit vreodată pe tatăl dumneavoastră. 

—Vă accept scuzele. Privirile lor se întâlniră. Nici 
unul dintre ei nu se simțea prea iertător. Slavă cerului că 
manierele puteau camufla o situație dificilă! 

— Aveţi o bucătăreasă excelentă, domnișoară Clarke, 
spuse Masterson, încercând să destindă atmosfera. Credeţi 
că ar vrea să ne dea și nouă rețeta ei de tocană de ciuperci? 
E cea mai bună pe care am mâncat-o vreodată. 

—O voi întreba. Cred că doamna Beckett ar putea fi 
convinsă. Îi place când cineva îi apreciază mâncarea. lar 

dacă porțiile mari înseamnă apreciere, prietenii lui Adam 
i-au făcut un compliment. 

-Presupun că vrei să te întorci la Londra, Ash, 
spuse Kirkland spre sfârșitul cinei. Ne putem întoarce 
împreună. 

—Nu ştiu dacă vreau să mă întorc la Londra, îi răspunse 
Adam încordat. 

Prietenii lui își arătară deznădejdea. Mariah se întrebă 
dacă vreunul dintre ei își dădea seama cât de greu — chiar 
înspăimântător — ar fi fost pentru Adam să se întoarcă 
într-o lume complicată, unde ar fi fost într-un mare 
dezavantaj. Oamenii îi vor cere diverse lucruri, se vor 
aștepta să fie același. Nu va ști în cine să aibă încredere. 
Oamenii în poziția lui Adam erau întotdeauna un magnet 
pentru profitori. 

— Ai multe responsabilități, spuse Kirkland. Nu le poți 
ignora pentru totdeauna. Cel puțin, ar trebui să lămurești 
confuzia creată de presupusa ta moarte. 

—Dat fiind faptul că nu îmi aduc aminte de acele 
responsabilități, mă îndoiesc că le pot duce la îndeplinire, 
spuse Adam sec. Oare nu am angajat oameni competenți 
să aibă grijă de proprietăți în absența mea? Sunt sigur că 
se vor descurca. 

— Ai nişte angajați excelenți, aprobă Masterson. Cu 
toate astea, chiar dacă nu poți lucra ca de obicei, poate 
că, dacă o să te afli într-un mediu familiar, o să-ți revină 
şi memoria. 

Adam își încruntă sprâncenele. 

- Poate că ai dreptate. E bine că m-ați găsit și m-ați 
identificat, dar pentru mine ar fi mult mai bine să-mi 
amintesc cine sunt. 

Cu inima frântă, Mariah acceptă faptul că avea 
să-l piardă. După ce se va întoarce la viața lui obiș- 
nuită, ea va rămâne doar o amintire vagă. Își strânse 
pumnii pe sub masă. Așa era cel mai bine, mai ales 

că se îndoia că se va potrivi în lumea lui, chiar dacă el ar fi 
dorit-o. Însă nu se așteptase să-l piardă atât de curând. 

El o privi, cu ochii verzi plini de hotărâre. 

— Dacă merg la Londra, Mariah vine cu mine. 

Se auzi un foșnet de neliniște printre prietenii lui. 
Ușurată că o dorea, dar plină de îndoială, Mariah spuse: 

-Chiar și ca logodnică a ta, nu pot călători cu tine 
și cu încă trei bărbați. Cineva în poziția ta e urmărit cu 
atenție. Prezența mea va stârni un scandal. 

— Atunci ne putem căsători înainte să plecăm. Gretna 
Green e aproape. 

Mariah trase aer în piept, cu inima strânsă. 

— Oricât de mult aş dori să mă căsătoresc cu tine, e prea 
curând. Ai nevoie de timp ca să-ți redescoperi viața. 

Protestul lui Mariah fu susținut de ceilalți bărbați. 

—O căsătorie la Gretna ar fi scandaloasă și ar pune-o 
pe domnișoara Clarke într-o lumină proastă, spuse 
Masterson. S-ar putea presupune că te-a sedus și te-a făcut 
să te căsătorești cu ea cât erai slăbit. 

Sprânceana lui Randall ridicată ironic sugeră că exact 
asta se și întâmplase, dar nu spuse nimic. 

Adam se încruntă. 

—Nu vreau să-i distrug în vreun fel reputația lui Mariah, 
totuși, nu plec la Londra fără ea. 

—N-ar ieși scandal dacă domnișoara Clarke ar fi înso- 
ţită, spuse Kirkland. Aveţi vreo prietenă care să ni se 
alăture, domnişoară Clarke? Dacă nu, aș putea merge la 
Glasgow, să-i cer ajutorul unei verișoare sau unei mătuși, 
dar nu garantez că o să găsesc una care să fie o companie 
plăcută. 

Adam căzu pe gânduri. 

— Crezi că doamna Bancroft ar veni, Mariah? E văduvă 
și e prietena ta. 

Mariah se gândi la această idee. Își dorea cu disperare să 
fie cu Adam și, cu o intensitate aproape egală, să meargă 
la Londra și să afle mai multe despre moartea tatălui ei. 

-Nu știu dacă Julia va accepta, dar o pot întreba. Chiar 
dacă va fi dispusă să mă însoțească, mă îndoiesc că va ieși 
în societatea londoneză. Ar urî asta. 

-În Londra n-o să duceți lipsă de însoțitoare respec- 
tabile, începând cu mătușa lui Ash, Georgiana, și cu veri- 
șoara Janey, o asigură Masterson. Aveţi nevoie doar de o 
tovarășă de drum, ca să nu iasă scandal în urma călătoriei. 

— Avem un plan acceptabil pentru toată lumea? întrebă 
Adam. După murmurele de aprobare spuse: Atunci 
mergem la Londra. 

Nu părea deloc entuziasmat, dar nu avea încotro. Nu 
putea evita prea mult plecarea la Londra și era clar că 
avea nevoie de siguranța pe care i-o dădea prezența lui 
Mariah. 

Două servitoare veniră să strângă masa. Printre picioa- 
rele lor își făcu apariția Bhanu, care fugise de la bucătărie. 
Adam își pocni degetele, iar câinele veni sărind spre el, 
cu urechile clăpăuge. 

— Ashton, ai un talent să găsești câini urâţi, spuse 
Randall zâmbind. 

Pentru prima dată în seara aceea, Adam râse. 

-Bhanu nu e urâtă. E frumoasă într-un fel pe care voi 
nu-l vedeți. 

Masterson își tinu răsuflarea. 

— Ai avut și la școală un câine pe nume Bhanu. Uimitor 
de urât și preferatul tuturor. A fost responsabil indirect 
pentru faptul că ai ajuns la Academia Westerfield. Lady 
Agnes ne-a spus povestea. 

—Da? Adam scărpină câinele pe cap. Și ce înseamnă 
Bhanu? 

— Soare, răspunse Kirkland. E în hindi. 

Adam zâmbi. 

-E clar că cei doi Bhanu sunt frumoși într-un fel 
hindus. 

Toți râseră, totuși, în acea clipă, Mariah fu sigură că 
Adam își va recăpăta amintirile. Lucruri mici, cum ar fi 
numele câinelui și visele lui Adam, dovedeau că trecutul 
era în apropiere, așteptând să apară în prezent. 

Iar atunci, el nu va mai avea nevoie de ea. 


capitolul 21 


O servitoare aduse un urcior cu vin de Porto și patru 
pahare. Adam nu fu deloc surprins să o vadă pe Mariah 
ridicându-se rapid în picioare. 

— Domnilor, vă las să vă beți vinul, spuse ea senin. 

—E vin Ballard? întrebă Kirkland, când Adam turnă 
în pahare. Provine de la firma condusă de celălalt 
prieten vechi despre care am vorbit mai devreme. 
E foarte bun. 

—Nu știu exact, spuse Mariah în timp ce se îndrepta 
spre ușă. Altcineva a umplut urciorul. 

—Ne descurcăm. Adam îi întinse urciorul lui Kirkland. 
Ne vedem mai târziu în salon. 

Îi aruncă o privire lui Mariah, încercând să-i transmită 
că-i înțelegea perfect dorința de a scăpa o vreme de 
oaspeți. 

Din păcate, Masterson se ridică și el în picioare. 

— Lumina zilei durează mult timp în nordul îndepărtat. 
Aș vrea să văd împrejurimile, dacă doriți să mă însoțiți, 
domnișoară Clarke. 

Nu părea deloc încântată, dar era prea politicoasă ca 
să refuze. 

—Vă arăt bucuroasă proprietatea, spuse ea. Doar să-mi 
iau șalul. 

Se întoarse înfășurată în șalul tocit al bunicii ei. Pro- 
babil că simțea nevoia de sprijin din partea bunicii Rose. 
Masterson îi deschise ușa și ieșiră, urmați de Bhanu. 

Adam spera ca Masterson să fie tot atât de binevoitor 
pe cât părea. Matiah îndurase destul din partea acelor 
străini care-i invadaseră casa. Nu era prea sigur ce simțea 
pentru ei. Cu toții erau bărbați onorabili și inteligenți, 

chiar și Randall, în ciuda bănuielilor sale clare legate de 
Mariah. Oricum, Adam nu se simțea legat de ei. Își frecă 
tâmpla care-l durea, gândindu-se că vechea sa viață era o 
sursă de dureri de cap regulate. 

-În Hartley, spuse el după ce se închise ușa, oamenii 
cred că eu și Mariah suntem căsătoriți. Părea o metodă 
să înlăturăm scandalul pe care l-ar fi putut isca faptul că 
locuim sub același acoperiș. Vă cer să menţineţi această 
aparență cât sunteți aici. 

-De acord. E foarte simplu. Kirkland se încruntă. 
Ash, trebuie să vorbim și aș prefera să n-o facem în fața 
domnișoarei Clarke. 

— Sper că nu veţi încerca să mă convingeți că nu e 
potrivită să-mi fie soție, spuse Adam, cu vocea gâtuită. 

Nu era prea sigur că putea avea încrederea în ea, dar 
nu avea de gând să permită să fie criticată de niște oameni 
care abia o cunoscuseră. 

—Nici vorbă. E o tânără inteligentă și atrăgătoare și 
păreți să ţineţi unul la celălalt, ceea ce e o bază bună 
pentru căsătorie. E vorba de altceva. Kirkland schimbă o 
privire cu Randall. Nu-ţi amintești absolut nimic despre 
accidentul în urma căruia ai fost rănit și ai rătăcit pe 
mare? 

Gândindu-se la cele mai vechi și mai şterse amintiri 
ale sale, Adam își încruntă sprâncenele. 

— Îmi amintesc vag că mă ţineam de-o bârnă și pluteam 
în apă rece; mi s-a părut un timp nesfârșit. Însă nu-mi 
amintesc nimic de accident. Are vreo importanță? 

— Am început să te căutăm recuperând epava ambar- 
cațiunii tale, Enterprise, răspunse Randall. Am descoperit 
că boilerul a fost distrus intenționat și reparat de 
mântuială, într-un fel care garanta explozia. Se pare că 
cineva încearcă să te ucidă. 

—Crimă? exclamă Adam împietrit. Ce-am făcut să-mi 
atrag asemenea dușmani? 

—Nimic, răspunse Kirkland. Există, totuși, oameni care 
nu-i agreează pe ducii englezi pe jumătate hinduși. Ai fost 
ținta unor desene vulgare și a unor piese satirice. Chiar 
dacă n-are legătură cu tine personal, există oameni care 
nu sunt de acord cu asta, din principiu. 

— Înţeleg că sunt disprețuit pentru sângele meu, spuse 
Adam încet, dar această furie e oare atât de mare, încât 
să arunce în aer o navă scoțiană cu echipaj englez? Pare 
o metodă mult prea complicată, când un glonț în inimă 
şi-ar face perfect treaba. Oare ticălosul a încercat să 
distrugă și ambarcațiunea? Poate că un constructor de 
corăbii rival a dorit să elimine competiția. 

Kirkland făcu o față mâhnită. 

-Totul e posibil. Nu avem dovezi. Oricum, nu există 
vreun antecedent de rivalitate criminală între inginerii și 
constructorii de corăbii scoțieni. 

— Dacă eu am fost ținta, probabil că vor mai încerca. 
Adam încercă să se obișnuiască cu gândul că cineva îi 
dorea moartea. Dacă o iau pe Mariah la Londra, poate să 
fie rănită în cazul în care cineva mă urmărește. | 

Cu toate că Randall arăta ca și când ar fi găsit scuza 
perfectă să o lase acasă, Kirkland răspunse: 

—Sper că vei fi în siguranță cu noi, iar tu însuți ești 
un luptător nemaipomenit. În orice caz, trebuie să fii 
conștient de posibilitatea ca cineva să-ți vrea răul. 

—Sunt un luptător nemaipomenit? întrebă Adam 
uimit. Habar n-aveam. 

Ochii lui Randall luciră. 

—Pe zi senină poți ținti la fel de bine ca mine. 

—Și pe orice zi ne poţi învinge și pe mine, și pe 
Masterson, și pe Randall în luptă corp la corp, adăugă 
Kirkland. Ai învățat niște tehnici de luptă păgâne când 
erai mic, în India, și pentru că aveai nevoie de parteneri 
de bătaie, i-ai învățat și pe colegii tăi. Însă nici unul dintre 
noi nu a ajuns la fel de bun. 

— Mereu am bănuit că nu ne-ai învățat cele mai bune 
mișcări ale tale și că erai prea rapid ca să-mi dau seama 
singur de ele. Privirea lui Randall era distantă. Dar tot 
am învățat destul cât să-mi salvez de mai multe ori viața 
în bătălie. 

-Deci sunt duce și maestru al artelor războinice, spuse 
Adam sec. Nu mi-aș fi închipuit. Cu toate astea, știu că ar 
fi fost mult mai simplu dacă nu m-ați fi găsit niciodată. 

— Ai fi preferat asta? întrebă Kirkland încet. 

Adam își frecă din nou, gânditor, zona dureroasă de la 
cap. Viața pe care o lăsase în urmă părea copleșitoare și 
deloc atrăgătoare. În Cumberland era mai multă liniște și 
ar fi avut timp să-și limpezească sentimentele complicate 
pe care le avea pentru Mariah. Dar atâta timp cât nu-și 
mai amintea nimic, s-ar fi întrebat mereu ce pierduse. 

— Cred... că e mai bine să știu adevărul. 

În ciuda cuvintelor sale, nu era prea sigur. 


— Adam a lucrat la restaurarea grădinilor, Lord Master- 
son, spuse Mariah când ieși din casă împreună cu oaspetele 
ei. Putem să ne plimbăm până acolo sau să mergem pe 
țărmul mării, unde l-am găsit. E aproape. 

-Poți să-mi spui Will. Toți îmi zic așa. Aș vrea să 
văd unde l-ai găsit pe Ash. Masterson o urmă. Poate că 
mâine o să ne arate el grădinile. Mereu a fost pasionat de 
peisagistică. Grădinile de la Ralston Abbey sunt printre 
cele mai frumoase din Anglia. Grădina Casei Ashton este 
mult mai mică, desigur, însă este încântătoare. Când intri 
acolo, nici nu-ți vine să crezi că ești în inima Londrei. 

În două săptămâni, Mariah avea să fie la Londra, ca 
oaspete în casa unui duce. Urma să fie foarte diferit de 
vizitele ei precedente împreună cu tatăl său, când stăteau 
în locuințe închiriate, care erau, cel mult, modeste. Îi era 
dor de zilele în care tatăl ei trăia și erau tovarăși nedes- 
părțiți, dar acele vremuri nu mai aveau cum să se întoarcă. 

Și, atâta timp cât ea și Adam erau împreună, exista o 
șansă de viitor, oricât de mică. 

Coborâră pe aleea ce ducea la micuța plajă. Era fericită 
că Masterson nu părea prea dispus să converseze. Avea 
dreptate în privința zilelor lungi din nordul îndepărtat. 
Chiar dacă trecuse mult de vremea cinei, soarele încă se 
afla deasupra liniei orizontului. Când venea vara, noaptea 
aproape că nu exista. 

Pe țărm bătea vântul, iar valurile agitate se izbeau cu 
putere de nisip și de pietriș. Bhanu alergă până la marginea 
apei, scâncind când un val îi udă nasul. 

— Așa de agitată era marea și când l-ai salvat? întrebă 
Masterson. 

—Mai rău. Era târziu, aproape de miezul nopții. Făcu 
un semn către locul în care-l văzuse prima dată pe Adam. 
Lumina lunii era suficient de puternică, încât să reușesc 
să văd ceva întunecat plutind. Am crezut că e un înecat. 
Expresia ei se schimbă. Am vrut să alerg și să mă ascund, 
însă începea mareea. M-am gândit că trupul va fi luat 
din nou de mare, așa că am intrat în apă și l-am găsit pe 
Adam. Nu era chiar mort, dar nici mult nu mai avea. Nu 
cred că ar mai fi rezistat mult timp. 

—Ce te-a adus la țărm în toiul nopții? întrebă el 
curios. 

Dacă i-ar fi spus adevărul despre ritualul bunicii Rose, 
cu siguranță că ar fi considerat-o prea ciudată pentru un 
duce. 

—Nu aveam stare și nu puteam să dorm. Burke, fostul 
proprietar al conacului, încerca să mă convingă să mă 
căsătoresc cu el și mi-era teamă că, într-un moment de 
slăbiciune, aș putea să spun da și să regret pentru tot restul 
vieţii mele. Așa că am ales să ies și să mă plimb până 
oboseam. 

El dădu din cap, întrucât explicația ei părea perfect 
rezonabilă. 


188 Mary Jo Putney 


—Sunt uimit că Ash a fost adus atât de departe în 
sud, spuse el privind apa, și că a supraviețuit în apa rece. 
Ambarcaţiunea lui s-a scufundat lângă Insula Arran, și, 
chiar și-așa, probabil că a plutit zile întregi. E o minune 
că e viu. 

—Nu e chiar o minune. Mariah încercă să-și aducă 
aminte exact cuvintele lui Adam. Unul dintre primele 
lucruri pe care mi le-a spus a fost că și-a încetinit respirația 
și s-a retras într-un colț al minții lui ca să se conserve. 
N-am mai auzit vreodată de-așa ceva, dar poate că asta 
l-a ținut în viață. 

Masterson părea interesat. 

— Asta sună ca una dintre mostrele de magie hindusă. 

—Magie? spuse ea precaută. Nu nega faptul că magia 
exista. 

Bunica Rose o învățase că exista o umanitate pe care 
nu toată lumea o înțelegea. 

—Nu chiar magie, însă, după cum probabil știi, Ash 
practică anumite discipline hinduse. Cum ar fi meditaţia 
zilnică. 

Mariah se simți prost. 

—Nu știam că face asta. 

Masterson se încruntă. 

— Poate că a uitat. Medita în liniște în camera lui, după 
ce se spăla, dimineața. Dacă încă face asta, nu e neapărată 
nevoie să știi. E o persoană foarte discretă. În Anglia, a 
fost ținta disprețului și a insultelor din cauza sângelui său 
amestecat. Răspunsul lui a fost să devină un gentleman 
englez desăvârșit și să-și ascundă moștenirea indiană. 

—S-a ridicat din pat, așa bolnav cum era, și l-a aruncat pe 
George Burke prin salon când a venit să-mi facă probleme, 
spuse ea gânditoare. Mă întrebam cum a făcut-o. Mișcările 
lui nu semănau deloc cu boxul. Altă practică hindusă? 

Masterson făcu un semn aprobator din cap. 

—Se numește Kalarippayattu și e o tehnică de luptă 
din Kerala, din sudul Indiei. Adam provine din nord 

și a învățat Kalarippayattu împreună cu fiii curții regale, 
care erau instruiți în toate artele războiului. La rândul 
său, el ne-a învățat pe noi, de obicei, noaptea târziu. 
Masterson zâmbi la acea amintire. Băieții pot fi niște 
monștri. Ash și-a câștigat un mare respect datorită abili- 
tăților sale de luptă. 

—De ce-mi spui toate astea? întrebă ea. Nu e tocmai o 
conversație obișnuită. 

El zâmbi cu precauție. 

Credeam că-ți dai seama. Îți explic trecutul lui Ash 
pentru că ești importantă pentru el, iar acum ești persoana 
pe care o simte cea mai apropiată. Cu cât îl înţelegi mai 
bine, cu atât va fi mai bine pentru amândoi. 

Ea își arcui sprâncenele. 

-Deci nu te împotrivești faptului că logodnica lui 
Adam e fiica unui jucător de noroc? 

— Eşti și tu pasionată de astfel de jocuri? întrebă el. 

— Deloc. Nu-mi place nesiguranța lor. Zâmbi ușor. 
Pentru mine, banii sunt ceva prețios și trebuie folosiți cu 
grijă, nu aruncați pe fereastră. 

—O atitudine înțeleaptă. Ai vreun viciu? 

—Mă chestionezi pentru postul de soție a lui Adam? 
râse ea. 

El râse împreună cu ea. 

- Poate. Când oamenii se întâlnesc în societate, de 
obicei își știu trecutul sau îl află rapid. Asta nu e cazul 
aici. Dar pari o persoană blândă și isteață și ţii la Ashton. 
Cred că ești foarte potrivită pentru el. 

Se întoarse să privească spre apă, gândindu-se cât de 
puțin probabil i se părea să devină ducesă de Ashton. Nu 
dorea să-i spună că Adam nu avea încredere în ea și de ce, 
însă putea să-i spună o parte din adevăr. 

—Ca să fiu sinceră, mă aştept ca atunci când Adam se 
întoarce la vechea viață și își recapătă memoria, logodna 
noastră să se sfârșească. Când își va aminti de prietenii 
lui, nu va mai avea nevoie de mine, ca acum. 

—Sper din suflet că-și va aminti de prietenii lui. 
Masterson păru o clipă sumbru, apoi îi aruncă o privire 
bănuitoare. Ești remarcabil de calmă în ceea ce privește 
posibilitatea de a-l pierde. Credeam că... te-ai atașat 
destul de mult de el. 

Ea oftă. Avea tact să nu o întrebe direct dacă era 
îndrăgostită de Adam. Nu era ceva ce dorea să discute. 

-Mereu am fost nevoită să fiu practică. Iluziile 
romantice se sfârșesc, de obicei, în suferință. Își strânse 
șalul și mai tare — își dorea să o simtă aproape pe bunica 
Rose. Cu toate că Adam nu e căsătorit, mă întreb dacă nu 
cumva are o iubită căreia să-i fi făcut, discret, curte. Dacă 
o astfel de femeie există, cu siguranță că o să vină la el 
alergând, când va afla că trăiește. 

—Nu ştiu să existe o astfel de femeie, spuse Masterson 
uimit. 

Bhanu sări cu labele murdare de nămol pe cea mai 
bună rochie a lui Mariah. Se aplecă să o tragă de urechile 
lungi. 

- Poţi fi sigur că nu există? 

—Nu, recunoscu el. După cum am spus, Ash e foarte 
discret, iar în ultimii ani n-am prea fost în Londra. 
Dar dacă nu există această femeie și încă va dori să se 
căsătorească cu tine, vei face asta? Sau doar joci rolul de 
logodnică pentru că s-a simțit foarte singur? 

Masterson era remarcabil de receptiv pentru un 
bărbat. 

— Aș fi fericită să mă căsătoresc cu el dacă vrea. Totuși, 
mă îndoiesc că va vrea asta în următoarea perioadă. lar 
dacă nu mă vrea — ridică din umeri, ca și când n-ar fi fost 
ceva prea important —, n-o să-l țin împotriva voinţei sale 
și nu-mi va lipsi faptul că nu sunt ducesă. Un astfel de 
rang înseamnă să fii mereu urmărit şi judecat. 

-Mai ales o ducesă tânără și frumoasă, aprobă el. 
Oricum, tu alegi cât de publică să-ți fie viața. Ashton iese 

des în societate, însă nu e deloc dependent de ea. Ar fi 
bucuros să aibă un motiv să stea cu tine acasă. 

Perspectiva nu suna deloc rău. 

-Maai întrebat ce vicii am, Will. Am o imaginație 
prea bogată și, uneori, asta mă bagă în necazuri. Se gândi 
la Sarah cea imaginară și foarte decentă. Însă voi încerca 
s-o țin în frâu. 

—Există lucruri mai rele decât imaginația. Soarele 
arunca nuanţe de auriu, purpuriu și violet în timp ce 
cobora în mare. Aerul se răcește. E vremea să ne întoarcem 
acasă. 

Își strânse șalul în jurul ei și îl urmă, în timp ce Bhanu 
sărea în calea lor, stropind apa cu urechile și cu picioarele. 
Îi plăcea mult acest prieten al lui Adam. Era bine să aibă 
un aliat. 


După ce Mariah și Masterson se întoarseră în casă, 
luară ceaiul în salon. Petrecerea se sparse curând după 
aceea. Prietenii lui Adam făcuseră deja aproape toată 
planificarea pentru călătoria în sud. El acceptă bucuros 
ideile lor, din moment ce nu avea altele mai bune. 

El și Mariah își conduseră oaspeții până la ușă, amândoi 
răsuflând ușurați după ce aceștia plecară. Când se 
întoarseră de la ușa principală, el tânjea să o îmbrățișeze, 
dar își controlă impulsul. Ar fi fost prea ușor să devină 
iarăși intimi, iar asta n-ar fi fost drept pentru nici unul 
dintre ei, când el era atât de nesigur de ceea ce simțea. 

-A mers mai bine decât speram, spuse Mariah. 
Ţi-a revenit vreo amintire cât timp ai vorbit cu prie- 
tenii tăi? 

Adam își frecă tâmpla. 

—Nu, însă îmi dau seama de ce suntem prieteni. 
Mă simt bine în compania lor, chiar dacă nu-mi aduc 
aminte exact de ei. 

Ea se încruntă când îi văzu gestul. 

—Te doare capul? 

El își lăsă mâna în jos. 

—Puțin. Mă priveau plini de speranță, aşteptându-se să 
strig: „Acum îmi amintesc totul!“ Oftă. Aș fi vrut să le pot 
face pe plac. Felul în care mă doare capul... aproape că 
mă simt de parcă toate informațiile ar fi încuiate în capul 
meu și dau să iasă afară. Însă asta nu s-a întâmplat încă. 

—O să se întâmple, spuse ea blând. Când te vei întoarce 
în propria ta casă, probabil că te vei trezi într-o dimineață 
și totul va reveni la normal. 

— Poate. Mai degrabă s-ar trezi în dimineața următoare 
cu Mariah lângă el, se gândi. Își încleștă mâinile ca să se 
abțină să n-o atingă. Noapte bună. Îşi mulțumesc că i-ai 
făcut să se simtă bine pe vechii mei prieteni. 

Ea ezită, ca și când ar fi așteptat un sărut de noapte 
bună sau măcar o atingere. Chipul ei se liniști, dându-și 
seama că asta nu se va întâmpla. 

-Somn ușor, Adam. 

O privi îndepărtându-se, cu pași graţioși şi cu şoldurile 
legănându-se. Da, dorință. În sângele lui ardea focul. Însă 
nu era atât de sigur de ceea ce se afla dincolo de dorință. 


Adam dormi rău, cu visele bântuite de zei furioși și 
de străini ucigași. Dacă astea erau amintiri, atunci nu le 
dorea. 


capitolul 22 


Mariah se duse în oraș în dimineața următoare, ca 
s-o viziteze pe Julia Bancroft. Prietena ei îi deschise 
zâmbind. 

-Ce bine-mi pare să te văd! N-am mai vorbit de când 
Adam s-a recuperat suficient de bine cât să nu mai aibă 
nevoie de serviciile mele. Vrei ceai? 

— Atât de mult a trecut? Se pare că da. Mariah își 
scoase pălăria și o urmă pe prietena ei în bucătărie, în 
partea din spate a casei. Îmi pare rău, am avut tot felul 
de treburi. 

Julia îi turnă ceai, apoi îi oferi prăjituri cu ghimbir. 

-Circulă zvonuri nebunești de când cei trei domni au 
sosit la Bull and Anchor. Aud că au luat cina la conac 
aseară. 

Mariah oftă. 

— Da, așa este. 

— Speram să aud adevărul de la tine, chicoti Julia. Iar 
dacă aluzia mea nu e suficient de limpede, atunci mă voi 
mulțumi să rămân cu această curiozitate. 

Mariah ciuguli din prăjitura cu ghimbir, neștiind cu ce 
să înceapă. 

-Domnii aceia sunt prietenii lui Adam, al cărui nume, 
în mod uimitor, este chiar Adam. Îl căutau, sau mai 
degrabă îi căutau trupul, din moment ce ambarcațiunea 
lui se scufundase în apele Insulei Arran. Acum l-au găsit, 
dar Adam nu și-a recăpătat încă amintirile. 

-Judecând după cât de bine îmbrăcați erau prietenii 
lui, presupun că Adam nu e un simplu muncitor pe punte. 
E proprietar de corăbii? 

—Mult, mult mai rău. Mariah își încreți gura. E ducele 
de Ashton. 

— Dumnezeule mare, spuse Julia mirată. E duce? 

—Fie este, fie prietenii lui sunt mincinoși. Mariah sfă- 
râmă prăjitura. Vor să-l ia acasă, la Londra. Eu și el... 
ținem mult unul la celălalt, însă cred că l-am pierdut, 
Julia. Înainte să vină prietenii lui i-am spus că am mințit 
despre căsătoria noastră. Bineînţeles, a fost supărat, iar 
acum nu știe sigur ce să creadă despre mine. Nu mă urăște, 
dar nici nu are încredere în mine. Cred că, după ce-și va 
regăsi vechea viață, nu va mai fi loc și pentru mine. 

—Îmi pare atât de rău, spuse Julia încet. Sorţii au 
uneltit să vă aducă împreună foarte repede. Înţeleg de ce 
ai pretins că sunteți căsătoriți, și înțeleg de ce s-a supărat 
el. Poate că, în timp, îţi va ierta minciuna. 

— Poate, însă nu sunt prea sigură de asta. Mariah avea 
buzele crispate. Dar vrea să merg la Londra, cu el. Cred că 
vrea să aibă lângă el un chip cunoscut. Asta o să treacă 
atunci când se va reobișnui cu vechea lui viață. Și, totuși, 
vreau să merg, măcar ca să vorbesc cu avocatul despre 
moartea tatălui meu. 

-Încă n-ai aflat nimic? Poate că și avocatul o fi 
bolnav. 

- Poate; sau nu simte nevoia să se agite prea mult 
pentru o femeie care-i este clientă. În cazul acesta, poate 
că voi fi nevoită să găsesc un alt avocat. Mariah nu era 
prea încântată să aibă de-a face cu un avocat delăsător, 
însă trebuia să se obișnuiască. Dacă avea nevoie, poate că 
Masterson o va ajuta să găsească pe cineva mai bun. 

— Dacă mergi la Londra cu un grup de tineri chipeși, o 
să ai nevoie de o servitoare, spuse Julia. Sau, și mai mult, 
de o însoțitoare. 

— Acesta e unul dintre motivele vizitei mele de azi. 
Zâmbi ademenitor. Ţi-ar plăcea o excursie la Londra, cu 
toate cheltuielile plătite? 

— Vrei să vin cu tine? Julia lăsă jos ceașca de ceai, cu 
un clinchet. Nu prea pot să fac asta. Ce vor face pacienții 
mei? 

Mariah ştiuse că prietena ei se va împotrivi. Julia nu 
era originară din Cumberland. Accentul ei o trăda drept o 
femeie educată, poate fiică de doctor sau de vicar. Mariah 
bănuia că prietena ei venise în acest colț îndepărtat al 
Angliei ca să scape de trecut. Pe chipul ei se citea dorința 
de a merge în excursie la Londra. 

— Ai spus că asistenta ta devine din ce în ce mai bună. 
Dacă într-adevăr apare vreo urgență, Jenny sau pacienta 
pot chema altă moașă. 

Julia era tentată să cedeze, însă nu era pe de-a-ntregul 
convinsă. 

-Nu am haine potrivite. Chiar dacă sunt acoperite 
cheltuielile de transport și de cazare, tot am nevoie de 
bani de buzunar. Zâmbi. O mare parte din veniturile mele 
se bazează pe troc și nu cred că la Londra pot folosi pui pe 
post de monedă. 

Mariah râse. 

-Da, așa e. Dar purtăm aproximativ aceeași mărime, 
așa că pot să-ți dau eu haine. Garderoba mea nu se ridică 
la standardele din Londra, însă am primit câteva lucruri 
frumoase de la doamnele pe care le-am întâlnit. Sunt şi 
o cusătoreasă bună. Putem cumpăra niște haine purtate, 
pe care să le modific. Apoi, schimbând tactica, adăugă: 
N-ar fi frumos să ne plimbăm puțin? Am putea să vizităm 
Londra împreună. 

-Chiar nu pot, spuse Julia. 

Însă ochii ei trădau dorința. 

-Nu trebuie să ieși în societate, spuse Mariah. Dacă 
nu vrei. 

Julia zâmbi reținut. 

— De unde știi că vreau să evit societatea? 

— Presupun. Mariah se strâmbă. Nici pe mine nu mă 
încântă ideea, însă trebuie să văd dacă ştiu să înot în acele 

ape, în cazul în care va exista o șansă ca eu și Adam să ne 
căsătorim. Eu și tatăl meu nu ne-am învârtit niciodată în 
cercuri înalte, dar a trebuit să mă adaptez permanent la 
situațiile noi, așa că s-ar putea să mă descurc. 

Expresia nesigură de pe chipul Juliei dispăru. 

—Știu că n-ar trebui, însă... da, o să merg cu tine. Și 
eu am niște treburi în Londra. Se ridică în picioare. Câr 
despre haine, așteaptă aici o clipă. 

Clipele se lungiră suficient de mult cât să-l facă pe 
motanul Juliei să sară în brațele lui Mariah și să se simtă 
acolo ca acasă. Încă o ceașcă de ceai și o felie de prăjitură, 
până când Julia se întoarse cu un braț de rochii. Toate 
erau rochii de foarte bună calitate, nu de ultimă modă, 
însă croite din material bun și în culori bogate. Mariah își 
tinu răsuflarea. 

-De unde ...? 

-Nu întreba, spuse Julia și întinse rochiile pe un scaun. 
Te rog. 

Mariah dădu din cap, ghicind că acele haine proveneau 
din fosta căsătorie a Juliei. Probabil că fusese foarte tânără 
când murise soțul ei, pentru că Julia nu era cu mult mai 
mare decât Mariah și trăia de ani de zile în Hartley. 

Întorcând tivul rochiei de deasupra teancului, Mariah 
îi cercetă cusătura. 

— Foarte bine făcută. Puțin demodată, dar se poate 
modifica să fie iar la modă. 

-Nu vreau să fie la modă, spuse Julia hotărât. Îmi este 
de-ajuns să fie simplă și să nu sară-n ochi. 

Așa ceva se potrivea stilului de-acum al Juliei, însă 
hainele îi confirmau lui Mariah bănuiala că prietena ei 
avusese un trecut mai strălucitor. 

—Cum dorești. Nu mi-ar lua mult timp să fac modi- 
ficările. Refac tivurile și poate adaug un guler larg la 
rochiile cu gâtul răscroit. 

Julia trase de dedesubt o rochie roșie. 

—Mi-ar plăcea s-o iei tu pe-asta. Ţie îți stă mai bine 
decât mie cu roșu. 

Mariah mângâie mâneca, încântată. 

—Ești sigură? Satinul ăsta e minunat. Rochia poate fi 
tăiată și putem adăuga alte culori care să se potrivească cu 
părul tău negru. 

— Prefer s-o iei tu. Julia își încruntă sprâncenele, ca și 
când rochia i-ar fi trezit o amintire urâtă. 

Mariah scoase o rochie verde, fermecătoare. 

- Îmbracă-te cu asta și să vedem ce avem de făcut. 

Chipul de obicei serios al Juliei se lumină. 

—O să-mi placă teribil, Mariah. Atâta timp cât evit 
societatea, o să mă distrez de minune! 


Mariah mâncase deja și ieșise din casă în dimineața 
următoare când se trezi Adam, obosit după o noapte cu 
vise urâte și somn deloc odihnitor. Era aproape gata cu 
micul dejun când Randall intră înaintea servitoarei care-l 
primise. 

-Bună dimineața, Ash. Mă gândeam să te scot la o 
partidă de trageri. 

Adam clipi. 

— Adică trebuie să omor creaturi lipsite de apărare 
înainte ca măcar să-mi termin micul dejun? 

Randall rânji. 

— Asta e dovada cea mai convingătoare că ești încă tu. 
Pot să iau și eu niște şuncă? Fără să mai aștepte răspunsul, 
se servi singur cu șuncă și cu pâine prăjită de pe tavă, 
apoi își turnă ceai și se așeză în fața lui Adam. N-am 
știut niciodată dacă vânezi, însă, cum spuneam noaptea 
trecută, ești un țintaș de elită. Mă gândeam să mergem să 
tragem la țintă. Să vedem dacă ești încă bun. 

-lată o întrebare interesantă: abilitarea de țintaș stă în 
minte sau în trup? spuse Adam gânditor. Nici nu știu cum 
să țin o armă. 

—Perfect! Dacă lovitura de la cap ţi-a distrus abilitățile, 
ar trebui să pot să te întrec astăzi. 

Randall mai luă o felie de pâine prăjită. 

-Tu și ceilalți o să petreceți pe rând timpul cu mine, ca 
să vedeți ce amintiri îmi puteți reda? întrebă sec Adam. 

—Nu ţi-a luat mult să-ți dai seama. Randall înghiți o 
bucată de şuncă. Bucătăreasa domnișoarei Clarke chiar e 
excelentă. Nu e de mirare că nu vrei să pleci. 

-Vă întreceți să vedeți care dintre voi mă stimulează 
cel mai bine să-mi amintesc? 

-Nu încă, dar e o idee. Randall își termină mâncarea 
şi privi farfuria goală a lui Adam. Eşti gata să-ți încerci 
priceperea? 

— Se pare că nu am de ales. Să înțeleg că aduci tu arma? 
Adam se ridică, recunoscând, în sine, că era curios dacă 
încă mai avea același talent. 

— Armele sunt specialitatea mea. În timp ce se îndreptau 
către holul de la intrare, Randall luă carcasa lungă din 
piele, pentru arme, pe care o lăsase într-un colț. 

Burnița din zori lăsase loc soarelui slab de primăvară. 
Adam se întrebă unde era Mariah. Era mai fericit când o 
ştia pe-aproape. Cu siguranță, se dusese în sat s-o viziteze 
pe Julia Bancroft. 

-Dincolo de grădini e o zonă în care putem trage de 
la o distanță adecvată. Acolo sunt doar câțiva copaci și 
în spatele lor e un deal, așa că gloanțele rătăcite intră în 
pământ în loc să ajungă unde nu trebuie. 

-Deci îţi aduci aminte, chiar dacă nu știi că-ți aduci 
aminte, spuse Randall gânditor. 

— Poate. Sau poate e ceva firesc. Adam îl studie pe celălalt 
bărbat. Înalt, blond şi bine făcut, Randall era imaginea 
englezului, însă tensiunea lui latentă nu era deloc tipică. 
Eşti mult mai vesel decât cu o noapte în urmă. Atunci 
păreai gata să muști. Care dintre toane e cea firească? 

—Cred că mușcatul. Azi sunt în toane bune pentru că, 
în sfârșit, am conștientizat că, într-adevăr, ești viu. Nu am 
atât de mulți prieteni, încât să-mi permit să pierd vreunul. 
Mă aştept să-mi pierd prietenii din armată, însă nu pe cei 
care trăiesc în lux în Anglia. 

- Îmi pare rău că era cât pe ce să te dezamăgesc. Adam 
își dădea seama că alunecau spre acel fel de tachinare 
obișnuit între vechi prieteni. Interesant. Visul pe care 
l-am avut, în care te scoteam dintr-o casă din Londra 
când erai foarte bolnav... Asta chiar s-a întâmplat? 

Randall se încruntă. 

— Sunt nepotul unui om care nu mă iubește prea mult. 
Nu mă putea omorî direct, dar când m-am întors rănit 
din Peninsulă, era gata să mă lase să mor, din pricina 
neglijenţei. 

Adam clipi. 

- Îmi pare bine că am acționat. A fost vreo pedeapsă 
legală? 

Celălalt bărbat scutură din cap. 

—Cu greu se puteau aduce acuzații fără să-și recunoască 
el singur fapta, așa că am lăsat-o baltă. M-am recuperat 
în Casa Ashton. Asta s-a întâmplat vara trecută. Mi-ai 
salvat viața. Am o datorie considerabilă față de tine. 

—Cu amnezia mea, aș spune că n-are rost să-ți faci griji 
în privința datoriilor. leșiră din grădinile formale într-un 
luminiș, în fața căruia se afla un deal. Iată locul unde mă 
gândeam să exersăm. 

—E perfect. 

La dreapta era un platou de piatră de mărimea unei 
mese, așa că Randall lăsă jos cutia și o deschise. În interior 
se aflau două puști subțiri, două pistoale și praf de pușcă. 

Adam studie armele. 

— Mereu călătoreşti înarmat așa? 

- În călătoriile lungi prin țară, am și pușcă, și pistol. Şi, 
bineînțeles, cuțit. 

- Bineînțeles, spuse Adam sec. Un gentleman și arse- 
nalul său. 

Randall zâmbi și bătu una dintre puști. 

— Asta e a mea, cealaltă e a lui Masterson. Kirkland 
a adus unul dintre pistoale. Vrei să vezi cât de mult îți 
amintești? 

Acţionând rapid, ca să nu fie nevoit să gândească 
prea mult, Adam ridică pușca lui Masterson și o cântări. 
O armă frumoasă. Verifică să vadă dacă era curată și nu fu 
deloc surprins să o găsească imaculată. Cu câteva mișcări 
eficiente, încărcă praful de pușcă și glonțul, apoi căută 
o ţintă. 

— Să vedem cât de bună e pușca asta. Floarea din vârful 
acelui tufiș. 

Încă folosindu-și instinctul, ridică pușca și trase. 
Floarea galbenă explodă în bucăți. 

— Destul de precis, cu toate că a fost cu un milimetru 
mai la stânga. Lăsă arma jos. Am descoperit că știu și să 
călăresc. Se pare că mușchii au amintiri separate de cele 
ale minții. 

— Aşa se pare. Cu siguranță, nu ţi-ai pierdut abilitatea 
de trăgător, remarcă Randall. Nu știu sigur dacă ar trebui 
să fiu fericit sau dezamăgit. 

— Fii fericit. Zâmbetele ne fac să ne simțim mai bine, 
spuse Adam. Dacă îmi aduc bine aminte din conversaţia 
de noaptea trecută, ești în stare să mă egalezi. Arată-mi. 

Randall își încărcă arma. Un corb zbură pe lângă ei 
când ridică pușca. 

—O ţintă în mișcare e o provocare mai mare. 

Adam ridică mâna. 

-Nu face asta. Pasărea aceea nu ţi-a făcut nici un rău. 

Randall lăsă arma jos, mirat. 

-Chiar că nu te-ai schimbat în interior. Bine, o să 
încerc floarea din dreapta, din același tufiș. 

Oftă și trase. 

— Avem nevoie de alt tufiș, spuse Adam, când floarea 
fu spulberată. Acesta s-a sacrificat destul pentru cauza 
noastră. 


Randall râse. 


—Și asta îţi stă în fire. Bine-ai venit acasă, Adam! Să 
încercăm și pistoalele? 


capitolul 23 


În cele trei zile de dinaintea plecării la Londra, Mariah 
abia dacă-l văzu pe Adam. De obicei, era ocupat cu 
prietenii săi, în timp ce ea își petrecea timpul cu Julia, 
lucrând la haine. Se simțea mai liniștită cu prietena ei 
decât cu Adam. 

Se vedeau doar cât să schimbe vreun mesaj: da, Julia 
acceptase să o însoțească pe Mariah. Da, Kirkland închi- 
riase două poștalioane în Carlisle și-i va lua pe toți marți 
de dimineață. Nu, nu vor fi probleme dacă Cochrane va 
administra proprietatea cât timp Mariah era plecată, și 
ştia că trebuia să-i scrie la Casa Ashton dacă intervenea 
ceva foarte important. Administratorul fusese foarte 
impresionat aflând că va fi invitata unui duce. 

Presupunea că Adam i-ar fi spus dacă apăreau schimbări 
în privința memoriei sale pierdute, însă el nu zicea nimic. 
Cu toate că prietenii lui îi povesteau despre viața pe care 
o dusese, până acum nu reușise să-și amintească nimic. 

Îşi petrecu ultima seară în bibliotecă, pe care o folosea 
drept birou și cameră de lucru. Cosea tivul unei mâneci, 
când auzi o bătaie ușoară în ușă. Adam intră cu o figură 
calmă și rezervată — și îngrozitor de frumos. 

-Îmi pare rău că te întrerup. Stătea în ușă, ca și când 
i-ar fi fost teamă să se apropie prea mult. Doream să verific 
că totul e în ordine pentru plecarea de dimineață. Mai ai 
nevoie de mine pentru ceva? 

—Nu, sunt gata imediat ce termin și împachetez rochia 
asta. Şi Julia e pregătită. Pare chiar nerăbdătoare să facă 
această călătorie. 

Mariah înnodă aţa și rupse firul cu dinții. 


O nouă viață 203 


—E bine. Se frecă la cap. Părul lui era suficient de lung 
cât să acopere cicatricea care se vindeca, însă rana încă îl 
deranja. Nici nu te-am întrebat dacă îţi doreşti să vii cu 
mine la Londra. Am vrut să fii și tu cu mine, ca să nu mă 
simt atât de singur. Dar dacă preferi să nu faci călătoria, 
mai ai timp să te răzgândești. 

Da, îi spusese foarte târziu asta. Înnodă din nou aţa. 

-— Indiferent ce se întâmplă între noi, vreau să vin la 
Londra. Trebuie să vorbesc cu avocatul meu, domnul 
Granger, și să aflu de ce nu mi-a răspuns la scrisori. Poate 
că nu are informaţii în plus despre moartea tatălui meu; 
oricum trebuie să văd ce e cu moștenirea mea. 

— Sigur. Poate că o să am cum să te ajut. Pare genul 
de situație în care, dacă ești duce, ești de folos. Adam 
se legăna de pe un picior pe altul, neliniștit și, evident, 
nepregătit de plecare. Dorinţa radia din el. Şi, Dumnezeu 
era martor, și ea simțea aceeași dorință. 

Exista totuși un motiv pentru care bărbaţii și femeile 
necăsătorite erau ținuți la distanță. Când erau singuri, 
gândurile necuviincioase veneau mult prea ușor. Se în- 
trebă cum ar fi reacționat el dacă ea ar fi traversat camera, 
i-ar fi cuprins trupul zvelt și musculos și l-ar fi sărutat. 

Bănuia că ar fi dat uitării toate îndoielile și ar fi sfârșit 
amândoi pe covorul din bibliotecă. Închise ochii o clipă, 
copleșită de amintirile senzuale ale momentelor în care 
făcuseră dragoste. 

Nu! 

Aducându-și aminte de vestea pe care trebuia să i-o 
dea, spuse: 

— Poți sta liniștit măcar într-o privință. Azi am aflat că 
nu sunt însărcinată. 

-Slavă Domnului, răsuflă el ușurat, cu o expresie 
fericită. 

Ce bucuros era să se descotorosească de ea! Înfipse acul 
atât de puternic în tiv, încât îi ajunse până-n deget. 

—Nu e nevoie să mă iei la Londra. Prietenii tăi vor 
avea grijă de tine și, până atunci, îi vei cunoaște suficient 
de bine cât să nu te mai simți singur. O să merg singură 
la Londra. 

- Prostii. O să fii mult mai în siguranță în grupul 
nostru. Şi o să fie și mai confortabil. Îi aruncă un zâmbet 
care-i topi toată iritarea. Și chiar mi-ar plăcea să te am 
aproape. Cel puțin, îți datorez ospitalitate, iar cel mult... 
îţi datorez mult mai mult. 

—Prea bine. O să economisesc o groază de bani dacă 
merg cu tine. 

—Urăsc să depind de prietenii mei. Întâi de tine, acum 
de ceilalți. Kirkland plătește pentru diligență, iar Randall 
şi Masterson discută despre cum să împartă cheltuielile 
de cazare și de masă. Vreau să le dau banii înapoi, însă în 
momentul ăsta n-am nici haine pe mine. 

-Am impresia că, în trecut, ai făcut multe pentru 
prietenii tăi și că sunt fericiți să te poată ajuta și ei acum. 
Mai împunse o dată cu acul. l-ar încânta să accepți cu 
eleganță ajutorul lor. 

El zâmbi, mult mai relaxat. 

—Un sfat excelent. O să fac tot posibilul. 

Încă o împunsătură. 

— Vrei să păstrăm aparența în ceea ce privește logodna 
noastră? 

—Da, oftă el. Te rog să ai răbdare cu mine, Mariah. 
Încă țin la tine. Niciodată n-a fost altfel. Însă... trebuie să 
înțeleg ce viață o să duc, înainte să știu ce pot să schimb 
și ce trebuie să accept. 

Se întrebă dacă vreunul dintre prietenii săi era dispus 
să-și recunoască vulnerabilitatea. Poate Masterson. 
Kirkland... nu era prea sigură. Randall ar fi preferat mai 
degrabă să se lase sfâșiat de armăsari sălbatici decât să-și 
recunoască slăbiciunea. 

— Ai dreptate să acționezi cu grijă. Încerc să-mi ima- 
ginez cum e să faci față la tot ce ți s-a aruncat în faţă, 

însă pot doar să bănuiesc. Îi zâmbi. Să ştii că te descurci 
admirabil. 

El își încruntă sprâncenele. 

—Mă simt stângaci și incompetent. Sunt bucuros că nu 
gândești așa despre mine. 

Mariah își lăsă mâinile pe materialul pe care-l ținea 
în poală. 

— Pierderea memoriei este în egală măsură un dar și un 
dezastru. Ai ocazia să fii persoana care simți că trebuie să 
fii, fără constrângeri legate de felul în care ai fost crescut 
sau de ceea ce așteaptă alții de la tine. Prietenii tăi cred 
că te-ai schimbat? 

— Masterson a făcut azi o astfel de remarcă, spuse Adam 
surprins. A zis că par mai puțin rezervat. Mai puţin... mai 
puțin duce. 

— Poate că nu e un lucru rău, dat fiind faptul că ai fost 
obligat să devii duce la o vârstă atât de fragedă. Ea își 
încruntă sprâncenele. Mă întreb ce-aș fi crezut despre 
tine dacă ne-am fi întâlnit înainte de accidentul tău. 
Nu prea am avut de-a face cu lumea bună. Probabil că 
te-aș fi considerat prea măreț să vorbesc cu tine. Acum 
ești abordabil. 

-E bine să fiu abordabil, râse el, însă, asemenea 
majorității bărbaților, prefer ca o femeie frumoasă să mă 
considere strălucitor, frumos sau interesant. 

-Toate trei la un loc, spuse ea încet. 

Mâna lui rămase pe clanță, în timp ce se priveau. 
Dumnezeule, cât își dorea să meargă la el! 

-O să plec până nu facem ceva ce-o să regretăm 
amândoi, spuse el încordat. 

leși trântind ușa în urma lui. 

Mariah își mușcă pumnul drept, cuprinsă de o frustrare 
pură, plină de furie. În cele câteva minute cât vorbiseră, 
sângele ei se înfierbântase până la punctul de fierbere. 
O doamnă adevărată n-ar simți asemenea... asemenea 

dorință! Sarah n-ar simți. Mariah semăna mai mult cu o 
lăptăreasă desfrânată. 


Singura ei consolare era că Adam se simțea exact 
la fel. 


Adam își dădu seama că fusese o greșeală să vorbească 
cu Mariah înainte să meargă la culcare; faptul că o văzuse 
îl lăsase excitat și plin de dorință. Părea atât de deschisă, 
de sinceră şi extrem de atrăgătoare. Însă păruse sinceră 
încă din primul moment în care el deschisese ochii și o 
văzuse aplecată deasupra patului său. lar judecata lui fusese 
eronată. Poate că ar trebui să aibă încredere în ea. Însă îi 
era și mai clar că nu putea avea încredere în el însuși. 

Când în sfârșit amorți, visele sale fură și mai tulbură- 
toare — el, un băiețel mic plângând, târât de-acasă. După 
peisaj se afla, în mod cert, în India, iar sentimentul era de 
înțeles. Aceea era o amintire pe care ar fi fost mai fericit 
s-o dea uitării. 

Apoi urmă visul și mai tulburător al unei tinere fru- 
moase pe care o ținea în brațe. El îi vorbea, iar ea își 
ridică spre el chipul luminos. Era blondă și cu ochi verzi, 
englezoaică, dar nu era mama lui. Cu toate că nu avea 
soție, era oare posibil să aibă o iubită? Mariah se întrebase 
dacă semăna cumva cu altă femeie din viața lui și era 
posibil să aibă dreptate. 

Cel mai urât vis fu acela în care intra într-o sală de 
bal plină de oameni frumoși, îmbrăcați minunat, și 
descoperea că era gol, cu fiecare centimetru al pielii sale 
întunecate expus. Se trezi transpirat, cu tâmplele și cu 
inima palpitându-i. 

Inspiră, expiră. Inspiră, expiră. După ce se linişti, încer- 
că să vadă totul cu amuzament. Era sigur că așa ceva nu 
se întâmplase. Probabil că visul acela fusese stâmit de 
teama lui de a intra în societatea londoneză, pentru care 
se simțea atât de nepregătit. S-ar simți gol și vulnerabil, 
indiferent de ce ar fi purtat. 

Slavă cerului că-i avea pe prietenii lui! Chiar dacă 
lipsa amintirilor cu ei îl frustra, aceștia nu dădeau semne 
că l-ar abandona. O să fie bine apărat. 

Și mai trebuia să mulțumească pentru Mariah. Min- 
ciuna ei despre căsătoria lor era o durere adâncă la care nu 
dorea să se gândească, dar, oricum, era încă persoana pe 
care o prefera. Mai mult decât oricine, ea îl vedea așa cum 
era acum. Se simțea mult mai bine când erau împreună. 

Din păcate, el nici măcar nu putea să stea de vorbă 
cu ea fără să i se întunece mințile de dorință și, cu cât o 
vedea mai puțin, cu atât tânjea mai mult după ea. Acesta 
era alt motiv pentru care nu putea dormi. 

Cel puțin, își dăduse seama cum să-și mai domolească 
dorința, chiar dacă era mai puțin satisfăcător decât atunci 
când fusese cu Mariah. În timp ce se atingea, se întrebă 
dacă un astfel de comportament era interzis în societatea 
engleză. Aceasta era o informație pe care nu avea nevoie 
s-o afle. 


După trei zile pline, Mariah se simți ușurată să-l lase pe 
Adam s-o ajute să urce în „topârlanul galben“, cum erau 
numite poștalioanele. Culoarea galben strălucitor făcea 
ca trăsurile închiriate să fie foarte simplu de recunoscut. 
Aceasta era pentru patru pasageri și era trasă de patru cai. 
Poștalionul care avea să-i ia pe prietenii lui Adam din 
Hartley era identic. 

Dacă schimbau caii de mai multe ori pe zi, ajungeau în 
Londra în aproximativ o săptămână. Diligența era rapidă, 
însă poștalionul era mai rapid decât orice alt mijloc de 
transport. De cele mai multe ori, ea și tatăl ei călătoreau 
cu trăsura obișnuită, mai înceată și mai puțin confortabilă, 
așa că poștalionul era un adevărat lux. 

Se relaxă în scaunul de piele și căscă. Dormise puțin 
cu o noapte în urmă, întrebându-se dacă împachetase 
toate lucrurile de care avea nevoie și tânjind după 
Adam. Annabelle sărise din patul ei în dimineața aceea, 

îi aruncase o privire afectată, apoi fugise în bucătărie. 
Mariah sperase că pisica îi va ierta absența atunci când se 
va întoarce la Hartley. Însă și proprietatea, și pisica aveau 
să fie pe mâini bune cu doamna Beckett și cu domnul 
Cochrane. 

Adam era gata să urce, la rândul său, în trăsură, când 
Bhanu sări entuziasmată înăuntru. Părea pregătită pentru 
o excursie la Londra. Mariah se aplecă și o mângâie pe 
cap. 

— Îmi pare rău, însă trebuie să rămâi aici. Gândeşte-te 
ce dor i-ar fi lui Annabelle de tine. 

Adam luă câinele în brațe. 

—Cred că va trebui s-o încuiem ca să nu vină după noi. 
O voi duce la bucătărie și n-o să ne observe absența. 

Nu-i luă mult să o ducă pe Bhanu înăuntru. Apoi se 
întoarse, iar vizitiul porni poștalionul. Când plecară, 
privirea lui Adam rămase fixată asupra casei. 

—Te gândești că nu te vei mai întoarce niciodată? 
întrebă ea, pe un ton calm. 

—Sper să mă întorc, spuse el stânjenit, însă... nu știu. 
Trăsura intră pe poteca ce ducea la drum, iar casa ieși din 
raza lui vizuală. O privi pe Mariah. S-au întâmplat atât de 
multe aici! 

-Mă gândesc dacă se va întâmpla ceva care să-ți 
readucă amintirile vieții de dinainte și care să ți le șteargă 
pe cele de după accident, spuse ea gânditoare. Cândva am 
întâlnit un doctor care se ocupa de răni la cap și se pare 
că se poate întâmpla orice. 

— Nu-mi imaginez că te-aș putea uita. Privirea lui era 
intensă. 

Ea se răsuci neliniștită sub privirea lui, când trăsura 
trecu peste un șanț. Genunchiul ei îl atinse pe-al lui. El 
își ținu răsuflarea. 

— Cred că ar trebui să merg în cealaltă trăsură cea mai 
mare parte a timpului. Nu te resping. Mai degrabă... 
contrariul. 

— Foarte înțelept, aprobă ea. Desigur, Julia va merge cu 
mine, însă dacă n-ar fi mers mereu, ar fi existat pericolul 
să se întâmple asta. Se aplecă și-l prinse de umeri, apoi îi 
oferi un sărut prin care încerca să-i spună tot ce nu putea 
fi spus în cuvinte. Că îl iubea, îl dorea, îi părea rău că 
mințise... 

Dacă n-ar fi pretins că sunt soț și soție, ar mai fi devenit 
atât de apropiați? Nu mai avea vreun rost să se întrebe 
acum. 

El oftă și îi încercui mijlocul cu brațele, sărutând-o la 
rândul său, cu buze lacome. 

—E periculos, spuse el pe un ton răgușit. 

-În trăsură nu e loc pentru un comportament nea- 
decvat, remarcă ea cu un râs înecat. 

-Crezi că nu? Își strânse și mai mult braţele în jurul ei 
și o ridică, trăgând-o la el în poală, în vreme ce picioarele 
ei se desfăceau în jurul lui. 

Ea rămase șocată de cât de intim erau lipiți unul de 
celălalt. Şocată şi excitată. În timp ce mâinile lui o mân- 
gâiau pe spate, ea se topea în el, coapsele ei mișcându-se 
într-un ritm involuntar. 

— Ar fi ușor..., spuse ea încet. 

Mişcarea trăsurii amplifica mișcarea lor înnebunitoare. 
Mâna ei alunecă între ei. 

— Ușor, însă nu și înțelept. Cu răsuflarea tăiată, îi prinse 
mâna înainte să coboare mai jos. Ce bine că ajungem 
imediat în Hartley! 

— Cerule! 

Încercă să se desprindă de el când îi reveni judecata. 

El o ţinea în continuare în brațe, continuând s-o 
mângâie. 

— Mai avem câteva minute. 

Doar câteva. Se întrebă dacă acela avea să fie ultimul 
lor sărut. Mai aveau câteva ocazii să rămână singuri în 
acea călătorie, însă odată ajunși la Londra era cert că vor 

apărea multe lucruri noi între ei. Își lăsă mâna pe umărul 
lui gândindu-se la zilele care-i așteptau. 

— Eşti pregătit pentru Londra? 

— Cât de pregătit pot. Îi cuprinse umerii. Le-am cerut 
celorlalți să nu vorbească despre amnezia mea. Prietenii 
mei apropiați și familia trebuie să știe, dar aș prefera ca 
slăbiciunea mea să nu fie pe buzele tuturor în societatea 
londoneză. 

-Nu e o slăbiciune, e o rană. 

-E o slăbiciune că toată lumea știe mai multe despre 
viața mea decât mine. 

— Eşti duce, spuse ea. Stârpește-i pe toți. 

—Ești o obrăznicătură răutăcioasă, râse el surprins. Bra- 
tele lui se strânseră în jurul ei. Cum este posibil ca ceva 
rău să-ți dea o senzație atât de plăcută? 

-Pentru că tu cântărești cu două balanțe diferite. Îl 
mângâie pe piept. Sentimentele... sunt sentimente. Gus- 
tul, atingerea, emoția, nerăbdarea — sunt lucruri ale inimii. 
Binele și răul sunt chestii diferite. Implică moralitatea, 
înțelepciunea, dreptatea — lucruri ale minții. Oftă. De 
obicei, nu prea se pun de acord. 

— Înţelepciunea e ceva ce ai din plin. Sper că în Londra 
voi ucide balaurii minții mele. Apoi vom vedea ce va mai 
fi. Îi mângâie tandru obrazul cu dosul palmei, apoi o ridi- 
că — deloc ușor, din moment ce el stătea jos — și o așeză din 
nou pe scaunul ei. Pari foarte sfioasă. 

—E specialitatea mea. 

Își împreună mâinile înmănușate. Cu sfială. 

Câteva minute mai târziu, traseră în față la Bull and 
Anchor. Celălalt poștalion aștepta, în vreme ce prietenii 
lui Adam rămăseseră la aer cât puteau de mult. Bărbaţii 
urcară și se îndreptară spre casa Juliei, care era în drum 
spre ieșirea din oraș. 

Mariah se dădu jos din trăsură și merse spre casă alături 
de Adam. Julia deschise ușa, cu boneta pe cap și gata de 
plecare. Și bagajul ei, la fel ca al lui Mariah, conținea 

doar o valiză mică și o cutie de carton. Adam dădu să-i 
ia valiza. 

—O să duc eu asta. 

Julia îi aruncă o privire mirată. 

—Nu ştiam că ducii cară valize. 

— Sunt sigur că aroganța mea va crește pe măsură ce am 
să mă apropii de Londra, spuse el pe un ton serios. Însă 
acum prefer să mă fac util. 

Se întoarse și se îndreptă spre trăsuri. 

Mariah aşteptă până când Julia încuie ușa. 

— Ai îndoieli? 

-Chiar foarte mari, spuse Julia sec, în timp ce mergeau 
spre poștalion. Însă... mă bucur că merg. Trebuie să văd 
pe cineva înainte să fie prea târziu. 

— Ne vom avea una pe cealaltă pentru sprijin. Bănuiesc 
că vom avea nevoie. 

Când ajunseră la poștalion, Adam le-o prezentă pe Julia 
prietenilor săi, care coborâseră să o întâmpine. Masterson 
era vesel ca de obicei, iar Kirkland, de o politețe impecabilă, 
însă Randall se încruntă și-i aruncă Juliei o privire care ar 
fi făcut să îngheţe și mustățile unui bursuc. 

—Sunt încântat să vă cunosc, doamnă Bancroft, spuse 
el cu răceală. 

—Plăcerea e de partea mea, răspunse Julia fără să cli- 
pească. Il lăsă pe Adam s-o ajute să urce, iar Mariah o 
urmă. Pentru Mariah, Adam avu o strângere specială de 
mână, apoi se întoarse și le spuse prietenilor săi că nu 
avea de gând să fie atât de egoist, încât să păstreze două 
doamne frumoase doar pentru el și-i întrebă cine dorea să 
aibă șansa de a călători cu ele. 

-Ce-a fost asta? întrebă Mariah în șoaptă, în timp ce 
bărbații discutau cum să se așeze. Îl cunoşti pe Randall? 

Julia scutură din cap. 

-Nu l-am întâlnit niciodată. E clar că m-a displăcut 
instantaneu. 

Mariah chicoti. 

-Randall nu are o părere prea bună despre femei. 
E convins că eu vreau avere și că încerc să-l prind pe 
Adam în capcana căsătoriei. 

— Dar habar n-aveai cine era Adam când l-ai găsit. 

—Randall nu e genul de bărbat care să lase realitatea să 
intervină într-un mârâit pe cinste. 

Zâmbiră. Masterson deschise ușa și urcă alături de ele. 

-Eu sunt norocosul care a câștigat compania a două 
doamne fermecătoare. 

Mariah râse. 

— Ar fi trebuit s-o lăsăm pe Bhanu să vină să ne contra- 
balanseze farmecul. Totuși, să fiu sinceră, mi se pare 
frumoasă. 

— Dacă poţi să iubeşti un câine urât suficient de mult 
încât să-l vezi frumos, atunci n-ar trebui să te irosești 
căsătorindu-te cu un bărbat frumos ca Ash, spuse 
Masterson prompt. Mai bine te-ai alia cu unul ca mine, 
care are nevoie de darul tău de a ignora realitatea. 

Preţ de o clipă văzu în privirea lui ceva ce o făcu să 
creadă că vorbea pe jumătate serios, însă acea clipă trecu 
repede. 

-Când ajungem la Londra vom fi deja sătui unul de 
altul, spuse ea. 

—Şi zgâriați, și înțepeniţi, și obosiţi de-atâta drum, 
adăugă Julia. 

-Cel puţin, o să ne simțim incomozi la viteză mare, 
spuse Masterson. 

Râseră cu toții. Era un mod bun de-a începe o călătorie. 

Adam crezuse despre Casa Ashton că era o casă mare, 
de oraș. Nu un conac de sine stătător din centrul Londrei, 
înconjurat de grădini și de un zid înalt de piatră acoperit 
cu ţepi formidabili. 

-Dumnezeule mare, spuse el când traseră în fața 
porților de fier. E mai mult decât mă așteptam. 

—Nu ţi-am spus că e cea mai mare casă particulară 
din Londra? întrebă Kirkland, care coborâse pe cealaltă 
parte din poștalion. Chiar e frumoasă. Prietenii tăi au loc 
destul, astfel că uneori seamănă cu un hotel minunat. 

—Eu stau mereu la Casa Ashton când sunt în Londra. 
De fapt mi-ai dat chiar una dintre camerele tale, spuse 
Randall. Încă eşti de acord cu asta? 

— Desigur. Adam cercetă cu privirea casa uriașă. Locul 
acesta e atât de mare, încât ar putea să treacă zile întregi 
fără să te văd. 

Călătoria decursese cât de bine speraseră — schim- 
baseră cai de nenumărate ori și căzuseră o singură dată 
în noroi, în timpul unei furtuni îngrozitoare. Trăseseră 
la hanuri bune, optând, de obicei, pentru trei camere; 
femeile împărțeau o cameră, iar bărbații — pe celelalte. 
Însă zilele în trăsură îi lăsaseră lui Adam prea mult timp 
de gândire. 

Era sigur că va face față Londrei și pretențiilor ei, dar 
faptul că cineva încercase să-l ucidă nu era prea încântător. 
Chiar dacă nu deschiseseră niciodată subiectul, era 
conștient că prietenii săi fuseseră cu ochii-n patru și 
scrutaseră împrejurimile. Pentru că Masterson scrisese 
deja să fie trimisă la Casa Ashton și la verii săi vestea 
că se întorceau, nu era imposibil ca un asasin hotărât 

să le ghicească traseul. Alt motiv bun să nu călătorească 
în același poștalion cu Mariah. Dacă ar fi fost împușcat, 
măcar ea rămânea teafără. 

Însă asta însemnase că aproape nu se văzuseră deloc. 
Absența ei îl durea ca un dinte lipsă. Singurele dăți când 
o vedea erau atunci când toți șase din grup luau cina în 
saloanele private ale diverselor hanuri. În timpul zilelor 
lungi, Mariah rămăsese liniștită, fără să se plângă de 
nimic. 

Julia Bancroft fusese un călător la fel de docil. Chiar 
dacă era tăcută, prezența ei era liniștitoare. Toţi o plăceau, 
mai puțin Randall, care devenea țâfnos de câte ori era 
ea în preajmă. El nu călătorise niciodată în poștalionul 
femeilor. Și pentru că Masterson și Kirkland conduceau 
conversaţia, cinele lor fuseseră plăcute. 

După masă, doamnele se retrăgeau în cameră. Adam 
nu mai fusese singur cu Mariah de la drumul cu trăsura 
de la Conacul Hartley spre sat. Cu siguranță, această casă 
imensă le va oferi o oarecare intimitate. Nu că ar fi vrut 
s-o devoreze — de fapt voia, însă n-ar fi făcut-o —, dar i-ar 
fi plăcut să stea și să bea ceai cu ea și, poate, să o țină de 
mână. Să se relaxeze alături de ea, așa cum nu putea cu 
altcineva. 

Un portar în livrea, în vârstă și, totuși, cu ochi ageri, 
ieși să inspecteze cele două poștalioane galbene pline de 
noroi. Cel care conducea trăsura lui Adam anunță pe un 
ton afectat: 

— Ducele de Ashton şi prietenii săi. 

Probabil că portarul fusese informat că Adam supravie- 
țuise, însă nedumerirea mai zăbovi pe chipul său preț de 
o clipă, în timp ce aruncă o privire în poștalion, ca să se 
convingă de identitatea lui Adam. 

—Bine-ați venit acasă, Înălțimea Voastră. 

Făcu o plecăciune adâncă și deschise poarta. 

— Ne-am întors pe tărâmul servitorilor agitați și al obli- 
gațiilor sociale, spuse Randall, în timp ce treceau pe sub 
arcada de pe alee. 

—N-ai decât să te plângi, i-o întoarse Kirkland, însă 
eu mă bucur că ne vom schimba hainele și că mă va 
îmbrăca valetul. Lăsă privirea în jos, la haina verde-în- 
chis și la pantalonii galbeni, care păreau destul de tociți. 
O să-i spun lui Jones să ardă hainele de pe mine. Totuși, 
recunosc că o călătorie grea te face să apreciezi confortul 
civilizației. 

—Retragerea la Corunna e o călătorie grea, spuse 
Randall sec. O călătorie în Scoţia e cel mult obositoare. În 
orice caz, recunosc că a fost o pedeapsă să împart camera 
cu tine și cu Masterson săptămâni întregi. 

Adam și Kirkland izbucniră în râs, iar poștalionul opri 
la scară. Un lacheu tânăr, cu păr pudrat, ieși în grabă, cu 
fața strălucind de nerăbdare. 

—Șunt curios cât de mare va fi comitetul de primire, 
spuse Adam, apoi deschise ușa trăsurii și păși afară. 

Randall zâmbi. 

—Mare. Chiar dacă nimeni nu știe ora exactă a sosirii 
tale, toate cercurile la modă din Londra vor afla și 
jumătate dintre ei vor veni în vizită, să vadă cu ochii lor 
că ești viu. 

— Asta ca să nu mai vorbim de cei din casă, adăugă 
Kirkland. 

A doua trăsură se opri în spatele celei dintâi, iar 
lacheul le ajută pe Julia și pe Mariah să coboare, urmate 
de Masterson. Adam îi oferi brațul lui Mariah. 

— Intrăm în cușca leului? 

Ochii ei zâmbiră liniștitor, apoi se prinse cu mâna de 
cotul lui. 

— După dumneavoastră, Înălţime. 

Era pentru prima dată când se atingeau după Hartley. 
Efectul era... energizant. 

În ciuda îngrijorării din timpul călătoriei, acum se trezi 
nerăbdător să intre în această viață a lui. Cu siguranță, 
aici va recupera ceea ce pierduse. 

Grupul intră într-un hol imens, înalt de trei etaje. Era 
plin de servitori. Zeci de servitori. 

Când apăru alături de Mariah, se creă un adevărat 
val, și toți făcură o plecăciune. Oriunde privea, vedea 
doar zâmbete. Aceşti oameni pe care nu-i recunoștea se 
bucurau sincer să-l vadă viu. Observă câteva servitoare 
frumoase, pe care spera să fi fost suficient de gentleman 
să nu le agreseze. 

Trei servitori în vârstă se apropiară de el. Femeia 
trebuie că era menajera, îmbrăcată impecabil și inspirând 
încredere. Bărbatul din dreapta ei era un majordom 
în haine la fel de impecabile. Prietenii lui Adam îi 
prezentaseră servitorii seniori, așa că știa că cei doi erau 
domnul și doamna Holmes. Era ciudat că-și amintea cum 
se conduce o casă mare, însă nu-și amintea de propria 
viață personală. 

Celălalt bărbat era... foarte diferit. Deși foarte bine 
îmbrăcat, avea constituția solidă și chipul cu cicatrice al 
unui bătăuș de stradă. 

-Cel din dreapta e Wharf, valetul tău, murmură 
Randall. Ar fi trebuit să-ți spun mai multe despre el. 

Prea târziu. Cei trei se apropiară de el și ziseră la 
unison: a 

—Bine ați venit acasă, Înălţime. 

Se întrebă dacă exersaseră. 

—E bine să fiu din nou aici, spuse el. Cred că pe prietenii 
mei îi cunoaşteţi, însă nu și pe domnișoara Clarke și 
doamna Bancroft. Vor sta la Casa Ashton. Vă rog să aveți 
grijă de ele. 

- Desigur, Înălţime. Doamna Holmes părea căzută pe 
gânduri. Apartamentul albastru are două dormitoare le- 
gate printr-un salon. Sunteţi mulțumite? 

— Bineînţeles, murmură Mariah. 

Julia dădu aprobator din cap. Amândouă aveau 
pe chip o expresie de acceptare liniștită, ca şi când ar fi 
locuit de obicei în reședințe ducale. El fu foarte amuzat, 
însă nu-i plăcea să-și aducă aminte ce actriță bună 
era Mariah. 

-Domnule Randall, camerele dumneavoastră obiș- 
nuite sunt pregătite. Privirea menajerei se întoarse către 
Adam. Înălţime, dacă sunteți de acord, prânzul va fi 
servit într-o oră, așa că vă rămâne tuturor timp să vă 
mai reveniți. 

Pentru că luase micul dejun în zori, lui Adam îi era 
foame și presupunea că și prietenilor lui, la fel. Masterson 
și Kirkland plănuiseră să meargă la casele lor din Londra, 
însă le datora măcar o masă acum, că avea din nou 
resurse. 

—E perfect, doamnă Holmes. Masterson, Kirkland, 
rămâneți? 

— Aș fi fericit să-mi petrec următoarea oră în bibliotecă 
la tine, cu un teanc de ziare și un pahar de vin de Xeres, 
spuse Kirkland. Nu mă mișc de-aici! 

Masterson râse. 

— Vin și eu. 

Șirurile de servitori se dispersară, prietenii lui Adam 
fiind conduși în direcții diferite. 

—'Trebuie să-mi schimb hainele, spuse Adam, întorcân- 
du-se către valetul său. Mă conduci în camerele mele? 

— Desigur, domnule. 

Până acum, totul mergea bine. În timp ce-l urma pe 
Wharf pe scări, Adam se întrebă ce va aduce după-amiaza. 


Mariah o lăsă pe servitoare să-i despacheteze rochiile 
şi deschise ușa care ducea în salon. Julia era deja acolo, 
lăsând o altă servitoare să-i despacheteze bagajul. După 
ce închise ușa ca să rămână singure, Mariah exclamă: 

— Ai mai văzut asemenea loc, Julia? Te gândești că 
ducii sunt bogați, însă casa asta ar face de rușine și casa 
Carlton! 

-Casa Carlton e mai mare, dar mai puțin primitoare, 
cel puțin din ce-am văzut eu. 

Julia traversă camera și privi pe fereastră, spre grădini. 

Mariah se holbă la ea. 

— Ai fost la Casa Carlton? 

-Cu mulți ani în urmă. Însă nu e vreun privilegiu, 
spuse Julia zâmbind. Pentru toți aristocrații care sunt 
invitați la prințul regent există zeci de servitori, muncitori 
și spălătorese. 

Mariah se îndoia că Julia vizitase reședința regală ca 
spălătoreasă, însă abandonă subiectul. 

— Abia aştept să mă plimb cu tine prin oraș. Dar, 
înainte de toate, trebuie să dau de avocatul meu și să-i 
fac o vizită. 

Julia se așeză pe unul dintre scaunele îmbrăcate în 
mătase. 

— Amândouă avem treburi de făcut, însă sunt sigură că 
ne va rămâne timp și de plimbări. 

—]Judecând după expresia pe care-o ai acum, spuse 
Mariah încet, văzând chipul încordat al Juliei, treaba 
ta va fi dificilă. Dacă te ajută cu ceva, te însoțesc cu 
plăcere. 

Julia scutură din cap, și expresia ei se mai linişti. 

-Nu e nevoie. Sunt tristă, însă e o tristețe foarte 
obișnuită. O voi vizita pe bunica mea. E bătrână și fragilă 
și, probabil, e ultima mea șansă s-o văd. A trăit o viață 
lungă și frumoasă, iar asta mă face să accept mai ușor că, 
în curând, nu va mai fi. Însă vreau s-o văd, şi asta nu s-ar 
fi întâmplat dacă nu m-ai fi convins tu să vin la Londra. 
Îți mulțumesc. 

— Beneficiul e reciproc. 

Mariah se așeză pe canapeaua elegantă din fața Juliei și 
admiră modelele elaborate și tablourile frumoase. Acest 

salon și dormitorul ei erau cele mai frumoase locuri în 
care stătuse vreodată. 

Când văzuse Casa Ashton, își dăduse seama cât de 
mare era prăpastia dintre ea și Adam. 

De netrecut. 

—Ți s-a spus că rana pe care o am la cap mi-a afectat 
memoria? întrebă Adam când Wharf deschise ușa apar- 
tamentului ducal. După ce valetul dădu aprobator din cap, 
Adam continuă: Îmi amintesc foarte puțin din viața mea 
anterioară. Asta te include și pe tine. Ochii lui străluciră 
distrați. Acesta ar fi momentul ideal să-mi spui că ţi-am 
promis o mărire de salariu. 

—Nu, domnule! Wharf păru șocat, în timp ce închidea 
ușa care dădea pe coridor. Intrară într-un salon spațios, 
din care se deschideau mai multe uși. Deja sunt plătit 
foarte generos. 

Iar bărbatul era prea sincer ca să fie amuzat de ideea că 
poate profita de slăbiciunea stăpânului său. Asta spunea 
multe despre el. 

—Sper că în curând îmi voi recăpăta amintirile, însă 
acum aș prefera să nu circule povești despre slăbiciunea 
mea. Îmi va fi imposibil să păstrez în totalitate un ase- 
menea secret, dar, cu cât se știe mai puțin, cu atât mai 
bine. Şi pentru că tu ai fi o sursă principală pentru 
asemenea informații, sper că vei fi discret. 

Wharf păru și mai șocat. 

- Niciodată, în viața mea, n-am vorbit despre treburile 
personale ale Înălțimii Voastre. Și, cu siguranță, n-o voi 
face nici acum. 

Din ce în ce mai bine. 

-Nu prea te încadrezi în imaginea obișnuită a unui 
valet. Cum ai ajuns în slujba mea? Care e povestea ta? 

Wharf căpătă o expresie tristă. 

—M-am născut în cartierul de est. Tatăl meu era docher. 
A murit când a căzut pe el un butoi de vin de Xeres. Mama 

era spălătoreasă și nu ne putea întreține pe toți, așa că 
m-am înrolat în armată când am părut suficient de mare. 
I-am dat mamei solda, ca să aibă grijă de cei mici. 

Acum își explica accentul lui londonez. Adam traversă 
salonul și deschise ușa către un dormitor în care se afla 
un pat mare cu baldachin, înconjurat de perdele grele de 
brocart argintiu. 

— Și câți ani aveai de fapt? 

— Treisprezece. Eram, totuși, mare pentru vârsta mea. 
Unii care se înrolează sunt sfrijiți, dar eu păream destul de 
dezvoltat ca să trec. 

Adam se plimbă prin dormitor, urmat de Wharf. 
Altă ușă se deschise către o garderobă plină de cămăși, 
de pantaloni și de haine ce atârnau pe cuiere proiectate 
special. Cizmele, pălăriile și alte accesorii bărbătești erau 
așezate frumos pe rafturi. 

— Dumnezeule, chiar port toate aceste haine? 

- Înălțimea Voastră e renumit pentru hainele impeca- 
bile, nici prea țipătoare, nici prea conservatoare, spuse 
valetul cu mândrie. 

—Presupun că o mare parte din acest renume ți se 
datorează. 

Adam pipăi o cămașă frumoasă de bumbac, una dintre 
multele care atârnau pe umerașele de lemn de mărimea 
umerilor unui bărbat. O ușă din spatele camerei ducea în 
dormitorul foarte ordonat al lui Wharf, care avea ieșire 
separată spre coridor. 

—Și cum ai ajuns să fii valetul meu? 

— Am fost declarat inapt pentru armată după ce am fost 
rănit și m-am întors cu tifos exantematic. Eu și colegul 
meu, Reg, am fost trimiși acasă să ne vindecăm — dacă mai 
puteam, explică Wharf. Când ne-am întors la Londra, am 
fost atacați de o bandă de cuțitari beți. Amândoi eram 
deja bătuți destul de rău când a apărut maiorul Randall 
și i-a alungat. 

—De unul singur? întrebă Adam. Câţi erau? 

—Eu și Reg am doborât patru, însă mai rămăseseră 
patru. Wharf îl privi cu tristețe. Dacă am fi fost în formă, 
eu și Reg le-am fi putut veni de hac, însă nu și în situația 
în care eram noi. Și totuși a fost o plăcere rară să-l vedem 
pe maior în acțiune. 

— S-agândit că foștii soldați n-ar trebui sămoară de foame 
pe străzi, așa că ne-a adus pe amândoi la dumneavoastră și 
v-a întrebat dacă ne puteți da ceva de lucru. Eu aș fi fost 
fericit și să frec podeaua de la bucătărie, ca o spălătoreasă, 
atâta timp cât primeam ceva de mâncare și eram înapoi în 
Anglia, însă ați făcut mai mult de-atât. L-ați trimis pe Reg 
la grajduri, pentru că se pricepe la cai. Mi-ați spus că aveți 
nevoie de un valet nou și m-ați întrebat dacă aș vrea să fiu 
eu. Când am spus da, ați angajat un valet de la o agenție 
să mă învețe cum să întrețin garderoba unui gentleman. 

Poate că Adam simţise dintotdeauna că trebuia să pună 
preț mai mult pe loialitate decât pe acreditări. 

— Probabil că te-am plăcut, din moment ce te-am 
instruit pentru slujbă. 

— Asta și faptul că, deși eram pe jumătate flămând și cu 
o constituție de bărăuș, hainele mele arătau bine, spuse 
Wharf sec. Nu sunt făcut să fiu la modă, așa că e o plăcere 
aparte să fiu valetul dumneavoastră. 

Măsură hainele lui Adam cu privirea. 

— Ce purtați acum nu e tocmai rău, însă nu se ridică la 
standardele dumneavoastră obișnuite. 

Adam se întoarse și își privi valetul în ochi. 

—Ce fel de relație aveam? Nu te-am luat cu mine în 
Scoţia. De ce? 

Chipul lui Wharf se crispă. 

— Mama mea era pe moarte și mi-ați dat voie să rămân 
în Londra cu ea. A murit chiar înainte să aflu vestea acci- 
dentului dumneavoastră. 

— Condoleante pentru pierderea ta, spuse Adam încet. 
Aș fi fost o brută dacă ți-aș fi cerut să pleci într-o asemenea 
situație. 

— Cei mai mulți lorzi nu s-ar fi gândit decât la ce e mai 
convenabil pentru ei, spuse Wharf direct. Atunci v-am 
fost recunoscător că nu ați insistat să vin, însă poate că, 
dacă aș fi fost cu dumneavoastră pe Enterprise, n-aţi mai fi 
fost rănit atât de grav. 

—Sau poate că ai fi murit. Nu mai are rost să vorbim 
despre trecut. Adam studie chipul cu cicatrice al valetului 
său. Pare că avem o relație... mai puțin formală decât e de 
obicei una dintre un gentleman și valetul lui. 

—Mereu mi-am știut locul, domnule, spuse Wharf, 
alegându-și cu grijă vorbele. Și sper că nu am întrecut 
niciodată limitele. Sunteţi cel mai ales gentleman din 
Londra și nu spun asta doar pentru că lucrez pentru dum- 
neavoastră. Însă... și eu, și dumneavoastră suntem destul 
de diferiți de restul. Cred că asta influențează mult felul în 
care ne purtăm unul cu celălalt. 

— Presupun că diferența constă în sângele meu hindus. 
Adam examină raftul cu haine minunat croite, în culorile 
întunecate ale curcubeului. Pe tine ce te face diferit? 
Faptul că nu ești suficient de ales pentru o asemenea 
slujbă? 

Wharf roși imediat, cu chipul plin de tristețe. 

— Și asta, însă... eu... eu... ar trebui să vă spun înainte 
ca cineva să vă tragă deoparte și să mă acuze că am o 
relație... nenaturală cu Reg. 

Relaţie nenaturală? Asta însemna, probabil, ceva 
sexual. Undeva în adâncul minții sale, Adam își aminti 
că așa ceva era considerat un păcat capital. Nu e de 
mirare că Wharf părea atât de supărat când menționase 
acest lucru. 

-Şi ai? 

—Da, domnule. Vocea lui Wharf coborâse la nivel 
de șoaptă. Putem să plecăm, dacă nu sunteți de acord 
cu asta. 

Faptul că aveau o „relație nenaturală“ putea explica de 
ce Wharf și prietenul său fuseseră atacați de niște bărbați 
furioși. Adam se întreba ce anume făceau cei doi băr- 
baţi împreună, însă nu era momentul să se gândească la 
așa ceva. 

— Ştiam asta și înainte? 

Valetul aprobă din cap. 

— Presupun că informația asta nu m-a deranjat? 

Wharf scutură din cap în semn că nu. 

— Atunci nu văd de ce m-ar deranja acum. Se întoarse 
înapoi spre haine. Îmi alegi un costum care să meargă 
pentru prânz? Eu sunt copleșit de-atâtea opțiuni. Se privi. 
Costumul de pe mine e împrumutat. Trebuie curățat și 
reparat pentru a fi returnat. 

— Prea bine, Înălţime. 

În vocea lui Wharf se simțea ușurarea. 

Adam părăsi garderoba și încercă altă ușă. Aceasta era 
însă încuiată. Se încruntă. 

—De ce nu pot intra aici? 

— Această cameră e... un birou personal al dumnea- 
voastră. De-asta îl ţineţi încuiat. 

— Și știi unde e cheia? 

Valetul făcu un semn că da. 

—Din când în când, fac eu curățenie, pentru că nu 
doriți să intre servitoarele aici. Se îndreptă spre un birou 
elegant, cu modele complicate, apoi trase un sertar și 
scoase o cheie de sub el. Aici ţineţi cheia. 

Adam examină compartimentul secret construit cu 
grijă. 

— Se pare că am vorbit serios când am zis că nu vreau 
să intre nimeni. 

— Foarte serios. Wharf îi dădu cheia. Eu o să pregătesc 
un rând de haine pentru prânz cât timp sunteți înăuntru. 

Fericit că valetul îi oferea intimitate, Adam descuie, 
întrebându-se ce secret ascundea acolo vechea sa per- 
sonalitate. Intră în încăpere și se trezi într-un altar hindus. 
Aerul era parfumat, iar lumina intra pe ferestrele înalte de 
deasupra micilor altare pe care se aflau statui de zeități 
minunat sculptate și pictate. Materiale bogat colorate 
coborau din centrul tavanului și acopereau pereții, făcând 
ca acea cameră să semene mai mult cu un cort exotic. 
Lămpile de alamă se potriveau cu cele din visul său. 

Vizavi de ușă se afla același zeu cu cap de elefant. 
Ganesha. Acum își amintea cu ușurință numele și atri- 
butele fiecăruia. Ganesha era un zeu popular, stăpânul 
începuturilor și cel care îndepărta obstacolele. Patronul 
artelor, științei și înțelepciunii. Pe altarul său se afla un 
buchet mic de flori, atât de uscate, încât nu-și dădea 
seama ce soi erau. 

Adam ridică buchetul, iar petalele căzură pe podea. 
Dacă Wharf intra aici doar ca să curețe, înseamnă că 
acele flori fuseseră lăsate de Adam ca ofrandă înainte să 
călătorească în Scoția. Pentru ce anume se rugase? Pentru 
succesul ambarcațiunii sale sau pentru ceva mai puțin 
clar? 

Acest spațiu era foarte liniștit, ca o grădină de 
meditație, însă mai mult decât atât. Se întoarse la dreapta 
şi o recunoscu Lakshmi, consoarta lui Vishnu și zeița 
frumuseții, a dragostei și a prosperității. Ca Afrodita sau 
Venus. Lakshmi era esența feminității, sărbătorită în 
timpul festivalului luminilor, Diwali. Mariah nu semăna 
deloc cu această zeitate cu păr negru, însă avea aceeași 
esență profund feminină. 

Mai erau și altare pentru Shiva Distrugătorul, zeul 
dansator al distrugerii și al renașterii, şi pentru Vishnu, 
ființa supremă care stătea deasupra tuturor. Zeii din visele 

lui. Străbătut de o senzație puternică de întoarcere acasă, 
mai puternică decât atunci când intrase în Casa Ashton, 
Adam se învârti în cerc, covorul moale și gros estompând 
zgomotul pașilor săi. 

Acea cameră era secretul lui, partea hindusă din el 
însuși. Când fusese luat cu forța de lângă mama sa și dus 
în Anglia, să fie instruit pentru a deveni moștenitor, își 
dăduse seama din instinct că, pentru a-și păstra mintea 
întreagă, trebuia să pară englez. Nu avea cum să renunțe 
la pielea lui întunecată, însă putea vorbi ca un lord, se 
putea îmbrăca precum un lord, putea efectua activitățile 
unui lord. De aici și hainele acelea frumoase din camera 
alăturată. 

Oare îi mai văzuse cineva altarul în afară de Wharf? Nu. 
Adam știu imediat că nici măcar prietenii care lăsaseră 
totul și veniseră până în Scoţia să-i caute trupul nu 
știau de acest sanctuar ascuns. Nu încredințase nimănui 
această parte din sine însuși, cu excepția valetului, care 
avea motivele sale să-și țină gura. 

Luptându-se cu gânduri pe care nu prea și le putea 
limpezi, își trecu vârfurile degetelor de-a lungul roții de 
foc din bronz în care se afla Shiva dansând. Era o legătură 
profundă și complicată între amnezia lui și felul în care își 
ascunsese natura interioară. Însă nu ştia prea sigur cum să 
redevină întreg. 

Își amintea cum mergea la biserică împreună cu Mariah 
în Hartley și că percepea slujbele ca fiind ceva firesc și 
înălțător, nu ca încăperea asta. leşi din altar și încuie 
ușa în urma lui. Wharf era în garderobă, periind o haină 
albastru-închis care nu prea avea nevoie de o asemenea 
atenție. 

— Wharf, mă consideram creștin? 

Valetul îl privi în ochi. 

-Cândva mi-ați spus că erați și creștin, și hindus în 
egală măsură, însă erați sigur că cei mai mulți n-ar putea 
înțelege asta. 

Adam râse surprins. 

— Probabil că nu. Cel mai bine e să continui să păstrez 
asta pentru mine. Doar tu știi despre... templul meu 
privat? 

— Cred că da, domnule. 

Privirile lor se întâlniră o clipă, apoi Adam se uită în 
altă parte. Fiecare avea secretele lui și le respecta pe ale 
celuilalt. 

—Să înțeleg că voi purta haina aceea când mă voi 
întâlni din nou cu oaspeții mei? 

— Da, domnule. V-am scos și celelalte haine. Am ales 
tot haine de dimineață, din moment ce prietenii dumnea- 
voastră nu au avut oportunitatea să se schimbe de hainele 
de călătorie. 

În câteva minute, Adam era îmbrăcat ca un veritabil 
duce de Ashton, cu haină, vestă și pantaloni croite 
impecabil. Trebuia să recunoască faptul că acea croială 
minunată avea un efect impresionant. Cizmele înalte 
străluceau și-și dădu seama că încă mai știa cum să lege 
corespunzător o cravată. Simţind că se cunoștea mai bine 
pe sine însuși decât la sosire, întrebă: 

— Cum îmi găsesc oaspeţii? 

—O să vă conduc eu, domnule. E destul de greu până vă 
obișnuiți cu această casă. 

Cu ajutorul lui Wharf, Adam ajunse în micul salon în 
care se servea masa în același timp cu ceilalți oaspeți ai 
săi. Mariah râdea de ceva ce spunea Julia și arăta atât de 
fermecător, încât inima i se strânse ca un pumn. 

Fusese supărat din cauza falsei ei pretenții că erau 
căsătoriți, însă acest altar hindus ascuns dovedea că nici 
el nu fusese mai puțin mincinos. Încă era prea devreme 
să ia o hotărâre finală — mai avea de redescoperit multe 

părți din el însuși. Însă era gata să accepte că dorea să 
fie întotdeauna cu ea. Aruncându-i un zâmbet, o luă de 
braț. 

—Mergem să vedem ce ne-au pregătit bucătarii din 
Casa Ashton? 

—Cu siguranță că totul va fi minunat, murmură ea cu 
ochii strălucind când îi văzu expresia. 

—Mâncarea va fi excelentă. Ai cel mai bun bucătar 
din Londra, Ash. Kirkland îi oferi brațul Juliei. Răsplata 
noastră pentru toate cinele de pe drum. 

Majordomul Holmes îi surprinse privirea lui Adam, 
apoi aruncă o ocheadă către capătul mesei, ca să-i indice 
unde să se așeze. Trase scaunul din dreapta lui pentru 
Mariah, spunând încet: 

— Mai târziu trebuie să vorbim. Vreau să-ți arăt ceva. 

Îi va dezvălui altarul lui ascuns, pentru că, dacă aveau 
un viitor împreună, ea trebuia să înțeleagă și să accepte 
şi acea parte din el însuși pe care o îngropase. Însă nu 
anticipase o problemă. Mariah era la fel de tolerantă pe 
cât era de frumoasă. Privirile lor se întâlniră o clipă, iar 
zâmbetul ei spunea că recunoștea ceea ce el nu putea rosti 
în cuvinte în public. 

Adam era gata să se așeze la locul său, când trei oameni 
intrară în salon. Unul dintre ei era lacheul care-i primise 
mai devreme. Odată cu el intrară un bărbat blond bine 
îmbrăcat, aproximativ de vârsta lui Adam, și o femeie 
frumoasă de vârstă mijlocie. Adam privi în ochii verzi ai 
tânărului. Nu erau la fel de închiși la culoare ca ai lui, însă 
clar erau verzi. Oare era...!? 

-Doamna și domnul Lawford, anunță lacheul, aproape 
fără suflare. 

Vărul și mătușa lui Adam — cele mai apropiate rude pe 
care le avea. Pe chipul tânărului înflori un zâmbet. 

- Ashton, chiar tu ești! 

Se repezi și-i luă mâna lui Adam. Sunt vărul tău, Hal, 
spuse el, cu răsuflarea tăiată. 

-Nu eram sigur, spuse Adam, la fel de încet. Îți mul- 
țumesc pentru confirmare. Dădu mâna cu Hal și își spuse 
că vărul său părea sincer fericit să-l vadă viu. 

Bineînţeles, Hal primise deja vestea, așa că avusese 
timp să-și pregătească reacția. Dacă minţea în privința 
bucuriei lui, atunci era un actor bun. Ca să-l încerce, 
Adam spuse: 

—Nu ești supărat că nu mai ești moștenitor? 

Hal făcu o față îndurerată. 

—Da, mi-ar plăcea titlul, însă e mult prea curând. 
Prefer încă vreo câteva decenii fără griji, după care să-l 
moștenesc pe motiv că tu ai doar fete. E un gând mult 
prea plăcut. Strânsoarea lui era puternică. 

Mama lui Hal era înaltă și bine îmbrăcată, cu o urmă 
de argintiu în părul blond. 

— Dragul meu băiat! Nu pot să-ți spun ce surpriză 
minunată a fost să aflu că trăieşti. Își întinse obrazul să fie 
sărutată, însă ochii ei albaștri trădau prea puțină căldură. 
Hal a insistat să venim chiar în clipa în care a aflat că 
te-ai întors acasă. 

Bucuros că i se spusese numele ei, răspunse: 

-E bine să fiu iar acasă, mătușă Georgiana. Sper că 
rămâneți la prânz. 

Cum ea consimți, îi spuse lacheului să mai pună două 
tacâmuri la masă. 

Când servitorul dispăru și rămaseră doar familia și 
prietenii, adăugă: 

— Aţi auzit că am probleme de memorie. Nu îmi adu- 
ceam aminte cât de frumoasă e mătușa mea. 

Privirea ei se îmbună după acest compliment. 

—Sunt fericită să văd că arăţi atât de bine după o 
încercare atât de groaznică. Le datorăm mult prietenilor 
tăi pentru că te-au găsit. 

—Au făcut mai mult decât le cerea datoria. Își puse 
mâna pe umărul lui Mariah. Permiteți-mi să vi le prezint 
pe noile mele prietene, doamna Bancroft — arătă spre 
Julia cu un semn din cap — și domnișoara Clarke, care 
au călătorit cu noi din nord. Mâna lui strânse cu putere 
umărul lui Mariah. Eu şi domnișoara Clarke suntem 
logodiţi. 

Georgiana rămase uimită. 

— Ashton, e imposibil! Eşti logodit cu fiica mea, Janey! 

Logodit cu Janey. Adam își înfipse degetele în umărul 
lui Mariah, care simţi aceste cuvinte ca pe un cuţit în 
inimă. Căldura din expresia lui — când se întâlniseră la 
intrarea în salonul în care aveau să ia masa — o făcuse 
să spere că-și vor putea rezolva problemele. Acum, acea 
speranță dispăruse. 

Adam și Janey crescuseră împreună. Îl cunoștea într-un 
fel în care Mariah n-ar fi putut vreodată să-l cunoască. Se 
hotărâseră să se căsătorească, iar un gentleman nu rupea 
niciodată o logodnă. Niciodată. 

-De ce nu a menţionat nimeni nimic despre asta? 
întrebă Adam, cu vocea gâtuită. 

Hal încruntă sprâncenele, mirat, însă deloc surprins. 

- Într-un fel, ne aşteptam de ani de zile să vă logodiți, 
iar sora mea cea zăpăcită ar fi trebuit să mă anunţe că 
s-a întâmplat. Aţi fost ascunși ca niște hoți. Am crezut 
că vei aștepta ca Janey să împlinească douăzeci și unu de 
ani ca s-o ceri. lar asta se va întâmpla peste doar câteva 
săptămâni. Rânji. Felicitări! Nu-mi puteam dori un cum- 
nat mai bun. 

— Ashton, la început ai vrut să aștepți, spuse Georgiana. 
Însă când ai venit să-mi ceri binecuvântarea, ai spus că, 
dacă tot pleci în Scoţia, vrei mai întâi să-i ceri mâna lui 
Janey. Zâmbi cu drag. Ai vrut să nu se îndrăgostească de 
altcineva în timpul Sezonului. 

— Aha..., spuse încet Adam. Mariah văzu cât se chinuia 
să accepte că era logodit cu o femeie de care nu-și amintea. 
Și unde e Janey acum? De ce nu a venit azi cu voi? 

—A fost în al nouălea cer după ce-ai cerut-o, expli- 
că Georgiana. Pentru că petrecuse deja două Sezoane, 

nu avea chef să-l petreacă pe acesta fără tine, așa că s-a 
hotărât să o viziteze pe sora mea în Lincolnshire până 
la întoarcerea ta. Plănuiam să organizez un mare bal, să 
sărbătoresc ziua lui Janey și să anunț logodna, însă atunci 
am auzit vestea tragică despre accidentul tău. Georgiana 
căpătă o expresie gravă. A fost distrusă când i-am scris 
despre moartea ta. A vrut să rămână în Lincolnshire și să 
te jelească singură, în loc să se întoarcă la Londra. 

—Știe că am supraviețuit? întrebă Adam. 

—l-am scris imediat ce-am primit scrisoarea lui 
Masterson, așa că trebuie să fi aflat până acum. O să vină 
degrabă să te vadă, dar a fost bolnavă, așa că o să mai 
întârzie. 

— Sper că nu e nimic serios. 

Cuvintele lui Adam erau stângace. 

—A fost doborâtă de febră, o durere amestecată cu 
umezeala bălților de-acolo, cred. Georgiana se încruntă. 
M-am îngrijorat în privința umezelii când s-a hotărât 
să facă acea vizită, însă dorea să-și vadă mătușa și verii. 
Sora mea n-o va lăsa să revină la Londra până nu se 
însănătoșește complet, ca să poată călători, deci mai 
poate dura câteva săptămâni. 

— li doresc însănătoșire grabnică, spuse Masterson. 

Georgiana îi aruncă o privire înghețată lui Mariah. Era 
fericită că fiica ei urma să devină ducesă, iar expresia feței 
îi dădea clar de înțeles că un nimeni de la țară nu se va 
băga în acest aranjament de familie perfect. 

— După cum vedeți, domnişoară Clarke, e imposibil să 
fiți logodnica lui Ashton. 

— Sigur, și eu, și Ashton eram conștienți că e posibil ca 
el să aibă deja o relație care încă nu a fost făcută publică, 
răspunse Mariah, încercând să pară cât mai demnă. Ştii că 
îți doresc doar binele, Ash. 

Credea că arată calmă, însă Masterson și Julia o priveau 
cu o expresie îngrijorată. 

— Mulţumesc. 

Vocea lui se auzea în șoaptă; își luă mâna de pe umă- 
rul ei. 

Se lăsă tăcerea și toată lumea încremeni, până ce ser- 
vitorii intrară să pregătească cele două locuri la masă. 
Oaspeții se așezară și primul fel fu servit într-o abundență 
de platouri și de castroane. Masterson și Kirkland du- 
seră cea mai mare parte a conversației, susținuți de Hal 
Lawford. Femeile rămaseră tăcute, iar Randall era în- 
cruntat, cu privirea în farfurie. Adam părea inert. Cu toate 
că mâncarea era delicioasă, Mariah o simțea în stomac ca 
pe o grămadă de pietriș. j 

Prânzul părea să nu se mai termine. Îndată ce găsi 
momentul potrivit, Mariah se scuză, spunând că era obo- 
sită după călătorie și că dorea să se odihnească. Privirea 
rănită a lui Adam o urmări. Dacă ar fi fost mai egoistă, s-ar 
fi bucurat că el era la fel de nefericit ca ea. 

Era foarte mândră de sine. Reușise să-și stăpânească 
lacrimile până se întoarse în siguranța camerei ei. 


_ Adunarea se încheie curând după plecarea lui Mariah. 
În agitația creată de plecarea oaspeților, Adam îl luă deo- 
parte pe Will Masterson. 

— Logodna asta cu Janey Lawford — e oare posibil să-i fi 
cerut să se căsătorească cu mine? 

—N-ai dat niciodată de înțeles așa ceva, însă da, are 
logică, răspunse Will, cu sprâncenele încruntate. Mereu ai 
ţinut foarte mult la Janey. Eu credeam că o consideri mai 
degrabă o soră mai mică, dar sentimentele se schimbă, iar 
ea s-a transformat dintr-o băiețoaică într-o tânără foarte 
frumoasă. 

Adam se gândi la visul în care îmbrățișa o frumusețe cu 
ochi verzi. Oare amintirea aceea era momentul în care el 
şi Janey se logodiseră? 

—Nimeni nu a părut surprins să audă de logodnă. 

—Cu Janey erai mai relaxat decât cu oricare altă fe- 
meie, însă, ca tutore legal al ei, probabil ai considerat 

că nu e firesc să-i declari sentimentele înainte de majo- 
ratul ei. Will căzu pe gânduri. Dacă așteptai în liniște să 
împlinească douăzeci și unu de ani, atunci se explică de ce 
nu te-ai arătat interesat să curtezi pe nimeni. 

Adam se simți ca închis într-o cușcă. Era logodit cu o 
femeie de care nu-și aducea aminte. Temându-se că știa 
deja răspunsul, îl întrebă: 

—Dacă-mi aduc bine aminte, e inacceptabil ca un 
bărbat să rupă o logodnă. 

— Da. Nici un om de onoare nu face așa ceva. Masterson 
îl privi cu milă. Când o vei întâlni din nou pe Janey, îţi 
vei aminti de ce ai vrut să te însori cu ea. E o tânără caldă, 
fermecătoare, inteligentă. Ezită. Dacă ai fi cunoscut-o pe 
domnișoara Clarke înainte s-o ceri pe Janey, poate că 
lucrurile ar fi stat altfel. Domnișoara Clarke e la fel de 
blândă și de inteligentă și are în plus o maturitate și o 
experiență pe care Janey nu a avut ocazia să le capete. 
Însă ai întâlnit-o prea târziu pe domnișoara Clarke. 

Prea târziu. La naiba, ar fi trebuit să insiste ca Mariah să 
fugă în Gretna cu el! 

Înainte ca Adam să mai poată spune ceva, un domn 
îmbrăcat sobru, de vârstă medie, se apropie de el. 

- Înălţimea Voastră, sunt George Formby, secretarul 
dumneavoastră. Dacă aveţi timp în după-amiaza aceasta, 
sunt câteva treburi urgente de care trebuie să vă ocupați. 

Deci nu se putea duce după Mariah. ÎI chemau sarcinile 
și se părea că ducele de Ashton își făcea întotdeauna 
datoria. 


Formby cel bine organizat avea un munte de documente 
pe care Adam trebuia să le analizeze. Le semnă pe cele 
simple, urgente și ușor de rezolvat. Lăsă problemele mai 
complicate pentru mai târziu. Secretarul îi explică totul 
cu răbdare. În toate aceste treburi exista o senzație vagă de 
familiaritate, totuși, fără Formby, Adam ar fi fost pierdut. 

Şedinţa se dovedi istovitoare pentru amândoi. Se 
făcuse deja după-amiază târziu când Adam spuse: 

— Am reținut tot ce se poate pentru o singură zi. Mai 
sunt și alte probleme pe care trebuie să le rezolvăm chiar 
acum? 

Formby dădu să se întindă după nişte hârtii, dar se 
opri. 

—Nimic nu e atât de urgent, încât să nu mai poată 
aștepta. V-aţi descurcat de minune în prima zi acasă. 
Strânse hârtiile semnate de Adam. Înălțimea Voastră, 
în numele întregului personal din casă vă spun că ne 
bucurăm că sunteți viu. 

Adam se frecă la tâmpla care-l durea. 

—Mulțumesc, Formby. Și-ţi mulțumesc și pentru 
răbdarea față de neajunsurile mele. 

Secretarul își plecă ușor capul și se retrase. Adam se 
așeză obosit la birou său. Acest birou de la parter era 
o încăpere frumoasă, cu lambriuri întunecate, covoare 
orientale bogate, cu o mulțime de cărți și cu mobilă 
confortabilă. Era o peşteră minunată în care se putea 
ascunde. 

Nu avea nici cea mai mică idee ce să facă în conti- 
nuare. În timpul călătoriei sperase că întoarcerea la 
viața sa adevărată îi va aduce înapoi memoria și un simț 
al apartenenței. În schimb, se simțea un străin care-și 
vizita viața. 

Auzi o bătaie în ușă și răspunse. Inima-i sări din loc 
când intră Mariah. Se ridică și o privi cu lăcomie. Expre- 
sia ei părea aproape normală, însă stătea rezemată de ușa 
închisă, ca și când s-ar fi pregătit s-o ia la fugă. 

—Am venit să cer permisiunea de-a împrumuta un 
lacheu care să mă însoțească mâine-dimineată la avocatul 
meu, spuse ea pe un ton neutru. Aș vrea să-mi rezolv cât 
mai repede treburile, ca să mă pot întoarce acasă. 

—Nu e nici o grabă să părăseşti Londra, spuse el gâtuit. 
Eşti mereu bine-venită în casa mea. 

— Ba e foarte mare grabă să plec, răspunse ea încet. Nu 
am ce căuta aici. 

Era înțeleaptă. Mai înțeleapră decât el, care nu dorea 
decât să o aibă aproape. Dar dacă ar fi spus așa ceva, ar fi 
greșit și ar fi înrăutățit situația. 

Străduindu-se să pară calm, zise: 

— Bineînțeles că poți împrumuta un lacheu, însă de ce 
nu-i trimiți întâi un bilet? Așa, o să stabilești o oră de 
întâlnire, în loc să mergi la el și să-l găsești plecat. Zâmbi. 
Folosește hârtia cu antet din Casa Ashton. Asta o să-i 
atragă atenţia. 

Ea se strâmbă. 

—Urăsc să mă folosesc de numele tău, totuși așa e cel 
mai convenabil. Domnul Granger nu m-a băgat în seamă. 
Nu mi-a răspuns nici măcar la o scrisoare. Poate că a fost 
bolnav și nu a putut. 

—Ești generoasă să-i acorzi circumstanțe atenuante, 
însă cred că e incompetent, spuse Adam. Un om capabil 
ar avea un funcționar care să aibă grijă de afacerea lui, 
dacă e bolnav. Vrei să vin cu tine? Mi-ar plăcea. 

Ea se gândi, apoi dădu din cap. 

—E posibil ca o femeie singură să nu fie luată în serios. 
După ce o să mă întâlnesc cu el, voi ști dacă am nevoie să 
găsesc alt avocat. 

—Te ajut bucuros, și pe doamna Bancroft de asemenea. 
Zâmbi sec. Așa poate mai fac și eu mișcare. 

Zâmbetul cu care îi răspunse ea fu la fel de chinuit. 

— Dacă e un lucru pe care l-am învăţat în viața mea 
plină de neprevăzut, acela e să fiu practică. Sunt sigur că-l 
vei alarma pe avocat, iar dacă George Burke se va întoarce 
vreodată cu ideea unui proces, o să te las bucuroasă să-l 
înspăimânți. Mulţumesc, Înălțimea Voastră. 

El respiră îndurerat. 

-Nu-mi mai spune așa. Prefer Adam sau Ash sau 
Ashton. E absurd ca tu să-mi spui „Înălțimea Voastră“. 

- Prea bine, Ash. 

Se întoarse și prinse clanța ușii. 

El și-ar fi dorit să-l strige Adam, însă ar fi fost prea 
intim. 

-Când ai bănuit că poate am un angajament față de 
o femeie pe care nu mi-o amintesc, spuse el, dorind să 
vorbească despre situația în care se aflau, chiar nu credeam 
că e posibil, dar se pare că ai avut dreptate. Îmi... pare 
foarte rău. 

Mariah îl privi tristă și scutură din cap. 

-Şi mie, însă când mătușa ta a dezvăluit logodna, 
mi-am dat seama că am fost înţelepţi să așteptăm și să nu 
facem ceva pripit. 

Făcuseră ceva pripit în acea după-amiază în grădină, 
însă lui nu-i părea rău. 

—Ești un om mai bun decât mine. Primul meu gând a 
fost regretul că n-am mezs în Gretna. Nu s-ar mai fi putut 
face nimic dacă veneam în Londra căsătoriți. 

—Spui asta acum, pentru că nu-ți aduci aminte de 
Janey, dar gândește-te cum ar fi fost pentru ea. Te cu- 
noaște de-o viață și probabil că te-a iubit tot timpul. Ar fi 
fost distrusă dacă te-ai fi întors cu o mireasă. Expresia lui 
Mariah deveni neajutorată. Și poate că va fi o soție mai 
bună pentru tine. A crescut în cercul tău; îți cunoaște 
prietenii și știe să fie ducesă. 

— Poate că ai dreptate, oftă Adam, însă e greu să simt 
ceva pentru o străină. Tu ești cea pe care o cunosc și o 
doresc. 

Ea își miji ochii. 

-Când ne-am întâlnit lângă salon, m-ai privit altfel. 

— Cât am fost în camera mea, mi-am dat seama că nici 
eu n-am fost tocmai cinstit cu propria-mi viață și am 
hotărât că am exagerat singura minciună pe care mi-ai 
spus-o. Eram gata să-ți cer să mă ierți și să sper că putem 
continua de unde am rămas. 

—Nu e nimic de iertat. Privi în altă direcție, căci nu 
mai putea suporta să-i vadă ochii. Sunt fericită că ne-am 
cunoscut, chiar dacă nu te voi mai vedea vreodată după 
ce plec din Londra. 

Cuvintele ei erau sfâșietoare, dar adevărate. Dacă era 
legat de altă femeie, era prostesc și nedrept să o vadă din 
nou pe Mariah. 

Totuși, chiar dacă nu-și putea petrece restul vieții cu 
ea, dorea să-i arate partea ascunsă din el însuși. 

— Vii în apartamentul meu? Am ceva ce-aș vrea să vezi. 
Zâmbi precaut. Știu că nu e respectabil să te iau acolo, 
dar motivele mele nu sunt dezonorante și cred că ți se va 
părea... interesant. 

— Curiozitatea mea a fost întotdeauna mai puternică 
decât judecata, spuse ea, cu un zâmbet care aproape că-l 
făcu să uite de intențiile onorabile. După dumneavoastră, 
Înălţime... Ash. 

-E confortabilă camera ta? întrebă el când ieșiră din 
birou şi urcară scările. 

—E cea mai bună pe care am avut-o vreodată, și am fost 
oaspete în multe case. li aruncă o privire curioasă. Cum te 
simți în casa asta? Ți se pare familiară? 

- Puțin. Sperasem că întoarcerea mea acasă îmi va 
aduce trecutul î înapoi. În capătul scărilor o direcționă spre 
dreapta. Însă totul a devenit și mai frustrant. Până acum 
am găsit un singur loc care chiar îmi spune ceva. Acolo 
te duc. 

Deschise ușa apartamentului său, apoi merse la birou 
şi scoase cheia din ascunzătoare. Nu încercă să ascundă 
locul. Acesta era doar un mic gest de încredere comparativ 
cu dezvăluirea propriului său eu. 

— Intră în ascunzățoarea mea secretă. 

Deschise ușa și-i făcu semn să intre. 

Cu ochii mari, se învârti ușor în cerc, studiind statuile 
cu o privire fascinată. 

— Cred că sunt pentru rugăciune, nu obiecte de artă. 

El o aprobă din cap. i 

— Ai spus-o mai bine decât aș fi făcut-o eu. 

Atinse florile uscate din fața lui Lakshmi. 

— Ai păstrat în suflet credința copilăriei tale. 

—Ești dezgustată de obiceiurile mele păgâne? Nu sunt 
un gentleman englez creștin, așa cum ar trebui. 

—Știai rugăciunile și răspunsurile anglicane la fel de 
bine ca mine, spuse ea gânditoare. Cred că ai devenit un 
englez desăvârșit. 

—Nu știam sigur ce-o să crezi despre asta, spuse el, of- 
tând ușurat. Poate n-ar trebui să-mi pese ce crezi despre 
natura mea hindusă, însă... îmi pasă. Nu vreau să ți se 
pară ceva respingător. 

—Bunica Rose mi-a spus, cu mulți ani în urmă, că 
țiganii veneau din India. Poate suntem veri foarte îndepăr- 
taţi. Făcu un gest către Lakshmi. Nu ai fost dezgustat 
când ţi-am spus despre sângele meu de țigancă. Putem fi 
amândoi toleranți. 

-Îți mulțumesc pentru acceptare, spuse el încet. Vrei 
să-ți spun mai multe despre acești zei? 

—'Te rog, spuse ea zâmbind. 

Faptul că vorbea despre acele zeități îl ajuta să-și țină 
în frâu dorința. 

-Îți aminteșşti foarte multe despre zei, spuse ea, după ce 
ieșiră din cameră. Cred că această parte a memoriei tale 
funcționează. 

— Aşa este, răspunse el surprins. Sper că e un semn 
bun. Cred că acceptarea laturii hinduse a naturii mele e 
esențială pentru redescoperirea trecutului. Încuie ușa. Mă 
întreb dacă Janey va accepta această parte din mine sau 
va fi dezgustată. 

—Nu cred că ai fi cerut-o de soție dacă n-ai fi avut 
încredere în faptul că te va accepta, spuse Mariah. Poate 
chiar ai adus-o aici. 

—Da, un gând interesant. Mereu ești cu un pas înaintea 
mea. Se încruntă, încercând să se vizualizeze cu Janey în 
acel sanctuar. Nu simt că asta s-ar fi întâmplat, însă nu 
am cum să am încredere, din moment ce abia îmi aduc 
aminte cum arată. 

— Îți aduci aminte de ea în vreun fel? 

—Cred că da, spuse el șovăind. Am în minte imaginea 
ei cuprinzându-mă cu brațele și zâmbindu-mi. Poate că 
atunci i-am cerut mâna. 

-E posibil. Toată veselia pieri de pe chipul lui Mariah, 
în timp ce se pregătea să iasă pe ușa care dădea spre co- 
ridor. Îţi mulțumesc că mi-ai împărtășit un lucru atât de 
important despre tine. 

Expresia de pe chipul ei era ca o sabie în inima lui. 
Pleca, iar curând avea să plece definitiv din viața lui. Nu 
putea îndura acest gând. 

O prinse înainte să apuce să deschidă ușa. 

— Mariah... 

Ea se întoarse, cu chipul îndurerat. Se uniră cu violența 
unei furtuni, sărutându-se și atingându-se frenetic. El își 
îngropă degetele în părul ei ca soarele. Gura ei era la fel 
de îmbătătoare precum vinul, iar trupul ei cald se mula 
perfect pe al lui. El uită de bariera dintre ei, mângâind-o, 
gustând-o și inspirându-i esența. Mariah, salvatoarea 
şi plăcerea lui, centrul vieții lui. Ar fi dorit să o prote- 
jeze pentru totdeauna și să facă dragoste cu ea tot atât 
de mult. 

— Încerc să fac ce e mai bine, Adam, şopti ea sfârşită, 
însă mi-e atât de greu să te doresc așa mult și să nu pot 
să te am! 

Se lipiră unul de altul rezemați de ușă, cu aceeași do- 
rință instinctuală de-a se uni. Arzând de dorință, el o 
sărută cu blândețe pe gât. 

— Cum să nu fie firesc? 


O nouă viață 241 


Ea oftă, cu degetele aproape înfipte în spatele lui. Apoi 
se retrase brusc, încercând să-și recapete stăpânirea de 
sine. 

-Ceea ce facem noi e dezonorant. Nu trebuie să 
continuăm, indiferent de cât de mare e dorința. 

El ar fi vrut s-o ia din nou în braţe. Mai mult, și-ar fi 
dorit s-o ducă în patul lui. Însă în acel colț al minţii sale 
în care era capabil încă de judecată, știa că are dreptate. 

-Ceea ce simt pentru tine e mai mult decât dorință. 
Dar... onoarea e importantă. 

—Nu putem să mai rămânem singuri din nou. Ea zâmbi 
ușor, în timp ce-și aranja părul. Oare când se despletiseră 
acele valuri blonde? Nici unul dintre noi nu are voința să 
se stăpânească. 

—Nu putem fi singuri, însă putem fi împreună în public 
în timpul scurt care ne-a mai rămas. Trebuia să-și facă 
provizia de amintiri pentru anii întunecați care vor urma 
fără ea. Vrei să călărești cu mine de dimineață? Pe cai și 
într-un parc, cu un lacheu în spatele nostru, ne vom putea 
stăpâni. 

— Dacă aș avea bun-simt, aș spune nu, oftă ea trist. Însă 
am dovedit că nu prea am. Prea bine, mâine-dimineață 
mergem să călărim. Dar, în seara asta, vreau să iau cina în 
cameră. Nu cred că voi fi în stare să stau la aceeași masă 
cu tine după acest moment. 

Cu o cavalcadă la orizont, o putea lăsa acum să plece, 
încercând să pară senin. 

—Lasă-mă să verific coridorul. Nu e tocmai bine să fii 
văzută ieșind din camerele mele. 

Ea își netezi părul și își recăpătă expresia de detașare 
calmă. 

—Hai să încercăm măcar să păstrăm aparențele, din 
moment ce e mult prea târziu pentru un comportament 
adecvat. 

El deschise ușa și privi afară. Nimeni. Intră înapoi și-i 
făcu semn să iasă. 

În timp ce ieşea, el îi atinse părul strălucitor și 
chise pumnul în jurul acelei amintiri delicate. 


Ai A 


își în- 


i 


capitolul 27 


Imediat ce Mariah ajunse în camera ei, se aruncă pe 
pat, tremurând. Oare ar fi fost mai bine dacă Adam nu i-ar 
fi iertat minciuna? Era agonizant să știe că și el o dorea, 
dar că între ei stătea un obicei social de netrecut. 

Îi trecu prin minte gândul pervers — pe care Sarah 
nu l-ar fi acceptat — că poate va reuși să-l seducă și să-l 
facă să se însoare cu ea; amnezia lui însemna că felul 
în care percepea codul onoarei, pe care-l respecta orice 
gentleman, era mai slab decât în mod normal. Gândul 
era tentant, atât de tentant! Însă viața lui Adam era încă 
prea volatilă, prea plină de schimbări. Ar fi fost o proastă 
să-l manipuleze să facă ceva ce ar fi putut regreta pentru 
tot restul vieții lui. 

Cu toate astea, ideea era... dureros de tentantă. 


În dimineața următoare, devreme, Mariah bău ceai și 
mâncă pâine prăjită împreună cu Julia, în salonul lor. Apoi 
Julia o ajută pe prietena ei să se îmbrace cu o rochie maro 
cu tiv argintiu, pe care Adam nu o văzuse până atunci. 

După ce plecă Julia, Mariah își examină chipul. Nu l-ar 
face de râs pe duce. Cu toate că primise rochia de la o 
femeie mai în vârstă, cu mai mulți ani în urmă, Mariah 
o modificase cu pricepere, îndepărtând partea tocită de 
material și făcând ca veșmântul să arate nou și la modă. 

Își aminti însă de originea acelei rochii, ca să sublinieze 
distanța dintre ea și Adam. El era duce, iar ea abia se putea 
numi o femeie respectabilă, care îmbrăca haine purtate. 
Iar el era logodit. Trăiau în lumi diferite. 

Își băgă cu grijă sub pălărie un fir de păr răzleț. Aspectul 
ei era perfect. Putea să meargă să se plimbe călare prin 
parc cu un bărbat pe care nu-l putea avea. 

leşi din cameră și coborî pe scara principală până la 
intrare. Adam o aștepta, admirând-o în timp ce-i ieși în 
întâmpinare. 

Ea rămase nemișcată o clipă, dându-și seama că-și 
putea ține sub control aspectul general, dar nu și privirea. 
Se rugă ca ochii să n-o dea de gol, așa cum îl dăduseră 
pe Adam. 

Continuă să coboare treptele. 

—O dimineaţă minunată pentru călărie. 

— Într-adevăr, şi-mi place cum arată caii pe care ni i-a 
ales grăjdarul-șef, răspunse el, la fel de curtenitor. 

Continuară schimbul de politețuri și după ce ieșiră din 
casă și se îndreptară către grajduri. Nu se priviră. 

Într-adevăr, caii erau superbi. Mariah folosi un suport 
ca să urce în șa, pe armăsarul roșcat ales pentru ea. Preferă 
să nu-l lase pe Adam s-o ajute. Faptul că-l simțea atât de 
intens aproape de ea o făcu să-și dea seama că ar fi fost 
mai înțelept să fi refuzat invitația. Însă îi era dor de un 
galop bun și ardea de nerăbdare să-și consume energia și, 
în egală măsură, să fie în preajma lui Adam. 

Conduși de Murphy, un irlandez zvelt și cu aspect 
de om aspru, călăriră prin parc, pe străzile din centrul 
orașului, care atrăgeau atenția chiar și la acea oră 
matinală. Începu să se relaxeze când ajunseră în Hyde 
Park. În timpul orelor la modă de după-amiază, Rotten 
Row ar fi fost încărcată de trăsuri — acum, era aproape 
goală. 

—Să ne întrecem până unde se termină Rotten Row! îi 
strigă ea lui Adam. 

Fără să mai aștepte răspunsul lui, porni pe strada largă 
și nisipoasă. Era un sentiment minunat să simtă vântul 
în față, ca și când asta ar fi făcut-o să scape de probleme. 

Auzi râsul lui Adam, care o ajungea din urmă. Galopară 
unul lângă altul pe Rotten Row. 

Când se apropiară de capăt, ea își încetini calul. Adam 
făcu același lucru. Când se întoarseră, Mariah își bătu ușor 
pe coamă armăsarul roșcat. 

— Ai un grajd excelent, Ash. 

—Sunt impresionat de abilitatea mea de a alege caii, 
cu toate că ar trebui să-i mulțumesc lui Murphy. O scrută 
din cap până-n picioare, privind-o admirativ. Arăți foarte 
bine în hainele astea de călărie. Nu tuturor blondelor le 
stă bine în maro-închis. 

— Se pare că-ți revin amintirile legate de modă, spuse ea, 
ignorându-i complimentul. Îţi mai amintești și altceva? 

—Mai mult îmi aduc aminte de lucruri decât de 
oameni. Oftă. Speram să fie ceva care să-mi declanșeze 
toate amintirile odată şi-mi voi aminti totul deodată, dar 
asta pare din ce în ce mai puțin posibil. 

— Poate că atunci când se va întoarce Janey, totul va 
ieși la iveală, spuse Mariah, străduindu-se să adopte un 
ton neutru. 

El ridică din umeri. 

— Poate. Până ne întoarcem noi acasă, lacheul se va 
fi întors deja de la avocatul tău. Presupun că moștenești 
totul în calitate de urmaș unic al tatălui tău, chiar dacă el 
nu a lăsat un testament formal. 

-— Foarte posibil, totuși, un testament ar face ca tot pro- 
cesul să se deruleze mai ușor. Știu că intenționa să facă 
unul, însă nu știu dacă a avut timp înainte... înainte 
să moară. Se întrebă când va putea să vorbească despre 
moartea lui fără să clipească. 

-Nimic nu poate înlocui un părinte pierdut; măcar 
te-a lăsat cu o situație bună, spuse Adam încet. 

—A fost noroc pur, spuse ea, recăpătându-şi zâmbetul. 
lar eu sunt foarte recunoscătoare. Sunt domnișoara Clarke 
de la Hartley, iar asta face minuni pentru încrederea în 
mine însămi. 

Ritmul drumului lor pe Rotten Row era lent, ca și când 
nici unul dintre ei n-ar fi vrut să se termine. Murphy îi 
urma discret, la câțiva pași în spate. Adam avea dreptate: 
faptul că aveau un grăjdar în urma lor îi ajuta să-și ţină în 
frâu dorința. 

Apărură mai mulți călăreți. Un gentleman în 
uniformă militară trecu pe lângă ei pe un murg frumos, 
iar în depărtare mai mulți bărbați călăreau într-un ritm 
lejer. Era greu de crezut că parcul acela se afla în inima 
Londrei. Copacii de pe dreapta îi protejau de străzile 
orașului, iar în stânga rațele se bălăceau în apele liniștite 
ale Serpentinei. 

— Domnule, e un pușcaș după copaci! strigă Murphy 
brusc. Plecați! 

Mariah întoarse capul la dreapta și văzu soarele reflec- 
tându-se pe o ţeavă lungă, îndreptată în direcția lor. 
Adam dădu pinteni calului și se așeză între Mariah și puș- 
caș, apoi biciui crupa calului ei. 

—Fugi! 

Armăsarul ei goni ca o vulpe speriată, în momentul în 
care zgomotul puștii sfredeli liniștea dimineții. În timp ce 
Mariah se chinuia să nu cadă, calul lui Adam țâșni în față 
lângă al ei. 

Ea își regăsi imediat echilibrul, apoi privi peste umăr 
şi-l zări pe Murphy galopând furios către crâng, cu un 
pistol în mână. Domnul în uniformă militară ținti și el 
spre tufe. 

Se auzi o a doua împușcătură. Mariah o simți trecând 
pe lângă ea și Adam, în timp ce ei se aplecară pe gâtul 
cailor care accelerau. Galopară pe jumătate din Rotten 
Row, apoi Adam încetini pasul calului său. 

— Am ieșit din vizor. 

După încruntătura lui, ea ghici că nu-i plăcea că fugise, 
pe când ceilalti bărbați îl căutau pe pușcaș. Preferase să 
o ştie pe ea în siguranță, în ciuda dorinței sale de a-l 
urmări. 

-Ce nebun ar trage în străini prin parc? 

-Nu știu. 

Își atinse umărul drept, iar degetele sale se înroșită. 

Mariah scoase un țipăt când văzu pata roșie răspân- 
dindu-se pe cămașa albă. 

— Adam, sângerezi! 

şi privi încurcat degetele pline de sânge. 

-Nu mi-am dat seama. Mă înțeapă umărul. Însă nu 
simt rana. 

Îngrozită ca nu cumva să fie rănit grav, Mariah sări de 
pe cal. 

— Coboară ca să pot să văd. 

El o ascultă, clipind. Ea îl ajută să-și scoată mâneca 
dreaptă. În cămașă, la umărul drept, era o gaură și curgea 
mult mai mult sânge. Îi sfâșie materialul și văzu că glonțul 
trecuse razant. 

— Poate că nu e periculoasă rana, dacă nu se infectează. 
Dacă o curățăm și punem praf de busuioc, ar trebui să se 
vindece repede. 

-Însă arată urât. Își privi umărul. Nu-mi place să-mi 
văd propriul sânge. 

—Nici pe mine nu mă prea încântă priveliștea sângelui 
tău. Își împachetă batista într-un tampon, apoi îi desfăcu 
lui eșarfa. Partea bună e că aceste eșarfe sunt suficient de 
lungi cât să le putem folosi drept bandaje. 

—Cine-ar fi bănuit că moda e atât de practică? Tonul 
lui era vesel, însă clipi când ea îi apăsă tamponul pe rană. 
Lui Wharf n-o să-i placă să vadă haina asta distrusă. 

Îi legă eșarfa în dreptul pieptului, apoi îl ajută să îm- 
brace din nou haina, pentru ca rana și sângele să fie cât 
mai puțin vizibile. 

—O să fie prea fericit că ești viu, ca să-i mai pese. Dacă 
te nimerea cu câțiva centimetri mai jos, erai mort. 

Murphy şi domnul în uniformă li se alăturară. 

-N-am putut să-l prindem pe răufăcător, domnule, 
spuse grăjdarul, descălecând. Și-a ales locul la marginea 

parcului ca să poată dispărea imediat pe străzi. Chipul i se 
întunecă la vederea bandajului. Sunteţi rănit, domnule? 

-Doar o zgârietură, Murphy. Mulţumesc că te-ai dus 
după ticălos. 

-Wharf mi-a spus să am grijă de dumneavoastră, dom- 
nule, spuse grăjdarul. 

Adam dădu din cap, ca și când cuvintele sale i-ar fi 
confirmat o bănuială. 

-Tu ești prietenul cu care a fost în armată. 

—Da, domnule, spuse Murphy cu o ușoară expresie de 
îngrijorare pe chip. 

-Vă mulțumesc că aveți grijă de sănătatea mea. 

— Arma a fost o pușcă Baker, spuse bărbatul în uniformă, 
cu spatele drept și cu păr cenușiu. Am recunoscut 
sunetul. 

Murphy dădu aprobator din cap. 

-O armă de infanterie, iar nenorocitul era un țintaș 
al dracului de priceput. Aţi avut noroc, domnule. Amin- 
tindu-și că era și Mariah cu ei, își scoase pălăria. Imi cer 
iertare pentru limbaj, domnişoară. 

— Sunt de acord cu ce spuneți. Mariah privi în direcția 
în care se ascunsese pușcașul. Cred că a venit timpul să ne 
întoarcem la Casa Ashton, să chemăm un medic. 

— De acord. Adam își trecu brațul prin mâneca hainei, 
încercând să nu clipească de durere. Se întoarse către 
străinul în uniformă. Eu sunt Ashton, iar ea e domnișoara 
Clarke. Vă mulțumesc pentru că l-ați alungat pe ticălos 
înainte de-a apuca să facă mai mult rău. 

Celălalt bărbat îl studie intens pe Adam, cu ochi ageri 
pe chipul bronzat. 

— Sunteţi ducele de Ashton? M-am întors de curând 
în Anglia după ce-am fost în India. Auzisem de dumnea- 
voastră, însă când am ajuns la Londra, se spunea că ați 
murit într-un accident de navigație în Scoţia. 

-Am fost rănit, dar am supraviețuit. M-am întors 
de-abia ieri la Londra. 

—Sunt încântat să văd că sunteți viu, spuse el, cu o 
expresie imposibil de citit. Eu sunt John Stillwell. 

— Adică sunteți generalul Stillwell de Mysore, domnule? 
întrebă Murphy. 

Stillwell făcu un semn aprobator din cap. 

— Da, eu sunt. Însă m-am retras din armată. 

Cuvintele sale modeste ascundeau faptul că era erou 
militar, din ceea ce citise Mariah prin ziare de-a lungul 
anilor. Nu e de mirare că plecase în urmărirea unui pușcaș 
periculos. 

Oricât ar fi fost de interesantă situația, spuse hotărât: 

—E bine că v-aţi aflat amândoi aici, dar e vremea să 
mergem. Murphy, mă poți ajuta să urc pe cal? 

Făcu un pas în față și își împreună mâinile ca să-i facă 
scară, să urce pe calul rămas aproape. Adam urcă pe-al 
său, ascunzându-și durerea pe care-o simţea. 

— Generale Stillwell, aș aprecia dacă ați păstra această 
întâmplare pentru dumneavoastră. Nu doresc să fiu 
subiectul altor bârfe. Revenirea din morti e suficient de 
dramatică. 

— Desigur. Stillwell încălecă și el. Cu permisiunea 
dumneavoastră, pot să vă fac o vizită? L-am cunoscut pe 
tatăl dumneavoastră, în India. 

Adam zâmbi. 

—Sunteţi bine-venit, domnule. Ştiţi unde e Casa 
Ashton? 

-Cine nu ştie? spuse generalul cu umor. Abia aştept să 
te văd din nou, Ashton. Își întoarse gânditor calul către 
capătul opus al Rotten Row și își reluă plimbarea. 

—Să mergem pe alt drum spre casă, sugeră Mariah. Să 
fim precauți. 

Murphy dădu din cap, în semn de aprobare. 

Adam și Murphy erau mult prea puțin surprinși de un 
atac care s-ar fi putut dovedi letal. 

Ceva nu era în regulă — și avea de gând să afle ce 
anume. 

Când Adam se întoarse la Casa Ashton cu Mariah 
și cu Murphy, observă că grăjdarul privea foarte atent 
împrejurimile, pentru a detecta eventualele pericole. Ca 
un soldat sau ca o gardă de corp. Dacă Murphy n-ar fi 
fost pe fază, era posibil ca misiunea pușcașului să fi fost 
îndeplinită. 

Ideea că un inamic secret plănuise explozia ambarca- 
ţiunii sale fusese destul de deplasată, însă arsura din umăr 
era cât se poate de reală. Inamicul său trebuia găsit și oprit, 
pentru că Adam nu avea deloc de gând să-și petreacă 
restul vieții ascunzându-se. 

Mariah îl îngrijise suficient de bine cât să împiedice 
o gloată de servitori îngrijorați să dea năvală îndată ce 
intrară în casă, dar când ajunse pe holul de la intrare, 
spuse încet: 

— Adam, nimeni n-a fost surprins că ai fost împușcat în 
mijlocul Londrei. E ceva ce nu-mi spui? 

Mariah avea dreptul să știe. 

-Prietenii mei cred că cineva vrea să mă omoare, 
răspunse el. Înainte, nu eram prea sigur de asta. După ziua 
de azi, tind să cred că au dreptate. 

— De ce-ar vrea cineva să te ucidă? întrebă ea, pălind. 

—O întrebare interesantă. Aș vrea să știu răspunsul. 
Poate pentru că sângele meu păgân este o dizgrație pentru 
aristocrația britanică. Nimeni nu are altă teorie mai bună. 
Se întoarse către majordom, care venea spre ei. Holmes, 
ai putea să chemi un medic? Am avut un mic accident 
în parc. 

Holmes făcu ochii mari când văzu petele de sânge care 
nu fuseseră ascunse în întregime de haina lui Adam. 

—O să fac asta imediat, Înălțimea Voastră. 

—Pentru că sunt ținta unui atac, spuse Adam după ce 
majordomul ieși în grabă, cu cât te întorci mai repede în 
nord, cu atât mai bine. Ai fi putut fi împuşcată. Acest 
gând îi îngheţa sângele. N-aș fi suportat să se întâm- 
ple asta. 

-Nu sunt sigură că pot îndura să mă întorc acasă și să 
aştept vestea că ducele de Ashton a fost asasinat, spuse ea 
încordată, cu ochii larg deschişi. 

— Asta nu se va întâmpla, răspunse el, pe un ton mai 
liniștitor decât se simțea el de fapt. Acum, că s-a confirmat 
că am un dușman, o să-mi concentrez puterea ducală pe 
găsirea ticălosului. 

Pentru că nu dorea să explice și cum avea să facă asta, 
din moment ce încă nu știa, își aruncă privirea asupra mai 
multor scrisori și mesaje care așteptau pe polița lustruită. 
Scoase una dintre ele. 

— lată răspunsul de la avocatul tău. 

Îi dădu biletul lui Mariah. 

Ea rupse sigiliul și citi cele câteva rânduri. 

—E de la asistentul său. Se pare că domnul Granger nu e 
în oraș. Urmează să se întoarcă astăzi, iar asistentul a fixat 
întâlnirea pentru mâine-dimineață. Presupun că absența 
domnului Granger din Londra explică lipsa răspunsurilor 
de până acum. 

— Abia aştept să aud ce are să ne spună mâine. Când 
ea ridică privirea încruntată spre el, adăugă: Vom merge 
într-o trăsură simplă, fără blazon. Nu voi mai fi o țintă 
prea ușoară. 

—E bine atunci, spuse ea, încă îngrijorată. 

Nu o învinuia. El însuși era îngrijorat. Totuși, nu avea 
de gând să-și petreacă restul vieții într-o ascunzătoare. 

Privi din nou scrisorile și zări una cu un scris de mână 
care i se părea foarte cunoscut. Rupse sigiliul de ceară și 
deschise scrisoarea. Era de la Lady Agnes Westerfeld. 


Dragul meu Adam, 

Nu am cuvinte să-ţi descriu bucuria pe care am 
simțit-o când am primit mesajul în care Masterson 
spunea că ai supraviețuit. 

Niciodată nu există prea mulţi oameni buni pe lume 
de care să ne putem lipsi. 

Mi-a spus că rănile ți-au afectat memoria. Am 
încercat să-mi imaginez cât de ciudat trebuie să fie 
să nu-ți recunoști propria viață, dar nu am reușit. 
Trebuie să fie înfiorător. 

Am vorbit cu domnul Richards, medicul care i-a 
îngrijit pe mulți dintre elevii mei, inclusiv pe tine. 
Are ceva experiență cu rănile la cap și mi-a spus că e 
imposibil de spus dacă memoria îţi va reveni sau nu, 
ceea ce este un gând destul de trist. 

Dacă nu-ți vei mai aminti niciodată anii copilăriei, 
atunci înseamnă că începi o viață nouă, iar asta 
nu e chiar un lucru rău. Puţini sunt cei care nu au 
experienţe pe care ar dori mai degrabă să le uite. Chiar 
dacă nu o iei de la capăt ca un copil, cu părinţi care 
să te crească și să te protejeze, ai mulți prieteni care ar 
face orice pentru tine. 

Pe mine mă poţi considera unul dintre ei. 

Cu toate că am fost foarte tentată să vin în oraș 
să te văd, unul dintre băieţii mei noi trece printr-o 
perioadă dificilă și nu prea pot să-l las singur. Însă 
voi veni la Londra cât mai curând. Poţi să o iei drept 
promisiune sau amenințare. 

Ca băiat, ai trecut prin schimbări importante în 
viață și te-ai adaptat excelent. O vei face din nou. 

Cu cele mai calde gânduri, 


Lady Agmes Westerfield 


Auzi în cap o voce caldă de femeie, în timp ce citea 
scrisoarea, iar în minte începură să i se contureze diverse 
imagini. Întâi, amintirea neclară a unei femei înalte și 
frumoase, care se purta extrem de firesc cu un băiețel 
cățărat într-un copac și strângând în brațe un pui de câine 
murdar. Văzu câinele cu ochii minții și-și dădu seama că 
prietenii lui aveau dreptate: primul Bhanu era cel mai 

urât câine de pe fața pământului, însă, în același timp, era 
şi cel mai adorabil. Lady Agnes înțelesese asta. 

Alte amintiri începură să-i apară în minte. Învățatul, 
disciplina, alinarea. i simțea brațele în jurul lui când 
plângea după ce primise o scrisoare de la avocații familiei 
Ashton, în care era anunțat că mama sa murise. Lady 
Agnes îi oferise căldura de care avea nevoie cu atâta 
disperare și fără să spună cuiva că fusese atât de slab, încât 
să plângă. Amintirile se înghesuiau dureros. 

Mariah îl luă de braț și îl conduse către o ușă 
alăturată. 

— Hai să așteptăm medicul în salonaș. Când rămaseră 
singuri, îl trase pe canapea lângă ea, având pe chip o 
expresie plină de îngrijorare. Ce s-a întâmplat? De când ai 
citit scrisoarea aceea, arăţi ca și când te-ar fi lovit cineva. 

Își dădu seama că se freca la tâmpla care-l durea și lăsă 
mâna în jos. 

-E o scrisoare foarte frumoasă de la Lady Agnes 
Westerfield, care mi-a declanșat amintiri din perioada de 
școală. E un fel de lovitură, însă una bună. 

— Minunat! li luă mâna. Íți amintești și alte lucruri, 
de exemplu, când ai plecat în Scoţia, să-ți încerci 
ambarcațiunea? 

Se gândi, apoi făcu semn că nu. 

— Dar copilăria în India? 

Încercă să se gândească la acea perioadă, dar nu des- 
coperi nimic nou. Întrebările ei îl ajutau, totuși, să se con- 
centreze la amintirile pe care tocmai le regăsise. 

- În mare parte, îmi aduc aminte de școală și de prietenii 
mei. Cum ne-am întâlnit, cum ne-am împrietenit. 

-Poţi să-ți aduci aminte, cronologic, de perioada 
şcolii? 

-Să vedem... Se încruntă, în timp ce căuta prin amal- 
gamul de amintiri. Imi aduc aminte cum am întâlnit-o pe 
Lady Agnes, apoi că am călătorit spre casa ei din Kent și 
că i-am cunoscut, pe parcurs, și pe ceilalți băieți. Apoi, 

cum învățam. Făceam prostii. Verile și vacantele cu verii 
mei. Acum își amintea foarte bine de Janey și, într-adevăr, 
era o copilă adorabilă. Simțindu-se necredincios pentru 
acel gând, continuă: Amintirile pe care le-am regăsit par 
a fi doar din anii de școală, însă par complete. 

Zâmbi, amintindu-și cum se construise în timp fiecare 
prietenie, din mozaicuri de bucurie, de grijă și, uneori, de 
conflicte împărtășite. Fusese uimit că Masterson, Randall 
și Kirkland bătuseră atâta drum până în Scoţia ca să-l 
caute. Acum își dădea seama că ar fi făcut exact la fel 
pentru oricare dintre ei. Erau mai degrabă frați decât 
prieteni. 

Își aminti clar cum îl aruncase pe Randall prin 
cameră în timpul unei lecții de Kalarippayattu pe care 
le-o dăduse băieților. Randall își rupsese mâna. Râsese, 
în ciuda durerii, și-i ceruse lui Adam să-l învețe mai 
târziu trucul acelei aruncări. Medicul local, Richards, 
un bărbat calm, de vârstă mijlocie, îi legase rana. Erau 
nenumărate astfel de poveşti, de momente, legate de 
fiecare dintre prietenii lui — iar Adam își amintea totul, 
inclusiv experiențele cu Wyndham și Ballard, ceilalți 
colegi ai săi. 

—Sună foarte promițător, spuse ea gânditoare. Din 
moment ce ţi-ai recăpătat o mare parte a memoriei 
dintr-odată, și celelalte piese se vor așeza la locul lor la 
fel de bine. 

Poate că am nevoie de cheile potrivite, spuse el. Lady 
Agnes a fost cheia către zilele mele de școală. 

Chipul lui Mariah deveni neutru. 

-Janey poate fi cheia către trecutul tău recent. 

Wharf intră în încăpere, îngrijorat. 

- Înălțimea Voastră, ați fost rănit? 

Mariah se ridică, trăgându-și degetele din strânsoarea 
lui Adam. 

-Te las în grija valetului tău. Medicul va sosi curând. 
Ai avut o zi plină. 

O încercare de asasinat și revenirea unei părți mari de 
memorie — da, avusese o zi plină. Era emoționant să-și 
regăsească atât de mult din vechea viață. Poate va găsi și 
un indiciu în privința celui care dorea să-l ucidă. 

Partea grea se dovedi însă a fi s-o vadă pe Mariah 
plecând. 

Mariah se simțea mai bine să-l părăsească pe Adam fără 
să privească în urmă. Poate că atunci când pleca pentru 
ultima oară, o să cedeze psihic. Acum, nici măcar nu 
leşinase. În schimb, mai degrabă orbește, merse în salonul 
pe care îl împărțea cu Julia și se lăsă într-un fotoliu. Prie- 
tena ei era plecată, așa că avea parte de liniște. 

Oare femeile erau cheia către trecutul lui Adam? 
Lady Agnes descuiase o ușă masivă, iar Mariah bănuia că 
Janey Lawford va face același lucru când se va întoarce la 
Londra. Adam descoperise și mai mult din trecutul său în 
altarul privat de lângă dormitor. Curând, își va recăpăta 
întreaga viață. 

Și nu va mai avea nevoie ea — așa trebuiau să stea 
lucrurile de fapt. Nu trecuse mult de la prima lor întâl- 
nire — doar câteva săptămâni. Se va întoarce și-și va 
construi o viaţă nouă ca domnișoara Clarke din Hartley. 
Când va fi bătrână și căruntă, perioada cu Adam va fi cel 
mai mic strop din lacul vieții ei. 

Însă nu-l va uita. Oh, nu, nu-l va uita. 

Amorțeala ei dură până când Julia intră în cameră, cu 
chipul strălucind. 

— Mariah, ce bine-mi pare să te văd! Am avut o vizită 
minunată la bunica mea. Cu cât vorbeam mai mult, cu 
atât părea mai putemică. Sunt foarte fericită că am făcut 
călătoria asta. 

Mariah ieși imediat din reveria ei, care se îndrepta 
periculos spre autocompătimire. 

— Arăți cu cinci ani mai tânără, răspunse ea cu căldură. 
Povestește-mi despre bunica ta. 

Julia căpătă o expresie gravă. 

—E bună și înțeleaptă, și m-a susținut mereu, chiar și 
atunci când nimeni din familie nu a făcut-o. Nu ştiu cum 
m-aș fi descurcat fără ea. 

—Exact pentru asta sunt bunicile, spuse nostalgic 
Mariah. Și bunica mea Rose simțea la fel pentru mine, 
chiar și când făceam cele mai mari rele. 

Julia se așeză pe scaunul din fața ei, foșnindu-și 
rochia. 

— Ţi-a plăcut să călărești cu Ashton? 

— Până în momentul în care cineva l-a împușcat, spuse 
Mariah sec. Nu a fost rănit grav, însă nu a fost un început 
de zi prea bun. 

Julia oftă, iar Mariah îi explică ce se întâmplase 
în parc. 

-— Pentru un om plăcut, și-a atras, totuși, dușmani pericu- 
loși, remarcă Julia. Și tu ai fi putut fi rănită. Sau ucisă. 

Mariah suspină. 

—O să fiu în siguranță când voi părăsi Londra, și asta 
se va întâmpla în câteva zile. Sper doar că Ash va fi și el 
în siguranță. 

— Va fi. E puternic, inteligent și are prieteni buni. 

—Sper că asta să fie suficient. Mariah își simțea inima 
sfâșiată la gândul că trupul cald și plin de pasiune al lui 
Adam ar putea zăcea rece, mort. Își dădu seama că avea 
mâinile încleștate și le desprinse cu atenție. Avusese o 
idee atât de îndrăzneață, încât n-ar fi trebuit să-i dea glas, 
însă latura virtuoasă, tipică pentru Sarah, a naturii ei, fu 
înfrântă încă o dată. Julia, ai idee cum poate o femeie să 
se ferească să rămână însărcinată? 

Julia clipi, dar nu arătă vreun semn de mirare. 

-Ştiu o metodă, două. Nu sunt garantate, totuși, 
de obicei, funcționează. Zâmbi ușor. E motivul cel mai 
obișnuitpentru care vin femeile la mine. Mai ales soțiile cu 
prea mulți copii. 

— Și care este cea mai bună metodă? Mariah își privea 
mâinile, pe care și le încleștase din nou. 

Dacă Julia o întreba de ce voia să știe, ar fi intrat în 
pământ de rușine. 

Însă Julia nu mai avea nevoie să întrebe. 

— De obicei, un burete înmuiat în oțet este perfect. Pe 
un ton liniștit și neutru, îi descrise cum se folosea acel 
burete. De fapt, chiar am vreo doi la mine. Nu se știe 
niciodată când dai de-o femeie aflată la nevoie. Îți aduc 
unul? 

-Te rog. 

Vocea i se transformase în șoaptă. 

Julia se ridică să meargă în dormitorul ei, după burete. 
Când ajunse lângă Mariah, îi lăsă cu blândețe mâna pe 
umăr. 

— Sigur ştii ce faci? 

-E posibil să n-o fac. Unghiile îi săpau semicercuri 
în palme. Totuși... s-ar putea să regret pentru totdeauna 
dacă nu o fac. 

— Da, e posibil. 

— Ai vreun interes romantic legat de vicarul Williams? 
întrebă Mariah când Julia se îndreptă spre camera ei. 

— Dumnezeule mare, nu! exclamă Julia, ridicând sprân- 
cenele. Am avut un bărbat și sunt sigură că nu vreau altul. 
Ai permisiunea mea să flirtezi cu el cât vrei, când revii 
în Hartley. 

Mariah zâmbi ștrengărește. 

- Poate că o voi face. E plăcut și atrăgător, iar după ce 
ajung acasă și îmbrățișez o viață fără pată, poate că va fi 
singurul bărbat potrivit pe care-l voi întâlni vreodată. 

Julia râse. 

— Dacă ieși în societatea londoneză, o să vezi că bărbații 
se vor strânge ca albinele în jurul tău. 

Mariah se strâmbă. 

—Nu vreau să fiu înțepată. 

Julia deveni serioasă. 

-Ţi-ai fi dorit ca Ashton să fi ajuns pe alt țărm? 

— Niciodată, răspunse imediat Mariah. Și. nici nu-mi 
pare rău că m-am îndrăgostit de el. Gata, recunoscuse 
cu voce tare. Mi se frânge inima, însă voi supraviețui. Și 
chiar îl plac pe domnul Williams, să știi. Poate că, într-o 
zi, o să simt ceva mai mult. 

După ce plecă Julia, Mariah se întrebă dacă va avea 
curaj să folosească buretele și să-l seducă pe Adam. lar 
dacă încerca, oare va reuși?! Dacă ar fi avut o amintire 
clară a logodnei sale, onoarea l-ar fi împiedicat să-şi 
trădeze viitoarea soție. Atâta timp cât Janey rămânea o 
obligație învăluită în ceață... ei bine, atunci lucrurile 
stăteau altfel. 

Janey îl va avea pentru totdeauna. Mariah se va mul- 
tumi cu o singură noapte. 


Întâlnirea cu avocatul ei era stabilită de dimineaţă, 
așa că, după ce luă micul dejun în camera ei, Mariah 
cobor? la grajduri, în spatele casei. Adam stătea lângă 
o trăsurică închisă, destul de deteriorată, și vorbea cu 
Murphy. 

— Vehiculul acesta aparține grajdurilor Ashton sau a 
fost adus peste noapte? întrebă Mariah mirată. 

Adam zâmbi. 

— Adusă peste noapte. Am vorbit ieri cu Murphy și 
i-am spus de ce avem nevoie — și iată, un miracol. 

— Bravo, Murphy, chicoti ea. Acest vehicul se va pierde 
ușor pe străzile Londrei. 

—Mai ales că există și o ieșire prin spate din Casa 
Ashton, spuse Adam. Să sperăm că ticălosul acela nu are 
pânde care să urmărească toate ieșirile. 

— Trăsura asta a intrat pe poartă în dimineața asta și 
pare să aparțină unui negustor, spuse Murphy. Nu se va 
vedea că ducele se deplasează cu ea. 

Murphy era, în mod clar, un protector talentat, însă, în 
timp ce o ajuta să urce în trăsură, Mariah își dorea să nu 
fi fost nevoie de talentul lui. Se așeză pe scaunul orientat 

către spate, pentru ca ea și Adam sănu stea unul lângă altul. 
Cu cât erau la distanță mai mare, cu atât mai bine; și nici 
nu era vorba de vreo distanță prea mare în acest vehicul 
mic, chiar dacă ambii pasageri făceau tot posibilul să nu 
se atingă. 

Murphy conducea trăsura, îmbrăcat în haine curate, 
dar care nu ieșeau în evidență. Când se îndreptară prin 
grădini spre ieșirea din spate, Mariah văzu mai mulți 
oameni îmbrăcați sobru, plimbându-se în interior. 

— Acum ai gărzi? 

— Foști soldați, răspunse Adam. Printre alții, și secretarul 
meu a insistat. După apus, vor fi și mai mulți. 

Mariah încercă să se relaxeze pe bancheta nu tocmai 
comodă. 

-Nu e un mod de viață prea plăcut. 

—Sper să nu fie pentru mult timp. Adam oftă. Am vrut 
să refuz gărzile, însă în casă sunt mulți oameni, iar tu ești 
printre ei. Ar fi de neiertat dacă cineva ar fi rănit din 
cauza neglijenței mele. Privi pe fereastră la străzile din ce 
în ce mai aglomerate, pe măsură ce mergeau spre est, spre 
vechiul cartier financiar și de afaceri al Londrei. Chiar 
dacă măsurile de precauție sunt perfect explicabile, nu 
cred că te protejează complet de un asasin pus pe treabă. 

—Din fericire, de obicei, armele își greşesc ținta, iar 
dacă ești atacat direct, poți să te aperi, spuse ea pragmatic. 
Încă îmi aduc aminte cum l-ai aruncat pe George Burke 
în salon. 

Zâmbetul lui Adam o făcu să-și dorească să se aplece 
spre el și să-l sărute. Se abținu, însă își dădu seama că nu 
prea-l văzuse zâmbind în ultima vreme. 

— Ai spus că prietenii tăi ți-au sugerat că ai putea fi în 
pericol. De ce? 

Zâmbetul lui dispăru în timp ce-i povesti, pe scurt, ce 
aflase despre explozia de pe Enterprise. 

-Deci cineva te vrea mort, spuse ea, după ce el își 
încheie povestirea, și nu există alt motiv evident decât 
poate, disprețul pentru sângele tău indian. 

- Poate că am jignit vreodată grav pe cineva și nu-mi 
mai aduc aminte. Poate că aveam o viață secretă desfrâ- 
nată, pe care prietenii și familia nu o cunoșteau, și mi-am 
făcut o groază de dușmani. Ridică din umeri. Motivul mă 
interesează mai puțin; vreau să-l opresc pe ticălos. 

-De acord. Buzele lui Mariah se destinseră într-un 
zâmbet. Mi-e greu să mi te imaginez ducând o viață 
secretă desfrânată. 

—Şi mie, recunoscu el. Nu prea îmi amintesc despre 
desfrânare, ca să știu ce-aș fi putut face. 

Se priviră și izbucniră în râs. Își duse mâna la gură și 
privi pe fereastră, gândindu-se cât de intim era să râzi 
împreună cu cineva. 

Spera ca el și Janey să poată râde împreună. 


Birourile domnului Granger se aflau în zona medie, nici 
săracă, nici bogată, după cum observă Mariah când coborî 
din trăsură. Avea logică. Tatăl ei dorea competență, însă 
o căuta la un preț rezonabil. 

Murphy așteptă la trăsură, iar Adam o conduse înăuntru. 
Biroul era bine întreținut, totuși tânărul funcționar avea 
masa plină de hârtii. Se ridică, zâmbind. 

— Sunteţi domnișoara Clarke? 

—Da, iar acesta este prietenul meu, ducele de Ash- 
ton, spuse ea, dornică să profite din plin de prezența 
aristocratică a lui Adam. 

Asistentul făcu ochii mari. 

- Îi voi spune domnului Granger că ați sosit. 

Dispăru și se întoarse în mai puțin de un minut, în timp 
ce o voce din spatele lui striga: 

-Şi fă ceai pentru musafiri! 

Mariah se întrebă dacă simpla domnişoară Clarke 
ar fi fost servită cu ceai. Când intră în birou, cu Adam 

la un pas în spatele ei, domnul Granger veni și o întâmpină 
călduros. Era un bărbat bine făcut, cu păr argintiu, și, cu 
toate că-i aruncă o privire ageră lui Adam, nu părea dispus 
să se gudure pe lângă el. 

— Vă rog să luați loc, spuse el, arătând către două scaune 
din faţa biroului său masiv. Sunt încântat să vă cunosc, în 
sfârșit, domnişoară Clarke. Tatăl dumneavoastră vorbește 
mereu atât de frumos despre dumneavoastră și despre sim- 
țul pe care-l aveți pentru afaceri. Este și el în Londra? 

Mariah înlemni. 

— Nu știți că e mort? 

— Dumnezeule mare, nu! spuse Granger uimit. S-a în- 
tâmplat de curând? 

Ea înghiți cu greutate, simțindu-se ca atunci când 
primise pentru prima dată vestea. 

—De câteva săptămâni bune, spuse Adam, văzându-i 
tulburarea. Domnul Clarke se afla în drum spre Londra 
când a fost atacat și ucis de tâlhari. Ni s-a spus că e în- 
gropat într-un cimitir local din Hertfordshire. 

— Domnul Clarke m-a vizitat cu vreo două luni în urmă, 
spuse încet avocatul. Mi-a spus că se gândea să-și schimbe 
testamentul și că se va întoarce curând, însă de-atunci nu 
l-am mai văzut. Niciodată nu mi-a trecut prin cap că a 
avut o asemenea soartă tragică. 

— A spus de ce dorea să facă acele modificări? întrebă 
Mariah, mirată. Eu sunt singurul moștenitor. Acest lucru 
influențează moștenirea mea? 

—Nu a spus de ce, răspunse avocatul, însă pentru că 
testamentul anterior este neschimbat, dumneavoastră 
moșteniți toate bunurile sale. 

—Pentru că tocmai primise Conacul Hartley, dorise, 
probabil, să adauge prevederi pentru servitorii vechi, 
sugeră Adam. 

- Poate, dar nu mi-a spus nimic de-așa ceva. Poate 
doar s-a gândit la asta. De obicei, era impulsiv. Mariah își 

reveni. Domnule Granger, am primit o scrisoare în care 
mi-ați confirmat moartea lui. 

— Așa ceva nu e posibil, răspunse el sec. Astăzi am auzit 
pentru prima dată că tatăl dumneavoastră este mort. 

— Scrisoarea avea antetul dumneavoastră. 

Avocatul deveni rigid. 

-Domnișoară Clarke, nu sunt un mincinos. 

— Antetele se pot fura sau falsifica, interveni Adam. 
Ai scrisoarea cu tine? 

Mariah scutură din cap. 

—Nu m-am gândit că o să am nevoie de ea. Am presupus 
că voi renunța la serviciile domnului Granger, pentru că-i 
scrisesem de patru ori, fără să primesc răspuns. 

Granger își încruntă sprâncenele. 

-Nu am primit nici o scrisoare, domnişoară Clarke. Aș 
fi răspuns imediat. Știu despre Conacul Hartley că se află 
într-una dintre zonele cele mai îndepărtate din Anglia, 
însă Poșta Regală operează, cu siguranță, și acolo. 

—Da, așa este. Adam o privi pe Mariah. Poșta Regală 
ajunge în Hartley, însă în cele mai multe sate, poşta e 
într-un magazin. Dacă așa se întâmplă și în Hartley, poate 
că George Burke l-a mituit pe proprietarul magazinului să 
preia scrisorile care vă erau adresate. 

— Asta ar fi ilegal! exclamă Granger. 

— Dar nu imposibil, răspunse Adam. Pare ceva ce Burke 
ar fi în stare să facă. 

Mariah oftă, gândindu-se la altă posibilitate. 

— Atunci, poate că și scrisorile tatălui meu au fost 
reținute. Poate chiar trăieşte! 

Adam o privi cu milă. 

-Poate. Totuși, e plecat din Hartley de prea mult 
timp. 

Da, își dădea seama că avea dreptate. Și mai era și 
inelul de aur al tatălui ei, pe care i-l dăduse Burke. Asta îi 
dădea de înțeles că tatăl ei chiar era mort. Se ridică de pe 
scaun, nesigură pe ea. 

—Vă rog să mă iertați, domnule Granger. Am multe 
lucruri la care trebuie să mă gândesc. 

Și el, și Adam se ridicară. 

— Desigur, domnişoară Clarke, spuse avocatul. Să-mi 
spuneți dacă vă mai pot ajuta cu ceva ca să rezolvați 
misterul. Șovăi. Dacă nu există o dovadă clară a morții 
tatălui dumneavoastră, nu aveți dreptul legal la Conacul 
Hartley timp de șapte ani. 

Înţeleg, spuse ea încet. 

- Domnule Granger, zise Adam, luându-i brațul, dacă 
aflați ceva util, vă rog să ne trimiteţi o scrisoare mie sau 
domnișoarei Clarke la Casa Ashton. 

Mariah reuși să se stăpânească până se urcară în trăsură. 
Începu să tremure, apoi se întoarse către Adam, care o luă 
în brațe. 

Speranța era dureroasă. 


capitolul 29 


Adam o ținu în brațe pe Mariah până când se opri 
din tremurat, dorindu-și să poată face ceva să-i mai 
domolească durerea. Erau la jumătatea drumului către 
Casa Ashton când se retrase din îmbrățișarea lui Adam. 
Privirea ei era aspră, însă ochii îi erau seci. 

— Ajunsesem să accept moartea tatălui meu. Acum... 
nu știu ce să mai cred. 

— Cred că, cel mai probabil, Burke a falsificat scrisoarea 
de la Granger. Probabil că a aflat cine era avocatul tatălui 
tău când discutau despre transferul de proprietate asupra 
moșiei. Și mai cred că a avut un aliat la poșta din Hartley, 
care a oprit scrisorile tale să ajungă la Londra. Dorind să 
poată fi mai optimist, continuă: Dacă e așa, acest om ar 
fi putut la fel de bine să oprească scrisorile care-ţi erau 
trimise la conac. Asta nu explică, totuși, faptul că tatăl 
tău nu s-a întors. 

Mariah oftă. 

—Știu că e foarte posibil să ai dreptate. Dar dacă a fost 
rănit sau bolnav și nu a putut călători? Ar fi fost simplu 
să fie întârziat. Poate... poate că ajunge chiar acum în 
Hartley și e surprins că nu mă găsește acolo. Vocea îi era 
gâtuită. Nesiguranţa e grea. 

Adam îi luă mâna. 

-Tragedia e mai simplă decât nesiguranța. Nu mai 
ușoară, ci mai simplă. 

Ea aprobă din cap. 

—Ai dreptate. Însă ce pot face acum? Cum găsești pe 
cineva care e dispărut şi, poate, mort? 

—O să trimit oameni în căutarea tatălui tău, spuse 
Adam hotărât. Știm că a ajuns la Londra, pentru că a fost 

să-l vadă pe Granger. Scrie tot ce ştii despre programul lui: 
când a plecat din Hartley, când spunea că se va întoarce, 
cum intenționa să călătorească. Diligență, poștalion — tot 
ce știi și ce presupui. Și mai fă o descriere a înfățișării și a 
obiceiurilor tatălui tău. Există locuri sau oameni pe care e 
posibil să-i fi vizitat în Londra? 

Deveni gânditoare la ideea unei astfel de acțiuni. 

-În această după-amiază îţi voi da toate informațiile. 
De asemenea, când o voi vedea pe Julia, o voi întreba ce 
crede despre cei care conduc poșta din Hartley. 

— Vor fi multe informații. Îi strânse o dată mâna, apoi îi 
dădu drumul. O să aflăm adevărul despre tatăl tău. 

— Poate că, dacă-l găsim pe Burke, ne va spune ce vrem 
să știm. 

— Crede-mă că să dau de urma acelui ticălos e în fruntea 
priorităților mele. 

Mulțumită, se mută de lângă el pe bancheta din fața 
lui. Pentru prima dată, Adam fu bucuros că era un om 
putred de bogat. Ar fi cheltuit oricât ca să-i readucă ei 
liniștea. 


Mariah se liniștise deja când Adam o conduse în casă. 
Avea speranța egoistă că misterul care-l înconjura pe tatăl 
ei o va mai ține câteva zile în Londra. Odată ce Janey 
Lawford avea să se întoarcă din Lincolnshire, situația 
devenea nepotrivită pentru Mariah, însă acum era mai 
mult o plăcere decât o durere să se afle sub același acoperiș 
cu el. 

Majordomul se apropie de ei. 

- Înălțimea Voastră, aveți vizitatori. Holmes îi înmână 
o carte de vizită gravată. Domnul general Stillwell, cu 
soția și cu fiica lui, se află în salonaș. 

Generalul nu pierduse timpul. Adam se întrebă, 
destul de cinic, ce dorea Stillwell de fapt — probabil 
favoruri sociale pentru fiica pe care urma s-o mărite. 
Însă bărbatul își dovedise curajul când alergase după 

acel pușcaș și, dacă spera să se poată folosi de influența 
lui de duce, își câștigase tot dreptul să i-o ceară. Adam 
trebuia să discute însă cu Formby, să afle exact ce in- 
fluență avea și cum se folosise de ea în trecut. li aruncă 
o privire lui Mariah. 

— Ai vrea să-l vezi pe Stillwell? 

Zâmbi. 

—Nu am avut ocazia să-i mulțumesc cum se cuvine, așa 
că e o ocazie perfectă. 

Adam o urmă pe Mariah în salon, dar se opri, cu ră- 
suflarea tăiată. Vedea vag silueta înaltă a lui Stillwell și 
a unei tinere lângă fereastră, însă cea mai mare parte a 
atenției lui era concentrată asupra femeii, care se ridică 
şi-l privi cu o speranță nesigură. Era femeia brunetă și 
frumoasă din visele sale și purta un sari roșu și elegant, 
brodat. Nu se poate. Nu se poate! 

Ea zâmbi, ca şi când n-ar fi fost sigură că era 
bine-venită. 

— Darshan? 

Ea era singura care îl striga pe numele mijlociu. Amin- 
tirile începură să-i ricoșeze prin minte, la fel ca atunci 
când citise scrisoarea de la Lady Agnes, însă acestea erau 
de o mie de ori mai intense. Își aminti de copilărie, de 
tatăl său, de lunga sa călătorie în Anglia. 

Și nu doar de anii copilăriei sale, ci și de perioada 
petrecută în Anglia după ce terminase școala. Sperase să-și 
recapete amintirile, iar acum era în pericolul de a fi mân- 
cat de viu de ele. 

Mariah îi atinse brațul, readucându-l în prezent. 

— Adam, ești bine? 

Se adună suficient cât să-i zâmbească. 

Ce zi ciudată, în care și el, și Mariah aflaseră că părinții 
lor pierduţi nu erau chiar atât de pierduţi. O parte din el 
ar fi vrut să se ascundă de durerea aceea sfâșietoare, însă 
nu putea, nu când în fața lui se afla un miracol. Întinse 
mâinile, temându-se ca nu cumva să se înșele. 

Mamă? 

Ea îi luă mâinile, zâmbind. Strânsoarea ei era caldă 
şi hotărâtă. El o strânse la piept, gândindu-se la toate 
nopțile în care plânsese de dorul ei. Acum, ea era cea care 
plângea, cu chipul îngropat în umărul lui. Era mult mai 
mică decât în visele sale, dar ar fi recunoscut-o oriunde 
după parfum — o mireasmă iute și exotică, necunoscută în 
Anglia. Era mai frumoasă decât își amintea el. 

De la distanța aceea, putea vedea liniile fine din jurul 
ochilor săi și expresia unei femei care trecuse prin multe. 
Părea, totuși, prea tânără ca să aibă un fiu de vârsta lui. Își 
dădu seama că trebuie să fi fost o copilă când se căsătorise 
cu tatăl lui. 

—Mi s-a spus că ai murit, spuse el, cu vocea gâtuită. 

— Pentru că te-au smuls din brațele mamei tale, pufni 
generalul Stillwell, era firesc ca autoritățile să spună că 
era moartă, ca să-ți taie orice legătură cu India. Desigur, 
pentru binele tău. 

Pentru binele tău. Adam și-i putea imagina pe tutorii săi 
spunând asta, convinși că ştiau ce era cel mai bine pentru 
un duce minor cu sânge amestecat. 

Mama lui făcu un pas înapoi, cu lacrimi în ochi. 

-Îmi pare rău că sunt așa o plângăcioasă, spuse ea 
într-o engleză fluentă, cu un accent încântător. 

—Cred că această ocazie cere lacrimi, spuse Mariah 
încet. Poate ar trebui să ne așezăm. O să sun să aducă 
ceai. 

Mama lui Adam îl luă lângă ea pe canapea, iar Mariah 
se așeză la margine, urmărindu-l liniștită, în caz că avea 
nevoie de ea. Îi mulțumea cerului că Mariah era acolo, 
să-l susțină în avalanșa aceea de emoții și de amintiri. 

Atunci, prin amalgamul dureros al minţii lui îi trecu 
un gând. Îl privi pe general. 

— Sunteţi tatăl meu vitreg? 

Stillwell făcu un semn din cap. 

— După cum am spus în parc, eu și tatăl tău am fost prie- 
teni. Lakshmi mi-a scris să-mi ceară ajutorul când te-au 
luat autoritățile, însă eram în misiune. Când m-am întors 
eu, deja erai în drum spre Anglia. Nu voiau să-i spună 
nimic, decât că vei fi crescut conform statutului tău. 

-Ca și când niște străini ar fi știut mai bine cum 
să-mi crească fiul! spuse Lakshmi, cu mâna pe-a lui Adam. 
Ochii ei de un verde-cenușiu contrastau puternic cu tenul 
întunecat. Mereu am visat la ziua asta, dar m-am temut că 
nu va mai veni vreodată. Când am sosit în Londra și am 
auzit că ai murit... 

Femeia se cutremură. 

—Uneori cred că Lakshmi s-a căsătorit cu mine doar 
ca s-o aduc în Anglia, să te regăsească, spuse Stillwell cu 
blândețe. 

Privirea caldă pe care i-o aruncă soțului ei îi respinse 
acestuia tachinarea. 

— Am avut mare noroc cu soții mei. Și sora ta la fel. 

—Sora mea? spuse el sec. 

Cu toate că acum capul îi exploda de amintiri, printre 
ele nu se afla și o soră. 

Mama lui făcu un semn către tânăra de la fereastră, 
care privise întreaga scenă cu un interes vădit. 

-Ea e sora ta, Lady Kiri Lawford. Eram însărcinată 
când a murit tatăl tău. Nu le-am spus autorităților, de 
teamă să nu mi-o ia și pe ea. 

— Kiri. E un nume încântător, spuse el, întrebându-se 
dacă mai putea îndura alte șocuri. Noua lui soră arăta... 
ca Adam. Păr negru, ochi verzi, mai înaltă decât mama 
ei. Era îmbrăcată în stil european și ar fi arătat minunat 
în orice salon, în ciuda aerului subtil, care sugera locuri 
exotice și îndepărtate. La fel ca mama ei, era foarte 
frumoasă. 

— Mereu mi-am dorit o soră. Se ridică și se îndreptă spre 
ea. Însă nu cred că tu ţi-ai dorit un frate mai mare. Îmi 
dau seama că pot fi creaturi îngrozitoare. 

Ea îi zâmbi, cu ochi jucăuși. 

— Din fericire, frățioare, nu ai fost prin preajmă să mă 
torturezi când eram mică. 

—Mi-aș fi dorit să fi fost, Kiri, spuse el încet. 

Zâmbetul ei dispăru. 

—Și eu mi-aş fi dorit, șopti ea. 

Cuvintele sale îi treziră un fior în tot corpul, simțind 
chemarea sângelui. O luă de mână. 


> 


— Atunci, ar trebui să începem să fim frate și soră, Lady 
Kiri. 

—Mai ai și o soră și un frate vitregi, spuse generalul, în 
timp ce ea îi strângea mâna. Thomas și Lucia Stillwell. 

Adam se înfioră să audă că avea o întreagă familie. 

-Şi sunt în Londra? 

Stillwell dădu din cap. 

— Da, dar n-am vrut să te copleșim. 

— În plus, adăugă Kiri cu răceală, sunt niște mici tirani. 
Era posibil să te fi făcut să nu vrei să-i accepți. 

— Kiri! se răsti mama ei. 

Ă — Abia aştept să-i cunosc, zâmbi Adam. Însă nu astăzi. 
Își frecă cicatricea de la cap. Mă simt destul de copleșit. 

— Ashton a suferit o rană la cap în explozia care aproape 
că l-a ucis, spuse Mariah, iar memoria lui este destul de 
afectată. 

-În plus, ieri a fost împușcat. Stillwell se ridică. Nu 
vom rămâne la ceai, doream doar să știm dacă îţi recunoști 
mama și sora. 

—Credeați că n-o voi recunoaște? întrebă Adam 
îngrozit. 

—Era posibil, răspunse Stillwell. În funcție de cât reu- 
șeau să te convingă avocații și tutorii tăi să-ți fie rușine 
de cultura ta. 

—N-au reușit. Veniți să luați cina cu mine mâine-seară? 
Toată familia, inclusiv Lucia și Thomas. 

Până atunci își va fi revenit suficient cât să-i poată în- 
tâmpina cu bucuria pe care o merita o astfel de situație. 

—Sper că mai rămâi în Londra o vreme, adăugă el. 

— Poate pentru totdeauna. Mama lui ridică din umeri. 
Toţi copiii mei sunt pe jumătate englezi. Au dreptul să-și 
cunoască bine cultura. Își lăsă capul într-o parte. Ți-e dor 
de India? Sau ești fericit că ai fost adus în Anglia? 

Nu se gândise niciodată la asta și avea nevoie de timp 
ca să răspundă. 

— Ambele. Mi-e dor de India, dar preţuiesc prietenii pe 
care mi i-am făcut aici. 

Privirea lui se opri asupra lui Mariah. 

Ea se ridică, cu o privire plină de grijă. 

— Ash este prea gentleman ca să vă ceară să plecați, așa 
că o voi face eu. Încă nu și-a revenit complet. 

— Sigur. Mama lui se ridică și-i atinse obrazul, zâmbind. 
Nu arăţi bine. Odihnește-te. E suficient să ştiu că te voi 
vedea și mâine. 

El reuși să se țină pepicioare în timp ce-și luarămas-bun, 
însă după ce Mariah ieși să-i conducă pe oaspeți — familia 
lui — la ușa principală, se lăsă pe canapea cu coatele pe 
genunchi și-și îngropă chipul în palme. Se întâmpla- 
seră atâtea lucruri bune astăzi! Atunci, de ce-l durea atât 
de tare? 

În timp ce familia Stillwell își aștepta trăsura, mama lui 
Adam îi aruncă lui Mariah un zâmbet fermecător. Nu e de 
mirare că reușise deja să cucerească doi soți. 

-Îmi pare rău, domnişoară, nu am făcut cunoștință. 

—S-au întâmplat prea multe, spuse Mariah, dându-și 
seama că nu avea mare lucru de spus despre statutul ei 
în viața lui Adam. Sunt Mariah Clarke. Ashton a fost 
adus la țărm pe proprietatea mea, iar eu l-am luat acasă. 
La început, nu și-a amintit cine este, însă acum își 
revine. Prietenii lui de școală l-au găsit și s-au oferit să ne 
însoțească pe mine și pe prietena mea, doamna Bancroft, 
la Londra. Ashton a avut amabilitatea să ne invite să stăm 
aici în timpul vizitei. 

Ochii lui Lakshmi scânteiară. 

—Ești logodnica lui? 

Întrebarea ei o duru. 

—Nu, e logodit cu verișoara lui, Janey Lawford. Sunt 
sigură că o veți cunoaște curând. 

Generalul o crezu, însă cele două femei nu erau tocmai 
convinse. Mariah fu recunoscătoare când apăru trăsura 
familiei Stillwell și curmă acea conversație. 

După ce-și luară rămas-bun, se întoarse la Adam. Cei 
din familia lui nou-descoperită păreau oameni buni și, cu 
siguranță, îi vor aduce multă bucurie. Însă el părea gata să 
cedeze psihic, și nu de fericire. 

Când intră în salon, stătea aplecat, ca și când l-ar fi 
durut ceva, răsuflând cu greu. Se așeză lângă el și-și lăsă 
mâna pe spatele lui. 

— Arăți de parcă ai fi ajuns în iad, spuse ea încet. 

Gura i se strânse într-un zâmbet întunecat. 

—O descriere perfectă. 

— Ai suferințe fizice? Psihice? De ambele feluri? 

Trase adânc aer în piept, gândindu-se la răspuns. 

— Ambele. Cicatricea de la cap mă doare îngrozitor, 
dar suferința psihică e mult mai rea. Multe, poate chiar 
toate amintirile mele au revenit și încearcă să-și facă loc 
în mintea mea. Rezultatul va fi unul pozitiv. Procesul însă 
este... dificil. 

Nu era deloc de mirare de ce era pe cale să cedeze 
psihic. 

—Reușești să urci în camera ta? 

El trase din nou aer în piept, de data asta mai stăpân pe 
sine, apoi se ridică. 

—Da. Fizic nu am nimic. Aproape că mă înec de-atâta 
fericire. 

-Întreaga ta lume s-a schimbat, iar schimbarea doare. 
Îi luă mâna și-l conduse afară din salon, apoi pe scări. 
Când intrară în camera lui, ea scoase cheia ascunsă în 
birou și deschise ușa altarului privat. 

El scoase un oftat adânc. 

-Cum ai știut? Ai dreptate, am nevoie de liniște și 
meditație. Stai cu mine? 

Fericită că o dorea lângă el, intră în sanctuarul lui. În 
timp ce se liniștea, își dădea seama că și ea avea o nevoie 
la fel de mare de pace. 

Nu observase pernele mari înghesuite după un podium; 
el trase două dintre ele. Descoperi că era mai confortabil 
să stea jos, când se lăsă pe pernă, cu genunchii într-o 
parte. Adam se așeză într-o poziție comodă, câștigată, 
poate, prin exercițiu îndelungat și înlesnită de hainele 
sale atât de bine croite. 

El îi luă mâna și închise ochii, apoi începu să respire 
rar și adânc. Ea făcu întocmai și descoperi că propriile 
sentimente, date peste cap, începeau să se liniștească. 
Adam o va ajuta să afle adevărul despre tatăl ei, iar ea va 
trebui să-l accepte, indiferent care era acesta. 

După o vreme îndelungată, liniștit, o strânse de mână. 

— Capul încă mă doare, însă începe să se facă ordine în 
haos. Îți mulțumesc. 

Ea deschise ochii și văzu că, în ciuda chipului lui 
secătuit, părea din nou el însuși. 

- Nu-mi pot imagina cum trebuie să te simți când afli 
că mama ta e în viață și că ai o familie de care n-ai știut. 

—Asta e ceva minunat. Schiță un zâmbet. Azi am 
trăit un miracol, în timp ce tu ai primit nesiguranță. Pare 
nedrept. 

-Chiar dacă tatăl meu nu se va întoarce miraculos 
din morți, l-am avut lângă mine în toți anii în care am 
crescut. Tu ai fost lipsit de mamă timp de peste douăzeci 
de ani. Cred că situația se echilibrează cumva. 

-Am avut-o pe Lady Agnes, care a fost o înlocuitoare 
foarte bună. Își încruntă fruntea. Când am citit scrisoarea 
de la Lady Agnes, mi-am recăpătat o mulțime de amintiri, 
iar când am întâlnit-o pe mama, mi s-au declanșat chiar 
mai multe; iar acum aleargă toate, nebunește, prin capul 
meu. E destul de tulburător. Ca și când încerci să te 
plimbi în timp ce e cutremur și nu poți avea încredere în 
pământul de sub propriile-ți picioare. 

— Crezi că ţi-ai recuperat toate amintirile? îl între- 
bă ea. 

Era un fel mai neutru de-a întreba dacă-și amintea cum 
se îndrăgostise de Janey Lawford și o ceruse de nevastă. 

—E greu să-mi amintesc ce nu-mi amintesc, spuse el. 
Însă după ce mi-am recăpătat liniștea prin meditație, am 
încercat să-mi organizez amintirile și par destul de com- 
plete. Cel puțin, până în ultimele luni. Îmi aduc aminte 
când lucram la planurile pentru corabia mea și cum mă 
pregăteam să plec în Scoţia, dar nu-mi amintesc nimic 
din toamnă și până am ajuns la țărm, în Hartley. 

— Nu-ţi aduci aminte de logodnă? întrebă ea, renunțând 
să mai încerce să pară detașată. 

El clătină din cap. 

-Tot ce am e imaginea din vis cu Janey în brațele 
mele. Își îndreptă privirea în altă parte. Îmi amintesc că 
întotdeauna... am ținut foarte mult la ea. 

Cu toate că vorbele lui erau doar presupuneri, o ardeau. 
Avea senzația întunecată că, în acea direcție, nu se vor 
întâmpla miracole. Janey era prietena lui dragă de mulți 
ani, tânăra pe care o ceruse în căsătorie. Din fericire, 
Mariah devenea din ce în ce mai bună în a-și ascunde 
reacțiile în privința asta. 

— ţi amintești ceva ce-ar putea oferi un indiciu despre 
cel ce vrea să te ucidă? 

—Nici urmă de inamici asasini sau de viață secretă 
desfrânată. Cu mâna liberă făcu un semn către statuile 
hinduse, în timp ce, cu cealaltă, încă o ținea strâns: Asta 
pare singura viață secretă pe care o am. 

Ce altceva ar mai fi fost util de ştiut? 

-Din moment ce Hal Lawford ar avea cel mai mult de 
câștigat de pe urma morții tale, îți aduci aminte de ceva 
care l-ar putea incrimina!? 

-După cum mi-l amintesc eu, nu știe să mintă și nu are 
nici un gram de răutate în el, răspunse Adam. E greu să 
mi-l imaginez încercând să mă omoare. 

— Totuși, oamenii ne pot lua prin surprindere. Şi ce 
deghizare mai bună există decât aparența de cinste și de 
sinceritate, așa cum se întâmplă cu Hal? Poate că, atunci 
când ți se mai linişteşte mintea, îți vei aminti mai mult. 

- Poate. Se ridică și o ajută și pe ea să se ridice, apoi o 
conduse afară din altar. E ciudat și minunat să-mi iscodesc 
mintea și să găsesc și altceva decât coridoare pustii. Dar 
cred că Lady Agnes avea dreptate când spunea că avem 
cu toții lucruri pe care preferăm să le uităm. 

— Lucruri rele care ţi s-au întâmplat sau pe care le-ai 
făcut? 

-Ceea ce mi s-a întâmplat face parte din ceea ce sunt. 
Lucrurile pe care le-am făcut... acelea sunt mai greu de 
suportat. ĘŞovăi, apoi continuă. Cu câțiva ani în urmă, 

mă aflam la o petrecere la palat. Acolo se afla și un domn 
indian, probabil un diplomat. A fost ignorat de toți 
englezii prezenți. Ar fi trebuit să merg și să vorbesc cu el. 
Totuși, m-am întors cu spatele. Nu doream să fiu văzut 
vorbind cu acel bărbat și să le aduc aminte celorlalți de 
sângele meu indian, pătat. 

—Pe de-o parte, e doar o întâmplare măruntă, clipi ea. 
Din alt punct de vedere, a fost o trădare a politeții și a 
ceea ce ești tu. 

Exact. Își frecă cicatricea, părând gata să se frângă. 
Ar trebui să-mi dau seama că, probabil, ți s-a părut 
obositor să ai atâta grijă de mine. În privința asta, îmi 
aduc aminte foarte clar că, până la acea explozie, am fost 
sănătos tun. 

Se gândi la trupul său zvelt și puternic și-l crezu. 

-Şi vei fi din nou. Anul viitor pe vremea asta, totul o 
să ți se pară un vis cât se poate de interesant. 

Asta dacă nu cumva era ucis până atunci. 

— Vrei să rămân cu tine? adăugă ea. 

El scutură din cap. 

— Acum o să mă odihnesc și sper că mintea mi se va 
limpezi. Cu toate că, poate, cer prea mult. 

-Nu am avut niciodată amnezie și tot n-am mintea 
prea clară, spuse ea. Pot să-i spun lui Formby că dorești 
să înceapă o investigație, să afle ce s-a întâmplat cu tatăl 
meu? Aș vrea să începem cât mai repede. 

El se pregăti să aprobe, dar se opri. 

-Mai bine vorbește cu Randall; se pricepe mai bine 
să se ocupe de-o investigație. Și nu vrei să știi ce bine e 
să-mi amintesc asta! 

— După ce-am asistat la chinurile tale, spuse ea încet, 
niciodată n-o să-mi mai consider mintea și memoria drept 
lucruri garantate. 

-Nici eu. Îi prinse mâna și o duse la buze, i-o sărută abia 
atingându-i-o, stârnindu-i fiori. Eşti o comoară, Mariah. 

Le mulțumesc tuturor zeilor pe care-i cunosc pentru că 
m-au făcut să te întâlnesc. i 

—Soartă sau întâmplare, amândoi am avut de câștigat. 

Ar fi fost atât de simplu să-i cadă în brațe! Însă își 
retrase mâna ușor. 

- Poate că Wharf are un remediu pentru durerea ta de 
cap, mai zise ea. 

Adam căzu pe gânduri. 

—De fapt, chiar are un leac excelent pentru dureri. 
O să-i cer. 

Suplu, întunecat și incredibil de frumos, trase cordonul 
să-și cheme valetul. Era greu de crezut că cineva dorea 
să-l ucidă, însă văzuse asta cu ochii ei. 

—Pe curând, spuse ea. Dacă la cină preferi să dormi, nu 
mă supăr. 

leși din cameră și, pornind prin casa uriașă, se îndreptă 
spre apartamentul ei. 

După ce sună să ceară un ceai, ca să-și liniștească nervii 
întinși, se așeză la drăgălașul birou de scris din salonul pe 
care-l împărțea cu Julia. Cu cât descrierile despre tatăl ei, 
obiceiurile lui și călătoria lui la Londra erau mai detaliate, 
cu atât erau mai utile. 

Tocmai termina însemnările când apăru Julia, zâmbind, 
după altă vizită la bunica ei. În timp ce prietena ei își bău 
ceaiul și mâncă mai multe prăjituri cu ghimbir, Mariah îi 
descrise vizita la avocat. 

-Crezi că este posibil ca cei doi care se ocupă de poș- 
ta din Hartley să fi fost mituiți să-mi fure scrisorile? 
încheie ea. 

Julia căzu pe gânduri. 

-Domnul Watkins ar fi șocat să audă o asemenea 
idee. E foarte meticulos și foarte mândru de responsabili- 
tăţile pe care le are. Însă soția lui, Annie... Julia scutură 
din cap. Are o slăbiciune pentru bărbații frumoși. Poate 
că mă înșel, însă mi-l pot imagina pe George Burke 

convingând-o să fure scrisori pentru el. Ai primit scrisori 
cât ai fost în Hartley? 

— Aproape nici una. Am fost atât de ocupată cu orga- 
nizarea moșiei și a casei, încât mi-a rămas prea puţin 
timp pentru corespondență. Și fără să am pe altcineva, în 
familie în afară de tatăl meu, și călătorind atâția ani, n-am 
fost surprinsă că nu primeam scrisori. 

—Lipsa scrisorilor de la tatăl tău a susținut afirmația 
lui Burke că a fost ucis. Lipsa scrisorilor de la avocat nu 
sugera decât că e un avocat prost. 5 

—Exact. Mariah își frecă palmele umede de rochie. Imi 
tot spun că tatăl meu e mort, altfel s-ar fi întors în Hartley, 
dar mi-e imposibil să nu sper. 

—Faptul că George Burke nu e un om bun nu înseamnă 
că te-a mințit în privința morții tatălui tău, spuse Julia 
încet. 

Mintea ei știa asta. Inima ei era mai încăpățânată. 

Se întrebă dacă ar trebui să-i împărtășească vestea 
despre noua familie a lui Adam și decise că da. Curând, 
regăsirea lor va fi o știre publică, iar prietenii săi trebuiau 
să afle dinainte. 

Când Mariah termină de povestit despre vizita familiei 
Stillwell și despre felul în care îi revenise memoria lui 
Adam, Julia scutură uimită din cap. 

—N-ar fi trebuit să părăsesc Casa Ashton. Se întâmplă 
atât de multe când sunt eu plecată! 

—Cel puţin, vestea de astăzi e mai bună decât faptul că 
ieri Ash a fost împușcat. Mariah își strânse însemnările și 
se ridică. O să duc astea jos, pentru Randall. 

Aproape că terminase de coborât scările când Randall 
şi Will Masterson fură întâmpinați de lacheu, scuturân- 
du-și picături de apă de pe pălării și părând îngrijorați. 

— Mariah, ce bine-mi pare să te văd! exclamă Will. Ce 
se întâmplă? Ash a fost împușcat? 

— Doar o zgârietură, îi asigură ea. Însă au fost două zile 
pline. Veniți cu mine în salonaș și vă spun. Când intră 

în cameră urmată de cei doi bărbați, se gândi fără să vrea 
că acel salon i se părea deja aproape la fel de familiar 
precum salonul ei din Hartley. Începu prin a descrie 
întâmplarea din parc, asigurându-i din nou că Adam nu 
fusese rănit grav. 

Apoi trecu la familia lui și la faptul că Ash își recăpătase 
memoria. Când termină, Will scutură din cap aproape în 
aceeași manieră ca Julia. 

— Asta e mai mult decât minunat. Spui că acum își 
amintește aproape totul? 

— Da, până la ultimele luni de dinainte de călătoria în 
Scoţia. 

Randall scăpă o înjurătură printre dinți. 

—Sper că Ash își va recăpăta curând și amintirile din 
acea perioadă. Asta ne va ajuta să-l prindem pe ticălos. 

— Adam spune că trebuie să vorbesc cu tine despre o 
investigație, îi spuse Mariah lui Randall. Presupun că ai 
început deja? 

Randall scutură din cap. 

-Cunosc un polițist de pe strada Bow care poate re- 
zolva orice mister. Rob s-a pus pe treabă încă de când 
ne-am întors la Londra. 

— Avem o posibilitate, adăugă Will. Se presupune că 
un bărbat pe nume Shipley a fost ucis când a explodat 
Enterprise, dar nu i s-a găsit cadavrul. Avea experiență în 
domeniul motoarelor cu aburi și era din Londra. Kirkland 
și-a pus oamenii să afle despre Shipley în Glasgow, și chiar 
în această dimineață a primit informații. Dacă Shipley e 
viu și a revenit la Londra... ei bine, o să fie foarte inte- 
resant să discutăm cu el. 

Prietenii lui Adam fuseseră ocupați. 

“—Și polițistul tău de pe strada Bow poate să se ocupe 
de mai multe cazuri deodată? întrebă Mariah. Am o 
problemă urgentă. 

— Spune-mi. 

Expresia lui Randall fu atât de încurajatoare, încât 
se gândi că uitase cât de bănuitor fusese la început în 
privința ei. 

Din nou, Mariah descrise vizita la domnul Granger. 

—Vreau să aflu ce s-a întâmplat cu tatăl meu, încheie 
ea. Dacă este, într-adevăr, mort, atunci asta e. Însă dacă e 
viu... Unde a fost? Ce s-a întâmplat? li întinse însemnările 
sale lui Randall. Astea sunt toate informațiile utile pe 
care le cunosc. 

El răsfoi hârtiile. 

—Excelent. O să i le dau lui Rob. S-ar putea să vrea să 
discute direct cu tine. Eşti de acord? 

—Sigur, spuse ea, surprinsă. De ce n-aş fi? 

-Există doamne care cred că un polițist de pe strada 
Bow e prea bădăran pentru delicatețea lor, spuse el sec. 

—Adică acum am avansat la rangul de doamnă în ochii 
tăi? zâmbi ea. Sunt uimită și foarte flatată. 

Will râse, iar Randall își coborî privirea, stânjenit. 

— Ai fost o doamnă mai bună decât am fost eu un gentle- 
man. Sper să-mi ierți lipsa de politețe de la început. 

ți protejai un prieten. Cum să te învinuiesc pentru 
așa ceva? 

— Mulţi ar face-o. Băgă hârtiile în haină. În afară de 
informații despre tatăl tău, vrei să afli și unde este George 
Burke? 

-Tatăl meu e mai important. Dar cred că localizarea 
lui Burke o să fie de ajutor. Gura i se crispă. Dacă a mințit 
că tatăl meu e mort, atunci e vrednic de tot disprețul. 

— Vrei să-l omor? întrebă Randall politicos. 

—Nu mă ispiti! exclamă ea, fără să fie prea sigură dacă 
el glumea sau nu. 

- Prea bine. Atunci doar o să-l zgârii niţel. 

Din strălucirea ochilor lui Randall, Mariah înțelese că 
acesta nu glumea. 

— Atâta timp cât nu-l zgârii prea rău, spuse ea cu 
jumătate de gură. 

Acceptă faptul că, dacă ar fi fost într-adevăr o doamnă, 
ca sora ei imaginară, ar fi rămas şocată la sugestia lui 
Randall. Însă ultimele săptămâni o convinseseră că nu va 
fi niciodată un model de etichetă și că era mai bine să nu 
mai încerce. 

Pentru că Adam se odihnea, prietenii săi plecară, iar 
Mariah merse să-l caute pe domnul Formby. Secretarul 
avea un birou spațios în partea din spate a casei, și-i 
oferi bucuros adresa din Lincolnshire unde stătea Janey 
Lawford. Chiar îi dădu o coală de hârtie timbrată, pentru 
ca scrisoarea să poată fi trimisă fără să mai plătească. 
Înainte de plecarea în Scoţia, Adam semnase mai multe 
coli ca să fie de folos în casă, iar Formby încă avea jumătate 
de sertar plin. 

După ce urcă și se așeză din nou la birou, Mariah se 
gândi cu atenţie la ce dorea să scrie, înainte să pună 
stiloul pe hârtie. Nu trebuia să existe vreo sugestie că ea 
şi Adam avuseseră o relație romantică. Era mai bine dacă 
Mariah părea o mătușă îngrijorată. 


Dragă domnişoară Lawford... începu prin a se 
scuza că-i scrie fără să se cunoască și-i povesti pe 
scurt cum îl cunoscuse pe Adam. Apoi trecu la 
miezul problemei. 


Desigur, mama ta e îngrijorată pentru sănătatea 
ta, însă, te rog, dacă ţi-ai revenit din febră suficient 
cât să poţi călători, întoarce-te cât poţi de repede la 
Londra. Ashton e prea bun ca să-ţi ceară să pleci din 
Lincolnshire doar de dragul lui, însă, ca o prietenă 
îngrijorată, am simţit că trebuie să-ţi spun că logodnicul 
tău are nevoie să-i fii alături. 

A dumitale, 

Domnișoara Mariah Clarke 

Oftă şi sigilă scrisoarea pentru a o trimite a doua zi 
de dimineață. Poate că nu era o adevărată doamnă, însă 
încerca să facă ce era mai bine pentru Adam. 

Spera că undeva în rai va fi răsplătită pentru noble- 
țea ei. 


capitolul 31 


Adam se trezi încet, mulțumit că nu-l mai durea capul. 
De fapt, gândurile sale aveau o claritate pe care nu o mai 
cunoscuse de... foarte multă vreme. 

Cu ochii închişi, își cercetă mintea. Piesele disparate 
şi dezordonate din el însuși păreau să se fi domolit și să se 
fi așezat într-un întreg. Poate că unele cusături erau încă 
slabe, dar nu se mai simțea fragmentat, ca înainte. 

Acum își amintea clar viața lui ca duce. Cum își 
gestiona proprietățile — o misiune foarte dificilă, chiar și 
cu ajutorul competent din partea lui Formby și a celorlalți. 
Cum stătea în Camera Lorzilor şi asculta dezbaterile, 
negocierile de voturi. Cum oamenii veneau să-i solicite 
influența în favoarea lor sau a copiilor lor. 

În Cumberland nu se împăcase cu rangul său, totuși, 
acum îşi dădea seama că, în viața reală, devenise chiar 
mulțumit cu ideea că era duce. Se străduise să-și folosească 
puterea și banii cu înțelepciune și reuşise. 

Îşi analiză viaţa metodic, începând cu copilăria în India. 
Pe mama lui deja o visase, dar acum și-l amintea și pe 
tatăl său: cu ochi verzi, blând şi bucurându-se de bogățiile 
vieţii indiene. Zece ani însemnau un timp suficient de 
mare cât să-l cunoască bine pe Andrew Lawford și să-i fie 
dor de el pentru totdeauna. 

Era copleșit de amintiri vii. Cea mai îndepărtată era 
una de când călărise pe elefant într-un palanchin care se 
legăna, iar Andrew îl ținea în brațe. Tatăl lui îi arătase 
florile strălucitoare și păsările din pădure, spunându-le pe 
nume pentru ca Adam să le poată învăța. Cu ochii minții, 
văzu din nou acele culori, auzi cântecul păsărilor și mirosi 
parfumurile ameţitoare. 

După ce tatăl său fusese înștiințat despre moștenirea 
sa neașteptată, proaspătul al șaselea duce se pregătise să 
se întoarcă în Anglia. Adam simţea că tatăl său nu dorise 
să se întoarcă. În mai puțin de două săptămâni, Andrew 
făcuse o febră care-l răpuse în mai puțin de patruzeci și 
opt de ore. Adam nu avusese voie să intre în camera 
bolnavului, de teamă să nu se îmbolnăvească și el. 

Privind retrospectiv, se întrebă dacă nu cumva tatăl 
său își dorise atât de mult să nu plece, încât își atrăsese 
boala. Acum, oasele lui se odihneau pentru totdeauna în 
draga lui Indie. 

Când Adam revăzu în gând acea perioadă a vieții sale, 
își dădu seama că avea câteva amintiri și despre tânărul 
John Stillwell. Femeile hinduse de rang înalt trăiau, de 
obicei, izolate, însă Lakshmi ieșise din izolare după căsă- 
torie. Oare se măritase cu un englez pentru că tânjea după 
mai multă libertate? Se gândi s-o întrebe. ȘI, știind că 
acum o putea întreba, fu cuprins de un fior cald. 

Stillwell fusese un vizitator frecvent al familiei 
Lawford. Uneori, privirea lui o urmărea pe Lakshmi cu 
o dorință tăcută și resemnată. Cu toate că lui Adam nu-i 
trecuse prin cap că mama lui s-ar fi putut recăsători și că 
ar fi putut avea mai mulți copii, era fericit că ea găsise pe 
cineva care s-o iubească și s-o prețuiască. 

Se ridică din pat — oboseala de dinainte îi dispăruse. Se 
lăsase noaptea, ceea ce însemna că dormise și în timpul 
cinei, și după. leşi încet din salonul lui luminat de o 
singură lampă mică. 

După ce găsi cheia ascunsă, duse lampa în sanctuar și 
studie imaginile sacre. Statuile aproape că păreau vii în 
lumina care licărea slab, privindu-l cu înțelepciunea lor 
străveche. 

__ Privirea lui se opri asupra lui Lakshmi, tiza mamei sale. 
Își acceptase pe deplin natura indiană vitală când se aflase 
la un pas de moarte. 

Însă era în egală măsură englez și creștin. Primise edu- 
cația unui gentleman și deprinsese codul onoarei după care 
se ghida un gentleman. Cele două părți din el trebuiau să 
se împletească. lar acum, o făceau. Și să fie al naibii dacă 
va mai încerca vreodată să ascundă cine era! 

Părăsi altarul și se uită la ceasul de pe poliţă. Nu era 
încă miezul nopții. Poate că Randall mai era treaz. Se 
gândi să-și ia pantofii, însă era la el acasă. Dacă dorea să 
umble fără pantofi și în cămașă, era dreptul lui. 

Casa Ashton era tăcută. În timpul zilei, era un zumzet 
permanent, căci întreținerea unei reședințe atât de mari 
presupunea multe activități. Mult prea mari pentru un 
singur om. Însă era logodit și, cu voia lui Dumnezeu, 
cândva va avea și copii care să-i umple camerele goale. 

Privi în dreapta. Camerele lui Mariah se aflau la ca- 
pătul acelui coridor. La mică distanță. Își dorea să-și 
amintească mai multe despre logodna lui. Își recăpătase 
câteva amintiri din lunile de dinainte de accident, însă 
nimic folositor. 

Își amintea cum râdea de plăcere pe puntea vasu- 
lui Enterprise, când ambarcațiunea înainta pe estuarul 
râului Clyde. Cu toții munciseră din greu, iar gustul 
succesului era tare dulce. Privise în jur și văzuse aceeași 
plăcere pe chipurile inginerilor și ale echipajului său. 
Dorise să le ofere un bonus, iar acum unii dintre ei 
erau morți, poate pentru că lucraseră pentru el. Odih- 
nească-se în pace! 

De asemenea, își amintea și chipul strălucitor al lui 
Janey, însă detaliile lipseau. Oare se îndrăgostise de ea 
în lunile de care nu-și amintea? Acum știa sigur că o 
iubea. Era sora lui într-un fel în care Kiri nu putea fi 
niciodată, pentru că el și Janey copilăriseră împreună. 
O iubea, totuși, pe Janey așa cum o iubea pe Mariah? 
Părea imposibil. 

Privind înapoi, își dădu seama că presupusese multă 
vreme că nu se va căsători niciodată, pentru că nu dorise 

să treacă pe umerii copiilor lui greutatea sângelui său 
amestecat. Cu toate că tânjea după o tovarășă și după 
o familie, își ascunsese latura hindusă a naturii sale. La 
un nivel profund și irațional, crezuse că ar fi fost fatal să 
se dezvăluie și de aceea îi păstrase pe toți la o anumită 
distanţă, chiar și pe prietenii cei mai apropiați. Și ar fi fost 
mult mai greu să se ascundă de o soție. 

Oare de aceea o ceruse pe Janey? Ea îl cunoștea de 
mulți ani și era obișnuită cu excentricitățile lui, așa că, 
probabil, îi păruse de încredere. 

Mariah îl cunoștea însă mai bine decât oricine altcineva 
și-l accepta. Într-adevăr, ei părea să-i placă ceea ce-l făcea 
incomod de diferit. 

Acceptă că, deşi nu o va putea iubi pe Janey așa cum 
o iubea pe Mariah, nu putea rupe logodna, și asta nu doar 
pentru că respecta codul englezesc al onoarei. Janey îl 
iubea, şi să o respingă în timp ce ea îl acceptase cu atâta 
bucurie ar fi fost... de neconceput. 

Se întoarse și o luă la stânga, spre apartamentul lui 
Randall. Pe sub ușă se zărea lumină, așa că ciocăni. 

Se auzi un scârțâit de fotolii, apoi Randall deschise ușa. 
În spatele lui, Masterson și Kirkland stăteau la masă în 
cămașă, cu sticle de vin în față și cu pahare în mână. 

—Deci iar complotaţi, spuse Adam sec. Cred că e cazul 
să mă alătur. 

Kirkland ridică sprâncenele. 

-Ducele s-a întors. 

— M-am întors de câteva zile bune, remarcă Adam in- 
trând în cameră. Luă un pahar de vin de la Randall, apoi 
se așeză pe scaunul liber. Apartamentul era aproape la fel 
de mare ca al său. Înstrăinarea lui Randall de familia sa 
însemnase că nu mai avea unde să locuiască în Londra, așa 
că Adam îi oferise aceste camere pe care să le considere 
casa lui oricând dorea. 

-Nu așa, spuse Kirkland. Mariah ne-a spus de vizita 
mamei tale și că ţi-ai recăpătat memoria aproape în între- 
gime. Schimbarea e vizibilă. 

Adam se încruntă. 

—Și cu ce sunt atât de diferit? 

-Din mai multe puncte de vedere, răspunse Will, 
după o scurtă pauză de gândire. Natura ta esențială a fost 
aceeași chiar și când amnezia ta era în punctul cel mai 
critic, însă acum ai realizat o sumă a experiențelor tale. 
Luă o înghițitură de vin. Are logică. 

Adam își dădu seama că, de când îl găsise Mariah, se 
protejase cu rezerva pe care o cultivase încă din copilărie. 
Era precaut, chiar și cu prietenii. Oare asta își dorea? 

— Veniţi cu mine, spuse el, ridicându-se. 

Uimiţi, dar ascultători, prietenii săi îl urmară pe co- 
ridor, către camerele lui. Adam aprinse o lampă mai mare, 
apoi își descuie sanctuarul și le făcu semn să intre, cu un 
aer de formalitate prefăcut. 

— Vă prezint viața mea secretă. 

Flecăreala prietenilor săi încetă când priviră în jur. 

-E un templu hindus, nu-i așa? spuse Randall, nesigur. 

— Statuile sunt sculptate minunat. Kirkland dădu roată 
camerei, studiind fiecare zeitate. Bănuiesc că e o capelă 
personală, așa cum au multe conace. 

— Însă nu are nici o cruce pe pereți. 

Will îl privi pătrunzător pe Adam. 

— Ash, asta nu e chiar o surpriză. Niciodată nu ai făcut 
un secret din moștenirea ta indiană. 

—Nu, recunoscu el. Mereu am ascuns cât de importantă 
era pentru mine. 

— Ai încredere în noi, spuse Will amuzat. Știam, dar 
pentru că tu nu ai vrut să discuți niciodată despre acest 
subiect, nici noi n-am făcut-o. 

-Poate că Will știa. Kirkland se opri fascinat în 
fața statuii lui Shiva dansând. Însă eu nu pot spune că 
am privit atât de adânc. Dar asta nu schimbă cu nimic 

lucrurile. Făcu un semn către statui. Ai fost ceea ce-ai 
fost. Eşti ceea ce ești. N-aș vrea să fii altfel. 

Adam simți că îl înțeapă ochii. Sigur de la fumul 
lămpii. 

—Nu ştiu de ce simțeam totuși necesar să ascund atât 
de mult din natura mea, am făcut-o. Chiar foarte bine. 

—Pe bună dreptate, spuse Will sobru. Cu toate că noi 
nu suntem mirați, poate că un străin s-ar îngrozi dacă ar 
vedea că ai imagini păgâne care nu reprezintă o colecție 
de artă. Tutorii tăi au încercat să-ți bage în cap că trebuie 
să fii mai englez decât un englez pur-sânge, ca să fii demn 
de ducat. 

— Îi mulţumesc cerului pentru metodele subversive de 
predare ale lui Lady Agnes, murmură Kirkland. Altfel 
am fi fost cu toții diformi, dincolo de orice posibilitate 
de salvare. 

Adevărat. Lady Agnes fusese cea care-l încurajase pe 
Adam să-și cultive moștenirea hindusă. Astfel, îl ajutase 
să-și menţină sănătatea mintală într-o perioadă în care 
prea multe din viața lui se schimbau. 

Randall se întoarse cu spatele la altar. 

—Nu uita că omul care încearcă să te omoare poate 
avea drept unic motiv ura față de sângele tău amestecat. 

Cuvintele sale îi reamintiră brusc realitatea. Priete- 
nii — care-l cunoșteau pe Adam de ani de zile — puteau 
fi mai toleranți decât străinii cu limbă ascuțită, care-l 
condamnau. Își va ține credința interioară pentru el. Însă 
nu va mai face din ea un secret. 

Oare cum va reacționa Janey? Îl va accepta sau îl 
va condamna? Dacă-l va condamna, atunci poate va 
rupe logodna. La acest gând, simți un fior nepermis 
de speranță. Însă, ca să fie corect față de Janey, se gândi 
că deși poate prima ei reacție va fi una de mirare, proba- 
bil că îi va accepta natura mixtă, așa cum o făcuseră și 
prietenii lui. 

—Că tot vorbim despre cel care încearcă să mă ucidă, 
au mai apărut informaţii noi? Făcu semn către scaunele 
din salon. Putem vorbi la fel de bine și aici. E mai mult 
spațiu și cred că am și vin mai bun. 

— Subestimezi calitatea sticlelor pe care majordomul tău 
a fost convins să ni le dea. Randall se așeză pe canapea, 
cu picioarele lungi întinse pe covorul oriental. Cred că ne 
așteaptă o discuţie demnă de câteva sticle bune. 

Wharf intră tăcut în salon. Probabil că vocile lor îl 
treziseră. 

— Aveţi nevoie de ceva, Înălțimea Voastră!? întrebă el, 
după ce aruncă o privire. 

Adam își dădu seama că-i era foarte foame, căci sărise 
peste cină. 

— Cred că ne-ar prinde bine un platou rece. Carne și 
brânză, nimic complicat. 

Adam scoase o sticlă de vin roșu din dulapul său de 
băuturi și o deschise, în timp ce Wharf se înclină și se 
îndreptă spre bucătărie. Era foarte bucuros că-și amintea 
exact unde era vinul pe care-l dorea. Ar fi putut la fel de 
bine să scoată coniac, vin alb sau vin de Xeres. Puterea 
înseamnă ca locul în care trăiești să-ți fie familiar. 

Le umplu paharele prietenilor săi, iar aceștia se aşezară. 

— Acum... aveți informații? 

— Ned Shipley era un londonez care lucra pe Enterprise, 
spuse Kirkland. Conform sursei mele din Glasgow, ţi-a 
fost recomandat pentru acest proiect datorită experienței 
sale în domeniul motoarelor cu aburi. Era reținut și nu 
vorbea prea mult, dar știa ce face şi era muncitor. După 
explozie, a fost dat dispărut și e considerat mort. Însă nu 
i-a fost găsit trupul și e posibil să nu fie chiar mort. 

Adam se încruntă. Shipley. 

— Îmi aduc vag aminte de acest nume. Ar putea fi vic- 
timă a exploziei... sau poate un om care să fi știut cum să 
pună la cale o explozie. 

-ÎI căutăm aici, în Londra. E posibil să fi folosit un 
nume fals în Scoţia. Kirkland sorbi din vin. Oricum, am o 
descriere detaliată a lui. Are o ancoră tatuată pe spate, pe 
umărul stâng, și un craniu pe cel drept. 

Adam putea vizualiza cu ușurință mâinile tatuate, însă 
nu era sigur dacă erau amintiri sau doar imaginația lui. 

— Ai spus că mi-a fost recomandat. De către cine? 

Prietenii lui schimbară o privire neliniștită. 

— Asta nu se cunoaște prea clar, răspunse Kirkland. Se 
pare că... de către Hal Lawford. 

Adam își privi tăcut paharul cu vin. Cu toate că nu era 
sigur, va trebui să accepte că, poate, Hal — Dumnezeule, 
vărul și viitorul său cumnat! — a încercat să-l ucidă. Titlul 
și averea Ashton erau un premiu destul de consistent cât 
să-i tenteze pe mulți. 

-Şi există vreo metodă să fim siguri, în afară de a-i în- 
treba pe Shipley sau pe Hal? 

— Cred că nu, oftă Kirkland. Se pare că ai spus cuiva că 
ești fericit că vărul tău ți l-a recomandat pe Shipley, însă 
asta e ceva vag. Ar fi foarte util să-ţi amintești și această 
parte a vieţii tale. 

Ar fi făcut-o dacă ar fi putut. 

—Randall, i-ai spus lui Rob să caute asasinul? 

— Da, însă până acum nu prea are cine știe ce informații 
utile, răspunse Randall. Și-a pus oamenii să-l caute pe 
Shipley. Și pe George Burke, la cererea lui Mariah. 

Adam își miji ochii. 

-Şi e de vreun folos? 

- Dacă Burke s-a întors la Londra, nu va fi prea greu 
să-i dea de urmă, căci nu va încerca să se ascundă. Dacă e 
plecat din oraș, o să dureze ceva mai mult. 

Adam se gândi la suferinta lui Mariah când i se spusese 
că tatăl ei era mort. Dacă Burke mințise în legătură cu 
asta... 

— Când îl găsește, vreau să vorbesc cu el. 

—E periculos să ieși în Londra, se încruntă Randall. 
Dacă pușcașul de ieri țintea mai bine, erai mort. 

— Da, însă nu voi trăi ca un animal în cușcă. O să-mi 
iau măsuri de precauție. Adam ridică din umeri. Poate 
chiar ar trebui să ies și să-l ademenesc pe asasin afară din 
ascunzătoare. 

Randall și Kirkland se îngroziră, însă Masterson spuse: 

-E de înţeles. Voi ați accepta să staţi închiși în casă? 
Nu, nu cred. 

—Voi folosi trăsura închisă și voi aduce mai multe 
gărzi de corp. Adam își termină vinul dintr-o singură 
înghițitură. Și voi mai organiza o petrecere. li voi invita 
pe Hal și pe mama lui, pe mama și familia ei, pe voi trei, pe 
Mariah și pe Julia. Atunci, Randall, să pari amenințător. 
Poate că Hal va fi convins să mărturisească. 

Își mai turnă vin. Poate că Hal era nevinovat. Însă 
părea prea mult să spere acest lucru. 


capitolul 32 


După întâmplările dramatice din ultimele zile, în 
dimineața următoare Mariah se decise să facă ce-ar fi 
făcut orice femeie normală: să meargă la cumpărături 
cu prietena ei cea mai bună. Începură cu magazinele de 
chilipiruri, apoi se îndreptară către strada Bond, care avea 
prețuri mari, însă și bunuri pe care nu le mai găseau în 
altă parte. Înainte de prânz, amândouă erau încărcate de 
pachete, iar Mariah nu se mai gândi deloc timp de câteva 
ore la tentativa de asasinat. 

La ultimul magazin de postavuri din drumul lor, Julia 
examină două materiale la metru, o muselină cu desene, 
de culoare roșu-deschis, și un poplin verde. 

— Oare pe care să-l cumpăr? Chiar nu mi le pot permite 
pe amândouă. 

— Cumpără-le pe amândouă, spuse Mariah. Vor arăta 
bine pe tine și n-o să găsești așa ceva la Carlisle. Dacă 
tot plecăm din Londra în câteva zile, ar trebui să profităm 
de magazine cât mai putem. Dumnezeu știe când o să ne 
mai întoarcem aici, și, în viitor, va trebui să ne plătim 
singure drumul. Așa că ia-le pe amândouă din banii de 
drum economisiți. 

—N-aș fi făcut călătoria asta dacă n-ar fi fost gratui- 
tă, zâmbi Julia. Tocmai mi-ai dat un motiv bun să fiu 
extravagantă. 

Îi făcu semn vânzătoarei că era pregătită să cumpere. 

După ce ieșiră, Mariah se opri în pragul magazinului și 
privi strada Bond, îngustă și plină de oameni. 

— Îmi place la țară și abia aştept să mă întorc la Hartley, 
spuse ea cu tristețe, însă îmi place și Londra. Eu și tatăl 
meu stăteam destul de des aici când nu aveam vreun 

conac convenabil de vizitat. Zâmbi. Desigur, locurile 
în care stăteam erau mult mai modeste decât cel din 
călătoria asta. 

-Cel puțin, am petrecut o zi minunată la vânătoare, 
spuse Julia. Nu putem cumpăra mai multe, pentru că nu 
mai avem mâini să cărăm bagajele. Vrei să mergem la un 
ceai, ca să ne răcorim înainte să ne întoarcem la Casa 
Ashton? Îi căzu un pachet, iar ea se aplecă să-l ridice. 
Acum îmi doresc să fi acceptat oferta lui Holmes și să fi 
luat trăsura și lacheul. Mă dor picioarele de-atâta mers. 

—Eu nu vreau să mă obișnuiesc cu luxul Ashton, spuse 
Mariah pe un ton hotărât. 

Trăsura și lacheul ar fi fost alt lucru care să-i amintească 
de distanța socială dintre ea şi Ashton, iar ea nu mai avea 
nevoie să-și reamintească. 

O femeie scoase un țipăt scurt lângă ele. Mariah ridică 
privirea și văzu o doamnă îmbrăcată elegant, holbându-se 
la Julia. 

— Sigur este... îi spuse ea prietenei sale. 

—E imposibil, răspunse sec o femeie îmbrăcată la fel de 
bine. E moartă. 

Julia se albi. Din instinct, Mariah o luă de braț și se în- 
toarse, apoi se îndepărtară în grabă, cotind-o la următorul 
colț. Când se aflau deja la o oarecare distanță, spuse: 

-Ceaiul va avea, cu siguranță, un gust bun. 

Julia trase adânc și încet aer în piept. 

—Nu mă întrebi ce e cu femeia aceea? 

—Nu, dacă nu vrei să vorbeşti despre asta. 

— Mulţumesc. Julia răsuflă din nou. Poate că într-o zi îți 
voi spune. Mi-ar face bine să vorbesc despre trecut. 

Fură întrerupte de o voce masculină prietenoasă: 

- Domnișoară Clarke! Doamnă Bancroft! Ce plăcere 
să vă revăd! 

Mariah se întoarse și-l văzu pe Hal Lawford coborând 
dintr-o trăsură. Era greu să reziști zâmbetului său, însă 


294 Mary Jo Putney 


nu se putea stăpâni să nu se gândească la faptul că 
era posibil ca acest om să se afle în spatele tentativelor 
de a-l ucide pe Adam. Cele două gânduri opuse îi înghe- 
țară limba. 

Julia reuși să articuleze ceva. 

—Bună ziua, domnule Lawford. Plăcerea e de partea 
noastră. 

— Văd că ați profitat de magazinele din Londra. Aruncă 
o privire către cumpărăturile lor, evaluându-le. Pot să mă 
ofer să vă ţin pachetele în trăsura mea și să vă invit la 
masă? După colț e o ceainărie excelentă. 

Mariah și Julia schimbară o privire. 

— Sunt complet de acord să fiu răsfăţată de lux, răspunse 
Julia. 

Și probabil că Julia chiar avea nevoie de asta acum. 

-Vă mulțumesc, domnule Lawford. Acceptăm bucu- 
roase ambele propuneri, răspunse Mariah. 

-Vă rog să-mi spuneți Hal. Îi făcu semn lacheului său 
să ia pachetele și să le urce în vehicul. Așa cum v-ar spune 
oricine, nu sunt suficient de demn să fiu numit tot timpul 
„domn“. 

Nu prea puteai să nu-l placi, recunoscu Mariah în 
sinea ei. Cu toate astea, nu putea scăpa de senzația că el 
însemna mai mult decât ce lăsa să se vadă. 


Spre sfârșitul mesei, Hal spuse pe un ton grav: 

—S-a aflat ceva despre cel care a încercat să-l omoare 
pe Ashton? Mi se pare neliniștitor să mă gândesc că acel 
ticălos ar putea încerca din nou. 

-Şi mie la fel. Mariah își miji ochii. Dacă cineva ar 
face o listă de suspecți care l-ar vrea mort, dumneavoastră 
ați fi în fruntea ei. 

În loc să pară vinovat, Hal spuse tulburat: 

—Sunt dureros de conștient de asta. Ironia este că eu 
chiar nu-mi doresc să fiu duce; nu m-aș descurca. Adam 

are clasă — e născut pentru responsabilități. Tatăl său a 
fost înalt oficial britanic în India, iar Adam a moștenit 
prin mama lui sângele prinților hinduși. Citeşte și înțelege 
legislația propusă, care pe mine m-ar adormi. Cândva s-a 
oferit să-mi facă rost de un loc în Camera Comunelor, 
controlat de proprietatea Ashton. Foarte prestigios, dar 
am refuzat, pentru că m-aș fi plictisit îngrozitor. 

Julia lăsă capul într-o parte. 

—Ce te interesează pe tine, Hal? Să joci? Să cucerești 
doamne? 

- Îmi plac ambele, însă marea mea pasiune este să cresc 
cai. Mama lui Ash avea sânge regal. Mama mea e irlandeză, 
dintr-o familie care a crescut cai de rasă generații întregi. 
Zâmbi. Şi, în ciuda plictiselii mele privind legislația, țin 
înregistrări ridicol de detaliate despre fiecare cal pe care 
l-am avut vreodată. Asta nu mi se pare plictisitor. 

Femeile râseră, iar Mariah privi în ochii lui verzi, atât 
de asemănători cu ai lui Adam, fără să se poată decide 
dacă Hal Lawford era un om cinstit sau cel mai periculos 
mincinos din Londra. 


Adam era diferit. Mariah văzu asta imediat ce intră în 
salon, înainte de cină. Nu-l văzuse toată ziua, din cauza 
expediției lor la cumpărături. 

Când îl privi în colțul opus al camerei, întunecat și 
distant, știu, fără umbră de îndoială, că venise vremea 
să plece din Londra. Bărbatul rănit și amnezic pe care-l 
scosese din mare redevenise, în sfârșit, în întregime, ducele 
de Ashton. Emana putere și autoritate la fel de natural 
cum își purta haina croită impecabil. Se îndepărtase 
treptat de ea, de când prietenii lui apăruseră în Hartley 
să-l ia înapoi. Acum, când revenise la viața de dinainte, 
nu mai era loc și pentru ea. 

Își înghiți nodul din gât. Nu putea să-i dorească să tră- 
iască pentru totdeauna fără trecut. Însă pentru o perioadă 

scurtă de timp, când era doar Adam, iar lumea se afla la 
mare depărtare, fuseseră fericiți. 

Se îndreptă către dulapul de băuturi și le privi pe ea și 
pe Julia. 

— Vreți vin de Xeres? Privirea lui se opri asupra lui 
Mariah, iar din căldura ei își dădu seama că nu dăduse 
complet uitării Hartley-ul. 

Înainte să poată răspunde, ușa se deschise, iar Holmes 
anunță sosirea familiei Stillwell. Chiar în spatele lui se 
aflau Lakshmi și generalul Stillwell, Kiri și doi tineri. 
Adam traversă încăperea să-i întâmpine și își sărută ușor 
mama pe obraz. 

— Deci ieri n-a fost doar un vis, mamă. 

Lakshmi își trecu mâna pe sub brațul lui, mângâindu-și 
fiul pierdut. 

—Mătemeamcăn-osă-mi văd niciodată laolaltăcei patru 
copii frumoși. Făcu un semn spre ei. Pe Kiri ai cunoscut-o. 
Ei sunt Lucia și Thomas. Nu-i așa că sunt adorabili? 

Lucia roși, însă Adam râse și își salută fratele și sora, 
strângându-le mâinile. 

— Sunt bogat în privința familiei. 

Toate cele patru odrasle ale lui Lakshmi începură să 
discute vesel, trecându-și cuvântul de la unul la altul. 
Erau, într-adevăr, frumoși; semănau atât de bine, încât nu 
era greu să-ți dai seama că erau frați. Era clar că lui Adam 
avea să-i placă rolul de frate mai mare. 

Cu toate că Mariah simțea din nou tristețea că nu avea 
ce căuta lângă Adam, îi era imposibil să le poarte pică 
lui și familiei nou-regăsite pentru bucuria lor. Lucia avea 
vreo șaptesprezece ani și dădea semne că va deveni la fel 
de frumoasă precum Kiri, însă ochii ei erau verzi-cenușii, 
ca ai mamei sale. Thomas era mai mare cu un an sau doi 
şi devenise un tânăr frumos, cu ochi albaștri-cenușii, ca 
ai tatălui său. Toți patru aveau tenul mai deschis decât al 
lui Lakshmi, dar mai închis decât al unui englez obișnuit. 

În timp ce Holmes turna în tăcere vinul de Xeres 
pentru oaspeți, generalul Stillwell se îndreptă spre Mariah 
şi Julia. 

— Alcătuiesc un grup frumos, nu-i așa? spuse el mândru. 

— Într-adevăr, aprobă Julia. Par să fi moştenit ce e mai 
bun din sângele englez și din cel hindus. 

— Generale Stillwell, întrebă Mariah curioasă, vă faceți 
griji că, aici, copiii dumneavoastră s-ar putea confrunta 
cu intoleranță? 

— Bineînţeles că-mi fac griji. Părinţii sunt născuți 
să-și facă mereu griji. Râsul său le acoperi și pe Mariah, 
şi pe Julia. O să aflați asta când va fi timpul. Dar s-ar fi 
confruntat cu intoleranța și în India și, în plus, toți aveau 
nevoie să-și descopere jumătatea engleză a culturii lor. 
Am crescut-o pe Kiri ca pe fiica mea, chiar dacă e fiică de 
duce, iar asta contează enorm în Anglia. Merită să profite 
de acest lucru. Şi, ca să fiu sincer, rangul ei le va aduce 
beneficii și fraților săi mai mici. 

Nu era de mirare că generalul fusese îngrijorat că, 
poate, Adam nu-și va recunoaște frații mai mici. Un 
sprijin financiar din partea ducelui de Ashton i-ar fi 
ajutat pe toți. Kiri avea o poziție și mai bună. Chiar dacă 
tatăl ei nu avusese ocazia să scrie un testament în toată 
regula, era sigur că Adam îi va oferi o zestre pe măsura 
statutului ei. 

Majordomul anunță că cina era gata. Când toți se 
îndreptară către salon, Adam rămase în urmă cu Mariah. 

— Mama, două surori și un frate! E un miracol. 

- Într-adevăr. Zâmbetul ei îi arăta cât de fericită era 
pentru el. Mai mult, toți sunt niște oameni fermecători, nu 
o adunătură de mizerabili, cum sunt, de obicei, rudele. 

El zâmbi şi o luă de braţ. 

— Aș primi cu brațele deschise chiar și o adunătură de 
mizerabili, însă ce am primit e mult mai bun. 

Și pentru că nu era nimeni lângă ei, își cobort vocea 
şi spuse: 

— Am vorbit cu Julia și a zis că nu-i e deloc greu să 
creadă că Annie Watkins, care conduce poșta din Hartley 
împreună cu soțul ei, ar fi putut fi sedusă, mituită sau 
ambele, ca să intercepteze scrisorile trimise către Conacul 
Hartley. 

Adam făcu ochii mari. 

—Nu e cine știe ce dovadă, însă e foarte interesant. 
Dacă Burke s-a întors la Londra, ar trebui să fie ușor de 
găsit. El poate fi calea cea mai bună ca să aflăm ce s-a 
întâmplat cu tatăl tău. 

— Atunci, să sperăm că apare rapid. Trase aer în 
piept. Eu și Julia intenționăm să ne întoarcem acasă 
peste trei zile. Pot să-l rog pe Holmes să afle programul 
poștalionului? 

Adam o strânse de braț; părea șocat. 

— A venit vremea, Adam, spuse ea încet. Toate infor- 
mațiile pe care le descoperi despre tatăl meu îmi pot fi 
trimise prin poștă, pentru că, te asigur, o să am eu grijă de 
Annie Watkins. Nu-mi va mai opri scrisorile. 

-Ştiu că ai dreptate. Tăcu vreme de câțiva pași. O să 
vă trimit cu una dintre trăsurile mele. Nu vreau ca tu și 
Julia să călătoriți cu poștalionul public. 

—Am călătorit de multe ori așa și n-am pățit nimic, 
râse ea. 

— Mariah, lasă-mă să fac asta pentru tine, spuse el, cu 
o privire goală. 

Era tulburător să vadă în ochii săi cât de mult îi păsa, 
însă încerca și o senzație de mulțumire să știe că ceea ce 
fusese între ei fusese adevărat. 

— Dacă ești sigur că vrei să faci asta, aș fi fraieră să refuz 
o călătorie confortabilă gratis. Şi dacă aș fi fost, Julia nu e 
fraieră și nu m-ar lăsa să refuz, spuse ea încet. 


O nouă viață 299 


— Mai stai o zi în plus? O să dau o petrecere pentru ca 
ambele jumătăți ale familiei mele să se întâlnească și aș 
vrea să fiți și voi. Zâmbi. Tu și Julia veți fi două prezențe 
liniștitoare, cred. 

— Sunt sigură că Julia nu se va împotrivi. 


Astfel, Mariah mai avea de stat o zi în plus alături de 
Adam. 


capitolul 33 


N-a fost nevoie decât de o zi și jumătate ca să i se dea 
de urmă lui George Burke. Adam era în biroul său, aplecat 
peste teancurile de documente care veneau potrivit cu 
rangul său și se întreba dacă într-adevăr trebuia să aibă 
o părere despre reînnoirea chiriilor de pe o moșie din 
Yorkshire. Pentru că administratorul moșiei recomanda 
reînnoirea, semnă acordul. 

Următorul document privea subiecte dezbătute în 
Camera Lorzilor. Ar trebui să înceapă să meargă, acum 
când putea recunoaște din nou oamenii. În sesiunea aceea, 
chiar erau câteva chestiuni interesante de abordat. 

Lăsă ușurat documentele deoparte când Kirkland și 
Randall apărură la ușa lui. 

—Mi-aţi adus o scuză să fug de responsabilități? 

— Într-adevăr, răspunse Kirkland. Burke stă la un han 
din apropiere de Covent Garden. Cu o oră în urmă, era în 
camera lui. Să-i facem o vizită? 

Adam se ridică plin de zel de pe scaun. 

—Cu cât mai repede, cu-atât mai bine. 

Folosiră din nou vechea trăsură închisă. În timp ce 
ieșeau prin spate, Adam se întrebă dacă nu cumva casa 
lui era urmărită de un om cu intenții ucigașe. Greu de 
crezut într-o zi de primăvară atât de frumoasă, însă umărul 
bandajat de sub cămașa modernă îi amintea că trebuie să 
fie atent. 

Hanul la care stătea Burke era dărăpănat și vechi. 
Adam se întrebă cum făcea rost de bani după ce-și pier- 
duse moșia la cărți. Aspectul hanului sugera că nu o ducea 
prea bine. 

Trăsura se opri la intrarea în han. Când cei trei co- 
borâră, un bărbat suplu, cu păr castaniu, ieși din umbră. 
Adam îl recunoscu pe polițistul de pe strada Bow, Rob 
Carmichael. 

Carmichael ridică degetul mare. 

— Burke e încă aici. Camera de sus, pe dreapta. 

— Mulţumesc că l-ai găsit. Adam privi către fereastră. 
Ai avut noroc să dai și de misteriosul Ned Shipley? 

— Am auzit în zona falezei că a tot apărut pe-acolo în 
ultima vreme, însă informaţiile nu sunt confirmate. 

Cu toate că era îmbrăcat ca un muncitor, accentul 
lui Carmichael dovedea că era un om educat. Deloc 
surprinzător, din moment ce fusese școlit la Academia 
Westerfield. 

—Vreți să vin cu voi? continuă el. 

— Asta ar fi util, poate e nevoie de investigații în plus. 
Adam intră în han, urmat de cei trei bărbați. Hangiul 
scoase capul dintr-o cameră din spate, văzu că nou-veniții 
erau îmbrăcați în haine scumpe și că erau foarte hotărâți, 
așa că se retrase, prudent. 

Urcară scara îngustă, făcură la dreapta și ajunseră la ușa 
camerei de pe colț. Adam ciocăni la ușă abia stăpânin- 
du-se, deși ar fi vrut să zdrobească lambriul cu pumnii. 

-Cine-i acolo? întrebă o voce cunoscută. 

Adam își aminti cum îl trăsese pe Burke de pe Mariah 
şi își încleștă pumnii. 

— Am adus banii cu mine. 

Cuvintele lui nu aveau nici un sens, însă se gândi că, dacă 
menționa cuvântul „bani“, îi atrăgea atenţia lui Burke. 

Și așa se și întâmplă. Se auzi scârțâitul zăvorului, apoi 
Burke deschise ușa. Era în cămașă și fără eșarfă, iar ochii 
săi erau roşii. Se încruntă. 

— Ne-am mai întâlnit, dar să fiu al naibii dacă țin minte 
unde. Ai jucat cărți cu mine şi-ai pierdut? 

-Ne-am întâlnit în salonul din Conacul Hartley. 
Adam făcu un pas în față, deschizând ușa înainte ca Burke 

să i-o poată închide în nas. Încercai să profiți de Mariah 
Clarke. 

Ceva de pe chipul lui Adam îl făcu pe Burke să se dea 
un pas înapoi, neliniștit. 

-Nu e nevoie să-ți aduci prietenii ca să mă bateți. 
Intenţiile mele erau onorabile. La naiba, o cerusem de 
nevastă! 

—Dacă-ți aduci aminte de prima noastră întâlnire, ar 
trebui să știi că n-aș avea nevoie de ajutor în cazul în care 
aș vrea să te omor cu mâinile goale. Prietenii mei sunt 
aici tocmai ca să mă împiedice să fac asta. Adam zâmbi 
cu răceală. Și nu i-ai făcut propunerea într-un chip prea 
onorabil. Încercai s-o obligi pe Mariah să se lase — și pe ea, 
și moștenirea ei — pe mâinile tale nevrednice. Și acesta nu 
e cel mai rău lucru pe care i l-ai făcut. 

— Am plecat din Hartley imediat după ce-am aflat că 
este căsătorită, spuse Burke, încercând să se apere. Nu 
i-am făcut nici un rău. 

-Mai puţin faptul că i-ai spus minciuna vrednică de 
dispreț că tatăl ei e mort. Adam își scoase încet mănușile, 
ca și când s-ar fi pregătit pentru un act violent. L-ai omorât 
dumneata, personal, domnule Burke? Legea talionului 
cere ochi pentru ochi. 

—Nu! strigă Burke speriat. Nu l-am văzut pe ticălosul ăla 
de când am fost în biroul avocatului său, ca să facem trans- 
ferul de proprietate pentru Hartley, după ce-am pierdut 
la cărți. 

—Şi cât te aflai acolo, ai furat hârtie cu antet de la 
domnul Granger ca să-i poți scrie lui Mariah și s-o anunți 
că tatăl ei e mort. 

Burke clipi, confirmând bănuiala lui Adam. 

- Ti-am spus, voiam să mă căsătoresc cu ea! Dacă se 
simțea singură pe lume era firesc să vrea un bărbat care 
să aibă grijă de ea, și cine-ar fi putut face asta mai bine 
decât mine? Cunosc moșia și satul. Înțelegerea ar fi fost 
minunată și profitabilă pentru amândoi. N-am vrut să-i 

fac rău. Când tatăl ei se întorcea, ea ar fi fost fericită să-l 
revadă și toți am fi râs copios. i 

—Însă Charles Clarke nu s-a întors, spuse Adam încet. 
Ceea ce duce la concluzia că l-ai ucis, ca să ai mai multe 
șanse la domnișoara Clarke. De asemenea, ai sedus-o și ai 
mituit-o pe Annie Watkins, poștărița din Hartley, ca să 
oprească scrisorile domnișoarei Clarke. 

-Cum ai aflat...? Burke reveni nedumerit la pro- 
blema principală. Nu l-am ucis eu! După mai multe 
săptămâni de când am pierdut moșia, m-am oprit să 
mănânc la un han de lângă Londra. Magistratul local 
era acolo. Un grup de soldați tocmai prinseseră doi 
tâlhari care terorizaseră zona. Uciseseră doi oameni în 
lunile din urmă și îi jefuiseră pe mulți alții. Magistratul 
avea o cutie plină de bijuterii care fuseseră recupe- 
rate. Eram curios și am cerut să văd cutia, pretinzând 
că mă număram printre cei care fuseseră jefuiți. Am 
zărit inelul lui Clarke. Modelul e neobișnuit și mi l-am 
amintit. Am spus că inelul era al meu, iar magistratul 
m-a lăsat să-l iau. 

— Doar pentru că erai un gentleman? spuse Randall, 
nevenindu-i să creadă. Ash, tu poate că ai scrupule, însă 
eu nu am. Lasă-mă să-i vin eu de hac. 

Cuvintele lui Randall îl făcură pe Burke să se albească. 

—Clarke a fost printre cei uciși de tâlhari? întrebă 
Adam. 

-Nu știu. Nu s-au pomenit nume. Dacă Clarke nu se 
va mai întoarce niciodată la Hartley, poate că a fost una 
dintre victime. Sau poate că a fost ucis altfel. O merita, 
spuse Burke ursuz. După ce-am pus mâna pe inel, am făcut 
planul să-i spun lui Mariah că tatăl ei era mort, ca să-mi 
accepte oferta. Nu mă gândeam că o să-mi ia atât de mult 
timp s-o conving. Jur pe mormântul mamei mele că, dacă 
tatăl ei e mort, eu nu am nici o vină! 

— Dar complicea ta de la poștă a luat vreo scrisoare de 
la Charles Clarke care poate dovedi că e în viață? 

Burke ridică din umeri. 

-N-am nici cea mai vagă idee. N-am văzut-o pe Annie 
Watkins de când am plecat din Hartley. 

Deci Julia avusese dreptate când bănuise cine reținuse 
scrisorile lui Mariah. 

—Eşti sigur că nu știi absolut nimic legat de Charles 
Clarke, dacă e viu sau mort? 

Adam își puse mâna pe umărul lui Burke, aproape de 
gât. Mișcarea păru una inofensivă, însă degetele sale îl 
strânseră cu putere. 

Burke ţipă și se rezemă ameţit de perete, prinzându-i 
fără prea multă forță încheietura mâinii lui Adam. 

—Nu ştiu! Pentru numele lui Dumnezeu, dă-mi drumul! 

—Rob, ai ceva experiență cu hoţii și cu mincinoșii, 
spuse Adam, slăbind presiunea, ca să nu-l facă pe Burke 
să leșine. Crezi că spune adevărul? 

Rob se gândi. — 

—Cred că da. Insă, dacă vrei, aprind un trabuc și i-l 
aplic în câteva locuri. Asta e întotdeauna o metodă bună 
să aflu răspunsuri. 

Burke tremura de frică. Dezgustat, Adam își luă mâna 
de pe umărul lui. 

-Ce să facem cu porcul ăsta? 

—Să-l predăm, spuse Kirkland. O perioadă de timp pe 
puntea unei nave militare va face minuni pentru manie- 
rele sale. 

Burke oftă, cu privirea speriată îndreptată către oame- 
nii din spatele lui Adam. 

-E în stare să scape de asta, spuse Adam. Am putea 
să-l acuzăm de fraudă și de intervenţie în Poșta Regală. E 
o fărădelege majoră? 

— Probabil, spuse Rob tărăgănat. Multe sunt. 

— Procesele durează, spuse Adam, văzându-l pe Burke 
retrăgându-se. Am o soluție mai bună. 

Înţelegând greșit expresia lui Adam, Burke strigă: 

-Nu poți să mă ucizi așa! O să fii spânzurat! 

—Ba chiar pot să te ucid dacă vreau, spuse Adam, zâm- 
bind angelic. Sunt nobil, Burke. Am un loc în Camera 
Lorzilor. În spatele meu se află trei domni tot de viță 
nobilă, cu o reputație impecabilă, care vor jura că uciderea 
ta a fost din autoapărare. Care crezi că sunt șansele să fiu 
condamnat? 

Chipul disperat al lui Burke arăta că-și dădea seama că 
Adam putea scăpa fără consecinţe. Însă Adam se sătură 
brusc de acest joc. Faptul că-l îngrozea pe Burke nu scădea 
din durerea suferită de Mariah din cauza lăcomiei și a 
răutății acestui om. 

— Sunt de acord că domnului Burke îi va prinde bine o 
călătorie pe mare. Kirk, ai vreo sugestie? 

— Ai noroc, răspunse Kirkland. Una dintre corăbiile 
companiei mele va pleca diseară către Cape Colony și 
India. Cu siguranță, vom găsi un loc și pentru Burke, 
totuși nu cred că va fi unul prea confortabil. 

—E perfect. Adam venise pregătit pentru asta, aşa 
că scoase un plic din buzunar. Aici sunt două sute de 
lire, Burke. E mai mult decât meriți, însă te vor ajuta să 
începi o viață nouă oriunde vei ajunge. Sau poți să-i joci 
într-o singură noapte și să mori de foame, dacă preferi. 
ÎI privi cu ochii mijiţi. Dacă te vei întoarce vreodată în 
Anglia, să-ți numeri zilele cu atenţie, pentru că nu o să 
mai ai prea multe. 

Burke clipea în timp ce se gândea la această propunere, 
realizând că nu prea avea de ales. 

— Trebuie să-mi fac bagajul și să scriu niște scrisori. Să 
anunț lumea că plec din Anglia. 

— Kirk, cât timp mai are la dispoziție înainte să fie dus 
la corabie? 

— Cam două ore, răspunse Kirkland. Eu și Rob putem 
rămâne aici, cu el, în timp ce se pregătește, apoi îl 
îmbarcăm. 

Adam dădu aprobator din cap. 

—Dacă Rob e dispus să facă asta, vă sunt recunoscător. 
Vă las trăsura. 

—E plăcerea mea, Ash, răspunse Carmichael, părând 
binedispus. A meritat tot timpul în care nu te-am văzut 
în acțiune. 

— Asta nu prea a fost acțiune. Doar eliminarea unei 
scursuri. 

Adam se întoarse și ieși, făcând un semn de mulțumire 
către prietenii săi. Încă era foarte furios când coborî și 
părăsi hanul, urmat de Randall. 

Îi dădu birjarului instrucțiuni să-i aștepte pe Kirkland, 
pe Carmichael și pe Burke, apoi se îndreptă spre vest, spre 
casă, cu pași rapizi. Randall rămase cu un pas în urma lui. 

— Ai exagerat când ai spus că în spatele tău se află trei 
domni cu reputaţie impecabilă, remarcă el. 

Buzele lui Adam schițară un zâmbet. 

-Suna bine. ÎL privi pe Randall. Eşti garda mea de 
corp? 

Prietenul său zâmbi. 

- Doar dacă ai nevoie. Altfel, e doar o plimbare. 

Adam se întrebă cât va mai dura până când viața lui va 
reveni la normal, iar o plimbare va fi o plimbare și atât. 

Prea mult. 

Mariah își pieptănă părul desfăcut, ştiind că nu mai 
avea timp. În noaptea următoare, Adam va da petrecerea, 
pentru a prezenta cele două familii. Iar în dimineața de 
după, ea și Julia vor pleca în nord, spre casă. Noaptea 
aceea era furtunoasă, cu vânt şi cu tunete. O noapte 
pentru lucruri secrete și rușinoase, ca de exemplu să 
seducă un bărbat care nu era al ei. 

Se tot gândise și se răzgândise zile întregi, dorindu-și 
atât de mult să fie cu Adam, încât o durea, ştiind însă 
că era un lucru greșit, care o putea răni și mai mult în 
final. Noaptea aceea era ultima ei şansă, așa că nu mai 
putea amâna. 

Zâmbi cu tristețe în oglindă. Se hotărâse: va acționa și își 
va asuma riscul regretului, în loc să rămână conservatoare, 
în siguranță și să aibă regrete și mai mari. Conștiința lui 
Sarah o abandonase, nici măcar nu-i mai vorbea. 

Era suficient de târziu cât să fie linişte completă în 
casă și să nu fie văzută îndreptându-se spre apartamentul 
lui Adam. După ce înmuie în oțet buretele dat de Julia, 
şi-l puse la locul potrivit, își îmbrăcă cea mai frumoasă 
cămașă de noapte și halatul — un minunat set de mătase 
verzuie, pe care-l primise de la o văduvă extravagantă, 
după o petrecere la un conac de țară. 

Îşi legă părul, foarte slab, la baza gâtului, cu o panglică 
verde. Apoi luă o lampă care arunca un firicel de lumină și 
ieşi încet din cameră. Nu murea dacă el avea s-o respingă. 
Sigur ar fi făcut-o cu blândețe. 

Însă dacă nici măcar nu încerca, cu siguranță că sufletul 
ei ar fi murit. 

Acum, când era acasă și memoria-i revenise aproape 
în totalitate, Adam se întorsese la mediațiile matinale. 
Uneori medita și noaptea; o minte limpede îl ajuta să 
doarmă. 

Însă nici o meditație nu-l făcea să uite că, în câteva 
zile, Mariah va pleca pentru totdeauna din viața lui. 

După ce ieși din sanctuar, încuie ușa și stinse toate 
luminile din salon, lăsând aprinsă doar lampa de lângă 
patul său, din camera alăturată. Furtuna se dezlănțuise 
peste oraș, așa că trase perdelele și privi afară, către Londra 
acoperită de fulgere. Îi plăceau furtunile. 

Auzi un ciocănit ușor în ușă. Sunetul aproape că era 
acoperit de tunetul din depărtare. Deschise ușa curios și o 
văzu pe Mariah stând acolo, la câțiva centimetri distanță. 
ÎI privea încordată, micuță și, aparent, fragilă. 

— Pot să intru? întrebă ea încet. 

— Desigur. 

Îi făcu loc să treacă, întrebându-se de ce venise. Sigur, 
nu ca să... 

Ea intră în cameră, grațioasă și atrăgătoare, într-un 
veșmânt ca voalul, care sigur fusese croit pentru a seduce. 
Întorcând către el ochii mari și căprui, îi spuse cu glas 
tremurat: 

—Nu există vreo metodă subtilă să-ți spun asta. Vrei să 
facem dragoste, Adam? Am luat măsuri împotriva unei 
consecinţe neplăcute. Privirea ei se îndepărtă de a lui. Știu 
că nu e corect, însă Janey o să te aibă pentru totdeauna. 
O să fiu recunoscătoare dacă putem avea o singură noapte 
în care să fim împreună fără constrângeri, cu pasiune și cu 
dragoste. Dacă... dacă mă vrei. 

Dintre toate șocurile pe care le încercase în ultima vre- 
me, acesta era cel mai mare. 

—Dacă te vreau? Niciodată n-am vrut mai mult ceva 
sau pe cineva. Își încleştă pumnii, luptându-se cu ispita 
de-a o atinge. N-ar fi trebuit. Și totuși... nu mă simt 

logodit cu Janey. Îmi e foarte dragă, dar când sunt cu tine 
nu simt că o trădez. Mi se pare... firesc. 

— Atunci, hai să fim împreună în noaptea asta, zâmbi 
ea trist. Putem să avem amintiri care să rămână pentru 
totdeauna în sufletul nostru. 

Amnezia îl învățase cât de mult îl definea pe un om 
memoria și cum pierderea ei îți distrugea concepția despre 
sine. Amintirea momentului în care făcuseră dragoste în 
grădina de meditaţie era o scânteie care-l încălzea. Era 
avid de mai multe astfel de amintiri. 

li luă lampa din mână și o puse pe biroul său, apoi îi 
cuprinse chipul cu palmele, minunându-se de atingerea 
mătăsoasă a pielii ei. ÎL privea cu ochi curajoși și vulne- 
rabili, cu o dorință la fel de intensă ca a lui. 

Se mai sărutaseră înainte, însă niciodată cu o asemenea 
tandrețe dureroasă ca acum, când timpul se scurgea cu o 
viteză teribilă. Îi simțea gura dulce ca mierea, în timp ce 
se explorau reciproc, fără grabă. Îi dezlegă panglica din 
părul frumos, lăsându-i șuvițele dese să-i curgă printre 
degete, ca un râu de aur. 

— Voiam atât de mult să te văd, șopri el. Pe toată. 

—Și eu doresc același lucru, râse ea. Când te-am văzut 
prima oară, căutam răni şi zgârieturi și nu te-am apreciat 
cum trebuia. 

Își trecu degetele prin deschizătura halatului, cu palma 
caldă pe pieptul lui. 

Tandreţea se transformă în foc. În lumina slabă a 
celor două lămpi, trupul ei era ademenitor de vizibil prin 
cămașa de noapte. 

—Mariah... 

Pentru că nu găsea cuvinte suficient de puternice 
pentru a-i exprima frumusețea, își plimbă degetele pe 
conturul grațios al spatelui ei. Era perfect proporționată, 
o micuță zeiță care-i topea judecata. Se aplecă și o sărută 
pe sân, prin materialul transparent, simțind cum sfârcul i 
se întărește sub limba lui. 

Ea trase aer în piept, în timp ce-i desfăcea halatul, care 
căzu, lăsându-i la iveală goliciunea și dovada întărită a 
dorinţei lui. Gemu când îl atinse. 

— Ar trebui să ne mișcăm mai încet, draga mea, sau o să 
terminăm prea repede. 

— Trebuie să stăm toată noaptea. 

Îi îndepărtă halatul de pe umeri, trasând linii cu degetul 
de-a lungul brațelor sale. 

El lăsă veșmântul să alunece pe podea. Nu simțea 
răcoarea aerului nocturn, pentru că întreaga lume era o 
flacără fierbinte. Îi luă doar o clipă să-i scoată cămașa de 
noapte. 

—E frumoasă, însă tu ești și mai frumoasă. 

— Și tu la fel, răspunse ea, iar el o luă în brațe și o 
duse în dormitor, lăsând-o pe pat. Lumina lămpii 
dezvăluia întreaga splendoare senzuală a lui Mariah. 
Tunetul coborî peste casă, mișcând mobila; sau era, 
mai degrabă, doar sunetul inimii lui, când urcă în pat 
lângă ea. 

— Vreau să-ți sărut fiecare bucăţică de piele. 

Îşi apăsă buzele pe gâtul ei, simţindu-i pulsul rapid, şi-i 
cuprinse sânii în mâini. 

—Sunt multe, dar încearcă, murmură ea, îngro- 
pându-și degetele în părul lui și mângâindu-i capul. 
Nu-mi vine să cred că suntem într-adevăr aici, împreună. 
Mi-era atât de teamă că vei fi înțelept! 

—Cu tine, inima mea e mai puternică decât rațiunea. 

Mai făcuseră dragoste și înainte, într-o împletire nein- 
tenționată de trupuri și de senzații. De data aceasta, știau 
exact ce doreau și fiecare mângâiere, fiecare sărut, fiecare 
răsuflare făceau să crească nerăbdarea. Şi 

Când o atinse intim, ea se înfioră de plăcere. Incepu 
încet, potrivindu-și mișcările cu excitația ei, până 
când o văzu înnebunită de dorință. Scoase un strigăt 
înăbușit când ajunse la orgasm, înfigându-și degetele în 
umerii lui. 

— Acum e timpul s-o facem împreună, spuse ea, deschi- 
zându-și ochii uluiți. 

În ciuda disperării sale, el reuși să se controleze 
suficient de mult cât să intre ușor, pentru că la ea 
era doar a doua oară. Extazul făcea aproape imposibil 
să se stăpânească, în timp ce trupul ei se obișnuia cu 
prezența lui. Apoi gâfâi de plăcere și începu să se miște 
odată cu el. 

Își găsiră imediat un ritm împreună, ca și când ar fi 
fost iubiţi dintotdeauna, însă, în același timp, se bucurau 
şi de minunile unor lucruri atât de noi. Ea era tovarășa 
după care tânjise în anii lui de singurătate, femeia 
care-l împlinea. Fusese distrus și ea îl salvase, spiritul ei 
cuprinzând tot ce era el. 

—'Te iubesc, șopti el. Pentru totdeauna. 

-Şi eu te iubesc, șopti ea, cu ochii plini de lacrimi. 

Adam se rostogoli pe-o parte și o trase lângă el, 
protejând-o de furtuna care se abătuse peste Londra. 

Cerul însuși plângea pentru că se iubeau, și totuși nu 
era de-ajuns. 

În timp ce Mariah se odihnea în brațele lui, mulțumită 
de acest moment, el adormi, cu chipul relaxat, așa 
cum rar i se întâmplase să-l vadă după ce prietenii lui 
îl găsiseră în Hartley. Incercă să-și amintească felul în 
care-l văzuse la început. Văzuse în mare parte doar răni 
și plăgi. 

Își aminti că se gândise atunci că sub acele zgârieturi 
s-ar putea ascunde un om frumos. Se dovedise însă o 
subestimare de proporții. Adam Darshan Lawford era 
frumos, cu trăsături puternice, care amestecau două 
culturi într-un chip unic și fascinant. Și trupul său era 
fermecător, grațios și suplu. Probabil că s-ar fi simțit 
stânjenit dacă ea i-ar fi spus asta. 

Îi plăcea tenul lui închis, mult mai interesant decât 
cel palid, al englezilor. Îl mângâie ușor, gândindu-se 
cât de intens reală era prezența lui. Era greu de crezut 

că nu vor mai fi niciodată împreună așa. Refuza să crea- 
dă asta. 

Îi mângâie obrazul, simțind o urmă ușoară de barbă. El 
deschise ochii și zâmbi. 

—Ți-e frig? 

-Puţin, recunoscu ea. Noaptea ploioasă era rece, iar 
ei stăteau întinși peste cuverturi, în pielea goală. Se lipi 
de el. Nu-i venea să creadă cât de firesc i se părea să stea 
goală lângă el. O viață întreagă de decență dispăruse 
într-o singură oră. Oare va mai simți vreodată cu cineva o 
asemenea apropiere? 

— Pari tristă. Îi dădu părul pe spate, lăsându-și mâna pe 
el. Îți pare rău că ai venit? 

—Nu, încercă ea să zâmbească. Îmi pare rău doar că 
noaptea asta se va sfârși. 

Chipul lui se aspri, iar ea văzu durerea din ochii lui. 

—Păcat că nu putem opri timpul în loc. La capătul 
patului era strânsă o pătură subțire, așa că se întinse 
şi o acoperi cu ea. Putem măcar să facem totul mai 
confortabil. 

— Mulţumesc, spuse ea. Deși tu ești mai bun decât orice 
pătură. 

El zâmbi și se strecură sub pătură, lângă ea. 

—Nu vrem să irosim restul nopții dormind, nu-i așa? 

— Prefer să avem mai multe amintiri. 

El se rostogoli pe spate și o trase deasupra lui. Ochii 
lui zâmbeau. 

— Sunt sigur că o să-ți dai seama cum să mă farmeci. 

Și așa se și întâmplă, găsind variații dulci și noi în timp 
ce făceau dragoste. Amândoi erau uzi de sudoare când ea 
se prăbuși peste el după ce ajunseră la extaz și înapoi. 

—Nu știam că pasiunea poate fi astfel, oftă ea. Sau, pur 
și simplu, ești atât de bun în a face dragoste, precum ești 
la multe alte lucruri? 

El îi mângâie coapsele. 

-— Nici eu n-am mai făcut dragoste așa până acum. Vine 
din amândoi. lar dacă asta e o întrebare indirectă, nu am 
așa de multă experiență pe cât crezi. Zâmbi. Mă interesa, 
la fel ca pe orice tânăr, însă mereu mi-a fost greu să las 
scutul. Cu excepția ta. 

Ea își încrucișă brațele pe pieptul lui și-și sprijini bărbia 
pe ele. 

— Cred că am fost foarte norocoasă să te găsesc când 
nu știai cine eşti. L-am întâlnit pe bărbatul care trebuia 
să fii de fapt. 

— Acum încerc să fiu mai mult acea persoană. El o 
așeză din nou pe pat, astfel încât stăteau pe-o parte, ea 
cu spatele cuibărit în pieptul lui, iar el cuprinzându-i talia 
cu brațul. Se potriveau perfect. 

Ea încercă să rămână trează, ca să nu piardă nici un 
moment prețios. Respirația regulată a lui Adam îi dădea 
de înțeles că adormise. Timpul lor se apropia de sfârșit... 


Lampa abia mai pâlpâia când se treziră din nou. Se 
sărutară fără cuvinte. De data asta, dorința era o flacără 
mocnită, alimentată de ideea că aceea era ultima dată, 
căci se apropia răsăritul. Când Adam intră în ea, Mariah 
oftă străbătută de valuri de plăcere. Acum, trupurile lor se 
cunoșteau deja și se împleteau fără efort. 

—Te iubesc, şopti el. Să nu te îndoiești niciodată de 
asta. 

—Nu te voi uita niciodată. Deschise ochii, dorind să 
vadă chipul iubit, însă văzu silueta întunecată a unui băr- 
bat care se apleca peste Adam cu un cuțit. 

- Adam! îl lovi sălbatic cu piciorul drept pe bărbat, 
reușind să-l nimerească în vintre. 

—Cățea! bărbatul făcu un pas în spate, lăsând jos mâna 
în care ținea cuțitul. Avea un craniu tatuat pe dosul 
mâinii. Pentru asta, mori și tu! 

Încercă din nou să se năpustească asupra lor, însă Adam 
o prinse de talie pe Mariah și se rostogoliră amândoi 

pe partea cealaltă a patului, departe de agresor. Întreaga 
lume se zgudui când căzură din pat. 

Adam se întoarse pentru a cădea primul, să mai ate- 
nueze din impact. Ea ateriză deasupra lui, cu răsuflarea 
tăiată. În timp ce ea încerca, amețită, să-și revină, Adam 
se desprinse și sări în picioare. 

— Mariah, treci înapoi! 

Se mută între ea și asasin, apărând-o în timp ce bărbatul 
înconjura patul înjurând, cu lumina lămpii reflectându-se 
pe lama cuțitului. Înalt, solid, îmbrăcat complet în negru, 
intrusul părea un coșmar revenit la viață. Adam, gol și 
neînarmat, părea înfiorător de vulnerabil în comparație 
cu el. Însă nu-i era frică și aşteptă ca adversarul său să facă 
prima mișcare. 

Mariah se ridică în picioare, întrebându-se frenetic 
ce-ar fi putut să facă. Ar fi încercat degeaba să se lupte cu 
un bărbat înarmat. 

O rafală de vânt rece arătă că o fereastră era deschisă. 
Numai Dumnezeu știe cum reușise intrusul să nimerească 
exact dormitorul în care trebuia să intre. Însă, când privi 
fereastra, văzu frânghia clopoțelului în partea îndepărtată 
a patului. Sări acolo și trase în neștire de ea, încercând 
să-i trezească pe toți servitorii din casă. 

-E o târfă frumoasă. O să am grijă de ea după ce te 
omor pe tine. 

Bărbatul țâșni înainte, mânuind cuțitul cu o pricepere 
periculoasă. 

Mișcându-se cu o grație naturală, Adam se feri și-i 
prinse brațul. Se întoarse și-l aruncă pe intrus cu capul 
de perete. 

— lisuse! înjură bărbatul, ridicându-se în picioare. Păgân 
murdar! O să te toc în bucățele atât de mici, că nici mama 
ta nu te va mai recunoaște! 

-Ce minte limitată ai, răspunse Adam. Încerci să ucizi 
un duce cu sânge amestecat pentru amuzament sau ești 
plătit pentru asta? 

— Ambele, scuipă el. Plăcere și afaceri la un loc. 

Sări la Adam, ridicând cuțitul să-l lovească în 
abdomen. 

Adam se feri. Din nou se strecurase precum o um- 
bră, lumina jucându-se pe pielea lui goală, făcându-l să 
arate ca o statuie greacă în mișcare. Întinse mâna spre 
gâtul bărbatului. Asasinul pară, însă Adam tot reuși să-l 
lovească. 

Ușa salonului și cea din camera lui Wharf se deschiseră 
cu o izbitură. Wharf ṣi Reg Murphy, rândașul-șef, înaintară 
cu pistoalele pregătite. 

—Nenorocitule! strigă Wharf, realizând imediat cum 
stăteau lucrurile. 

El și Murphy traseră atât de aproape unul de altul, 
încât părea o singură lovitură. 

Intrusul își duse o mână la coaste. Degetele sale se 
umplură de sânge. Depășit numeric, însă fără o rană 
gravă, sări pe fereastră. Mariah văzu o frânghie care 
atârna afară, în ploaie. Bărbatul se prinse de ea și dispăru 
din vedere. 

Dându-și seama că era dezbrăcată, Mariah se retrase și 
luă pătura de pe podea. În timp ce se înfășura cu ea, auzi 
un sunet puternic de pași pe coridor. Adam o prinse de 
umeri și o împinse către servitori. 

— Murphy, du-o de-aici prin camera lui Wharf. Să nu 
cumva s-o vadă cineva! Wharf, ascunde hainele-alea 
verzi de mătase. 

Era greu să se mai gândească la reputație, când Adam 
aproape că fusese ucis în propriul pat, dar se întoarse și ieși 
în grabă pe ușa lui Wharf, urmată de Murphy. Chiar când 
rândașul închise ușa, auzi vocea lui Randall, care dădu 
buzna în salonul lui Adam. 

—Ash! 

Suna de parcă toți ceilalți erau la picioarele lui 
Randall. 

Ea și Murphy traversară salonul și intrară în dormi- 
torul lui Wharf. Era o cameră destul de mare, cu patul 
nefăcut. 

- Domnișoară, mai bine vă odihniți aici, să vă mai 
trageţi sufletul, spuse Murphy. Coridoarele o să fie cam 
aglomerate. 

O dâră de fum ieșea din butoiul pistolului și mirosul 
înțepător de praf de pușcă încă persista în jurul lui. 
Ea își dădu seama că, deși el și Wharf fuseseră rapizi și 
competenți în răspunsul lor, cei doi bărbați erau pe 
jumătate dezbrăcați și ciufuliți. Aruncă o privire către 
pat, apoi în altă direcție. 

—E bine că erați amândoi aici și pregătiți. 

Murphy părea stânjenit. 

-Cu toate amenințările astea împotriva Înălțimii 
Sale, Wharf s-a gândit că e mai bine să fim pregătiți și 
înarmați, pentru orice eventualitate. Am fost amândoi 
în armată. 

Felul pribeag în care fusese crescută Mariah o făcuse să 
cunoască mai multe despre lume decât alte tinere femei. 
Bănuia adevăratul motiv pentru care cei doi bărbați erau 
împreună acolo, însă nu era cazul să mai discute despre 
asta. La fel ca ea, Murphy avea motive bune să evite să fie 
văzut de ceilalți din casă. 

— Ashton are noroc să vă aibă în serviciu. 

-Ducele a fost bun cu amândoi. Murphy se duse să 
asculte la ușa care dădea către coridorul public. Pare să fie 
liniște acum. Sunteţi gata să riscați și să vă întoarceți în 
camera dumneavoastră, domnișoară Clarke? 

-Te rog. Zâmbi trist. Mă simt ciudat în pătura asta. 

El deschise ușa cu grijă și aruncă o privire afară, apoi îi 
făcu semn să vină. Trecu pe lângă el și alergă pe coridor 
în picioarele goale. Murphy o urmă. Când ajunse la ușă, 
ea spuse încet: 

— Gărzile de-afară trebuie verificate. E posibil ca asa- 
sinul să fi rănit pe cineva, ca să intre aici 

— Aveţi dreptate. O să mă uit acum. Ezită. Nu e nevoie 
să vă faceți griji că eu și Wharf vom vorbi. N-am face 
nimic care să vă rănească pe dumneavoastră sau pe duce. 

Îşi dădu seama că rândașul era expert în iubiri 
interzise. 

— Mulţumesc, domnule Murphy. Cu cât spunem mai 
puțin, cu-atât mai bine. 

Se strecură în camera ei, unde lăsase o lampă să ardă, 
apoi se îndreptă direct spre haine. O cămașă de noapte 
de flanelă, cel mai gros halat de lână și papucii înlocuiră 
pătura. Își pieptăna părul când Julia intră în grabă în 
cameră. 

— Mariah, ce s-a întâmplat? S-a auzit un foc de armă? 

Mariah își dădu seama că trecuseră doar câteva minute 
de la atac. După ce se gândi rapid, se hotărî să spună 
adevărul. 

—Eram cu Adam când un ucigaș cu un cuțit a intrat în 
dormitorul lui. Adam s-a luptat cu el cu mâinile goale, iar 
eu am tras de șnurul clopoțelului. Wharf a intrat în grabă 
cu un pistol și a tras în acel bărbat, care a sărit pe geam ca 
un şobolan pe-o țeavă. 

Nu avea sens să-l menționeze și pe Murphy. 

— Dumnezeule! Julia își ținu răsuflarea. Ashton e bine? 

Mariah dădu aprobator din cap. 

— A fost... remarcabil. Dacă n-ar fi avut viteza unei pi- 
sici și abilități de luptă, acum am fi fost amândoi morți. Își 
legă capătul cosiței cu o panglică. Mă duc în camera lui, 
căci ar da de bănuit să nu cercetez un foc de armă. 

— Vin cu tine. Vom părea cât se poate de decente. 

Mariah spera să fie așa, pentru că aparența decenței era 
singurul lucru care-i mai rămăsese. 

Deloc surprinzător, Adam nu mai închise ochii în 
noaptea aceea. Când își puse din nou halatul, deja 
jumătate dintre cei din casă erau în camera lui, aduși 
de zgomotul de armă. Randall era în toane de-a dreptul 
ucigașe când află ce se întâmplase și ieși imediat să vadă 
dacă putea da de urma intrusului. 

Mariah și Julia ajunseră după câteva minute, încotoș- 
mănate în halate și părând că abia se treziseră dintr-un 
somn profund. Privirea lui Mariah o întâlni pe-a lui preț 
de un moment intens, apoi se uită prin cameră și întrebă: 

— Ce s-a întâmplat? 

— A intrat un ucigaș, însă l-am alungat. Nu s-a întâmplat 
nimic, le asigură el pe femei, încercând să nu se gândească 
la felul în care arătase Mariah în brațele lui. 

—Slavă cerului că ești bine! Mariah se înfioră. Dacă 
asta e Londra, abia aştept pacea de la Hartley. O luă de 
braț pe Julia și plecară. 

Se întrebă dacă ar mai fi fost viu, în cazul în care 
Mariah n-ar fi fost cu el. Asasinul se mișcase în liniște. 
Dacă Adam ar fi dormit, probabil că acel cuțit i-ar fi 
intrat în inimă. Mariah fusese cea care-l zărise pe intrus, 
iar lovitura ei le dădușe răgazul important de care aveau 
nevoie ca să scape. Avusese o viziune oribilă, în care zăcea 
ucis de rănile de cuțit, în timp ce asasinul o viola și o 
ucidea pe Mariah. 

În timp ce Wharf îi dădea afară pe ceilalți, Randall se 
întoarse, ud și nervos. 

—Unul dintre paznici a fost doborât și legat. Ploaia 
deasă a mascat şăritura peste zid a intrusului. Cumva, 

a reușit să ajungă în casă și să lase în jos o frânghie de la 
fereastra ta. i 

- Paznicul e bine? întrebă Adam. 

Randall dădu din cap. 

— A avut noroc. L-ai văzut clar pe atacator? 

— Avea un craniu tatuat pe mână, spuse Adam scurt. 

-Deci e Shipley, și e viu. Randall răsuflă adânc. Măcar 
acum știm pe cine căutăm. 

-Problema va fi să ajungem la rădăcina răului. Adam se 
încruntă. Din ce spunea el, i-ar plăcea să ucidă un păgân 
murdar ca mine, însă e și plătit ca să mă omoare. Așa că 
întrebarea este cine îl plătește. 

— Asta înseamnă că trebuie să punem mâna pe Shipley 
și să-l ținem în viață suficient cât să aflăm cine l-a angajat. 
Asta e îngrozitor. Randall se îndreptă spre ușă. Mă duc la 
Rob Carmichael să-i spun. 

-Nu e nevoie să-l trezești și pe Rob, spuse Adam. Mă 
îndoiesc că Shipley se va întoarce în noaptea asta. 

Și, din păcate, nici Mariah. 


După ce luă micul dejun cu Randall, care apoi 
plecă să-l găsească pe polițistul de pe strada Bow, Adam 
se îndreptă fără tragere de inimă spre biroul său, ca să 
se ocupe de documentele fără sfârșit de care avea grijă 
orice duce. După pasiunile și pericolele din noaptea 
precedentă, ultimul lucru pe care și-l dorea era să 
citească documente legale. În plus, în noaptea aceea 
era petrecerea lui de familie, ceea ce era un gând destul 
de tulburător. 

—Formby, crezi că o să termin cu toate hârtiile astea? 

— Faceți progrese vizibile, Înălţime, spuse secretarul său 
pe cel mai formal ton, sugerându-i că nu avea de gând să-l 
lase pe Adam să scape. 

-Să-ţi angajez un asistent? Cineva care să ajute cu 
mărunțișurile și să-ți dea mai mult timp pentru ches- 
tiunile care necesită o analiză bazată pe experiență? 

Formby păru uimit, apoi încântat de ideea de-a avea un 
subaltern căruia să-i dea ordine. 

—Da, mi-ar fi de ajutor și ar reduce cantitatea de 
materiale cu care trebuie să vă confruntați. 

— Excelent, spuse Adam, încercând să nu pară indecent 
de ușurat. Te rog să cauţi pe cineva calificat și acceptabil. 

Formby zâmbi. 

-Vă mulțumesc, Înăltime. Am un nepot care s-ar 
potrivi. 

Uşa se deschise și un lacheu speriat spuse: 

-Îmi pare rău, Înăltime, însă acest domn insistă să vă 
vadă. 

Fu dat la o parte de un bărbat bine îmbrăcat, care abia 
împlinise patruzeci de ani, cu brațul drept într-o eșarfă și 
cu chipul crispat de o furie controlată. Se postă în fața 
biroului lui Adam și pufni: 

-Ce faceți cu fiica mea? 

Dumnezeule, avea părul blond și ochii căprui ai lui 
Mariah. Sigur era Charles Clarke. O secundă, Adam se 
simți ca și când bărbatul ar fi știut ce lucruri glorioase și 
pline de viață făcuse cu Mariah cu o noapte în urmă. Însă 
Clarke nu avea de unde să știe așa ceva. 

- Formby, cheam-o pe domnișoara Clarke, spuse Adam 
ținându-și răsuflarea. Imediat. 

Când secretarul făcu un semn și se retrase, Adam se 
ridică în picioare. 

— Sunteţi Charles Clarke? 

—Onorabilul Charles Clarke Townsend, spuse nou-ve- 
nitul, scuipând cuvintele. N-oi fi eu duce, însă și familia 
mea are influență și nu vă permit să-mi închideți și să-mi 
ruinați fiica. 

—Nici nu vreau asta, spuse Adam blând. Ceea ce făcu- 
seră el și Mariah nu era ruină, ci dragoste generoasă și 
deschisă. Fiica dumneavoastră mi-a salvat viața când am 
fost pe cale să mă înec. E un oaspete de onoare în casa mea, 
împreună cu prietena ei din Hartley, doamna Bancroft, 

care e o însoțitoare respectabilă. Chiar dacă nu neapărat 
și strictă. Ah, v-am purtat hainele câteva săptămâni. 
Aveţi gusturi bune. Ce v-a făcut să credeți că v-am ruinat 
fiica? E o tânără cât se poate de independentă. Nu cred că 
e ușor de ruinat. Și sunteți domnul Clarke Townsend sau 
doar Townsend? 

— Townsend ajunge. Vizitatorul se încruntă și furia lui 
se mai domolise. Vin de la avocatul meu. Granger spu- 
ne că Mariah l-a vizitat împreună cu ducele de Ashton. 
Și că Mariah credea că sunt mort și că stăteați cu ochii pe 
ea ca un uliu. Ca și când era prizoniera dumneavoastră. 
Nu mi-a răspuns la nici o scrisoare, ceea ce m-a făcut 
să cred că i s-a întâmplat ceva îngrozitor. E oaspetele 
dumneavoastră de onoare? Sau prizonieră? 

În ciuda durerii și a furiei lui Townsend, Adam zâmbi 
de absurdul situației. Făcu un semn către ușă, unde Mariah 
tocmai apăruse, într-o rochie grațioasă de dimineață, de 
culoarea piersicii. Părea prea delicată și prea feminină ca 
să fi lovit un bărbat în vintre cu o noapte în urmă, în timp 
ce făcea dragoste cu pasiune și într-un mod nepermis. 
Mariah a lui cea fără pereche. 

Când Townsend se întoarse, uimirea lui Mariah se 
transformă în bucurie. 

— Papă! Plângând, se aruncă în brațele lui. Am crezut 
că ești mort! 

El clipi când ea îl lovi în brațul rănit, însă o strânse 
tare cu celălalt. 

— Mariah, am fost atât de îngrijorat! Ce s-a întâmplat? 
ÎL privi pe Adam. Cumva acest bărbat s-a folosit de tine? 

— Deloc, râse Mariah. Ah, papă, s-au întâmplat atât de 
multe! 

Câteva piese de mobilier îmbrăcate în piele fuseseră 
aranjate într-o parte a biroului. Îl trase pe tatăl ei pe 
canapea și se așeză lângă el, atât de aproape, încât se 
atingeau. 

Adam se ridică de la birou și se aşeză pe scaunul din 
fața canapelei. 

— Aţi spus că sunteți onorabilul Charles Clarke Town- 
send. Sunteţi fiu al contelui de Torrington? 

Clarke făcu un semn aprobator din cap. 

— Eram cel mai tânăr, și oaia neagră. Tatăl meu a murit 
cu câteva săptămâni în urmă. Am reușit să ne împăcăm 
când era pe patul de moarte. Expresia lui era tristă. Poate 
e mai bine că această împăcare nu a fost probată pe o 
perioadă mai lungă de timp. Eram ca șoarecele și pisica. 
Însă... ne-am bucurat amândoi să ne despărțim prieteni. 
Fratele meu cel mai mare este acum conte. 

-M-am gândit că e posibil să vii din nobilime, oftă 
Mariah. Însă nu-mi imaginam că rangul tău era atât de 
înalt. 

— Familia Townsend are un sânge cât se poate de albas- 
tru în Anglia, ceea ce a făcut ca purtarea mea dizgrațioasă 
să pară și mai de neiertat, spuse el. Legal, numele tău e 
Mariah Clarke Townsend. Am simplificat numele la 
Clarke după ce m-a dezmoștenit tatăl meu. 

Adam se încruntă. 

—Un părinte decent n-ar face una ca asta. 

— Chiar dacă reacția lui a fost, poate, exagerată, a avut 
motiv. Charles oftă, apoi îi spuse lui Mariah: Am fost 
considerat un sălbatic chiar înainte să fug cu mama ta 
la Gretna, când aveam șaptesprezece, optsprezece ani. 
Ambele familii au fost scandalizate. Am început să mă 
maturizez abia când am devenit responsabil pentru tine și, 
chiar şi-atunci, i-am cerut ajutorul bunicii Rose. 

—Unde-ai fost în săptămânile astea? George Burke 
mi-a spus că ai murit și, ca dovadă, a falsificat o scrisoare 
de la Granger și mi-a arătat-o împreună cu inelul tău. Am 
aflat că a intervenit la poștă, însă asta nu era o dovadă că 
eşti viu. Îi atinse eșarfa. Ai fost rănit și de aceea nu te-ai 
întors la Hartley la timp? 

—Pe de-o parte, da. Dar tu? Privirea pe care i-o aruncă 
lui Adam era încă plină de suspiciune. De ce ești aici, în 
casa asta, în Londra? 

Adam o lăsă pe Mariah să-și spună povestea, după cum 
se petrecuseră lucrurile. Încheie zicând: 

—Eu și Julia am plănuit să ne întoarcem la Hartley 
mâine, pentru că Ashton a fost foarte amabil și ne-a oferit 
o trăsură. Sunt sigură că n-ar avea nimic împotrivă să ne 
însoțești. Eşti pregătit să mergi acasă? 

El zâmbi ștrengărește. Farmecul pe care și-l folosise ca 
ca să fie bine primit în multe case atâția ani era foarte 
vizibil. 

—Am spus că rana e doar o parte a motivului pentru 
care-am întârziat. Restul se află la câteva străzi distanță. 
Vii cu mine, să-ţi explic mai pe larg? ` 

Ea chicoti. 

—N-ai cum să refuzi o surpriză. Vrei să cunosc rudele cu 
care te-ai împăcat? 

— Mereu ai reușit să mă citeşti. Da, așa e, recunoscu el. 
Fratele meu îmi tolerează defectele mult mai bine decât 
o făcea tatăl meu. Însă nu spun mai multe. Se ridică în 
picioare. Ești liberă acum? Aș vrea să te iau cu mine. 

—Prea bine. Îi aruncă o privire lui Adam. Vrei să vii 
și tu? 

— Sigur, răspunse el, ignorând încruntătura tatălui ei. 
Încercă să pară suficient de nevinovat cât să nu îngrijoreze 
un tată protector. 

Dar se îndoia de reușită. 


Urmând instrucțiunile date de tatăl lui Mariah, birjarul 
lui Adam îi duse la o casă din partea opusă a centrului. 
Când se opriră pe aleea din față, Charles îi oferi bratul 
sănătos lui Mariah. Ea bănuia că el ar fi fost mult mai 
fericit ca ea să nu stea la Casa Ashton. De obicei, nu 
era protector, însă era foarte ager. Își dădu seama că și el 
bănuia legătura dintre ea și Adam. 

După ploaia din noaptea trecută, cerul se înseninase, 
iar acum era o zi frumoasă de primăvară. Ea văzu că 
destinația lor era o casă tipică pentru centru, bine între- 
ținută, cu flori la ferestre. 

Tatăl ei deschise ușa cu o cheie, ceea ce era interesant. 
Când îi conduse înăuntru pe Mariah și pe Adam, strigă: 

-M-am întors și am adus-o cu mine! 

Îi duse în salonul din dreapta, unde brodau două femei. 
Amândouă săriră în picioare. Una dintre ele era o femeie 
micuță și atrăgătoare, iar cealaltă era... Mariah. 

Mariah icni, aproape să leșine. Adam o prinse de braț. 

—Linişteşte-te, Mariah, murmură el. Cred că, la fel cum 
nici eu nu bănuiam, și tu ai o soră de care nu știai. 

Mariah o privi pe cealaltă tânără. Cu toate că semănau 
foarte mult, chipul acestei străine era ceva mai îngust, 
părul ei blond era coafat altfel, iar expresia ei ascundea 
o personalitate diferită. Însă rochia ei de dimineață avea 
exact aceeași culoare precum cea pe care o purta Mariah. 

— Mariah? întrebă fata șovăind. 

Mariah își înghiți nodul din gât ca să poată vorbi. 

— Papă, cumva ai ascuns de mine o soră geamănă? 

—Ei bine... da. 

Părea în egală măsură încântat și stânjenit. 

O idee nebună îi trecu lui Mariah prin minte. 

—'Te cheamă Sarah? 

Da! Sora ei părea plină de speranță. Îţi amintești de 
mine? 

-Nu chiar. Însă, spune-mi... ești cumva întruchiparea 
tuturor virtuților unei doamne? 

Sarah o privi uimită. 

-În nici un caz! lar mama o să fie prima care o să-ți 
confirme. 

Mama? Mariah se întoarse către femeia mai în vârstă, 
care o privea cu nesaț. Era puțin mai scundă decât Mariah, 
iar părul ei blond-închis era străbătut de fire argintii, însă 
semăna cu Sarah. 

Semăna cu Mariah. 

Mariah își duse mâna stângă la inimă, simțind că i se 
sparge pieptul. 

—Ești mama mea? Mereu am crezut că ai murit când 
aveam doi ani! 

Tatăl ei își drese glasul. 

— Mereu am spus că am pierdut-o pe mama ta. N-am 
spus niciodată că a murit. 

Mariah îl privi uimită. 

—Nu-mi spune că ai părăsit-o pe mama și că ne-ai 
separat pe mine și pe sora mea ca pe doi cățeluși! 

Aflat lângă ea, Adam își înăbuși un chicotit. 

—Legal, ar fi avut dreptul să-mi ia ambele fiice dacă 
dorea, așa că i-am fost recunoscătoare că a luat doar una. 
Mama ei făcu un pas în față; chipul îi era sincer. Însă n-a 
trecut nici o zi fără să mă gândesc la tine. La copilul meu 
pierdut. 

Adam o strânse de umăr pe Mariah, în timp ce privirea 
ei se plimba, pe rând, de la mamă la tată, apoi la soră. Nu 
se putu stăpâni, Izbucni în râs. 

— Papă, ești un mizerabil! În toți anii ăștia nu mi-ai spus 
nimic! 

—Mi s-a părut mai simplu, răspunse el, stânjenit. 

— Mai simplu!? Mariah scutură din cap. Încep să înțeleg 
de ce te-a dezmoștenit tatăl tău. Se întoarse către sora ei. 
De când mă ştiu, îmi imaginam că am o soră pe nume 
Sarah, care era mereu doamna perfectă. Era conștiința 
mea și, de multe ori, singura mea prietenă. Acum îmi dau 
seama că de fapt îmi aminteam de tine. 

— Sper că vom fi prietene! Sarah făcu un pas înainte 
şi o prinse de mână, cu ochii căprui plini de emoție. Am 
crescut știind că am o soră pe nume Mariah și mă rugam 
ca într-o zi să ne vedem din nou. 

—Și eu m-aș fi rugat dacă aș fi știut. Imediat, Mariah 
și Sarah erau una în brațele celeilalte. Mariah întinse 
o mână către mama lor, îmbrățișându-se toate trei. 

Chiar dacă nu avea nici o amintire conştientă despre 
mama și despre sora ei, în adâncul sufletului ei, le 
cunoștea. Umpleau goluri pe care nici nu-și dăduse sea- 
ma că le avea. 

În sfârșit, se desprinse de ele și scoase batista să-și ștear- 
gă ochii. 

— Papă, încă nu știu o mare parte a poveștii. Pentru 
început, unde naiba ai fost? Și cum te-ai rănit la braț? 

-Şi eu sunt foarte curios să aud, spuse Adam. 

Mama lui Mariah îl privi pe Adam cu o ușoară 
încruntătură. 

-Nu ni l-ai prezentat pe prietenul tău. 

-Îmi pare rău, draga mea, spuse Charles, iar ochii îi 
scânteiară. Permite-mi să ţi-l prezint pe ducele de Ashton. 
Înălțimea Voastră, soția și fiica mea mai mică, doamna 
Townsend și domnișoara Sarah Townsend. 

—Cu cât e mai mică? întrebă Mariah curioasă. 

-Cu aproximativ cinci minute, răspunse mama ei, 
privindu-l aprobator pe Adam. Sunt multe de discutat. 
Să ne așezăm și o să cer să ne aducă ceai. 

Când se așezară, Mariah alese să stea lângă sora și lângă 
mama pe care tocmai le regăsise, însă îi aruncă o privire 
recunoscătoare lui Adam, care se aşeză în faţa ei. Înțelegea 
mai bine decât oricine emoțiile ei nestăvilite. 

— Mariah, spuse tatăl ei, ţi-am spus că doresc să refac 
legăturile de familie. În primul rând, doream să-l văd pe 
tatăl meu, pentru că aflasem că era foarte bolnav. Însă cel 
mai mult îmi doream s-o văd pe Anna. O privi plin de 
dragoste pe soţia lui înstrăinată. Era moștenitoare și toți 
credeau că mă însor cu ea pentru bani. Se înșelau. 

—Am fost suficient de proastă cât să-i cred pe cei 
care-mi spuneau să nu am încredere în Charles, oftă 
Anna, că nu era decât un fluieră-vânt sălbatic și vânător 
de averi. Într-o zi, când voi aveați doi ani, am început 
să ne certăm. A izbucnit din nimic, însă ne-am spus 

lucruri îngrozitoare, iar Charles a ieșit jurând să nu se mai 
întoarcă. 

— Şi, pentru că am fost un prost, nu m-am mai Întors, 
spuse tatăl ei cu tristețe. Prea mulți ani. 

Mariah se aplecă spre el. 

— De ce nu, papá? Nu voiai să te întorci acasă? 

— Știam că am făcut o greșeală teribilă aproape imediat 
ce am plecat. Schiță o grimasă. Însă făceam totul de 
mântuială. Chiar eram un fluieră-vânt, un pierde-vară 
care tăia frunză la câini. Am zis că nu mă mai întorc până 
nu reușesc să fac singur ceva. Doream să-i dovedesc ta- 
tălui meu că nu eram un om de nimic, și Annei — că nu 
eram vânător de averi. 

— Așa ați devenit jucător profesionist, spuse Adam cu 
blândețe. 

Lui Charles i se crispară buzele. 

-Jocurile de noroc nu erau o cale prea bună să fac 
avere, însă nu aveam alte abilități. M-am descurcat 
suficient de bine cât s-o întrețin pe Mariah, pe mine și 
pe bunica Rose într-un confort moderat, însă nu suficient 
cât să am o proprietate. În ciuda defectelor mele, nu 
doream să înșel vreun tânăr, să-i fur moștenirea. Apoi 
l-am cunoscut pe George Burke. Era matur, dar un prost 
răutăcios. Pentru că părea hotărât să-și piardă averea, am 
decis că mai bine o pierdea în favoarea mea. După ce-am 
câștigat Hartley, știam că venise timpul s-o caut pe Anna 
și s-o implor să mă ierte. Privirea lui reveni asupra soției 
sale. Nu îndrăzneam să visez că mă va primi înapoi, dar 
cel puțin, voiam să știe cât de rău îmi părea. Nu a fost 
niciodată altcineva în viața mea. 

Mariah știa că asta nu era în întregime adevărat. Însă 
nu văzuse vreodată vreun semn că tatăl ei s-ar fi îndrăgostit 
de vreuna dintre femeile cu care mai avusese aventuri. 
Mama ei nu trebuia să ştie de acele femei. 

Privirea lui Charles se opri asupra lui Sarah. 

— Și voiam să-mi văd cealaltă fiică. Am fost binecuvântat 
cu tine, Mariah. De câte ori te priveam, mă întrebam: 
oare cum crește cealaltă fiică a mea? 

— Ar fi trebuit să te întorci mai repede acasă, Charles. 

Anna întinse mâna către el. 

El i-o prinse și i-o sărută. 

— Acum ştiu asta. Faptul că mi-ai dat a doua șansă e cel 
mai mare miracol al vieții mele. 

Sarah se aplecă spre Mariah și spuse în șoaptă, 
ştrengărește: 

— Așa sunt de când s-a întors el! 

Mariah râse. O plăcea pe Sarah cea adevărată mult mai 
mult decât pe cea care trăise în capul ei și o certase atâția 
ani. Privind eșarfa de la brațul lui rănit, întrebă: 

-Mama ţi-a rupt mâna înainte de a-ți accepta scuzele? 

—Nu, deși ar fi fost tentată s-o facă, rânji el. Mergeam 
cu diligența s-o caut în Hertfordshire când am fost jefuiți 
de tâlhari. Am încercat prostește să-mi apăr inelul de aur. 
Anna mi-l oferise. Așa că m-am ales cu inelul furat și cu 
brațul rupt. Am avut noroc că nu mi-au rupt gâtul. 

Anna continuă povestea. 

- Ziarul local a publicat un articol despre jaf, cu numele 
victimelor. Când am văzut că era și un Charles Clarke 
printre ele, am avut senzația ciudată că trebuie să merg să 
văd hanul în care se spunea că se tratează. 

— Aşa că s-a strecurat în camera mea de la han, la fel de 
frumoasă ca în ziua în care ne-am cunoscut, și mi-a spus că 
nu era deloc surprinsă că le supraviețuisem tâlharilor, din 
moment ce mă născusem ca să fiu spânzurat. Râse vesel. 
Am aprobat-o imediat și am luat-o de la început. 

Se priviră unul pe celălalt, cu dragoste. 

—Mă simt ca și când am nimerit într-o comedie a îm- 
păcării, spuse Mariah. 

Sarah îi zâmbi în semn de înțelegere. 

-Da, e ciudat. Însă e dulce. Își pot ține companie la 
bătrânețe. 

Mariah își dădu seama că reunirea părinților ei în- 
semna mult mai mult decât să se țină de mână în fața 
focului din cămin. Dat fiind faptul că fugiseră la o vârstă 
atât de fragedă, încă erau suficient de tineri și de puternici 
pentru pasiune. Nu că și-ar fi dorit să se gândească prea în 
detaliu la asta! 

Îndepărtându-și privirea de la soția sa, tatăl ei 
continuă: 

— Mariah, ţi-am scris să-ți spun că mai întârzii și că am 
o surpriză minunată pentru tine. Însă nu mi-ai răspuns. 
La început, am fost atât de absorbit de Anna și de Sarah, 
încât nu m-am îngrijorat, dar, pe măsură ce trecea timpul, 
m-am speriat din ce în ce mai tare. Blestemat să fie Burke 
pentru faptul că ne-a furat scrisorile! 

— Am avut grijă de el, spuse Adam. S-a hotărât să 
meargă în colonii, unde o s-o ia de la capăt. 

—Sper că nu de bunăvoie, răspunse Charles plin de 
speranță. 

— A fost încurajat să facă asta, spuse Adam cu o ex- 
presie diplomată, apoi se ridică în picioare. Aveţi multe 
de recuperat, așa că eu vă las. În seara asta am o petrecere 
de familie. Mariah plănuise să participe. Vreți să veniți? 
Vor fi prezente alte două familii redescoperite, așa că o a 
treia e chiar bine-venită. 

— Acceptăm cu plăcere. Anna zâmbi, încântată. Eu 
și Sarah am trăit mai mult la țară și avem nevoie să ne 
lărgim cercul de cunoștințe din Londra. Aceasta este casa 
fratelui meu, care mi-a sugerat să-l vizităm mai des. 

— Ai dreptate, Ash, vreau să rămân să vorbesc cu familia 
mea. Mariah se ridică în picioare. Te conduc la ușă. 

Se întoarseră în hol și-i aruncă un zâmbet mai intim 
decât ar fi riscat în fața familiei ei. 

— Tu înţelegi asta mai bine decât oricine. 

—Să descoperi o familie de mult pierdută e năuci- 
tor, însă minunat. Se aplecă și o sărută ușor pe buze. 

Să fii fericită, Mariah. Nici rudele tale nu sunt o adunătură 
de mizerabili. A 

Ea râse, iar el ieși din casă. Încă îl durea peste măsură 
să se despartă de ea, însă acum, slavă cerului, nu avea să 
mai fie singură. 

Se apropia clipa când Adam trebuia să coboare și să-și 
întâmpine musafirii la petrecere. Aproape că terminase 
cu îmbrăcatul, când Wharf se apropie cu o haină verde și 
frumoasă. Adam se încruntă. 

— Vreau o haină care să aibă și buzunar pentru pistol. 

Wharf îşi încruntă sprâncenele. 

— Vă așteptați la necazuri, Înălţime? 

—Faptul că era să fiu ucis în propriul pat, noaptea 
trecută, mă îngrijorează, explică Adam. În ultima vreme, 
viaţa mea a fost imprevizibilă. Pistoalele mele de buzunar 
sunt tot în birou? 

— Așa ar trebui, domnule. Valetul căzu pe gânduri. Sol- 
dații vorbesc despre sentimentul pericolului. Sentimentul 
că ceva nu e în regulă și că e nevoie de mai multă 
grijă. Poate că asta simţiți acum. O să vă aduc o haină 
potrivită. 

Adam se îndreptă spre birou. Caseta din lemn de nuc 
lustruit se afla în ultimul sertar de jos, exact acolo unde 
trebuia să fie. O deschise și luă unul dintre cele două 
pistoale identice. ÎI simți foarte familiar în mână. Armele 
mici, dar foarte precise, fuseseră realizate special pentru 
el de către Joseph Manton, considerat cel mai priceput 
armurier din Marea Britanie. 

Bineînțeles, Manton îi ceruse o mică avere, însă acele 
pistoale o meritau. 

Adam examină arma, să vadă dacă e pregătită, apoi o 
încărcă. Atunci când termină, Wharf se întorsese deja cu 
o haină albastră spaniolă. 

Veşmântul era mai larg decât celălalt, iar în interior, 
pe partea stângă, avea un buzunar întărit unde putea ține 

în siguranță pistolul. Pentru că Adam era dreptaci, putea 
să întindă mâna și să-l scoată cu ușurință. 

Un buzunar întărit asemănător, pe partea dreaptă, 
ascundea gloanțe și praf de pușcă, şi un mic dispozitiv 
pentru ele. Nu putea îmbrățișa pe nimeni fără să se simtă 
muniția și arma, totuși se gândea că acea seară nu va fi 
una a îmbrățișărilor. 

După ce-și luă haina și-și legă eșarfa, își examină 
imaginea în oglindă. Arăta exact ca un duce desăvârșit, 
care încercase atâția ani să fie fără pată. 

Și, totuși, multe se schimbaseră. Aproape că murise; se 
redescoperise pe sine, puțin câte puțin; își găsise o familie 
și se îndrăgostise. Cu toate că pierderea iminentă a lui 
Mariah apăsa ca o greutate pe sufletul lui, viața lui era mai 
bogată și mai plină de sens ca niciodată. 

Î ca die cât de bine se vor înțelege familiile 
Stillwell și Lawford, coborî scările. Cu toate că nu fusese 
niciodată soldat, avea acel simț al războiului care-l făcea 
să i se ridice părul pe ceafă. 

Mariah era singură în salon. Stătea pe canapea cu 
privirea spre cămin, unde pâlpâiau flăcările, pentru că 
era o seară rece. Cu părul desfăcut și cu o rochie aurie 
care cădea în cute grațioase, arăta ca o prințesă, pe care-ţi 
venea s-o atingi. Își înăbuși gândul înainte s-o facă. 

— Arăți încântător în seara asta. 

Ea se ridică, zâmbind strălucitor. 

— Adam, am o soră! E atât de minunat, încât aproape 
că nu-mi vine să cred! 

Fericirea ei îl făcea și pe el fericit. Și ea părea la fel de 
încântată. 

Mariah își netezi rochia aurie cu palma pe genunchi. 

— Sarah mi-a împrumutat rochia asta. Am avut cea 
mai uimitoare vizită. Din unele puncte de vedere suntem 
diferite, însă din altele, suntem ciudat de asemănătoare. 
Ne terminăm propozițiile una alteia! Hainele ei sunt noi 
și la modă, iar ale mele sunt, de obicei, primite și purtate, 

însă rochiile ei mi se potrivesc perfect și ne plac aceleași 
culori. Ai observat că purtam aceeași nuanță de piersică? 

El aprobă din cap și se rezemă de cămin, știind că nu 
trebuia să se apropie de ea. 

-Culoarea vă prinde pe amândouă. Și aveți și unele 
gesturi identice. Nu te deranjează că ea a crescut într-o 
casă mai bogată? 

-Nu chiar. Eu și tata n-am murit niciodată de foame. 
O invidiez că a avut-o pe mama, însă și ea simte la fel în 
legătură cu tata. Mariah se gândi. Cred că eu sunt mai 
independentă și mă adaptez mai ușor decât ea. A trebuit 
să fiu așa. lar ea mă invidiază pentru ceea ce consideră 
aventurile mele. Însă are încredere în ea și în poziţia ei 
în lume, lucru care mie îmi lipsește, pentru că eu și tata 
ne-am tot mutat și am trăit la limita respectabilității. 
Eu și Sarah am ajuns la concluzia că viața noastră se 
echilibrează. 

Erau înțelepte. 

—Nu e căsătorită, nu-i așa? E neobișnuit ca două surori 
atât de încântătoare să fie nemăritate la douăzeci și cinci 
de ani. 

-Ea a fost logodită, dar prietenul ei a murit. Mariah 
păru tristă o clipă, apoi schimbă subiectul. Nu-i așa că e 
o coincidență remarcabilă că și eu, și tu ne-am descoperit 
familiile de care nu știam nimic? Rude întâmplătoare, 
întoarse din morți? Nu vreau să mă gândesc decât la 
fericire. Însă mă simt ca și când aș fi nimerit într-o piesă 
de teatru. 

-Evenimentele nu au fost chiar întâmplătoare, spuse 
el gânditor. Şi eu, și tu am fost luați de la locul nostru, tu 
de tatăl tău, eu de autoritățile atotputernice. Prin efor- 
turile tatălui tău și ale tatălui meu vitreg, ne-am întors la 
familiile pe care, deja, le aveam. E o coincidenţă faptul 
că ni s-a întâmplat amândurora acest lucru, aproape în 
același timp, însă evenimentele în sine sunt logice. 

Ea se gândi la cuvintele lui, apoi răspunse: 

— Dacă stau să mă gândesc, nu sunt sigură că e o coinci- 
dență. Mai degrabă un lanț de întâmplări. Dacă n-aş fi 
crezut că tatăl meu e mort, n-aș mai fi făcut ritualul bunicii 
Rose, n-aș mai fi fost afară în noaptea aceea, nu m-aș fi 
dus la țărm și nu te-aș fi găsit. Aşa că nu s-ar fi întâmplat 
aceste coincidențe, pentru că nu ne-am fi cunoscut. 

-Ca să nu mai vorbim că eu aș fi fost mort, astfel că 
n-aş fi știut de vreo familie pierdută, spuse el sec. Cred 
căosă adopt viziunea hindusă. Am fost sortiți să ne întâlnim 
și să devenim o parte a vieții celorlalti. Dar și modelul 
creștin funcționează, acum, că mă gândesc la asta. 

— „Nebănuite sunt căile Domnului.“ Rosti citatul din 
imn cu un zâmbet plin de tristețe și de dragoste. Sortiți să 
ne întâlnim. Îmi place să cred că prietenia noastră are un 
sens, chiar dacă nu va fi de durată. 

Legătura dintre ei era atât de puternică, încât el simțea 
că o poate prinde în mâini. Mariah își îndepărtă privirea 
de la el. 

— Se pare că nu vom mai avea nevoie de trăsura ta, 
până la urmă. Mâine mă mut în casa unchiului meu, să 
fiu cu familia. O să plecăm la Hartley în două săptămâni, 
însă, când va veni timpul, vom merge cu trăsura mamei. 
Ani întregi au trăit într-o casă de pe proprietatea fratelui 
ei. Îmi dau seama că era foarte frumos acolo, însă abia 
așteaptă să trăiască în propria ei casă, pe propria ei moșie. 
Mariah râse. Ajunsesem să consider Hartley-ul al meu, așa 
că va trebui să mă abțin când mama o să facă schimbări. 

Adam bănuia că vor exista unele conflicte, pentru că 
Mariah își purtase singură de grijă ani de zile. Cu dragoste, 
vor face să meargă totul ca pe roate. 

-Şi Julia? Aș fi bucuros să o trimit în nord cu o ser- 
vitoare din Casa Ashton, care să-i țină companie în 
timpul călătoriei. 

Mariah scutură din cap. 

—Și Julia va pleca de la Casa Ashton și va sta cu noi. 
Pentru că petrece o mare parte din timp cu bunica ei, o să 
fie un oaspete perfect. 

Deci Mariah va rămâne la Londra, însă el nu o va 
mai putea vedea în fiecare zi. Chiar și-așa, era mai plăcut 
decât să o ştie la sute de kilometri distanță. Se îndreptă 
spre dulapul cu băuturi. 

-Nu-mi fac datoria cum trebuie. Vrei un vin de Xeres? 

-Te rog. Luă paharul pe care i-l turnă el, atentă să 
nu-i atingă degetele. Cu atâția oaspeți, o să fii ocupat cu 
servitul. 

-Holmes va prelua această sarcină în câteva minute. 

Turnă și pentru el un pahar, fără să spună că venise 
mai devreme în speranța că va avea un răgaz să stea între 
patru ochi cu ea. Peste vreun sfert de oră vor sosi lachei 
cu tăvi încărcate de gustări.. 

—A fost ideea doamnei Holmes, continuă el. Mulți 
dintre oaspeții mei nu se cunosc între ei, așa că părea o 
idee bună să le las tuturor șansa să se miște prin cameră 
şi să se cunoască înainte să ne așezăm la locurile noastre, 
la masă. 

—Un plan isteț. Mariah ridică paharul, abia sorbind 
din vin. Mâncarea și băutura îi vor face pe toți să se simtă 
bine. 

Conversaţia lor privată se termină când mătușa Geor- 
giana și Hal intrară în cameră. Îndepărtându-și atenția de 
la Mariah la restul vieții sale, se duse să-i întâmpine. 

-Bună seara. Îi strânse mâna lui Hal și făcu o plecă- 
ciune respectuoasă în fața mătușii sale. Aceasta o văzuse 
pe Mariah și părea iritată de faptul că intrusa încă era 
acolo. Vreo veste de la Janey? întrebă Adam. Speram că 
s-a întors deja. 

- Întârzie din pricina unei recidive ușoare sau cel puțin 
așa spune ea. Mătușa lui zâmbi cu dragoste. Cred că, de 
fapt, nu vrea să te vadă până nu-și recapătă înfățișarea. 
Febra te face să arăţi palid și șters. 

— Ar trebui să ştie că, pentru mine, asta nu contează. 
Ceea ce, își dădu el seama, era adevărat. Ținea mult la 
Janey. Poate că o iubea. Oricum ar fi fost, nu-l interesa 
dacă era palidă. Sper că se va întoarce curând la 
Londra. 

— Sunt sigur că da, spuse Hal vesel. Nu e în firea lui 
Janey să piardă distracţia, așa că va apărea curând. 

—Nu trebuie să-și riște sănătatea, se încruntă mama ei. 
Voi doi veți avea mulți ani în care să vă bucurați unul de 
celălalt, Ashton. 

Conversația deveni generală când sosiră Masterson 
și Kirkland, cu aceeași trăsură. Randall și Julia intrară 
unul lângă altul, însă nu chiar împreună, căci nici nu-și 
vorbeau, nici nu se priveau. Adam își dădu seama că se în- 
tâlniseră când coborâseră scările, fiecare din camera lui. 

Următorii sosiți au fost cei din familia Townsend. 
Mariah se ridică să-i întâmpine, cu chipul strălucind de 
bucurie. Toți bărbații o priviră lung pe Sarah. 

— Dumnezeule mare, sunt două Mariah? exclamă 
Masterson. Făcu o plecăciune în fața lui Sarah și a mamei 
ei. Cum de sunt atât de norocoși bărbații englezi? 

Sarah roși, iar Mariah izbucni în râs. 

-Nu-i așa că e minunat? Astăzi am descoperit-o pe 
sora mea geamănă! Vi-i prezint pe părinții mei, domnul 
și doamna Townsend, și pe sora mea, domnișoara Sarah 
Townsend. 

Cu un chip angelic, Mariah continuăprezentările în toa- 
tă încăperea. Georgiana Lawford se încruntă la Charles. 

— Sunteţi rudă cu contele de Torrington? 

—E fratele meu, răspunse Charles, cu un aer aristocratic. 
Am fost plecat câțiva ani și sunt fericit să fiu din nou 
acasă. 

Georgiana se încruntă și mai mult privind-o pe Mariah, 
care acum avea statutul recunoscut de nepoată de conte. 
lar acest statut era chiar acceptabil ca să o facă ducesă și 
o transforma pe Mariah într-o amenințare și mai mare. 

Mătușa lui Adam nu avea prea multă încredere în simțul 
lui al onoarei. Însă el n-o va trăda pe Janey. 

Adam încercă să-și amintească dacă mătușa lui fusese 
tot timpul atât de temperamentală. Nu fusese niciodată 
prea caldă, însă se purtase corect cu el. Sau, cel puțin, până 
la moartea soțului ei. După aceea, devenise mai acră. 

Ultimii veniți au fost membrii familiei Stillwell, cu cei 
trei copii. Lucia, care abia terminase școala, era plină de 
emoție și de nerăbdare să se afle la o strălucitoare adu- 
nare de adulți. 

Zâmbind, Adam se îndreptă spre ei și sărută obrazul 
mamei sale. Și ea strălucea de fericire. În sariul purpuriu 
cu broderie aurie, părea tânără și frumoasă. 

— Fiul meu frumos, spuse ea încet. A meritat să traversez 
jumătate de lume să te găsesc. 

După ce îi salută pe general și pe fratele și surorile sale, 
se întoarse către ceilalți oaspeți. 

— Am marea onoare să v-o prezint pe mama mea, care 
s-a întors de curând din India, şi pe tatăl meu vitreg, 
generalul Stillwell. De asemenea, pe surorile mele și 
pe fratele meu, Lady Kiri Lawford și Lucia și Thomas 
Stillwell. 

— Ashton, spuse Kirkland cu zel, cum de-ai reușit să 
găseşti atâtea doamne frumoase într-un singur loc? Se 
înclină în fața lor, cu privirea îndreptată asupra lui Kiri. 

— Meritul e al celor două mame frumoase care au dat 
fiice frumoase. Să ciocnim pentru doamne! Adam ridică 
paharul către Lakshmi, apoi către Anna Townsend. 
Gestul și cuvintele sale fură reluate de ceilalți. 

Mătușa Georgiana aproape că scotea fum, cu ochii 
mijiți, fixați asupra lui Lakshmi. Adam îi recunoscu 
disprețul pentru situația aceasta, în care era nevoită să se 
întâlnească în societate cu o persoană pe care o considera 
inferioară ei. Mai văzuse acea expresie și în alți ochi care-l 
priviseră pe el, însă mătușa lui ar fi trebuit să aibă suficient 
bun-simt social cât să-și ascundă intoleranța. 


338 Mary Jo Putney 


El își conduse familia prin încăpere, pentru a face 
prezentările personale. De asemenea, Mariah se purta ca 
o gazdă, apropiind oamenii unii de alții. Ea și Adam se 
purtau foarte firesc împreună. 

Curând, încăperea se umplu de veselie. Tinerii se retra- 
seră în grupuri separate, Sarah, Kiri și Lucia primind o 
atenție plină de entuziasm din partea prietenilor lui 
Adam. Mai surprinzător, generalul Stillwell, Thomas, și 
tatăl lui Mariah discutau aprins, în timp ce Lakshmi 
și mama lui Mariah păreau că se cunosc de-o viață. 

Adam privi în încăpere, să se asigure că nu era nimeni 
neglijat. Mătușa Georgiana era mai degrabă al treilea 
participant, complet tăcut, la o discuție între Julia și Hal, 
însă toți ceilalți păreau să se distreze. Ar fi trebuit să o 
includă în urările lui, chiar dacă Janey nu era prezentă. 

Privea chiar către ușa principală, când aceasta se 
deschise și în ea apăru o femeie înaltă, ce părea sosită 
dintr-o călătorie, într-o ținută de zeiță greacă. 

Sosise Lady Agnes. 

— Lady Agnes! 

Traversă încăperea și o îmbrățișă. 

— Ashton! 

ÎI îmbrățișă și ea, zâmbind. Însă își încruntă sprâncenele 
când îi simți pistolul sub haină. 

—Ești înarmat în propria ta casă, băiete? întrebă ea 
încet. 

El rânji. În acea cameră se aflau mama lui adevărată și 
mătușa pe care o vizitase regulat în anii maturizării sale, 
însă nici una nu îi era atât de mamă ca Lady Agnes, care 
reprezentase fundamentul vieții sale de englez. 
` —Vă povestesc mai târziu. Acum ajunge să vă spun că 
mi-am recăpătat cea mai mare parte a memoriei și că sunt 
încântat că sunteți aici, chiar dacă îmi amintesc toate 
momentele în care m-ați certat. 

Ea privi încăperea. 

—Pentru că elevul meu cu probleme s-a recuperat și 
acum e nebun după crichet, m-am hotărât să vin până-n 
oraș. N-o să mă amestec în petrecerea ta, însă ardeam de 
nerăbdare să te văd. Chicoti. În drum spre Casa Ashton 
m-am întâlnit cu încă o persoană pe care ai vrea s-o vezi, 
dar când a auzit că ai oaspeți s-a dus să se aranjeze. La 
vârsta mea, nu mai contează dacă nu arăt impecabil. 

— Arătați minunat și vreau să rămâneți la cină. O prinse 
cu putere de braț. Pentru început, v-o prezint pe mama, 
Lakshmi Lawford Stillwell. 

— Adam! Serios? exclamă ea, încântată. 

El îi explică totul pe scurt, în timp ce-o conduse în 
cameră, adunând și alți absolvenți de la Westerfield 
nerăbdători să o salute. Când ajunseră la Lakshmi, spuse: 

— Mamă, ţi-o prezint pe Lady Agnes Westerfeld, care a 
avut grijă de mine când tu erai departe. 

Mama lui se ridică de pe canapea, apoi făcu o plecăciune 
adâncă, mătasea atingând podeaua în jurul ei. 

—Vă mulțumesc din suflet, Lady Agnes. 

-Şi eu vă mulțumesc din suflet că ați adus pe lume un 
fiu atât de reușit, spuse Lady Agnes, ușor alarmată de ges- 
tul ei dramatic. A fost sursa de inspirație pentru școala 
mea. 

Adam se retrase, lăsându-le pe cele două femei să vor- 
bească, și se îndreptă spre Mariah. Stătea ușor izolată, 
într-un capăt al încăperii, privindu-i pe ceilalți oaspeți. Îl 
întâmpină cu un zâmbet. 

—Câţi oameni minunati într-un singur loc! Sper să o 
cunosc și eu pe Lady Agnes, mai târziu. 

—O vei cunoaște. 

Ușa de serviciu dintr-un colț al camerei se deschise și 
mai mulți lachei intrară cu tăvi de argint. Unul dintre ei 
îl zări pe stăpân și veni imediat să-i ofere o tavă plină de 
prăjiturele, fiecare cu o scobitoare înfiptă în ea. 

Mariah luă una. În timp ce o scotea din scobitoare, lin- 
gându-și buzele de fulgii dulci, Adam își îndreptă privirea 

în altă parte. Nu părea drept să fie atât de ademenitoare, 
fără ca măcar să încerce asta. 

— Delicioasă, spuse ea. E umplută cu o cremă de brânză 
minunată. Luă alta, apoi oftă fericită. 

Adam încercă una, apoi alta. Apoi o a treia. După 
aceea, lacheul se îndreptă spre alt grup. Alt lacheu veni 
spre ei, cu o tavă ce conţinea bucățele de cârnat fript. 
Livreaua lui era diferită de a celorlalți, iar după o clipă, 
Adam îl identifică drept un servitor al familiei Lawford. 
Probabil că-i însoțise pe Hal și pe mătușa Georgiana și i 
se ceruse să ajute. 

Mariah se încruntă când îl văzu, ca și când ceva o 
tulbura în legătură cu el. Apoi se auzi un zumzet de voci 
dinspre intrarea principală în salon, și mai mulți oameni 
exclamară: 

—A venit Janey! 

Adam privi în cameră și o văzu pe logodnica lui în 
pragul ușii, cercetând grupul cu privirea. Sigur, ea era 
femeia despre care spusese Lady Agnes că ajunsese în 
același timp. Cu toate că purta o rochie de călătorie sim- 
plă, părul blond era pieptănat, iar chipul ei frumos era 
plin de interes. 

— Salut! spuse ea vesel. Tocmai m-am întors din Lin- 
colnshire și am aflat că sunt toți aici. Sper că nu sunt în 
plus, Ash. 

— Bineînţeles că nu, strigă el din capătul celălalt al ca- 
merei, cu nervii zdrobiți de faptul că prezența ei schimba 
totul. 

Însă, lângă el, Mariah strigă: 

— Adam! Ai grijă! 

El întoarse imediat capul spre ea. În timp ce atenția 
tuturor era îndreptată asupra lui Janey, care tocmai sosise, 
lacheul care se apropia scoase un pumnal de sub tavă și 
ridică brațul să-l înjunghie pe Adam. 

Silueta înaltă și masivă a lacheului îi era cunoscută; la 
fel și mârâitul său amenințător. 

— De data asta, nu mai scapi, ticălos păgân! 

Adam se feri și duse mâna să-și scoată pistolul de bu- 
zunar. Cuţitul îi tăie mâneca dreaptă. Bănuielile lui fu- 
seseră corecte, iar acum, când sosise clipa, era foarte calm. 
Scoase pistolul și ținti. 

— Aruncă pumnalul, Shipley! 

Ochii lui Shipley se măriră la vederea armei. 

—Să te ia naiba! 

Aruncă tava, lăsând bucățile de cârnat să cadă, apoi o 
apucă pe Mariah. Trăgând-o cu putere spre el și cuprin- 
zându-i talia cu brațul, îi puse cuțitul la gât. 

-Trage și o să-ți omor târfa drăguță! 

În toată camera se auzi un strigăt de alarmă, când 
ceilalți oaspeți văzură ce se întâmpla. 

-Shipley, ce dracu” faci? strigă Hal. 

Randall înjură și se îndreptă spre intrus. 

-Nu te apropia! Shipley apăsă vârful lamei pe gâtul lui 
Mariah. O picătură purpurie alunecă pe gâtul ei palid și 
pătă mătasea aurie a rochiei. Sau îi tai gâtul târfei. 

Ochii lui furioși erau pe jumătate ai unui om nebun. 
Nici un om sănătos nu ar fi putut să-l atace pe Adam atât 
de deschis, riscând o acuzație de crimă într-o încăpere 
plină de martori. Cu nervii întinși, Adam coborî arma. 

—Dă-i drumul și te las să pleci, spuse el, sperând să-l 
poată convinge pe nebun. Nu ţi-a făcut nici un rău. 

-Şi-a desfăcut picioarele pentru un duce indian 
murdar, răcni Shipley. Nici o englezoaică decentă nu ar 
face asta. 

Sarah făcu un pas în față, cu chipul alb, însă, când vor- 
bi, vocea îi era sigură. 

— Ești sigur de ceea ce ai văzut? Sigur nu eram eu? Dă-i 
drumul! 

Shipley tresări confuz, privind-o pe Sarah, apoi pe 
ostatica lui. Se îndreptă către ieșirea de serviciu, târând-o 
pe Mariah după el. 

-Chiar dacă o fi altă târfă, o omor dacă veniți după 
mine! 

Adam știa cu o siguranță devastatoare că Shipley o va 
ucide pe Mariah îndată ce vor ieși din încăpere. Era plin 
de ură și de frustrare și voia sânge. 

Adam așteptă până când privirea lui Shipley se îndreptă 
în cealaltă parte a camerei. Apoi ridică pistolul, bucuros 
că creștetul capului lui Mariah abia îi atingea bărbia lui 
Shipley. 

Apoi, rostind în gând rugăciuni la toți zeii pe care-i 
ştia, pentru o țintă perfectă, puse ușor degetul pe trăgaci 
și trase. 

Inima lui Mariah bătea ca o tobă pe când Shipley o târa 
înapoi. Mâna cu cuțitul tremura pe gâtul ei, în timp ce 
privea atent, să descopere un posibil atac din partea unuia 
dintre bărbații furioși din cameră. Numai faptul că acel 
diavol putea ucide mai repede decât ar putea interveni 
cineva îl salva să nu fie sfâșiat în bucăți. 

Ea trase aer în piept, încercând să nu se lase copleșită 
de spaimă. Oare doar ea își dăduse seama că Shipley o va 
ucide imediat ce va fi în siguranță? Încercase de trei ori 
să-l ucidă pe Adam, dar eșuase și nu-și mai putea stăpâni 
setea de sânge. 

Adam își dădea seama. Văzu asta în ochii lui goi. Va 
face ceva, iar ea va avea la dispoziție doar o clipă să-și 
crească șansele de supraviețuire. 

Când Shipley întoarse capul în altă direcție, Adam 
ridică pistolul și ținti. Sperând că era la fel de priceput pe 
cât spuneau prietenii lui, ea îi prinse încheietura mâinii 
lui Shipley și îndepărtă cuțitul de la gâtul ei. Altfel, chiar 
dacă Adam nimerea, mâna atacatorului putea să tremure 
și s-o ucidă. 

Sunetul armei o asurzi când glonțul îi zdrobi craniul lui 
Shipley. Se prăbuși peste Mariah, doborând-o la pământ 
sub trupul lui greoi. În timp ce cădea, simți lama tăindu-i 
gâtul. Zăcea pe covor împietrită, fără să poată respira, 
temându-se că era rănită mortal și încă nu știa asta. 

— Mariah! Adam dădu la o parte trupul lui Shipley și o 
strânse disperat la piept. Eşti bine? 

Eliberată de greutatea lui Shipley, trase adânc aer în 
piept. 

— Da... cred. 

Își atinse gâtul, iar degetele i se înroșiră. Era sânge 
peste tot. Își luă ochii de la craniul spulberat al lui Shipley 
și respiră din nou. 

-Trebuie să respiri, dacă îți pierzi controlul. 

El încercă să râdă și o ascultă, continuând să o țină 
strâns. Ea închise ochii tremurând, recunoscătoare pentru 
îmbrățișarea caldă a lui Adam. Doar el o împiedica să nu 
se spargă în bucăți. 

-Dumnezeule mare! spuse Georgiana Lawford îngro- 
zită. A murit ticălosul? 

—Se pare că da, răspunse Kirkland înverșunat. O moar- 
te pe care a meritat-o din plin, însă acum nu mai putem 
afla cine l-a angajat. 

Julia se lăsă în genunchi lângă Mariah, ținând o batistă 
albă, bărbătească. 

—Lasă-mă să mă uit. Şterse ușor sângele. 'Tăietura e 
superficială, spuse ea după o clipă. Sângerează, însă nu 
e nimic grav. 

Împachetă batista, făcând din ea un bandaj lung și 
îngust, și o legă cu atenție în jurul gâtului lui Mariah. 

— Ashton, cât de gravă e rana de la brațul tău? 

—Nici n-am observat-o, spuse Adam uimit. Nu cred că 
e prea gravă. 

Mariah văzu că mâneca lui dreaptă era murdară de 
sânge. Doamne, să nu fie ceva grav! A trecut deja prin 
atâtea. 

O femeie îi luă mâna, iar ea știu imediat că era sora ei 
geamănă. 

— Am fost atât de speriată că te voi pierde când tocmai 
te-am regăsit, Mariah! spuse Sarah. 

-Nu vei scăpa prea ușor de mine. Mariah îi zâmbi 
surorii sale. Ai fost foarte curajoasă că ai încercat 
să-i distragi atenţia. lar eu ţi-am stricat rochia cea 
frumoasă. 

Își strânseră mâinile, nu mai era nevoie de cuvinte. 

-Tu ești Mariah Clarke? spuse o voce necunoscută. 
Am crezut că ești mult mai în vârstă. 

Mariah ridică privirea şi o văzu pe Janey Lawford în 
cercul de oameni care priveau. Era frumoasă, cu părul ca 
lemnul auriu de stejar lustruit și cu ochi verzi, veseli. Oare 
Adam își va aminti de logodna lor acum, când Janey era 
aici, în persoană? Înainte, memoria lui fusese influențată 
de celelalte femei. 

Mariah se ridică în capul oaselor. Din moment ce 
viitoarea nevastă a lui Adam sosise, venise vremea 
ca Mariah să se desfacă pentru totdeauna din îmbrăți- 
şarea lui. 

Adam o ajută pe Mariah să se ridice, căci părea foarte 
hotărâtă. 

— Când ţi-am scris, am încercat să par matură și dezin- 
teresată de Adam, îi explică Mariah lui Janey. 

— Acum nu prea pari dezinteresată. 

Privirea celeilalte fete trecu de la Mariah la Adam și 
înapoi. 

—Pari să-ți fi revenit foarte bine după febră, spuse 
Mariah, ignorând remarca ei. 

—Ce febră? spuse Janey, mirată. N-am fost bolnavă. 

Adam rămase cu brațul în jurul lui Mariah, încă zguduit 
până în măduva oaselor de faptul că văzuse moartea cu 
ochii. Oroarea că ar fi putut s-o piardă îl făcuse să încalce 
toate restricțiile sociale cu care crescuse. Nu putea s-o 
lase pe Mariah să plece, nu acum. 

-Janey, mă bucurcă te-ai întors, spuse el grav, ţintuind-o 
pe verișoara lui cu privirea. Trebuie să discutăm despre 
logodna noastră. 

— Adam, Hal spune că ţi-ai pierdut memoria, iar asta e 
dovada. Janey își încruntă sprâncenele. Ce te face să crezi 
că suntem logodiți? 

-Tocmai pentru că mi-am pierdut memoria, mama 
ta mi-a spus despre logodnă și despre planurile noastre 

de a păstra totul secret până când ne întoarcem amândoi 
la Londra. Clipi, amintindu-și de chipul lui Janey. Nu 
mi-e prea clar, însă îmi aduc aminte că ne-am îmbrățișat. 
Păreai foarte fericită. Atunci te-am cerut? 

—Da, îmi amintesc asta, spuse Janey cu un zâmbet 
confuz. Însă nu m-ai cerut de soție. 

Adam încremeni, căci noi amintiri ieșeau la suprafață. 

—Nu, nu te-am cerut, spuse el încet. Erai nebună 
după un bărbat care nu ți se potrivea. Mătușa Georgiana 
se împotrivea cu îndârjire, însă eu sunt tutorele tău și 
puteam să-ți dau permisiunea chiar și dacă ea nu era de 
acord. i-am spus că, dacă simți la fel după șase luni, o să 
iau în considerare propunerea lui. 

Janey dădu din cap. 

— Am fost atât de fericită, încât te-am sărutat. A în- 
semnat mult pentru mine faptul că m-ai ascultat. Mama 
a fost foarte furioasă pe tine pentru că ai spus că-mi vei 
da permisiunea dacă Rupert era ceea ce-mi doream cu 
adevărat. Însă ea a avut dreptate... aș fi făcut o mare 
greșeală. Mi-am dat seama de asta după ce-am fost plecată 
câteva săptămâni. 

— Totuși, asta nu explică de ce mama ta a spus că sun- 
tem logodiți. Adam privi în cealaltă parte a camerei, 
către mătușa lui, fără să-i placă direcția în care o luaseră 
gândurile sale. Mătușă Georgiana, știu că mereu ai sperat 
că ne vom căsători. Ai crezut că te poți folosi de amnezia 
mea ca să mă duci la altar? 

— Ar fi trebuit să mă convingi și pe mine! exclamă 
Janey. Mamă, îl ador pe Adam, însă ar fi fost ca și când 
m-aș fi căsătorit cu Hal! 

— Am crezutcă osă te răzgândești după ce-l uiţi pe băiatul 
acela idiot, spuse mama ei, defensiv. Tu și Ashton mereu 
v-aţi înţeles bine. V-aţi fi potrivit de minune. Îi aruncă 
o privire veninoasă lui Mariah. Am vrut să mă asigur 

că o sărăntoacă în căutare de avere n-o să-l îmbrobo- 
dească pe Ashton înainte să te întorci la Londra. 

Janey scutură din cap. 

- Chiar dacă voiam — însă nu vreau —, Adam m-a văzut 
mereu ca pe sora lui mai mică. 

— Poate că mama noastră avea planuri chiar și mai 
ascunse, spuse Hal, având în voce o furie pe care Adam 
nu i-o mai simțise până atunci. Privirea lui se fixă asupra 
Georgianei. Mamă, tu ești cea care l-a angajat pe Shipley. 
Ceilalți servitori îl disprețuiau pentru că era o brută, iar 
îndatoririle sale nu au fost niciodată prea clare. 

-fi cunoşteam familia lui Shipley din Irlanda, pufni 
ea. În plus, faptul că a fost în armată m-a făcut să cred că 
merita o slujbă decentă. 

—L-ai angajat să-l ucidă pe Adam? vocea lui Hal era 
ascuțită ca o lovitură de bici. 

Mama lui își arcui sprâncenele. 

—Nu fi absurd, Hal! Era lacheu, nimic mai mult. De 
unde era să știu că va înnebuni şi va încerca să-l ucidă pe 
Ashton? 

- În timpul unei încercări anterioare, Shipley a spus că 
uciderea unui păgân murdar ca mine înseamnă și afaceri, 
şi plăcere, spuse Adam sec. Cred că îmi disprețuia sângele 
amestecat, însă era plătit să mă omoare. 

Hal se apropie de mama sa; pe chip i se citea 
disperarea. 

—Mamă, cum ai putut? Adam ţi-era ca un fiu! 

— Pentru mine nu a fost un fiu! Tatăl tău a insistat să-și 
petreacă vacantele cu noi. Am făcut-o pentru tine, Hal! 
spuse Georgiana, explodând de furie. Tu ar fi trebuit să fii 
duce, nu bastardul străin al unui văr. 

Își întoarse privirea otrăvită către Adam. 

-Soțul meu ar fi trebuit să fie ducele de Ashton, eu — 
ducesă, iar Hal să ne urmeze. În schimb, am fost obligată 
să te accept pe tine în propria mea casă. I-am dat de înțeles 

soțului meu că băieții mor repede, însă a fost îngrozit de 
idee. Pufni, cu fața contorsionată de furie. Măcar dacă 
te-ai fi căsătorit cu Janey, ea ar fi ajuns ducesă de Ashton, 
iar nepotul meu ar fi fost duce, dar n-ai face asta chiar 
dacă nu există fată mai frumoasă în Anglia! 

— Cum l-ai găsit pe Shipley? întrebă Adam, dorind să 
aibă toate răspunsurile cât timp era suficient de furioasă 
ca să vorbească. 

— Familia lui lucra pentru familia mea în Irlanda, 
spuse ea. Când a venit în Londra la mine și 
mi-a cerut de lucru, mi-am dat seama că era unealta 
perfectă ca să scap de tine. Ura străinii păgâni și știa cum 
să ucidă. Când i-am spus ce are de făcut, a fost încântat. 
A spus că va încerca să pară că a fost un accident, însă 
pentru că asta nu a mers, a încercat o abordare mai 
directă. 

Cuvintele ei se izbiră de o tăcere ca de piatră. Generalul 
Stillwell își trecu brațul pe după umerii soției sale, iar 
Janey își duse mâna la gură, aproape plângând. 

— Deci ai ales să-l omori pe Adam ca să ne dai mie și 
lui Janey ceva ce nu ne doream, spuse Hal cu amărăciune. 
Ne-ai făcut pe toți de râs. Mi-e rușine că avem același 
sânge. Se întoarse spre Adam, cu chipul răvășit. Dacă 
o acuzi, va fi spânzurată. Toți cei de-aici sunt martori la 
confesiunea ei. 

Adam, încă încremenit din pricina șocului, își studie 
mătușa. Îi venise greu să creadă că Hal ar putea sta în 
spatele tentativelor de asasinat. Însă faptul că mătușa sa 
era cea responsabilă era incredibil din alt punct de vedere. 
Cu toate că mereu fusese distantă față de el, nu-i trecuse 
niciodată prin cap că ea îl ura atât de mult, încât să-l vrea 
mort. 

— Adam, șopti Janey, cu ochi rugători. 

Adam se gândi cât de devastator ar fi fost un proces 
pentru Janey și pentru Hal; și se hotărî. 

— Din cauza ta, în Scoția au murit oameni nevinovați, 
îi spuse el mătușii sale, cu o privire de neclintit. Shipley 
aproape că a ucis-o pe Mariah. Eşti vinovată pentru acei 
morți și pentru propria lui moarte. Meriți să fii spânzurată, 
însă... au fost destui morți. 

Ce se putea face cu o rudă criminală? Nu putea s-o 
îmbarce și s-o trimită în celălalt capăt al lumii, așa cum 
făcuse cu Burke, cu toate că ideea îl tenta. 

Atunci, îi trecu prin minte o soluție. 

—Nu vreau ca verii mei să aibă de suferit de pe urma 
execuției tale, însă nici nu vreau să stau toată viața să 
mă uit peste umăr. O să las toate dovezile crimelor tale 
la un avocat. Te vei retrage pe proprietatea familiei tale 
din Irlanda și nu te vei mai întoarce în Anglia niciodată. 
Dacă mor înaintea ta, dovezile vor fi trimise la tribunal, 
iar tu vei fi spânzurată. 

Hal trase aer în piept. 

—E o ofertă mai generoasă decât merită. Apoi se întoar- 
se către mama sa: Acum te conduc acasă. Mâine te duc 
în Irlanda. 

— Am făcut-o pentru tine, se rugă ea, privindu-și fiul. 
Acum, că furia îi trecuse, părea distrusă și bătrână. Meritai 
să fii duce de Ashton. 

-Dacă mă cunoșteai și îți păsa de mine, ai fi știut 
că preferam caii mei decât să am o mamă criminală. Îi 
oferi brațul, cu o expresie seacă. Doamnă, e timpul să ne 
retragem. 

Janey se apropie de Adam cu ochi înlăcrimați. 

— Îți mulțumesc că nu i-ai dat ceea ce merită, șopti ea. 
E de neiertat ce a făcut, însă... e mama. 

Îi urmă pe fratele și pe mama ei afară din salon, 
încercând, cu grație, să-și țină capul sus. 

După ce plecară, se lăsă liniştea — întreruptă de Lady 
Agnes: 

— După dramă, cină. Zâmbi. Faptul că am crescut băieți 
m-a învățat că hrana face minuni pentru dispoziție, iar 
Ashton are cei mai buni bucătari din Londra. 

Amintindu-și că are o cameră plină de oaspeți, Adam 
își reveni. 

— Ar fi păcat să irosim o masă excelentă. Și avem multe 
de sărbătorit în seara asta... familii regăsite. Făcu un semn 
către familia lui, apoi către cea a lui Mariah. Și că nu 
mai trebuie să-mi fac griji că voi fi ucis. Asta îmi tocea 
nervii. 

Mariah, aflată pe canapea, spuse: 

-Vă rog să mă iertați, însă mă voi retrage. În aceste 
momente, nu sunt ọ companie prea plăcută. 

— Vin cu tine să-ți bandajez gâtul cum trebuie, spuse 
Julia. Apoi îl privi pe Adam: Spune-i lui Wharf să-ți 
îngrijească brațul. 

Privirea lui Adam o urmări pe Mariah, care ieși 
alături de Julia. Și-ar fi dorit cu disperare să meargă cu 
ea, să se asigure că era bine. Să-i spună cât de mult o 
iubea. 

Înainte să poată face asta, Holmes se apropie și zise: 

—O să-l informez pe cel mai apropiat magistrat des- 
pre... evenimentele nefericite, căci va fi nevoie de in- 
vestigație. Cina va fi servită curând, însă e recomandabil 
să-i duceți pe oaspeți în salonaș până când totul e 
pregătit. 

Adam fu de acord. Trupul lui Shipley fusese acoperit 
cu o pătură, totuși, acel cadavru atârna greu în atmosfera 
generală. Ridică vocea, să atragă atentia tuturor: 

—Ne vom muta în salonaș până la cină. Se uită în 
cameră, privindu-i, pe rând, pe fiecare dintre oaspeții săi. 
Va fi anunțat magistratul și presupun că va dori să vor- 
bească cu toți cei prezenți. Nu vă cer să mințiți. Dar... 
poate că nu e necesar să menționați rolul mătușii mele în 
atentatele asupra mea. 

Toți dădură înțelegători din cap. Era mai bine ca unele 
lucruri să rămână în familie. 

Când Adam își conduse musafirii afară din salon, își 
dădu seama că avea multe de sărbătorit. Familia lui, elimi- 
narea unei amenințări letale... și pe Mariah. 


capitolul 38 


Sus, în camerele lor, Julia scoase batista pe care o 
legase la gâtul lui Mariah și șterse sângele uscat cu o cârpă 
umedă. 

— Nu mai sângerează, spuse ea după ce o examină. O să-ți 
dau cu niște alifie și o să-ți fac un bandaj mai ușor. 

— Aceasta este ocazia mea să fiu foarte pariziană, spuse 
Mariah cu un umor amar, în timp ce Julia o ajută să-și 
scoată rochia aurie, distrusă. Se spune că în timpul Terorii, 
franțuzoaicele își legau un șnur roșu la gât, ca o referință 
frivolă la ghilotină. 

Julia se cutremură. 

—Nu sunt pregătită pentru asemenea frivolitate. Prefer 
să porți eșarfe în următoarele zile. 

Mariah aprobă, căci nici ea nu se simțea atât de frivolă. 
După ce Julia îi legă un bandaj nou la gât, fu o adevărată 
ușurare să se schimbe în cea mai veche și mai confortabilă 
cămașă de noapte pe care o avea. 

—Faptul că Adam nu e logodit schimbă totul, spuse 
Julia înainte să coboare. 

Poate. Sau poate că nu. 

— Nu pot să mă gândesc mai departe de clipa asta, răs- 
punse Mariah obosită, altminteri o să mă apuce isteria. 
Mâine, când va fi mai puțin afectată emoțional și fizic, 
va descoperi dacă ea și Adam aveau un viitor. Toți cei 
din camera aceea știu că Shipley m-a găsit în pat cu 
Adam. Deja văd caricaturile, dacă s-ar căsători cu mine: 
Ducesa Târfă. 

— Majoritatea oaspeților sunt legați într-un fel sau altul 
de tine, spuse Julia clipind, așa că-și vor ține gura. Dacă 

nu, ei bine, nu e ceva ieșit din comun ca un cuplu să 
anticipeze jurămintele căsătoriei. 

— Anticiparea n-ar fi o problemă. Însă faptul că va ști 
toată Londra, da. Se cutremură la acest gând. Nici nu 
vreau să dau ochii cu tatăl meu, cu mama mea sau cu sora 
mea acum. Sau să aflu dacă un duce s-ar căsători cu o 
femeie fără reputație. 

— Vrei să rămân? întrebă Julia. 

— Mulţumesc, răspunse Mariah, aplecându-se să-și scoa- 
tă ciorapii. Acum aș vrea să fiu singură și să dorm, iar ție 
probabil că ţi-e foame. Du-te la petrecere și distrează-te. 

Julia îi studie chipul. 

-Cum vrei. Să nu-ți fie teamă să trimiți după mine, 
dacă ai nevoie de companie. 

Când rămase, în sfârșit, singură, Mariah se prăbuși 
într-un fotoliu și își îngropă fața în mâini, bucuroasă că 
nu mai era nevoie să se controleze ca să pară calmă. Nu 
va uita niciodată senzația strânsorii acelui nebun sau a 
cuțitului lipit de gâtul ei. Fusese sigură că va muri, iar 
șocul și spaima încă o stăpâneau. 

Mâine va reuși să pară puternică. Se ridică obosită din 
fotoliu, se urcă în pat și îşi trase cuvertura peste cap. 

În noaptea aceea, lumea n-o mai interesa câtuși de 
puțin. 


Petrecerea fu un amestec de plăcere și de stranietate. 
Toţi se străduiau să fie veseli, iar la al doilea fel, eforturile 
lor se transformară în realitate. Adam și-ar fi dorit să 
meargă după Mariah, însă ea avea nevoie de odihnă, iar 
el, de un anumit grad de normalitate. 

Magistratul sosi chiarla sfârșitul mesei, ceeace reprezentă 
o adevărată ușurare. Bărbatul fu categoric, însă înțelegător. 
Cu atâția oaspeți distinși care spuneau că un servitor nebun 
încercase să-l ucidă pe nobilul duce de Ashton, apoi fusese 
ucis în timp ce o amenințase pe o tânără domnişoară, nu 
era nici o îndoială că așa se și întâmplase. 

Familiile și prietenii plecară după ce răspunseră la 
întrebări, în salonaș. Adam îl încurajă pe magistrat să 
discute întâi cu familia Townsend, ca să-l evite pe tatăl 
lui Mariah. Charles nu părea deloc încântat să afle că 
cele mai rele bănuieli ale sale în privința lui Adam se 
confirmaseră. 

Când Lakshmi și familia ei plecară, ea îl bătu ușor pe 
obraz. 

—Nu vreau să mai aud de atentate împotriva ta. Eu, 
mama ta, le interzic! 

El zâmbi obosit și o sărută. 

— Sper să audă și universul asta. 

Adam fu ultimul luat la întrebări. Când magistratul îl 
lăsă să plece cu asigurarea că acea întâmplare neplăcută 
va fi rezolvată discret, află că Randall era încă treaz, 
așteptând în biroul său, cu o sticlă de brandy în mână. 

- Felicitări că ai supraviețuit petrecerii din iad. Randall 
îi întinse lui Adam un pahar plin. Dacă cineva merită 
ceva de băut acum, acela ești tu. 

— Mulţumesc. Adam se lăsă într-un fotoliu, cuprins de 
oboseală. Nu-mi aduc aminte să am obiceiul să mă îmbăt, 
dar aș putea să încerc. 

—Nu te sfătuiesc. Preţul plătit în dimineața următoare 
e prea mare. Randall sorbi din brandy. Ţi-ai recuperat și 
ultimele amintiri? 

— Cred că da. Adam se gândi. Nu-mi aduc aminte nimic 
despre explozie. Am senzația că am pierdut partea asta 
pentru totdeauna. Altfel, celelalte goluri s-au umplut. 

— Sunt fericit că talentul tău de țintaș a rămas același. 

-Şi eu. Adam dădu coniacul pe gât. Mâinile îi tre- 
murau. Mă tot gândesc cât de riscant a fost — aș fi putut 
s-o ucid pe Mariah. 

- Însă n-ai făcut-o. A fost un risc calculat. Dacă n-ai fi 
încercat, ar fi murit de mâna lui Shipley. Părea disperat 
să ucidă. 

— Așa m-am gândit și eu. Înghiți și mai mult brandy, 
încercând să uite clipa în care glontul pătrunsese în 
craniul lui Shipley. 

-N-ai omorât niciodată pe nimeni până acum, spuse 
Randall încet. 

— Și aș fi vrut să-mi păstrez recordul. Degetele lui Adam 
se încleștară pe pahar. Aș face-o din nou, fără să stau pe 
gânduri. Dar sunt un laș. Aș fi preferat să nu-l omor. 

— Asta nu te face laş. Înseamnă că ai suflet. 

Tensiunea lui Adam î începu să se domolească. 

-Ce lucru dureros, sufletul. Însă e mai bine decât să 
n-ai deloc, cred. 

Randall îi studie atent chipul. După ce ajunse la 
concluzia că Adam își revenise, își termină băutura și se 
ridică în picioare. 

— Odihneşte-te, Ash. Mâine, lumea ți se va părea un 
loc mai bun. 

— Multumesc că ai fost aici, spuse Adam încet. 

Randall îi aruncă un zâmbet. 

— Așa cum ai fost și tu pentru mine? Sunt fericit că am 
avut ocazia să-ți întorc favoarea. Îi atinse umărul lui 
Adam, apoi ieși din cameră. Nu-i lăsa pe ticăloși să în- 
vingă, Ash. 

După ce ușa se închise în spatele lui Randall, Adam 
închise ochii şi își căută esența tăcută și nemișcată 
a sufletului. În acea clipă, nu era în stare de meditație 
adevărată, însă când spiritul său se mai linişti, își dădu, 
în sfârșit, seama de marea binecuvântare ce rezultase din 
acea seară traumatizantă: era liber să se căsătorească cu 
Mariah. Nimic nu mai stătea între ei. 

Poate doar doamna însăși. Era posibil să aibă dubii în 
privința căsătoriei cu un bărbat care ar putea să-i aducă 
moartea prin simpla prezență lângă ea. 

Dar toate îndoielile lui dispărură. Își goli paharul și 
ieși din birou, apoi urcă scările. Era miezul nopții, după 
o zi tulburătoare, și tânjea după Mariah așa cum tânjea 

să respire. Într-un timp atât de scurt, trecuseră prin atâtea 
împreună. Poate prin prea multe. Avuseseră parte de 
decepție, de iertare și de patimă. O, da, avuseseră parte 
de patimă. 

Intră încet în camera ei. Toate lămpile erau stinse, însă 
perdelele erau trase, iar lumina lunii dezvăluia un ghe- 
motoc în mijlocul patului. Era complet acoperită, refuza 
lumea. 

Îşi scoase haina și pantofii şi se întinse pe pat, atent să 
nu o trezească atunci când îi cuprinse mijlocul cu brațul. 
Îi era de-ajuns să fie aproape de ea. 

În ciuda atenţiei sale, ea oftă şi își trase cuvertura 
de pe cap. Părul desfăcut era auriu în lumina lunii, iar 
trăsăturile ei delicate păreau ireale. Îi aruncă un zâmbet 
obosit, de bun-venit. 

—S-a terminat ziua? Chiar îmi doresc ca această zi să 
se termine. 

—E trecut de miezul nopții, așa că oficial e mâine. Sunt 
prea obosit pentru altceva decât să dorm, însă îmi doream 
să dorm cu tine. Îi mângâie blând părul, gândindu-se 
că mângâia raze de lună. Vrei să te căsătorești cu mine, 
Mariah? Cu cât mai curând, cu-atât mai bine. 

I se strânse inima când o văzu încruntându-se. 

— Faptul că nu ești logodit cu Janey nu înseamnă că eşti 
obligat să te căsătorești cu mine. Vocea ei era înțepată. 
Am fost deconspirată ca o depravată. Dacă informația 
devine publică, o să iasă un mare scandal. 

-Chiar dacă logodna ar fi fost adevărată, deja mă 
hotărâsem să o rup. Îi prinse mâna pe sub cuvertură și o 
trase afară să-i sărute degetele. Când a fost cât pe ce să te 
pierd, am hotărât că nu-mi pasă de scandal. Sunt fericit 
că Janey nu are inima frântă, însă oricum m-aș fi căsătorit 
cu tine. 

Ea îl privi întrebătoare. 

—S-au întâmplat atât de multe! Poate ar.trebui să 
așteptăm câteva luni. Normalitatea ar putea schimba... 
totul. 

El își împleti degetele cu ale ei. 

—Nu va schimba faptul că te iubesc. 

Ea își mușcă buza. 

—Ești sigur? Poate că, pur și simplu, m-am nimerit 
pe-aproape când treceai printr-o perioadă dificilă. Poate 
vei simți altfel după ce te mai relaxezi. 

Nesiguranța ei îl durea, însă își aminti că, pentru 
Mariah, acea seară fusese la fel de cutremurătoare ca şi 
pentru el. În plus, trăise o viață la marginea societății. 
Acum avea nevoie să fie asigurată și convinsă. 

—Mi-am petrecut mulți ani în societatea londoneză și 
nu am găsit-o pe femeia cu care să vreau să mă însor. Tu 
eşti făcută pentru mine, Mariah. Dragostea a o mie de 
vieți. Sper că și tu simți la fel pentru mine. 

Mâna ei o strânse pe-a lui. 

— Da, așa simt, Cum să simt altfel? Doar că... nu voiam 
să-ți pară rău vreodată. 

El se simțea fericit, iar tensiunea și durerea acelei seri 
rămâneau în urmă. 

-— Prostii. Eu sunt un duce... fioros, puternic, egoist și 
hotărât. Dacă văd ceva ce vreau, iau. Și te vreau pe tine. 
Se aplecă și o sărută. Gura ei era mai dulce ca mierea 
şi crea dependență, ca opiul. Femeie, pregătește-re să fii 
copleșită! Eşti a mea, acum și pentru totdeauna. 

— În acest caz, mă voi căsători cu tine. Râse cu o bucurie 
la fel de mare ca a lui. Ai de gând să mă seduci, ducele 
meu fioros? 

— Absolut. În clipa asta. Din nou și din nou. Asta 
dacă nu cumva vrei să mă seduci tu pe mine. Cooperez 
cu plăcere. O sărută pe ureche. O să cumpăr o licență 
specială. Sarah o să-ți dea dreptate. O să fii ducesa mea 
înainte să inventezi alte motive prostești să mă refuzi. 

— Eşti mult prea puternic să-ți rezist. M-am împăcat cu 
ideea că o să devin ducesă. Cu un zâmbet strălucitor, îi 
puse o mână pe obraz. Te iubesc, Adam Darshan Lawford. 
Tu ești darul meu din mare. Nu-mi vine să cred ce 
norocoasă sunt! 

— Norocul e reciproc. Trebuie să-i mulțumesc mătușii 
mele trădătoare. Dacă nu era ea, nu te-aș fi cunoscut 
niciodată. El își strecură mâna pe sub pătură și se opri pe 
sânul ei cald, la fel de frumos în bumbac precum era și în 
mătase scumpă. 

Ea își ținu răsuflarea și își trecu degetele prin părul lui, 
trăgându-l spre ea să-l sărute. El se simți de parcă ar fi 
venit acasă pentru prima dată în viața lui. 

-Cred că te-am iubit și înainte, murmură el. Hindușii 
cred în reîncarnare. Asta înseamnă că, poate, ne-am iubit 
în trecut și ne vom iubi și în viitor. 

— Îmi place ideea că suntem legați unul de altul în timp. 
O lume fără sfârșit, amin. Cu un zâmbet ștrengăresc, îi 
desfăcu eșarfa mototolită, apoi își strecură mâna la pieptul 
lui. Cât de obosit ziceai că eşti? 

— Nu atât de obosit pe cât credeam. 

De fapt, nu era obosit deloc... 


mulțumiri 


Multumiri speciale lui Shobhan Bantwal, autor și 
expert în toate aspectele care țin de cultura hindusă. 
Toate erorile îmi aparțin. 

Ca de obicei, le mulțumesc membrilor familiei 
Cauldron pentru idei și sprijin. Şi mulțumiri speciale lui 
Kate Duffy, editorul care știe cum să-i facă pe autori să se 
simtă bine. 

Războiul era un iad. Scrisorile de la rude puteau fi ceva 
și mai rău. 

Ziua fusese plină de gloanțe de muschetă și de lupte 
mărunte. Randall se întoarse la cortul său șchiopă- 
tând, plin de praf și dorindu-și să doarmă timp de 
douăsprezece ore. 

Să se spele de praf era ușor. Ordonanta sa foarte pri- 
cepută, Gordon, pregătise apa. Somnul era un privilegiu 
mai rar. Să scape de durerea din coapsă era imposibil. 

Lui Randall îi murise astăzi un soldat, un recrut irlandez 
fără experiență, darcu un zâmbet plin de entuziasm, ceea ce 
însemna că cineva trebuia să redacteze o scrisoare pentru 
familia băiatului. Asta era cea mai rea parte a funcției de 
ofițer, dar fiecare viață merita să fie recunoscută și fiecare 
familie merita să ştie cum dispăruse unul de-ai lor. 

— Poșta din Anglia, domnule. Gordon îi întinse lui 
Randall trei scrisori cu pecete. 

Randall le răsfoi. Una de la ducele de Ashton. Vechiul 
său prieten din școală era cel mai bun corespondent al lui. 
O alta de la Kirkland, tot un prieten din școală și om de 
încredere. Și cea din urmă... 

Fixă cu privirea semnătura arogantă ce marca scrisoarea. 
Daventry. Blestemul din viața lui. Randall avea doar 
cinci ani când părinții săi muriseră de febră. Fusese pus 
sub tutela unchiului său, contele de Daventry. 

Anii care urmaseră fuseseră cei mai întunecați din 
viața lui Randall. Fusese adus la Turville Park, Conacul 
Daventry, și plasat în aripa copiilor alături de moștenitorul 


364 Mary Jo Putney 


domeniului, lordul Branford, care avea pe-atunci nouă 
ani. Cu o constituție masivă pentru vârsta lui și cu o 
aroganță ce ar fi fost impresionantă chiar și la un adult, 
Branford fusese o brută și un bătăuș. Randall învățase de 
mic să se bată. 

Fiindcă moștenitorul nu putea să greșească, Randall 
fusese trimis la o școală cu internat încă de la o vârstă 
fragedă. De fapt, fusese trimis la mai multe școli, dintre 
cele mai bune din Anglia. După ce fusese exmatriculat, 
pe rând, din fiecare, sfârșise la Academia Westerfield. Du- 
pă cum îi plăcea să spună lui Lady Agnes Westerfeld, 
proprietara și directoarea școlii, academia era rezervată 
băieților de viță nobilă și purtare josnică. 

În şcoala pe care Daventry o considerase o pedeapsă, 
Randall descoperise bunătate și prietenie. Îndurase va- 
canțele la Turville cu stoicism și cu pumnii strânși. li ura pe 
Daventry și pe Branford, iar aceștia, la rândul lor, îl tratau 
cu dispreț. Din fericire, moștenise un venit confortabil. 
Când terminase școala, Randall își cumpărase un set de 
steaguri și intrase în armată, ignorându-și pe deplin rudele 
de rang înalt, exact așa cum îl ignorau și ele. 

Până în acel moment. Întrebându-se ce naiba avea 
Daventry să-i spună, Randall rupse sigiliul de ceară și 
cercetă cele câteva rânduri scrise în caligrafia îndrăzneață 
a contelui. 


Vărul tău, Rupert Randall, e mort. Eşti, în acest 
moment, moștenitor prezumtiv al titlului de Daventry. 
Trebuie să-ţi vinzi funcţia și să te întorci acasă. Mă voi 
aștepta să-ţi alegi o soție și să te căsătorești în decurs 
de un an. 


Randall privi intens hârtia grea, simțind amărăciunea 
din spatele cuvintelor. Branford murise într-un accident 
la beție, cu mai mulți ani în urmă, iar celălalt fiu al lui 

Daventry, un copil bolnăvicios, murise tânăr. Dar mai 
existau câțiva veri mai aproape de titlul respectiv, înainte 
de maiorul Alexander Randall. 

Își analiză arborele genealogic. De fapt, nu erau chiar 
atât de mulți — familia Randall nu părea să aibă prea mulți 
urmași. Ceilalți moștenitori fuseseră, în mare parte, 
mai în vârstă — tatăl lui Randall fiind fratele vitreg al 
actualului conte și mult mai tânăr decât acesta. Se părea 
că toți verii dinaintea lui muriseră și nu lăsaseră fii în 
urma lor. 

Randall se încruntă, dându-și seama că nu mai era 
nimeni după el. Altfel, Daventry ar fi sperat, probabil, ca 
nepotul pe care îl disprețuia să moară în luptă sau răpus 
de febră, pentru ca cel care-i urma să devină moștenitor 
prezumtiv. Dar nu-i mai urma nimeni, iar Daventry era 
înverșunat de mândru de titlul său. Chiar și gândul că 
titlul de conte ar ajunge pe mâinile unui bărbat pe care 
îl detesta era mai acceptabil decât să știe că titlul avea să 
dispară. 

Reacția imediată a lui Randall față de porunca lui 
Daventry fu să refuze, așa cum făcuse întotdeauna când 
unchiul său dădea porunci. Dar era bărbat în toată firea 
acum, nu un băiat, iar ideea de a-și vinde funcția era 
destul de tentantă. Era sătul de război, sătul de durerea 
neîncetată la picior, care nu se vindecase niciodată pe 
deplin după o rană căpătată cu un an în urmă. Armata nu 
avea nevoie de el. Deși era un ofițer bun, existau și alții 
la fel de buni. 

Oftând, împături scrisoarea lui Daventry. Să se întoarcă 
la viața de civil avea să fie ușor. 

Să-și găsească o soție avea să fie mai greu. 


capitolul 1 


Londra 


Vastitatea Casei Ashton fu o priveliște bine-venită 
după îndelungata călătorie a lui Randall în Spania. 
Conacul era cea mai mare locuință particulară din Londra, 
iar Randall nu intrase niciodată acolo fără a-și spune 
că era cu mult mai impresionantă decât Casa Daventry, 
casa din Londra a unchiului său. 

Fiindcă locuința era prea mare pentru un singur om, 
ducele de Ashton îi oferise lui Randall propriul aparta- 
ment, pentru a-l folosi ori de câte ori se afla la Londra. 
Mai mult decât orice, Casa Ashton reprezenta căminul 
lui. Locul unde era întotdeauna primit cu plăcere. 

Majordomul, Holmes, aproape zâmbi. 

- Domnule maior Randall, bine ați venit! ÎI voi anunța 
pe Excelenta Sa că ați sosit. 

Randall își scutură picăturile de ploaie de pe pălărie 
înainte de a i-o întinde: 

— Ducele și ducesa sunt acasă? 

— Nici nu se putea să picați mai bine. Vocea familiară 
a lui Ash se auzi din spate. Randall se întoarse și-și văzu 
prietenii intrând în holul larg. 

Mariah, blondă și frumoasă, și cu un chip strălucind de 
căldură, veni în față și-l îmbrățișă pe Randall: 

— Ce surpriză minunată! Stai mult la Londra? 

— Suficient cât să vă săturați de mine. Randall o 
îmbrățișă și el, gândindu-se ce bărbat norocos era Ash. 

— Trage-ți sufletul câteva minute, apoi vino cu noi 
în sala de mese a familiei, spuse Ash luând brațul soției 
sale. Luăm cina fără mare protocol, deci nu trebuie 

să te schimbi, dar avem un oaspete de care ai să te bucuri. 
Putem afla vești de la toată lumea deodată. 

Cu o astfel de perspectivă tentantă, Randall avu 
nevoie doar de câteva minute să se spele și să își compună 
un aspect respectabil înainte de a coborî. Când intră în 
sala de mese a familiei, o siluetă compactă, întunecată, 
familiară își puse jos paharul de vin și traversă camera 
pentru a veni să-l întâmpine. 

— Ballard! Randall strânse mâna vechiului său prieten. 
Credeam că ești în Portugalia. 

— lar eu credeam că ești în Spania. Justin Ballard îi 
strânse mâna cu la fel de mult entuziasm, iar ochii cenușii 
îi străluceau pe chipul bronzat. Familia lui deținea o 
faimoasă companie portuară, iar el se ocupa de operațiunile 
din Portugalia. Aveam treabă la Londra și era un moment 
propice să mă întorc. O dată pe an sau la fiecare doi ani 
îmi place să-mi amintesc că sunt britanic. 

— Vremea din Londra o să te vindece de asta foarte 
repede, spuse Randall, acceptând un pahar de vin roșu de 
Bordeaux de la Ashton. Simțea cum tensiunea se destră- 
ma pe măsură ce se lăsa pătruns de atmosfera caldă. Era 
plăcut să se afle acasă printre prieteni, iar veselul Ballard 
era o încântare. Trecuseră câțiva ani de când se întâlniseră 
în Lisabona. Cum merg treburile în Oporto? 

— Mult mai bine acum, când voi, băiețașii de armată, 
ați dus războiul în Spania. Ballard îşi recuperă paharul de 
vin și luă o înghițitură. Eşti în permisie? 

Randall clătină din cap. 

— Am devenit recent moștenitor prezumtiv al titlului 
de Daventry, așa că e timpul să mă întorc la viața de civil. 

— Îți vinzi funcţia? întrebă Ashton, surprins. Nu m-aș fi 
așteptat la așa ceva. 

Randall ridică din umeri. 

— Practic, nu-mi vând funcţia, ci i-o cedez unui căpitan 
competent, care nu are mijloace pentru a plăti prețul de 
achiziție. 

